
ועדת העבודה, הרווחה והבריאות
01/11/2015

הכנסת העשרים
מושב שני
<פרוטוקול מס' 77>
מישיבת ועדת העבודה, הרווחה והבריאות
יום ראשון, י"ט בחשון התשע"ו (01 בנובמבר 2015), שעה 9:00
<סדר היום:>
<פרק ז' (הגנה על בריאות הציבור (מזון)) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה-2015>
נכחו:

<חברי הוועדה:> 
אלי אלאלוף – היו"ר
מיכל בירן - מ"מ היו"ר
יעקב מרגי

איימן עודה 

טלי פלוסקוב 

איציק שמולי 

חברי הכנסת:
יעל גרמן
<מוזמנים:> 
	אינג' אלי גורדון
	–
	מנהל שירות המזון הארצי, משרד הבריאות

	ד"ר ינון יוני
	–
	מנהל יחידת שירות המזון הארצי, משרד הבריאות

	שרון גוטמן
	–
	עו"ד, יועצת משפטית, שירות המזון הארצי, משרד הבריאות

	רון אייפר
	–
	יועץ כלכלי, משרד ראש הממשלה

	אפי מלכין
אמיר רשף
	–
-
	סגן בכיר לממונה על השכר, משרד האוצר
אגף התקציבים, משרד האוצר

	אורי אפלבום
	–
	עו"ד, הלשכה המשפטית, אגף השכר והסכמי עבודה, משרד האוצר

	עלי בינג
	–
	רפרנט חקלאות, אגף התקציבים, משרד האוצר

	לירז דמביץ כהן
	–
	עו"ד, הלשכה המשפטית, משרד האוצר

	אפרת אביאני
ד"ר נדב גלאון
	–
-
	עו"ד, היועצת המשפטית, משרד החקלאות ופיתוח הכפר
מנהל השירותים הווטרינריים, משרד החקלאות ופיתוח הכפר

	ד"ר סרחיו דולב
	–
	מנהל המחלקה לפיקוח על מוצרים מן החי, משרד החקלאות ופיתוח הכפר

	זמר בלונדהיים
שי סומך
	–
-
	עו"ד, משרד המשפטים
עו"ד, משרד המשפטים

	שרון רוברטס
	–
	עו"ד, משרד המשפטים

	גליה שגיא
	–
	מנהלת איגוד המזון, התאחדות התעשיינים

	אלעד סאסי
רוית ארבל

רוברט סגל
	–
-

-
	איגוד המזון, התאחדות התעשיינים
עו"ד, התאחדות התעשיינים

התאחדות התעשיינים

	שלמה דולברג
	–
	מנכ"ל מרכז השלטון המקומי

	מירה סלומון
	–
	עו"ד, הלשכה המשפטית, מרכז השלטון המקומי

	עינת פלינט
	–
	מנהלת תחום וטרינריה, מרכז השלטון המקומי

	ד"ר משה רפאלוביץ
	–
	יו"ר איגוד הווטרינרים ברשויות, מרכז השלטון המקומי

	ד"ר דיאב אחמוד
	–
	רופא וטרינר רשותי, מרכז השלטון המקומי

	ד"ר אברהם שפירא
ד"ר עופר עינב
	–
-
	רופא וטרינר רשותי, מרכז השלטון המקומי
רופא וטרינר רשותי, מרכז השלטון המקומי

	ד"ר חורי אנדראוס
ד"ר ויקטור חדד
	-
-
	רופא וטרינר רשותי, מרכז השלטון המקומי
רופא וטרינר רשותי, מרכז השלטון המקומי

	ד"ר ריאד בשארה
	–
	רופא וטרינר רשותי, מרכז השלטון המקומי

	ד"ר הילה מיקולשיק
	–
	רופאה וטרינרית רשותית, מרכז השלטון המקומי

	ד"ר האיסם אלבאסל 
	–
	רופא וטרינר רשותי, מרכז השלטון המקומי

	ד"ר אבי צרפתי
	–
	רופא וטרינר רשותי, מרכז השלטון המקומי

	ד"ר אלי שוסטרמן
	–
	רופא וטרינר רשותי, מרכז השלטון המקומי

	ד"ר מאיה קמחי
	–
	רופאה וטרינרית רשותית, מרכז השלטון המקומי

	ד"ר צחי צורי
	–
	רופא וטרינר רשותי, מרכז השלטון המקומי

	ד"ר ריאד בדראן
	–
	רופא וטרינר רשותי, מרכז השלטון המקומי

	ד"ר יותם אילון
	–
	רופא וטרינר רשותי, מרכז השלטון המקומי

	ד"ר שלמה שלי עינב
	–
	ארגון הרופאים הווטרינרים ברשויות המקומיות

	ד"ר שי רוזנברג
שי בירן
	–
-
	ארגון הרופאים הווטרינרים ברשויות
מנכ"ל אגף כלכלה, ההסתדרות

	זאב שמואל פרידמן
	–
	עו"ד, היועץ המשפטי, המועצה הישראלית לצרכנות

	אבשלום דולב
	–
	מנהל ארגון המשחטות התעשייתיות

	אריה בן אריה
	–
	מנהל משחטה, ארגון המשחטות התעשייתיות

	קרין קשי
	–
	עו"ד, יועצת משפטית, ארגון המשחטות התעשייתיות

	אלי סתוי
	–
	יו"ר עמותת פורום מזון ומכולת

	ד"ר יעקב גנדלר
	–
	רופא וטרינר, מועצת הלול

	ד"ר מיכאל כץ
ד"ר רוני סורקיס
	–
-
	רופא וטרינר במשחטה, מועצת הלול
מנהל רישוי עסקים, וטרינר ראשי, רשת שופרסל

	נתי ויטנברג
	–
	טכנולוג מזון, חברת פנטקס

	ד"ר דורון יקיר
	–
	וטרינר, חברת טיב טעם הולניגס

	ליעד גיל-הר
	–
	מנהל רגולציה, תנובה

	ד"ר עסאם בריק
	–
	מנהל השירות הווטרינרי, עיריית נצרת עילית

	נגה ניר נאמן
	–
	חדשות ערוץ 10

	דפנה פביאן
	–
	לוביסטית (פוליסי), מייצגת את אסם, תנובה, לקט ישראל


<ייעוץ משפטי: >
נעה בן שבת
ענת מימון
<מנהלת הוועדה:>
ענת כהן שמואל
<רישום פרלמנטרי:>
אהובה שרון, חבר המתרגמים
<פרק ז' (הגנה על בריאות הציבור (מזון)) מתוך הצעת חוק התכנית הכלכלית (תיקוני חקיקה ליישום המדיניות הכלכלית לשנות התקציב 2015 ו-2016), התשע"ה-2015>
<היו"ר אלי אלאלוף:>
בוקר טוב. היום ה-1 בנובמבר 2015, י"ט בחשון התשע"ו. סוף השבוע אפשר לי הרבה התייעצויות ושיחות טלפוניות כאלה ואחרות שאני חייב להתחשב בהן. הכול קשור בעיקר בהעסקת הווטרינרים בשלב הבא. התחלנו הבוקר בדיונים ואני רוצה לדווח. ישבתי עם נציגות הווטרינרים, בהשתתפות נציג ההסתדרות שהגיע מעט באיחור, אחר כך ישבתי עם נציגי המשרדים השונים ואחר כך עם מרכז השלטון המקומי. יש לי הרגשה שכדי להתקדם יש צורך בליבון נוסף של העמדות השונות.

אני ארצה לשבת עם חברי הכנסת. אני מציע להפסיק את הדיון עכשיו ולהיפגש שוב בשעה 11:00 אז יכול להיות שנבוא עם הצעות יותר בנויות שלוקחות בחשבון את ההתלבטויות של כל הגופים. אם נצליח ונעשה את זה, אני אשמח שנתקדם ולא נרוץ באיזה דיון שעכשיו אני מודה שיש מקום לשיחות נוספות. אם זה מקובל עליכם, נעשה זאת.

<יעל גרמן (יש עתיד):>
אפשר להעיר הערה? קודם כל, ודאי שזה מקובל וכל דבר שיגיע בהסכמה, זה הדבר הרצוי ביותר. לא צריך לעשות בכוח שום דבר. אני רק רוצה להזכיר ליושב ראש, ואני חושבת שהוא יודע וזוכר, שמה שלנו, לכולנו בוועדה חשוב מאוד זה שהווטרינרים הנוספים יועסקו כדת וכדין ויהיו חלק מהרשות או מהתאגיד אבל שבשום פנים ואופן לא יעמדו על בלימה ולא יפוטרו כל שנה.

<היו"ר אלי אלאלוף:>
זאת הייתה הבשורה שהייתי צריך להודיע עליה, אבל בינינו אמרתי להם. אין פיטורים אחרי 12 חודשים, אין העסקה פחותה או שפוגעת בתנאים האישיים הנוכחיים שלהם. אין דבר כזה. זה ברור וכולם יודעים את זה.

<מיכל בירן (המחנה הציוני):>
אבל אלוהים נמצא בפרטים הקטנים.

<היו"ר אלי אלאלוף:>
ניתן לאנשים שיודעים להתעסק גם בפרטים החשובים.

<יעל גרמן (יש עתיד):>
זה נהדר. יש לי עוד בקשה אחת והיא לאחר שדיברתי עם וטרינר ראשי. החשש של הווטרינרים העירוניים הוא שראש העיר הוא זה שיקבע.

<היו"ר אלי אלאלוף:>
לא. גם את זה תיקנו. רק מועצת העיר. לא הנהלת העיר.

<יעל גרמן (יש עתיד):>
ומה דעתך שבכלל לא ניתן יהיה? וטרינר עירוני יישאר ממש כמו עכשיו. הוא יישאר עובד הרשות.

<היו"ר אלי אלאלוף:>
גם זה הוצע.

<יעל גרמן (יש עתיד):>
לא לשנות את מעמדו.

<היו"ר אלי אלאלוף:>
גם זאת אופציה. נדון בה.

<יעל גרמן (יש עתיד):>
אני ממליצה על האופציה הזאת. וטרינר עירוני, אם הוא סרח, אם הוא לא ראוי, אם הוא לא מקצועי, יש את הדרך לפטר אותו, אבל לא צריך לשנות את מעמדו.

<היו"ר אלי אלאלוף:>
גם זאת אופציה. אין לי סיכום לזה אבל בדברים הקודמים יש החלטה. לאחר ההתייעצויות שהיו, יש לי את כל הזכות להגיד שזה מגובה.

<מיכל בירן (המחנה הציוני):>
אני מסכימה עם מרבית דבריה של יעל. אני גם שמחה מאוד על הכוונה לנסות לפתור את הדברים בהסכמה ולהביא אותם לכאן מבושלים להצבעות ואני מאוד מברכת על זה. 

הערה קטנה בנוסף לדבריה של יעל. אני חושבת שצריך לראות שסוגרים את הפרצה הזאת שהרשות תחליט אם כן בא לה או לא בא להעביר לתאגיד. זה נשמע דבר קטן אבל בסופו של דבר ביום יום, במציאות, זה יכופף את ידם של הווטרינרים כך שאם אתה לא מתיישר, אנחנו נעביר אותך לתאגיד. 

<היו"ר אלי אלאלוף:>
בכל מקרה אפשר לעשות את זה בעירייה.

<מיכל בירן (המחנה הציוני):>
אני חושבת שכאן זה נותן עוד כוח. בנוסף לזה אני מאוד חוששת מהמצב שבו אנשים ימצאו את עצמם כאשר חצי משרתם נמצאת ברשות המקומית וחצי משרתם בתאגיד. מהכרות עם תחומים אחרים בהם זה כבר קרה כמו מורים שלפעמים מוצאים את עצמם מקבלים משכורת משני כיוונים שונים, זה מאוד מחליש ויש בזה משהו פוגעני. בלי שהתנאים יהיו פוגעניים במצב הזה, יש משהו פוגעני מיסודו ו אני חושבת שצריך למנוע את זה כדי שלא נמצא את עצמנו אחר כך סובלים מהתוצאות.

<יעל גרמן (יש עתיד):>
מסכימה.

<מיכל בירן (המחנה הציוני):>
שוב, אני מעריכה מאוד את הניסיונות והמאמצים, ואני בטוחה שנצליח להגיע לפתרונות מוסכמים.

<היו"ר אלי אלאלוף:>
אני מזמין את שיתוף הפעולה של כולכם. תודה על הנכונות שלכם.
ניפגש בשעה 11:00.
<(הישיבה נפסקה בשעה 10:10 ונתחדשה בשעה 11:10.)>
<היו"ר אלי אלאלוף:>
ברשותכם, אנחנו נתחיל. אני מתנצל על האיחור, השעה 11:10. פתחנו את הדיון הבוקר, אבל תרשו לי להזכיר את הדיון המאוד מאוד חשוב וגם מאוד כבד. בחוק ההסדרים ההוא הכבד ביותר ומהווה חמישים אחוזים מבחינת הווליום שלו והנפח שלו כי הוא תוקף שני נושאים מאוד מאוד מרכזיים בתכנית הכלכלית של הממשלה.

בעיני הדבר הראשון הוא הבריאות של הציבור וכל מה שייעשה כאן, זה לטובת בריאות הציבור. שום דבר לא יכול לבוא על חשבון בריאות הציבור. אנחנו יודעים שיש מה לשפר גם מבחינה ארגונית, גם מבחינת סוג הפעילות, גם האיכות השונה, גם השילוב בין המשרדים הממשלתיים, אם זה משרד החקלאות ומשרד הבריאות. לכן המרכיב הזה בדיונים שלנו הוא נר לרגלינו. קודם כל בריאות הציבור.

הנושא השני שהוא חשוב מאוד הוא יוקר המחיה. אנחנו יודעים שהיום כל מי שבודק את הקניות שלו, בודק בהשוואה בינלאומית, אנחנו רואים שאנחנו מדינה שהפכה ליקרה מאוד מאוד בכל תחומי החיים אבל אנחנו עוסקים בנושא המזון. הנושא הזה, אנחנו עושים הכול כדי שהמערכות יהיו זולות יותר עבור הקונה עבורו אנחנו מתארגנים ואותו אנחנו רוצים לשרת. אנחנו בודקים את כל המהלכים כדי להוזיל את יוקר המחיה אצל כל הפרטנרים. אני לא בא להאשים אף אחד, זה לא מעניין, אבל כל מה שאנחנו נוכל לעשות בהקלה בבירוקרטיה, בהקלה באישורים, בזמן שחרור סחורות וכולי, נעשה הכול כדי שזה יאפשר להוריד את יוקר המחיה שבמדינה שלנו הוא מוגזם וכפי שאתם יודעים, מי שסובל הכי הרבה ממנו, אלה הן האוכלוסיות החלשות. מרכיב המזון באוכלוסיות החלשות הוא מרכיב מרכזי בסל המחיה שלהן. 

היות ויש מספר מחלוקות בינינו, אני בעד לקיים דיון כן בינינו ולהעלות את ההצעות. אם אנחנו נגיע – ואני מקווה שנגיע – לסיכומים מקובלים, בראש ובראשונה ההנחיה שקיבלתי משרד האוצר היא לשמור על העובדים של המערכת ולא לפגוע בהם, לא בתנאיהם, לא היום ולא בעתיד. אני רוצה שזה יהיה ברור לכולנו. אני כל כך מזדהה באופן אישי ואני בטוח שהחברים כאן, חברי הכנסת שיושבים כאן, מזדהים עם אותו עיקרון.

<מיכל בירן (המחנה הציוני):>
זה משפט שלא שמעתי אצל שר האוצר הקודם. אני מודה. להתחיל דיון באמירה הזאת, אני מפרגנת.

<היו"ר אלי אלאלוף:>
לכן אני כאן. לשמוע מה שצריך מהשר.

<משה רפאלוביץ:>
אנחנו מבקשים דרכך להודות לו.
<היו"ר אלי אלאלוף:>
אני רוצה שיהיה ברור. אנחנו לא מחפשים לפגוע. אין לנו שום כוונה כזאת אלא האינטרס שלנו הוא לשמור על אזרחים שמחים, אזרחים שנהנים מעבודתם, ואין שום סיבה נשנה את הסגנון. נתחשב גם ברגישויות השונות. אמנם איימן עודה לא כאן, אבל כשהוא הציג את הבעיות מזווית הראייה שלו לגבי המגזר שהוא גם מייצג, לא רק, אנחנו חייבים להתחשב בזה. אנחנו נעשה הכול כדי שההחלטות שלנו, בנושא כל כך רגיש, בנושא שנוגע פרסונלית במעל ל-220 וטרינרים ופקחים, אנחנו נעשה הכול כדי לא לפגוע בהם, ונעשה זאת בעמדה של דיונים ולא בעמדת כוח של אף אחד מאתנו. אני רוצה לציין את זה. אין שום סיבה שנגיע למתחים כאשר ביכול נקבל החלטות בגלל הכוח שברובו לא אמור להיות בדיונים.
לכן אני שמח לחדש את הישיבה יחד עם כל נציגי הממשלה, חבריי חברי הכנסת, נציגי הציבור, מרכז השלטון המקומי ונציגים של הווטרינרים. ברשותכם, נמשיך בקריאת החוק וכל מי שרוצה להעלות הסתייגות, תיקון וכולי, יוכל לעשות זאת.

חברי הכנסת רוצים איזו אמירה כללית לפני שנתחיל?

<טלי פלוסקוב (כולנו):>
אחרי דבריך, כל מילה מיותרת.

<היו"ר אלי אלאלוף:>
תודה.

<יעקב מרגי (ש"ס):>
אתה סוחב מטען כבד. להוסיף עליו? אחד החוקים הכי ארוכים והכי כבדים.

<היו"ר אלי אלאלוף:>
זה נכון. בבקשה, היועצת המשפטית של הוועדה.

<נעה בן שבת:>
אדוני, הגענו לסעיף 230 אבל בינתיים מה שמונח בפניכם זאת הצעה עם תיקונים שנוגעים לחלוקת הסמכויות במשרדי החקלאות ומשרד הבריאות שמייתרים חלק מהסעיפים שעברנו עליהם. אולי אפשר לבקש ממשרד המשפטים להציג את חלוקת הסמכויות הזאת.

<מיכל בירן (המחנה הציוני):>
אם אפשר הצעה לסדר קצרה לפני שמתחילים. אני חושבת שבעקבות כל דיוני העומק שאתה עושה כאן ובעקבות זה שהחוק הזה, החלק הזה לא קשור לרפורמת הקורנפלקס והיעדרו לא פוגע ולא קשור לסעיפים אחרים. אני כן מציעה שאולי הגיע הזמן לפצל את הפרק הזה מחוק ההסדרים ולעשות את זה בניחותא.

<היו"ר אלי אלאלוף:>
זה חלק אינטגרלי של חוק המזון.

<מיכל בירן (המחנה הציוני):>
במה זה קשור?

<היו"ר אלי אלאלוף:>
אני לא אוהב את המילה קורנפלקס. 

<מיכל בירן (המחנה הציוני):>
אבל הפרק הזה לא קשור.

<היו"ר אלי אלאלוף:>
הוא כן קשור. ועוד איך הוא קשור. אני אשמח להזמין את אנשי האוצר לתת לך פירוט יתר. הוא בהחלט קשור.

<מיכל בירן (המחנה הציוני):>
אני חייבת להודות שאני נמצאת בשיחות על זה כבר שבועות רבים ועוד לא שמעתי טיעון אחד שקושר את זה איכשהו לשאר הרפורמה.

<היו"ר אלי אלאלוף:>
אני מרשה לעצמי להגיד שאולי לא שמעת את האנשים הנכונים. 

<מיכל בירן (המחנה הציוני):>
אני חושבת ששמעתי את כולם.

<היו"ר אלי אלאלוף:>
או העדיפו לכוון אותך לכיוון מסוים. אני מאמין לך אבל אני אומר לך כן. כשאת מסתכלת, גם אם מורידים את הנושא של בדיקות הביניים בתחנות ביניים וכולי, זה גם כסף . אם הוא ילך לדבר יעיל יותר, זה גם מוריד את יוקר המחיה.

<מיכל בירן (המחנה הציוני):>
כאן זה נכנס לדיון המורכב על כך שבסופו של דבר החלופה תהיה יותר יקרה.

<היו"ר אלי אלאלוף:>
אבל זה לא בסמכותי וגם לא רצוני להוריד את החוק הזה מהדיונים של הוועדה.

<מיכל בירן (המחנה הציוני):>
חבל.

<היו"ר אלי אלאלוף:>
כמו תמיד, נסכים.

<יעקב מרגי (ש"ס):>
אבל לאזן. גם את תסכימי שיחסית לדיונים בעטיו של חוק ההסדרים שנעשים בחיפזון, החוק הזה עובר לאט לאט ובתשומת לב יתרה. 

<היו"ר אלי אלאלוף:>
אני כבר הספקתי לספור את השעות בהן דנו. 

<יעקב מרגי (ש"ס):>
מי שמכיר את זה, זה לא מאפיין את החוקים שבאים בחוק ההסדרים. 

<היו"ר אלי אלאלוף:>
תודה לך.

<נעה בן שבת:>
אדוני, ברשותך, אם אפשר לבקש ממשרד המשפטים להסביר לגבי חלוקת הסמכויות כפי שמובא כאן. מרבית ההוראות מופיעות כאן.

<שי סומך:>
משרד המשפטים. אם אני אחסיר משהו, המשרדים המקצועיים ישלימו. לפי המצב היום יש כפל סמכויות בין משרדי החקלאות והבריאות. אני אזכיר שמשרד החקלאות אמור לעסוק במה שקורה עד מתת בעל החיים ומשרד הבריאות אמור לעסוק במה שקורה אחרי המתת בעל החיים. זאת החלוקה שאמורה להיות. 
לפי המצב היום יש כפל סמכויות בשני מקומות. המקום הראשון הוא במפעלי הייצוא. מפעלי הייצוא מייצאים בשר וייצוא של בשר, ייצוא של מזון, אמור להיות במשרד הבריאות שהוא אחראי על נושא של ייצור בשר, אבל מה שקורה הוא שלפי חוק משנות ה-50, משרד החקלאות אחראי על הייצוא של הבשר. המצב הוא שהיום במפעל שעושה גם ייצור מקומי וגם מייצא, אלה המפעלים שיש, לגבי הייצור המקומי – אחראי משרד הבריאות, ולגבי הייצוא – משרד החקלאות אחראי כאשר הכול קורה באותו מקום, באותו מפעל. זאת בעיה אחת, בייצוא.

הבעיה השנייה היא במשחטות, בבתי המטבחיים, בבתי השחיטה לעופות ובתחנות המיון לדגים, שם אלה מפעלים שאמורים להיות באחריות משרד החקלאות כי מתבצעת שם שחיטה של בעלי החיים, אבל מה שקורה זה שבפועל יש שם פעולות ייצור כי הרבה פעמים אחרי השחיטה של בעל החיים, ברוב רובם של המקרים, עושים פעולות ייצור כמו למשל פירוק, לפעמים גם טחינה ודברים נוספים. אלה פעולות עליהן אחראי משרד הבריאות. יוצא מכך שבמפעל אחד יש שני רגולטורים.

הפתרון שאנחנו מציעים כאן, אחרי דיונים מאוד מאוד ארוכים ובאמת אפשר לציין לשבח את שני המשרדים שכל אחד ויתר על דברים שלו כדי להגיע לתוצאה שהיא נכונה מבחינת הקלת הבירוקרטיה ומבחינת טובת התעשייה, הוא הדבר הבא. במפעלי הייצוא, לגבי עיבוד הבשר, הם יעברו למשרד הבריאות. כך במפעל ייצוא יהיה רגולטור אחד. 

<יעקב מרגי (ש"ס):>
אנחנו מייצאים בשר?

<שי סומך:>
כן. 

<היו"ר אלי אלאלוף:>
נקניקיות.

<שי סומך:>
מבחינת בתי המטבחיים, בתי השחיטה, האחריות של פעולות נלוות לשחיטה תעבור למשרד החקלאות. האחריות של הפיקוח. אני קצת מפשט ולא נכנס לכל הדקויות.

<יעל גרמן (יש עתיד):>
פירוק?

<שי סומך:>
פירוק ועוד 12 פעולות שנלוות לשחיטה.

<יעל גרמן (יש עתיד):>
מה שהיום של משרד הבריאות יעבור למשרד החקלאות.

<שי סומך:>
מבחינת הפיקוח. עדיין תהיה סמכות רגולציה אבל מבחינת הפיקוח – מינוי וטרינר, הצורך ברישיון – זה עובר למשרד החקלאות. זאת באופן מאוד כללי הרפורמה. יש עוד פרטים נוספים אבל אני לא רוצה לפרט אלא נעשה זאת עת נעבור על הנוסח.

<היו"ר אלי אלאלוף:>
אני רוצה לציין לשבח את שיתוף הפעולה שהיה לא רק תיאורטי אלא מאוד מעשי. גם בוועדה רואים את זה וגם בישיבות ההכנה שאנחנו מקיימים. אני מרשה לעצמי לצרף גם את המשרדים השונים כמו האוצר והיועצים המשפטיים של משרד הפנים וכולי. מסביב לחוק יש שיתוף פעולה אדיר, וזה גם לפי היועצת המשפטית שלנו.
<יעל גרמן (יש עתיד):>
זה בהחלט יוצא דופן.

<היו"ר אלי אלאלוף:>
ברכות לכולם.

הצטרף אלינו עמיתי חבר הכנסת איציק שמולי.

<נעה בן שבת:>
אחד התיקונים שנדרש בעקבות חלוקת הסמכויות הוא בהגדרת ייצור. בהגדרת ייצור יש את החלק הכולל איזה פעולות נחשבות ייצור וחלק שקובע מה לא ייחשב כפעולות ייצור. פעולות הייצור לא כוללות כל מיני עבודות גידול של בעלי החיים, דיג, איסוף ביצים ומיונן, פעולות שהן באמת קרובות לצד החקלאי.

בהגדרת ייצור, בסופה מוצע להוסיף עוד חריג להגדרה. זאת אומרת, יכול להיות שהפעולה היא אחת מהפעולות המנויות בחלק הראשון של ההגדרה, אבל היא תהיה חריגה בגלל האופן בו היא נעשית. מוצע שזאת תהיה "פעולת טיפול בבשר גולמי המתבצעת במפעל לבשר גולמי כהגדרתו בסעיף 204". המלים לאחר המתת בעל החיים, אולי נכניס אותם להגדרה של הפעולות בטיפול בבשר גולמי.
מה הן פעולות הטיפול בבשר גולמי, גם כאן מוצע להוסיף הגדרה לומר: "פעולות טיפול בבשר גולמי, מיון, פירוק, פריסה, פילוט, הכשרה, גירום, טחינה ללא הוספת חומרים, שטיפה, חיטוי, סינון והקפאה הנעשות בבשר כהגדרתו בסעיף 33 סמוך לאחר המתת בעל החיים, וכן אריזה או סימון הנלווים לפעולות אלה".

כאן נצטרך גם לעשות איזשהו תיאום עם סעיף 33 שכבר הוצבע כי שם יש הגדרה של עיבוד שכוללת כמעט כל פעולת טיפול שנעשית בבשר, אך לא כוללת רשימה של פעולות ושם למשל מופיעה פעולת ניכור. לעומת זאת פעולות אחרות שמפורטות כאן, לא מופיעות שם. צריך לעשות איזושהי התאמה בין ההוראות ואני מבקשת שתסמיכו אותנו לעשות את ההתאמות כאשר ממילא על סעיף 33 נצטרך לצורך התיקונים לבקש עליו רביזיה.

<היו"ר אלי אלאלוף:>
בסדר. מסמיכים.

<נעה בן שבת:>
עוד תיקון שגם הוא נוגע לסעיף שכבר הוצבע ולכן נצטרך להציע לקיים עליו רביזיה, זה סעיף 27. מובא כאן סעיף קטן (ה) שלו. פעולת הניכור, אני חושבת שהיא צריכה להיות מהפעולות הנלוות, לפעולות טיפול בבשר גולמי.

<יעקב מרגי (ש"ס):>
בתוך בית המטבחיים.

<ינון יוני:>
לטעמנו זה חלק מפעולת פירוק. 

<יעקב מרגי (ש"ס):>
וחייב שתיעשה בתוך בתי המטבחיים. לא באטליזים.

<ינון יוני:>
נכון. חלק מפעולת הפירוק באותה הגדרה.

<נעה בן שבת:>
סעיף קטן (ה) בסעיף 27. מוצע להוסיף סמכות להתקין תקנות. אלה תקנות שהשר מתקין. "תקנות בעניין פעולת טיפול בבשר גולמי המתבצעת במפעל בשר גולמי כהגדרתו בסעיף 204" - אנחנו יכולים להוריד את המלים שמופיעות כאן בסוגריים מרובעים – "טעונות התייעצות עם שר החקלאות ופיתוח הכפר".

יש כאן תוספת שאומרת שאם התקנות עוסקות בשיווק או מסדירות את תהליך הייצור, אבל אני לא בטוחה שהתוספת הזאת נדרשת כי אנחנו מדברים על פעולת טיפול שמתבצעת בתוך מפעל הבשר הגולמי ולכן לא ברור למה היא צריכה להיות חלק מתהליך השיווק.

<שי סומך:>
זה חלק מהסיכום הבין-משרדי. הסעיף הזה אומר שצריכה להיות התייעצות לגבי כל תקנה שעוסקת בפעולות טיפול בבשר גולמי. ההתייעצות הזאת לא תחול במצב שבו למשל מסדירים תהליך ייצור מסוים או למשל טיפול בבשר מעושן מסוים. לא רוצים ליצור יותר בירוקרטיה ולהוסיף התייעצות עם משרד החקלאות במצב שבו מסדירים את כל תהליך הייצור וחלק ממנו כולל גם את הפעולות האלה. זאת הסכמה בין-משרדית לגבי היחסים בין המשרדים ואני אשמח אם אפשר לכבד אותה.
<נעה בן שבת:>
אני חושבת שאפשר היה גם להסתדר בלי הבהרה כזאת כי ממילא אנחנו מדברים על פעולות שמבוצעות. פעולות הטיפול בבשר הגולמי שמנינו אותן – בפריסה, בטחינה והפעולות האלה. אבל אם זה מעורר איזה חשש ורגישות, בסדר.

<יעל גרמן (יש עתיד):>
זה ייתר את ההתייעצות. יש כאן היום אחריות שמחולקת.

<נעה בן שבת:>
נכון. אם כן, הסיפא אומרת מתי לא צריך יהיה להתייעץ למעט אם התקנות מסדירות שיווק של בשר ומסדירות את תהליך הייצור של מזון מסוים או סוג מסוים של מזונות והפעולה היא חלק משיווק הבשר או מתהליך הייצור לפי העניין.

<אפרת אביאני:>
משרד החקלאות. לגבי הביטוי סמוך לאחר המתת בעל החיים, אני רוצה להבהיר לפרוטוקול שהפעולות האלה יכולות להתבצע גם לא מיד לאחר המתת בעל החיים. זאת אומרת, יש את התהליך של ההמתה ואז אחר כך הבשר יוצא, ובמפעל אחר מבצעים את זה וזה לא תמיד קורה בסמוך לאחר המתת בעל החיים. לכן צריך לשים לב לזה.

<נעה בן שבת:>
אולי צריך להשמיט את המילה "סמוך" ולומר לאחר המתת בעל החיים.

ההגדרה הבאה היא הגדרה שמופיעה כבר בחוק, הגדרת בית קירור ואנחנו מציעים להעביר אותה לכאן. "מקום המשמש לאחסנת מזון בקירור בהקפאה".

יש כמה תיקוני נוסח שנובעים מכך שאנחנו בעצם מוסיפים הגדרה למפעל של בשר גולמי. זה מופיע כאן בעמוד 2.

"מפעל לבשר גולמי" – כל אחד מאלה:

(1) מפעל לשחיטת בשר.
(2) מפעל שמבוצעות בו רק פעולות לטיפול בבשר גולמי.
(3) מפעל כאמור בסעיף 204א(2).
זה מפעל שבו נעשות פעולות משולבות, גם פעולות שהן מה שקראנו פעולות לטיפול בבשר גולמי וגם פעולות עיבוד שהן בשלב פעולות עיבוד אחרות. מפעל שבו הטיפול בבשר גולמי, הפעולות מהוות את עיקר הפעילות של אותו מפעל. הוא נחשב מפעל בשר גולמי ויש כאן תיקוני נוסח שמפנים למפעל הזה. למשל, בעל היתר הפעלה להפעלת מפעל לבשר גולמי.

תיקון מאוד משמעותי. יש כאן הגדרה של יצרן של מוצר בשר ויש כאן חריגים להגדרה. קראנו את זה בדיון הקודם. זה מתחיל בעמוד 1 וממשיך בעמוד 2.

יש לנו כאן מספר חריגים ובהמשך לבקשות שעלו בדיון הקודם שאמרו שמדברים על אדם שיש לו מפעל שעוסק בייצור מוצר בשר יכול להגיע עד רמה של הכנת ארוחה ממש. גם קייטרינג שעוסק בהכנת מוצרי בשר, גם הוא ייחשב יצרן ולא זאת הייתה הכוונה אלא הכוונה הייתה באמת למפעלים ולשלבים היותר מוקדמים של הייצור. לכן הוצע כאן חריג שאומר:

(5)
מייצר ארוחות מוכנות להסעדה ממוצרי בשר, שאינו בית אוכל כהגדרתו בסעיף 52(ב).

זאת אומרת, אנחנו מדברים על מישהו שהוא לא בית אוכל אלא הוא נחשב ליצרן.
<היו"ר אלי אלאלוף:>
את רוצה להזכיר לנו מה זה סעיף 52(ב)?

<נעה בן שבת:>
פטור מרישיון יצרן שניתן לבתי אוכל ולידו יש פטור שניתן לבתי אוכל שהם מטבח מוסדי והם פטורים מרישיון יצרן וחל עליהם חוק רישוי עסקים. דווקא הקייטרינג, אותו מוסד שאנחנו רוצים לדבר עליו כאן ולהחריג אותו מיצרן של מוצר בשר, אנחנו רוצים להחריג אותו מהחובות הנוספות שמוטלות בפרק הזה על יצרן של מוצר בשר, אבל כמובן זה לא מחריג אותו מהיותו יצרן לפי ההוראות הכלליות של החוק שלנו, החובה לקבל רישיון יצרן.

<יעקב מרגי (ש"ס):>
קייטרינג הוא יצרן?

<נעה בן שבת:>
הקייטרינג הוא יצרן, הוא מייצר מזון אבל לצורך ההוראות כאן שמדברות על יצרן של מוצר בשר, צריך לתת תעודה וטרינרית, הוא צריך לתת תעודת משלוח, יש לו חובות נוספות, הוא צריך להיות בעל אישור ייצור נאות, החובות האלה לא חלות עליו.

יש תיקונים שנעשו בהמשך לדיון הקודם. בהגדרת תכנית בטיחות מזון בעמוד 3, נדרשו קודם שלושה תנאים לתכנית בטיחות מזון ובעקבות הערות שנשמעו כאן לגבי השאלה מהי תכנית בטיחות מזון ומה היא כוללת, מוצע להשמיט את הפסקה הראשונה, אמצעים לביצוע בקרה עצמית, והיא בעצם מוצאת את ביטויה בפסקה (2) שמדברת על הליך מובנה וקבוע של זיהוי כשלים בתהליכי הייצור, האריזה וההובלה של מוצר הבשר שזה מה שמכונה HACCAP. בעצם ניתוח סיכונים מסוים בתהליך. 

בתת-סימן (ב) שמדבר על חובות יצרן של מוצרי בשר, מוצע להוסיף עוד הוראה שמדברת על מפעלים משולבים.

204א.
על אף האמור בפרק זה ובפקודת מחלות בעלי חיים, מפעל שמתבצעות בו באותו מבנה פעולות טיפול בבשר גולמי – של אותן 13 פעולות עליהן דיברנו קודם - ופעולות עיבוד אחרות –
(1) יהיה טעון קבלת רישיון ייצור ופטור מקבלת היתר הפעלה לפי פקודות מחלות בעלי חיים, אם בממוצע חודשי מבין מוצרי הבשר שהוא מוציא, משקל מוצרי הבשר שבוצעו בהם פעולות עיבוד אחרות עולה על משקל מוצרי הבשר שבוצעו בהם רק פעולות טיפול בבשר גולמי.
<משה רפאלוביץ:>
אדוני, ברשותך, אני מבקש התייחסות קצרה לנושא הקייטרינג עליו דובר כרגע. בנושא הקייטרינג, אנחנו מקבלים את העמדה שיש כאן לגבי מפעלי קייטרינג רגילים. אנחנו חושבים שיש מפעל קייטרינג אחד שצריך להחריג אותו וכן להחמיר אתו וזה אותו קייטרינג שמספק את מערכת ההזנה, שהולך למערכת ההזנה שמגיעה לבתי הספר. אנחנו נתקלים שם בהובלה שנמשכת זמנים מאוד ארוכים יחסית על פני מרחקים גדולים.

<יעקב מרגי (ש"ס):>
ההזנה, זה שייך לחוק אחר.

<היו"ר אלי אלאלוף:>
יש חוק אחר?

<נעה בן שבת:>
יש חוק אחר.

<יעקב מרגי (ש"ס):>
זה עכשיו בהליך חקיקה. חוק פיקוח על המזון בבתי הספר.

<משה רפאלוביץ:>
נכון. שם מתייחסים לסוג המזון ולאיכות המזון מבחינת מרכיביו. אנחנו מדברים עכשיו על ההובלה שלו. היינו שמחים שהמזון הזה ספציפית כן יהיה מלווה בתעודה וטרינרית ושיהיה גורם מפקח על ההובלה הספציפית הזאת. מה שקורה בדרך למזון הזה, ואנחנו נתקלים בז לצערי לעתים קרובות מדי, זה שמבשלים אותו מוקדם לפנות בוקר, הוא יוצא מהמטבחים בשעות הבוקר המוקדמות מאוד, הוא מגיע לבתי הספר בשעות הצהרים וכיוון שאותו רכב חלוקה עובר הרבה מאוד בתי ספר בדרך, המזון יורד לטמפרטורות שהן סביב טמפרטורות של שלושים-ארבעים מעלות, ואלה הטמפרטורות בהן חיידקים מתרבים במהירות גבוהה יותר.

<יעקב מרגי (ש"ס):>
אתה יודע למה זה לא גורם נזק? בהומור אני אומר. כי בסוף לא אוכלים את האוכל הזה.

<משה רפאלוביץ:>
אני מסכים אתך. אנחנו נתקלים בתופעה הזאת בתוך בתי הספר. האוכל הוא ברמה שערורייתית. בחלק מהמקומות. אנחנו חושבים שעל המזון הזה ספציפית, על הילדים האלה ספציפית, צריך לזכור מי הילדים שאוכלים את האוכל הזה. אלה בדרך כלל ילדים שזאת הארוחה החמה היחידה שלהם ביום ואני מציע לתת לילדים האלה הגנה מיוחדת.
<דורון יקיר:>
קבוצת טיב טעם. בנושא פעולות הטיפול כאן, הפשרה לא מוזכרת. 

<נעה בן שבת:>
הפשרה היא פעולת ייצור.

<ינון יוני:>
מלכתחילה לא הוגדר כי פעולת ההפשרה היא פעולת עיבוד. היא ממועטת מפעולות ייצור.

<היו"ר אלי אלאלוף:>
הצטרף אלינו חבר הכנסת איימן עודה. ברוך הבא.

<נעה בן שבת:>
מפעלי ההזנה לתלמידים, נשמע שיש בהם רגישות אבל יש מפעלי הזנה גם למוסדות וגם לאנשים חוסים, בתי חולים ומקומות כאלה. 

<משה רפאלוביץ:>
אם תרשו לי, אני אסביר את ההבדל. מזון שיוצא ממפעל מסודר יכול לצאת או בקירור עד חמש מעלות או קר יותר, לא חשוב, או מעל שבעים מעלות וחם יותר. אלה הנחיות משרד הבריאות ואלה הוראות שקיימות בכל העולם. כאשר מובילים לבית חולים או למוסדות אחרים, בדרך כלל מובילים את זה מקורר ובמוסדות מחממים את זה. במוסדות החינוך אין דרך לחמם ולכן זה מובל לאורך כל הדרך באופן חם. ברכב אין מכשיר חימום וגם אין מכשיר חימום בבית הספר. זאת אומרת שאם זה מתקרר במהלך הדרך, זה מגיע לילדים בטמפרטורות נמוכות מדי לאורך זמן ארוך מדי. זה מוצר שהוא רגיש במיוחד לילדים רגישים במיוחד.

<היו"ר אלי אלאלוף:>
היות ואני זוכר משהו ממפעל ההזנה, אני יודע שיש מגבלה גם בזמן וגם בשעת ההגשה.

<משה רפאלוביץ:>
נכון, אבל אין בקרה על זה.

<היו"ר אלי אלאלוף:>
אני חושב שאפשר יהיה לתכנן. לכן זה לא שונה. אני יותר מודאג ממי שמספק למפעלים וכולי. במפעל הזנה של בתי ספר, יש שליטה לא רעה. אבל תמשיכו בדיון.

<נתי ויטנברג:>
אני קצת חולק על דוקטור רפאלוביץ כי עצם הבדיקות משנה שם חשובות אבל מאוד מעכבות את תהליך החלוקה.

<משה רפאלוביץ:>
לא דיברנו על בדיקות משנה.

<היו"ר אלי אלאלוף:>
דיברנו על אוכל מוכן לאכילה. 

<אלי גורדון:>
לאור הדיון וכדי לתת מענה לכל מקרה ומקרה, ובחלק זה יהיה נכון יותר ובחלק יהיה נכון פחות, אנחנו מציעים להשלים את הסעיף הקטן ולומר: אלא אם כן שר הבריאות קבע בתקנות אחרת. זה ייתן מענה הולם, הגיוני וסביר. יהיה גם שיקול דעת מקצועי וגם השר בסופו של דבר יתקין תקנות לעניין הזה.

<היו"ר אלי אלאלוף:>
שקודם כל זה יצוין. 

<אלי גורדון:>
כן. זה מה שאני אומר.

<נעה בן שבת:>
אתה רוצה את זה כהוראה כללית גם על פסקאות אחרות?

<אלי גורדון:>
לא. באופן פרטני לעניין הוראה זו.

<שי סומך:>
שתי הערות לנוסח. צריכה להיות אפשרות להחיל רק חלק מההוראות ולא את כולן. צריך אישור ועדה כי זאת החלה של הוראות פליליות.

<נעה בן שבת:>
לעניין סעיף 204? אנחנו אומרים קבלת רישיון ייצור ופטור מרישיון הפעלה. בפסקה (2) שטרם קראנו יש חלוקה הפוכה.

<שי סומך:>
צריכה להיות אפשרות להחיל רק חלק מההוראות ולא את כולן. אני כרגע לא מנסח.

<נעה בן שבת:>
זאת אומרת, לתת פטורים מהחובות שמופעלות על רישיון ייצור?

<שי סומך:>
אלא אם כן קבע השר שיש להחיל את הוראות פרק זה או חלקן וצריך אישור ועדה.

<איציק שמולי (המחנה הציוני):>
לא הבנתי מה הכוונה כאן. אתה יכול לחזור?

<שי סומך:>
כן. אנחנו מציעים כאן להחריג את בעלי הקייטרינג מהוראות החוק. יש כאן טענה שיכול להיות שיש מקום לכך.

<היו"ר אלי אלאלוף:>
מהפרק. לא מהחוק.

<שי סומך:>
מהפרק. סליחה. ברור. יש טענה שבכל זאת יש חשיבות להחיל את הוראות הפרק. אני חושב שעכשיו לא נכון להחליט בזה כי לא נמצאים כאן בעלי הקייטרינג ואי אפשר לעשות זאת בלי לשמוע אותם. הצעת הפשרה של משרד הבריאות היא שתהיה אפשרות בתקנות להחיל את הוראות הפרק.

אני מציע שני דברים. ראשית, שתהיה אפשרות להחיל רק את חלק מהוראות הפרק ולא את כולן, ודבר שני, שיהיה כאן אישור ועדה כי ההחלה הזאת מחייבת את בעלי הקייטרינג בהוראות פליליות ולכן צריך להיות אישור ועדה אם מבקשים לעשות זאת.

<נעה בן שבת:>
זאת אומרת, אנחנו בעצם מוציאים את הנושא של הקייטרינג מהחריגים להגדרת יצרן של מוצר בשר, ותהיה הוראה שיהיה פטור ליצרן קייטרינג אלא אם כן יורה השר שחלק מההוראות כן יחול וחלק מההוראות לא יחול.

<שי סומך:>
לא. זה חריג אלא אם כן ייקבע אחרת בתקנות.

<אלי גורדון:>
רצינו להציע שייאמר אלא אם כן שר הבריאות קבע אחרת לגבי ההוראות כולן או חלקן.

<היו"ר אלי אלאלוף:>
אני לא חושב שיש מקום לומר אלא אם כן. אני ממליץ שיהיו הוראות ברורות. אני זוכר כמה מנות כאלה בתא המטען של מכונית פשוטה.

<יעקב מרגי (ש"ס):>
הוועדה הזו דנה על תרופות שמובלות במכוניות פרטיות ללא טמפרטורה מתאימה, כל שכן כאשר זה מועד לפורענות.

<היו"ר אלי אלאלוף:>
כשנדון בחוק הרוקחות, תוכל להעיר בנושא. בהחלט, אני חושב שעל השר להשלים את התקנות בנושא. לחייב אותו.

<נעה בן שבת:>
אלא כן השר קבע שיחול חלק ההוראות.

<היו"ר אלי אלאלוף:>
כן. בבחירת ההוראות, כן.

<איציק שמולי (המחנה הציוני):>
כדי שבפועל הקייטרינג לא יהיה בפנים, התקנות צריכות להיכנס לתוקף?

<שי סומך:>
לא.

<אלי גורדון:>
הפוך. אלא אם כן.

<נעה בן שבת:>
נמשיך את סעיף 204א.

(2) יהיה טעון קבלת היתר הפעלה לפי פקודת מחלות בעלי חיים ויהיה פטור מקבלת רישיון ייצור אם בממוצע חודשי מבין מוצרי הבשר שהוא מוציא, משקל מוצרי הבשר שבוצעו בהם רק פעולות טיפול בבשר גולמי עולה על משקל מוצרי הבשר שבוצעו בהם פעולות עיבוד אחרות.

<שי סומך:>
אנחנו עכשיו בעצם מציעים חלוקה חדשה.

<מיכל בירן (המחנה הציוני):>
בהקשר למה שאמרת קודם, לגבי הסמכויות?

<שי סומך:>
כן. אני מזכיר, משרד החקלאות יהיה אחראי עד שלב ההמתה פלוס פעולות נלוות לשחיטה, ומשרד הבריאות יהיה אחראי מכאן ואילך, בעצם על פעולות העיבוד. אבל יכולים להיות מצבים של מפעלים שהם גם וגם ואנחנו לא רוצים ששם יהיו שני רגולטורים שמפקחים. בעצם הפשרה בין המשרדים היא שהולכים לפי מרכז הכובד. אם יש יותר פעילויות שהן נלוות לשחיטה, יהיה משרד החקלאות ולהפך. אם יהיו יותר פעולות עיבוד, יהיה משרד הבריאות, אם זה קורה באותו מבנה. אם יש להם מבנים נפרדים, זה משהו אחר. זאת מטרת הסעיף, לעשות את החלוקה הזאת. המקרה השכיח שהוא מאוד בולט כאשר יש מפעל שעושה יותר עיבוד או מפעל שעושה יותר שחיטה, אין מצבים כאלה.

השאלה היא מתי מודדים את הבשר. אנחנו רצינו לשמור קצת על עמימות כי בכל זאת צריך להיות שכל ישר. לא צריך לטרטר את היצרן כך שאם בינואר יש לו יותר עיבוד מאשר פעולות נלוות, אז הוא יהיה במשרד הבריאות ואחר כך הוא יעבור למשרד החקלאות. צריך קצת שכל ישר ובגלל קילו שעובר מפה לשם, לא צריך לטרטר אותו. רצינו לשמור קצת על עמימות בעניין הזה ואולי באיזה שהן הנחיות בדיוק לקבוע את קו הגבול איך מודדים והנוסח הוא כזה. אבל אם רוצים בכל זאת לקבוע איזושהי נוסחה, צריך לפי מבחן שנתי ולא מבחן חודשי.

<נעה בן שבת:>
אתה רוצה לומר ממוצע חודשי במשך 12 חודשים שקדמו.

<שי סומך:>
אני הייתי שוקל בכלל לא לעשות את זה. ממש לא כדאי להיכנס לפינה הזאת כי אף אחד לא רוצה לטרטר את האנשים. יכול להיות שיהיו הוראות שאומרות שאם בשנה אחת יש קפיצה קטנה, אז לא צריך להעביר את זה לרגולטור האחר. זאת אומרת, צריכה להיות כאן איזושהי גמישות.

<נעה בן שבת:>
השאלה אם העמימות מוסרת בזה שאנחנו קובעים במפורש בממוצע חודשי ב-12 חודשים ואז ברור איך בודקים וברור מה קובעים, או שלהפך, העמימות מוסרת בכך שאתה לא כתבת כלום ואתה משאיר הכול להנחיות פנימיות.

<שי סומך:>
אני אומר שוב, אנחנו לא רוצים שמצב שבו ב-2016 הוא יהיה במשרד הבריאות וב-2017 הוא יהיה במשרד החקלאות ולהפך. יכול להיות ששינוי קטן בשנה מסוימת לא יגרור מעבר של רגולטור. אין התנגדות עקרונית לקבוע בדיקה שנתית של השנה הקודמת. זה לא מאוד עקרוני.

<יעקב מרגי (ש"ס):>
החשש שרציתי להעלות תוך כדי דבריך, בדיוק עונה על הדבר ממנו אתה חושש. יש מפעלים גדולים שמספקים כמויות גדולות, בין אם זה עד השלב הזה שהוא צריך את משרד הבריאות ובין אם זה השלב של משרד החקלאות. הכמויות הן כל כך גדולות שאתה צרך לקבל החלטה אמיצה. יש בתי מטבחיים שמספקים לצורך העניין שלושים אחוזים וארבעים אחוזים מהשוק המקומי. נעשות שם פעולות ייצור נוספות. 

<שי סומך:>
זה לא הסיפור של הגדולות. הגדולות הן במבנים נפרדים. הבעיה היא שזה באותו מבנה. באותו מבנה יש גם וגם. לפי מה שהסבירו לי הרגולטורים, הבעיה היא רק במפעלים קטנים בהם עושים גם וגם באותו מקום. בגדולים מדובר במבנים שונים.

<איציק שמולי (המחנה הציוני):>
אני חושב שהפשרה הזאת מייצרת מצב לא טוב ולא תקין. כל המודל של הפיקוח כאן בנוי על זה שהפיקוח יהיה מהודק וטוב בנקודת הייצור. במקום שבו יש עמימות, יהיה גם בלגן. יש דרך אחרת לפתור את העניין הזה וזה שאחד המשרדים יחליט מי מוותר כאן בעניין הזה. הפשרה שאתם יצרתם כאן היא גם בלתי אפשרית, היא גם מסכנת ואיך אתם באופן מעשי חושבים שזה הולך לקרות? מי בדיוק בממשלה יעבור אחר הממוצע החודשי של המפעלים הקטנים ומה הם ייצרו? זה לא יקרה. הפועל היוצא של הסעיף הזה יהיה שבמקרה הטוב יהיה בלגן ובמקרה הרע תהיה זריקת אחריות אחד מהשני. הדבר הזה, אסור שיקרה בנקודות הייצור, קל וחומר כשאתם מדברים על המפעלים הקטנים יותר.
<אפרת אביאני:>
כמו שהוצג כאן לוועדה, הדיונים בין משרדי החקלאות והבריאות לגבי חלוקת הסמכויות נמשכו הרבה זמן ובאמת הגענו לאיזו ישורת אחרונה ולהסכמה על קו הגבול. קו הגבול משתקף בהגדרת ייצור ומה שמעטנו מהגדרת ייצור. החיים והמציאות לא מתנהלים לפי החלוקה התיאורטית שהרגולטורים עושים. יש מפעלים ויש חופש עיסוק וזכותם לעשות פעילויות שהן גם וגם אבל זה לא מרכז העיסוק בייצור מוצרי בשר. זאת אומרת, מה ששי התכוון כאשר אמה שאלה מפעלים קטנים, זה לא מרב הפעילות. לרוב הטענות שעלו כאן ולקשיים בקשר לכפילות הרגולציה, אנחנו נותנים מענה בחלוקה הזאת ובאמת נשאר איזה סקטור שהוא מאוד ייחודי שעושה גם וגם באותו מבנה. אז באמת העדפנו להשאיר את העמימות כי אנחנו לא באמת יודעים איך זה יעבוד. אנחנו רוצים לתת למשרדים להתמודד עם זה ואולי לייצר נהלי עבודה ואחר כך אולי נוכל לבוא עם תיקוני חקיקה ועם הצעה לאיזשהו חידוד ויותר הבהרה לפי מה ידעו.

<מיכל בירן (המחנה הציוני):>
אם יתגלה שיש בעיה ויכול להיות שיתגלה שזאת לא בעיה.

<אפרת אביאני:>
יכול להיות שיתגלה שזאת לא בעיה.

<מיכל בירן (המחנה הציוני):>
 שאיזה מפעל קטן מקבל הזמנה חד פעמית ולא משנה בגלל זה סטטוס.

<אפרת אביאני:>
אני רוצה לומר שהעמימויות האלה קיימות בעוד תחומים בין משרדים. זה קיים למשל בתרופות, בתכשירים כימיים, זה קיים בין משרד החקלאות למשרד הבריאות, בין משרד הבריאות למשרד להגנת הסביבה. הרי בכל תחום של רגולציה, אם זה בחומרים כימיים ואם זה בתחום אחר, זה קיים. כאשר יש מוצר או עיסוק שהוא בדיוק על קו התפר בין הסמכויות, המפוקח פונה למשרד שהוא חושב שהוא הרגולטור והרגולטור אומר לו שזה לא הוא אלא המשרד השכן. זאת אומרת, זה משהו שנפתר בפרקטיקה של החיים, של ההתנהלות בין שני המשרדים. מכיוון שאנחנו עוד לא יודעים, אז הסעיף הזה רק משקף את העיקרון ועדיין לא את הפרטים.

<אלי גורדון:>
להשלים את דבריה של אפרת. חשוב לציין נקודה אחת. הפיקוח הווטרינרי באותו מפעל נמשך. חובות HACCAP באותו מפעל נשארות. מה ההבדל ובאיזו נקודה מה שנקרא העמימות קיימת? האם אותו בעל עסק מחויב בקבלת רישיון יצרן או בהיתר הפעלה. חשוב לציין שזאת הנקודה היחידה. הפיקוח בפלטפורמה ובמודל של סימן זה, נשאר. חובות HACCAP וחובות על איכות ובטיחות מוצר לפי חקיקת מזון, נשארות אלא אם כן זאת חקיקה של משרד החקלאות - - -

<יעקב מרגי (ש"ס):>
עד איזה שלב הן נשארות?

<אלי גורדון:>
לאורך כל הדרך.

<יעקב מרגי (ש"ס):>
למרות שהוא במטריה של זה? עד גמר ייצור.

<אלי גורדון:>
חשוב לציין כאן עובדה והיא שהסעיף הזה נולד לצורך יצירת גמישות לאותה תעשייה קטנה שרוצה לנצל ולבדוק הזדמנויות. כדי שלא נהפוך אותה לכדור שרץ בין משרד למשרד, יצרנו כאן סעיף שמאפשר בו בזמן לשני רגולטורים להיות באותו מקום מצד אחד, ומצד שני בוויתור הדדי להמשיך פיקוח הדוק כפי שהוצג כאן לאורך כל הדרך.

<היו"ר אלי אלאלוף:>
לנציגות הרגולטורים זה מקצועות שונים?

<אלי גורדון:>
זה לא עניין של מקצועות שונים. אלה חובות רישוי שונות וכאן אנחנו רוצים לתת מענה לסוגיה הזאת. כפי שאדוני היושב ראש זוכר, כל ההגדרה של ייצור בסופו של דבר באה לידי ביטוי בחובת קבלת רישיון יצרן. לעומת זאת, בעסקים שהם עוסקים בשחיטה וכל 13 הפעילויות, מהיום והלאה, זאת אומרת, מיום כניסת הפרק לתוקף, יהיו פטורים מקבלת רישיון יצרן בתנאי שהם מקבלים היתר הפעלה ממשרד החקלאות. זאת הנקודה. לכן הסעיף הזה מאפשר לעבוד ולהמשיך במציאות.

<היו"ר אלי אלאלוף:>
זה מחייב הארכה כל הזמן ובדיקה.

<אלי גורדון:>
ברור. 

<היו"ר אלי אלאלוף:>
אני מצטרף לדבריו של איציק שמולי. אני חושש מכן ולא.

<איציק שמולי (המחנה הציוני):>
אגב, למי המפעל אמור לדווח על הממוצע החודשי?

<שרון גוטמן:>
דרך אגב, זאת לא הצעה שלנו. זאת הצעה של הייעוץ המשפטי.

<אלי גורדון:>
כמו שציינתי, רופא וטרינר יקבל הנחיות מגורם שהוא מנפיק רישיון, או היתר הפעלה או רישיון יצרן. ברמה של עבודת מטה של שני משרדים, אנחנו כן נוכל לתת את המענה להוראות אחידות כדי ליצור תשתית סבירה והגיונית לפיקוח יעיל ביותר.

<נעה בן שבת:>
אתם לא רוצים את המלים "ממוצע חודשי".

<שרון גוטמן:>
לא.

<היו"ר אלי אלאלוף:>
נמשיך.

<נעה בן שבת:>
בסעיפים 205 עד 208 חלו שינויים מאוד דרמטיים. במקום סעיף 205, סעיף קטן (א) נשאר כפי שהוא ולפיו לייצור מוצר בשר נדרש אישור ייצור נאות מאת מנהל שירות המזון. בסעיף קטן (ב) – מתן אישור נאות לפי סעיף זה יחולו הוראות תת-סימן ג' של סימן ג'. זאת אומרת, נקבעה כאן חובה לקבלת אישור ייצור נאות והיא לא תלויה בקבלת חובה לפי אותו סימן אבל לשאר ההוראות לעניין התנאים למתן האישור, לעניין הבקשה למתן אישור, הם יחולו לפי מה שנקבע בחלק הכללי.

בסעיף קטן (ג): "על אף האמור בסעיף קטן (א), מנהל שירות המזון רשאי להורות כי מפעל לייצור בשר מסוג מסוים לא יהיה חייב באישור ייצור נאות אם הוא מצא שמיושמת לגביו תכנית בטיחות מזון. הוראות לפי סעיף קטן זה יינתנו בהתחשב בין השאר בסוג המפעל, בהיקף הייצור במפעל, בסוג המזון המיוצר בו ובמורכבות הטכנולוגית של הייצור".

יש כאן סעיף שמאפשר גמישות לעניין החובה לאישור ייצור נאות.

<איציק שמולי (המחנה הציוני):>
אני לא אוהב את הנוסח הרחב שאתם שמתם בסעיף (ג). אני חושב שגם אם יש סמכות כזאת למנהל, היא צריכה להיות לפי קריטריונים מסוימים שכתובים כאן.

אלי, אם אתה יכול לומר אם זה לא אישור ייצור נאות, אז מה הסטנדרט הנמוך יותר שהולכים אליו?

<אלי גורדון:>
HACCAP. זה הסטנדרט. תנאי ייצור נאותים, כפי שכבר דיברנו יותר מפעם אחת בדיונים, מבחינתנו זה מכלול של מספר מערכות שעובדות בתוך המפעל או מיושמות על ידי המפעל. HACCAP זה המינימום מבחינתנו שאנחנו רוצים כי הוא מושלם גם מבחינת הפיקוח הווטרינרי. למעשה מטרת הפיקוח הווטרינרי בין היתר, כאשר נגיע לסעיפים היא לאמת יישום מערכת HACCAP.

<נעה בן שבת:>
נעבור לסעיף 209. סעיף 209 קובע את הכלל של יצרן של מוצרי בשר או בעל היתר הפעלה שצריך להנפיק למשלוח מוצרי בשר תעודת משלוח ותעודה וטרינרית אם היא נדרשת. קיבלנו כאן הערה ואומרים שהנוסח צריך להיות: "יצרן של מוצרי בשר או בעל היתר הפעלה לא יוציא משלוח של מוצר בשר ממקום הייצור או השחיטה". לא תמיד הפעולה היא פעולת ייצור אלא פעולת שחיטה ולכן מוצע להוסיף את המילים "או השחיטה לפי העניין".

הסעיף הבא שיש בו עניין מהותי הוא סעיף 211(2). בסעיף 211 יש את הפרטים שנדרש לכלול בתעודת המשלוח. בדיון האחרון התבקשנו להוסיף גם את המילים "תאריך אחרון לשימוש". הוסבר לנו שהנושא של תאריך אחרון לשימוש מעורר בעיות. רציתי לבקש שיסבירו מה הבעיות שהוא מעורר ומדוע ביקשתם בכל זאת לא לכלול את התנאי הזה של תאריך אחרון לשימוש.

<ינון יוני:>
לטעמנו אם אין תאריך אחרון לשיווק, אכן יכול להוות בעיה אם אנחנו מדברים על כלל המפעלים. אנחנו מציעים שכן יירשם מנת הייצור. זאת אומרת, קוד מנת הייצור שקובע היצרן. אז הוא יודע מבחינת עקיבות לשייך את זה לתאריך הייצור ולתאריך אחרון לשיווק.

<נעה בן שבת:>
מי יכול לפענח?

<ינון יוני:>
מנת הייצור תהיה גם במערכת הממוחשבת. זאת אומרת, הקוד יהיה משויך לתאריך ייצור וגם לתאריך אחרון. בכלל לכל מנת הייצור, לכל המשלוח. 

<נעה בן שבת:>
כל מי שצופה במערכת הממוחשבת יוכל לפענח את הקוד הזה ולראות למה הוא משויך, לאיזה תאריך?

<ינון יוני:>
לא כל מי שצופה, אבל כל מי שמפקח במפעל יוכל לדעת את זה.

<זאב שמואל פרידמן:>
אם יש תאריך כזה, איך מוודאים שהצרכן גם ידע אותו?

<ינון יוני:>
הצרכן יודע את המוצר. זה מופיע על המוצר.

<זאב שמואל פרידמן:>
מה בין זה לעניין פיקוח?

<ינון יוני:>
גם מהתעשייה הבנו שעל מנת לעשות שורה שורה לגבי כל מוצר, לכתוב את תאריך הייצור ו/או את התאריך האחרון לשיווק, זה בלתי ישים. אני חושב שזה די מתקבל שזה על גבול הבלתי יתכן. לכן ההצעה שלנו היא לפחות את מנת הייצור, כי זה נותן לנו את אותה מטרה. 

<משה רפאלוביץ:>
אם כבר יש קוד, אז אין בעיה לכתוב גם את התאריך. אם יודעים קוד של האצווה, זה כבר אותו הדבר. כדאי שכל מי שנמצא בדרך, יהיה לו קל לזהות את תאריך הייצור. זה דבר משמעותי.

<היו"ר אלי אלאלוף:>
אפשר להמשיך.

<ענת מימון:>
במקום תאריך אחרון לשימוש, אנחנו משנים את זה ל"מנת ייצור".

הסעיף הבא הוא סעיף 212 שגם הוא סעיף בו דנו. מדובר על הנושא של תעודת המשלוח כאר מוציאים את המוצר מהמפעל. אני אקרא את הסעיף ונסביר את השינוי.

212.
שליחת העתק של התעודות

(1) בעת יצירתו של משלוח מוצרי בשר מהמפעל יעביר היצרן של מוצר בשר או בעל היתר ההפעלה, למערכת הממוחשבת את פרטי המשלוח, יעד המשלוח, פרטי רכב ההובלה ושם הרופא הווטרינר המוסמך במפעל, לפי הוראות שיורה מנהל היחידה הווטרינרית.
כאן למעשה אנחנו מפרטים מה בדיוק צריך להיות מוקלד בעת יציאת המשלוח מהמפעל. סעיף קטן (ב) יורד. אתם רוצים להסביר למה הוא יורד?

<היו"ר אלי אלאלוף:>
לא צריך. כבר הסברנו.

<ענת מימון:>
סעיף 213. במהלך הדיון עלתה בקשה שתהיה התרעה בזמן אמת על רכב ההובלה לגבי שינויים בטמפרטורה. מוצע להוסיף את פסקה (4):
קיימת מערכת המתריעה בזמן אמת על תקלות בטמפרטורת ברכב – אם קבע השר חובה לקיומה של מערכת כאמור לגבי יצרן או בעל היתר הפעלה בהתאם להיקף הייצור של המפעל ולסוג המזון המיוצר בו.

<היו"ר אלי אלאלוף:>
משה, זה לא נותן לך תשובה לגבי ההערה הקודמת שלך?

<משה רפאלוביץ:>
זה נותן.

<ענת מימון:>
בסעיף 214 הוספנו שמדובר ביצרן בשר או בעל היתר הפעלה.

אני עוברת לתת-סימן ג': חובות משווקים של מוצרי בשר.

<רוית ארבל:>
לגבי סעיף 212. עלתה הסוגיה - - -

<ענת מימון:>
זה יוסדר בהמשך. עוד מעט תראי את הסעיף לגבי זה.

הסעיף הבא הוא סעיף 217. אם אתם זוכרים, עלה הנושא של רשת שיווק שמעבירה בין הסניפים שלה את מוצר הבשר והם אמרו שזאת בעיה מבחינתם לחזור חזרה אל הרופא הווטרינרי במפעל כדי להוציא תעודת משלוח חדשה. לכן סעיף 217 שונה והוא קובע:

217.
הוצאת יוצר בשר לאתר מכירה אחר או ליצרן

משווק של מוצר בשר לא יוציא מוצר בשר מאתר מכירה אל אתר מכירה אחר או ליצרן (כלומר, יש איסור להעביר בין משווקים) ואולם במקרים חריגים שלא היו צפויים מראש, רשאי משווק להוציא מוצר בשר לאתר מכירה אחר של אתו משווק או ליצרן שייצר את מוצר הבשר, ובלבד שהתקיימו שני אלה: 

(1) מוצר הבשר הוצא ברכב הובלה העומד בהוראות סעיף 213.

(2) נשלחה הודעה למערכת הממוחשבת על הוצאת מוצר הבשר בדרך ובתנאים שיורה עליהם מנהל היחידה הווטרינרית.

<מיכל בירן (המחנה הציוני):>
איך זה נשאר בחריגים?

<ענת מימון:>
עדיין כן תהיה תעודה ויהיה תיעוד של ההוצאה. פשוט אומרים ככלל מוצר בשר, מרגע שיש תעודת משלוח והוא הגיע ליעד שלו, הוא אמור להישאר שם. כשיהיה מקרה חריג והם יצטרכו להוציא את זה, הם כן יצטרכו לפנות למערכת ולעדכן על ההעברה הזאת.

<היו"ר אלי אלאלוף:>
העיקרון הוא שליטה מתמדת ועקביות על המוצרים השונים שלא יסתובבו ממקום למקום ואתה באמצע מאבד את השליטה.

<איציק שמולי (המחנה הציוני):>
אני רוצה לשאול אם הסעיף הזה, יש פה איזושהי הגבלה בזמן? אם נגיד מוצר מגיע לסופרמרקט ברשת מסוימת, הוא שוכב זמן מה במחסנים וקצת בסמוך להיותו פג תוקף או משהו כזה, מעבירים אותו למקום אחר. אתם מסתפקים בזה שיודיעו למערכת הממוחשבת?

<ינון יוני:>
אני חושב שזה מוחל בתוך מקרים חריגים כי זאת הכוונה. זאת אומרת, כל מקרה חריג בסופו של דבר אנחנו גם נדע עליו. זה יוכל להתבצע אולי פעם אחת ולא יתבצע בפעם השנייה.

<איציק שמולי (המחנה הציוני):>
איך אתה אומר את זה בביטחון כזה? זה סעיף שיכול לשמוט לך את השטיח מתחת לכל החוק.

<רוני סורקיס:>
אני חושב שזה דבר שהוא מאוד מאוד ישים ואין בעיה אתו. דרך אגב, זה יכול להיות מדובר במוצרים קפואים שתוקף החיים שלהם הוא מאוד מאוד ארוך, לצורך העניין שנה, ואם חצי שנה לפני מועד פקיעת התוקף או גם שלושה חודשים לפני מועד פקיעת התוקף, אני רוצה להעביר את זה לסניף אחר כדי לא לזרוק את זה לפח מסיבות שכולנו יודעים היום שלא צריך לזרוק יותר מדי מוצרים לפח, אני מעביר תעודה ממוחשבת שם יש את כל הפרטים של המוצר ומעדכן שעבר מוצר בתוקף זה וזה מסניף אחד לסניף שני ברכב הובלה מסודר. אני לא רואה שום בעיה עם זה.

<איציק שמולי (המחנה הציוני):>
ואם זה לא מוצר קפוא? ואם זה לא ברשת שופרסל? אנחנו סיכמנו כבר בלי לעשות לך כאן פרסומת לא כולם הם שופרסל. אם זה בשר טרי או בשר קפוא ולא ברשת שופרסל?

<רוני סורקיס:>
גם בשר טרי שיש לו תוקף של ארבעה ימים, יכול יום אחרי כן ברכב קירור לעבור לסניף אחר.

<איציק שמולי (המחנה הציוני):>
אין לי בעיה עם זה, לא כאשר מערכת הביקורת היא כזאת. תראה איזה מערכת ביקורת אתה מטיל על בשר טרי בנקודת הייצור וההובלה וכאן כאילו יוצרים איזו שהיא תחנת מעבר למוצרים. המוצר במקור יצא מהמפעל וקיבל את כל הסטמפות, וזה בסדר, אבל לא יכול להיות שכאשר הוא מגיע לנקודת המכירה והוא לא נמכר בנקודת המכירה והוא מתחיל להיות מועבר למקומות אחרים, אנחנו נאבד את השליטה.

<אבי שפירא:>
ארגון הרופאים הווטרינריים. מן הראוי היה באמת שרופא וטרינר היה רואה בכל זאת אבל אנחנו מדברים על מקרים חריגים. הלפחות של העניין הוא קצת להרחיב את המושג הודעה ל. לא מספיק רק להודיע ל אלא להודיע ושיהיה בצד השני של ההודעה אדם שמקבל, מאשר ויודע שיש אולי אפשרות שהדבר הזה רגיש ויוכל אולי להגיע ולבדוק את זה בפועל.

<איימן עודה (הרשימה המשותפת):>
למה לא כתוב בחוק מה זה מקרה חריג?

<אבי שפירא:>
שאלה טובה.

<איימן עודה (הרשימה המשותפת):>
צריך להגדיר את זה.

<אבי שפירא:>
גם את זה צריך להגדיר.

<איימן עודה (הרשימה המשותפת):>
מה זאת אומרת מקרה חריג?

<מיכל בירן (המחנה הציוני):>
זה גם מה שהטריד אותי.

<ינון יוני:>
בדיון הקודם הטענה הייתה הפוכה ונאמר שאנחנו החמרנו. הסעיף כמו שהוא היה כתוב, למעשה הוא היה על חוסר יכולת לעשות את זה. בפעם שעברה הכוונה הייתה שנקודות השיווק היו אמורות להיות מפוקחות עם הפרק הזה על ידי רופאים וטרינריים בנקודות המכירה.

<איציק שמולי (המחנה הציוני):>
כאן כבר נכנס ויכוח אחר, אבל זה שצריכה להיות גמישות, כאילו אם שופרסל מגיעה למצב שבו היא נתקעת עם סחורה, צריכה להיות לו גמישות להעביר אותה, אין על זה ויכוח. השאלה היא אם זה צריך להיות על בשר טרי והשאלה אם זה כולל גם מוצרים שבעוד שבוע פג להם התוקף. אני חושב שלא. אם כן, כמו שנאמר כאן קודם, מישהו בצד השני אמור לקחת אחריות על המשלוח. לא להודיע למערכת הממוחשבת. אם תקרה איזו תקלה, את מי נאשים, את המערכת הממוחשבת?

<ינון יוני:>
אני חושב שאחד המצבים הקלאסיים בהם בדרך כלל יש העברה מסניף לסניף, וזאת הכוונה, למקרים שאינם צפויים מראש, זה שכאשר לסניף מסוים הועברה כמות גדולה יותר, או בטעות יותר ממה שהוא צריך.

<היו"ר אלי אלאלוף:>
אי אפשר להיכנס לפרטי פרטים. כל העברה מסניף לסניף צריכה להיות מסודרת בצורה אבסולוטית מהתחלה ועד הסוף עם התיעוד הנדרש וכולי.

<ינון יוני:>
זה מה שכתוב כאן.

<היו"ר אלי אלאלוף:>
אם יש את התיעוד הנדרש ויש שליטה, אני הייתי מזהיר את המקבל שלפני שהוא חותם, שיבדוק שכל הדברים הם נכונים. בהחלט יש העברה, וזה לגיטימי כל עוד מעבירים סחורה נאותה ולא פגומה.

<יעל גרמן (יש עתיד):>
אין לנו בעיה, אבל מהו מקרה חריג? מה שמטריד אותנו, את חברי הכנסת, זה מה הם מקרים חריגים. שנבין למה הכוונה למקרה חריג. ברור שצריכה להיות אפשרות.

<היו"ר אלי אלאלוף:>
מקרה חריג הוא מקרה שיש עודף סחורה במקום אחד ורוצים להעביר למקום שני. אולי בשכונה שלי פתאום בא לכולנו לאכול בשר עוף ולא נשאר.

<יעל גרמן (יש עתיד):>
זה לא מקרה חריג. 

<טלי פלוסקוב (כולנו):>
אבל כתוב במקרים חריגים שלא היו צפויים מראש. אלה הדברים שנקראים חריגים.

<ענת מימון:>
שזאת לא תהיה דרך ההתנהלות הרגילה של אותה רשת.

<היו"ר אלי אלאלוף:>
אין אפשרות להעביר אוכל פגום ממקום אחד למקום שני.

<יעל גרמן (יש עתיד):>
יש לי הצעה. במקרים חריגים שלא היו צפויים מראש ושאינם מסכנים את בטיחות ובריאות הציבור.

<היו"ר אלי אלאלוף:>
אפשר להוסיף. זה ברור. זאת הכותרת. אפשר להוסיף את זה. בהחלט.

<דורון יקיר:>
אני העליתי את זה בזמנו. כאשר דיברנו על זה, אמרנו שאי אפשר יהיה להשיג את תעודת היצרן.

<היו"ר אלי אלאלוף:>
לכם יש סניף אחד.

<דורון יקיר:>
לא. יש סניפים. קורים דברים, קורות גם טעויות בסגנון זה שבאו מהמשחטה עם עופות לסניף אחד, השאירו שם משהו שבכלל צריך להעביר לסניף אחר. טעות כזאת, לקחת ולזרוק את כל הסחורה, זאת היא טעות. צריך שיהיה בתעודת המשלוח את כל הפרטים שצריכים להיות ובטוח שבסניף השני מי שמקבל את זה, הוא גם לא ישאף לקבל סחורה שהיא לא מתאימה לו. זה מסוג הדברים הברורים אבל צריך שבתעודה יהיה את כל מה שצריך.

<שלמה שלי עינב:>
אם זה מקרה חריג, מקרה חריג מטבעו איננו מתקיים כל יום. אם הוא לא מתקיים כל יום, מדוע שרופא וטרינר לא יראה את הסחורה, ישים יד ויהיה אחראי עליה? הרי זה ממילא מקרה שאיננו קורה בכל יום. כפי שתיאר כאן האדון מטיב טעם, הוא כן עלול להתקיים בכל יום כשגרה ואני אומר לך אדוני כמי שנמצא בשטח שאנחנו רואים את זה מתקיים בכל יום. בכל יום יכול כהחלטה של הרשת מאן דהוא להעביר סחורה מסניף לסניף.

<היו"ר אלי אלאלוף:>
תשמע מה אומרים התעשיינים והמשווקים למיניהם. זה ייקר את הפעילות שלהם. הם מיד יגידו לך את זה.

<שלמה שלי עינב:>
זה לא ייקר. גם כך יש להם רופאים.

<משה רפאלוביץ:>
אדוני, ההצעה היא הצעה טובה והיא לא יכולה לייקר את המזון מכיוון שמה שמבקשים כאן, זה שיהיה רופא וטרינר כדי לדעת היכן המוצר היה קודם לכן, לדעת באיזה תנאים הוא הוחזק, לדעת שאם זה מוצר קפוא, שהוא לא הופשר, ואם זה מוצר מצונן, שהוא לא התחמם ולא השאירו אותו מחוץ למדפים. כדי שזה יקרה, כל מה שצריך זה רופא וטרינר שיראה את המוצר. זה יכול להיות או רופא וטרינר של הרשת וברשתות המסודרות יש רופאים וטרינריים שמפקחים שם ונמצאים בסניפים לעתים קרובות, או רופא וטרינר עליו דיברנו, רופא וטרינר של השווקים או רופא וטרינר של אחד המפעלים באזור, שיכול לתת קפיצה לשם ולראות את הדברים. זה לא דבר שעולה כסף.

<היו"ר אלי אלאלוף:>
אנשי משרד הבריאות או החקלאות.

<אפרת אביאני:>
יש כאן איזשהו איזון בין הצורך להגן על בריאות הציבור ושבאמת הבשר הזה או המוצרים האלה לא יזלגו לשוק בלי מספיק מעקב, לבין רצון לא לייצר עודף רגולציה. הרי מה החלופה? הכלל אומר שמוצר בשר יוצא ממפעל הייצור, הוא יוצר עם תעודת משלוח ובפיקוח וטרינרי. זה אומר שהאתר ממנו המוצר יוצא גם מחובר למערכת הממוחשבת ונמצא בה און ליין וגם יש בו רופא וטרינר אחראי. המשווק בנקודת הקצה, הוא לא יצרן אלא הוא משווק. אנחנו לא רוצים להביא אותו למצב שגם הוא צריך להפיק תעודת משלוח וגם הוא צריך להחתים רופא וטרינר. זאת דרישה שהיא מכבידה וזה בדיוק מה שנאמר כאן בדיון הקודם.

לכן יש כאן איזשהו ניסיון ללכת בדרך ביניים. מצד אחד לקבוע שזה יהיה רק במקרים חריגים ואנחנו חשבנו למשל על מקרה שהבשר הועבר בטעות בכלל.

<היו"ר אלי אלאלוף:>
אבל הסכמנו עם תיקון. עכשיו מבקשים להוסיף עוד תיקון לתיקון. להוסיף את הנוכחות של רופא וטרינר במעבר. 
<אפרת אביאני:>
השאלה אם זאת דרישה שהתעשייה מסוגלת לעמוד בה.

<היו"ר אלי אלאלוף:>
אני לא יודע אם בכל סופרמרקט יש וטרינר. 

<אפרת אביאני:>
בסופרמרקטים קטנים, לא. יכול להיות שזאת דרישה מכבידה. 

<יעל גרמן (יש עתיד):>
לא בכל מקום מותר לאשר את זה.

<איציק שמולי (המחנה הציוני):>
אני חושב שמהרגע הראשון שדובר ברפורמה הזאת וגם נציגי הממשלה הדגישו את זה, הדבר הראשון שעליו לא מתפשרים זה בריאות הציבור. אנחנו לא לוקחים סיכונים מיותרים. הדבר השני, מוטיבציה שהיא לא פחותה, אבל בסוף המטרה כאן היא להקל על הרגולציה ובשאיפה להוריד את יוקר המחיה. אם אתם אומרים לי שיכול להיות כאן סצנריו שבו מוצר יוצא מהמפעל, מקבל את כל האישורים הנדרשים, מגיע לנקודת מכירה אחת ואז לצורך העניין ממצב שהוא היה קפוא, הוא הופשר ואחרי כן מקפיאים אותו מחדש והוא יוצא לנקודה אחרת, אז גם אם את לא מגדירה אותו כיצרן, את הופכת אותו ליצרן בפועל.

<קריאה:>
אסור לעשות את זה.

<איציק שמולי (המחנה הציוני):>
חבר'ה, אסור לעשות הרבה דברים אבל אנחנו רואים שדברים נעשים בשוק. 

<היו"ר אלי אלאלוף:>
יש לי הצעה. הנוסח הקודם בדיוק כלל את הכול. אני מציע שנחזור לנוסח הקודם. נביא את ההצעה בדיון הבא.

שיהיה ברור, אנחנו מדברים על מוצר שנכנס ויוצא באותו מצב ללא עיבוד במקום, לא מוסיפים לו פלפל וכולי.

<יעל גרמן (יש עתיד):>
לא מפשירים ומקפיאים שוב.

<היו"ר אלי אלאלוף:>
נכון. בדיוק באותו מצב שהוא נכנס, כך הוא יוצא עם כל התנאים הנדרשים. לא חיפשנו כאן לאפשר מפעל משנה.

<איציק שמולי (המחנה הציוני):>
אדוני, חד משמעית אני לא חושב שהוועדה רוצה לאפשר את זה.

<היו"ר אלי אלאלוף:>
גם לא הייתה כוונת המציעים.

<איציק שמולי (המחנה הציוני):>
אני לא מטיל דופי, חס וחלילה.

<היו"ר אלי אלאלוף:>
ברשותכם, אני רוצה לסכם. אם זה לא כל כך מהותי, נעבור הלאה.

<ענת מימון:>
אם כן, חוזרים לנוסח הקודם. הנוסח הקודם דרש תעודת משלוח חדשה לאותו מוצר בהעברה בין השווקים. אנחנו נוסיף שזה צריך להיות ברכב הובלה לפי הוראות סעיף 213, זה משהו שהיה חסר וחשוב לציין.

<האיסם אלבאסל:>
ארגון הרופאים הווטרינרים. אני חושב שהמקרה של העברת מוצרים בין סניפים, בתוך הרשת או בין חנויות, בגלל עודף או קליטה של כמות גדולה, היא חריג. לרוב אנחנו נתקלים בשטח בנושא העברת מוצרים, זה בעקבות תקלות בתוך הסניפים כאשר זה כן מחייב פיקוח ובקרה הדוקה. לפעמים המקררים מתקלקלים, לפעמים אין מקום במקרר והסחורה שוכבת יותר מדי זמן בחוץ ולכן הפיקוח של מי שנמצא בשטח, של רופא וטרינר, צריך להיות.

<היו"ר אלי אלאלוף:>
הסעיף המקורי עונה לך.

<ענת מימון:>
הסעיף הבא שאני רוצה להפנות את תשומת הלב אליו הוא סעיף 218א בעמוד 9 למטה. בדיון הקודם עלה הנושא של ואן-סייל, והסבירו לנו שזה רכב שיוצא ממקום מסוים ולא ידוע מה יהיו הנקודות שהוא יעבור בדרך ואין הסחורה תתגלגל.
אני אקריא את ההסדר שנוסף:

218א.
כללים למכירת מוצר בשר מרכב הובלה

השר רשאי, באישור הועדה, לקבוע כללים ותנאים לפעולתם של משווקים של מוצרי בשר שהחל מרכישת מוצר הבשר על ידם ועד לשיווקו מחזיקים את מוצר הבשר רק ברכב ההובלה, לרבות תנאים ומגבלות על משך הזמן שבו יוחזק מוצר הבשר ברכב ההובלה.

כלומר, למעשה הכול ייקבע בתקנות שיהיו באישור הוועדה.

הגענו לתת-סימן ד', שזה תת-סימן שעוד לא דנו בו. 

<היו"ר אלי אלאלוף:>
חברים, אני רוצה להגיד מראש שאנחנו פותחים את הדיון אבל לא סוגרים אותו ולא מצביעים עליו, ודאי לא היום. איימן, תרשה לי לחזור על זה כי לא היית בבוקר כאשר אמרתי שהיו התייעצויות ויש עוד התייעצויות כי אנחנו רוצים להגיע לסיכום מוסכם בין כל הצדדים. 

<רוית ארבל:>
לא כל כך ברור לנו מה יקרה בתקופת המעבר. יתוקנו תקנות, זה בסדר, אבל מה יקרה בינתיים עם ההפצה הזאת? החוק ייכנס לתוקף ואם עד אז לא יהיו תקנות, ה-ון-סייל יהיה אסור כי הוא הרי מרובה יעדים. הוא יצטרך כל פעם לחזור למפעל.

<היו"ר אלי אלאלוף:>
לדעתי – שי, אני צריך את ההיגיון המשפטי שלך – כל עוד אין תקנות, המצב הקודם מחייב.

<ענת מימון:>
היא אומרת שנקודת המשלוח מחייבת יעד.

<היו"ר אלי אלאלוף:>
אנחנו נעשה הכול וגם בדברים כאלה ננסה להשלים את התקנות. גיליתי לכם שאין סיכוי שנסיים את כל החוק לפני התאריך, אז יהיו לנו השלמות שנעשה אחר כך אבל הן יהיו מוקדמות ככל האפשר.

<רוית ארבל:>
אני מסכימה עם אדוני. כדי שיקרה מה שאדוני אומר, צריך לכתוב בחוק שהאיסור בסעיף הקודם שאומר שאתה צריך לקבוע יעד. כל הסיפור עם ה-ון-סייל, החל מהאיסור לצאת עם תעודת משלוח בלי שקבוע יעד. אתה צריך לציין לאן אתה נוסע כשאתה מוציא את המשאית מהמפעל. לכן האיסור הזה לא ייכנס לתוקף לגבי ון-סייל עד שיהיו תקנות. 

<היו"ר אלי אלאלוף:>
אנחנו נכתוב את זה. זה נראה כל כך הגיוני שאני מציע שבאמת נקבל את ההערה. אם החוק עובר ב-17 לחודש, תוך חודש אנחנו נהיה מסוגלים. 

<רוית ארבל:>
יש חצי שנה עד שהחוק נכנס לתוקף.

<היו"ר אלי אלאלוף:>
את הדיון המקצועי אנחנו נקיים בינינו ונבוא עם תשובה.

<אלי גורדון:>
מקבלים את זה.

<ענת מימון:>
התקנות יובאו עד ליום.

<שי סומך:>
יש לנו ארבע שנים.

<ענת מימון:>
יכול להיות שיהיו שנתיים. בכל מקרה, ניצור את זה מתאריכי התחילה.

<היו"ר אלי אלאלוף:>
לא יהיו ארבע שנים. כל מה שהיה, זה חצי.

<שלמה שלי עינב:>
למה הוא לא יכול לגשת יום לפני שהוא עולה לירושלים לעבור בין המעדניות שהוא רוצה, לקחת מכל אחת מהן הזמנה וכשהוא מגיע בבוקר למפעל, הוא יודע שהוא מחלק לכל אחת מה שהוא מחלק, מוציא עבורן תעודה ונוסע ומחלק. למה הוא צריך לקחת את כל הבשר באוטו?

<היו"ר אלי אלאלוף:>
יש לנו צוות מקצועי ואני אשמח שתצטרף אליו לגבי הנוסח הטכני. זה עניין טכני. תשבו ותתקנו את זה ביחד.

<ענת מימון:>
אנחנו עוברים לעמוד 9.

תת-סימן ד': מינוי רופאים וטרינרים מוסמכים

סימן משה א': מינוי רופאים וטרינרים מוסמכים במפעלים

219.
מינוי רופא וטרינר מוסמך במפעל בשר ובבית קירור למוצר בשר

מנהל היחידה הווטרינרית ימנה רופאים וטרינרים, מבין עובדי התאגיד, אשר יהיו מוסמכים לבצע פיקוח וטרינרי במפעלי בשר ובתי קירור למוצרי בשר.
<מיכל בירן (המחנה הציוני):>
אנחנו מדברים כאן כרגע רק על מי שבודקים במפעלים. אני מבקשת מהיושב ראש לקיים דיון על הסעיף.

<היו"ר אלי אלאלוף:>
יש לכם דעה?

<אבי שפירא:>
חלק מסוים מתוך הרופאים הווטרינרים – אני לא יודע להגיד את האחוז שלו - שאמורים להתמנות במפעלים הם רופאים פרטיים של מפעלים וחלק הם עובדים שכרגע הם רופאים במועצת הלול. חלק עובדים דרך האגודה לבריאות הציבור וקיים חלק לא קטן של רופאים וטרינרים שעובדים במסגרת הרשויות המקומיות. אנחנו הצפנו את הבעיה ואמרנו שוב ושוב שחייבים להסדיר את הנושא הזה עד תומו.

<מיכל בירן (המחנה הציוני):>
בגלל ניגוד העניינים?

<היו"ר אלי אלאלוף:>
אתם רוצים שנסגור את כל המדינה עד שנפתור לכם את הבעיה?

<אבי שפירא:>
לא.

<היו"ר אלי אלאלוף:>
אתם מייצגים סקטור. אנחנו מדברים כאן על סקטור שלא היה מסודר. לא נגענו והבטחתי לכם ואמרתי את זה אבל כל מה שקשור למפעלים, אנחנו נתחיל מאפס. אנחנו מדברים על אנשים שישנם במערכת ואם יש להם משרות נוספות, שיהיה להם לבריאות.

<קריאה:>
זאת המציאות.

<היו"ר אלי אלאלוף:>
הנושא של הפיקוח במפעלים, עוד לא אמרנו מאיפה לוקחים אותם. אנחנו קובעים נהלים של פיקוח וטרינרי במפעלים. 

<מיכל בירן (המחנה הציוני):>
אנחנו ממשיכים דיון בינינו לבין עצמנו אבל יש חשיבות גם לפרוטוקול וזאת בעצם הפעם הראשונה שנעשה. כל המטרה של הסעיף הזה - וחשוב להגיד את זה – היא כדי למנוע ניגוד עניינים בין מי שמפקח לבין מי שמשלם. 

<אפרת אביאני:>
לא רק. יש עוד הסברים.

<מיכל בירן (המחנה הציוני):>
נראה לי שחשוב להגיד אותם בשלב זה. שוב, חלקנו עושים את הדיון הזה בינינו לבין עצמנו וזאת בעצם פעם ראשונה שזה לפרוטוקול.

<היו"ר אלי אלאלוף:>
בבקשה. בואו נדון. אין לי בעיה אבל שנבדיל בין הרופאים הווטרינרים שיהיו ברשויות לבין הנושא של הווטרינריה במפעלים. אנחנו רוצים גם כאן לסדר את העניין. מה שאמרנו בבוקר לגבי כל הווטרינרים ברשויות המקומיות וכולי, בעינו עומד. אבל במפעלים היום, צריך להסדיר את כל נושא הווטרינריה, הפיקוח הווטרינרי במפעלים. אני לא הגעתי עכשיו לפרטי פרטים של כמה הוא מרוויח שם וכולי. אנחנו מדברים על היישום של הפיקוח הווטרינרי במפעלים בלבד. 

<מיכל בירן (המחנה הציוני):>
גם אני עוד לא התחלתי להתווכח. אני רק רוצה לשמוע את העמדה הרשמית.

<היו"ר אלי אלאלוף:>
אני כבר שומע שאומרים שיש לנו משרה חלקית שם.

<מיכל בירן (המחנה הציוני):>
לא נראה לי שמישהו אמר את זה. בינתיים עוד לא נאמר ההסבר למה כן.

<היו"ר אלי אלאלוף:>
מיכל, יש לי קצת יותר ותק בחיים הציבורים מאשר לך, למרות שלא בכנסת בה את ותיקה ממני ואני גאה בזה שאת ותיקה ממני, אבל באמת שיהיה ברור, שלא נתחיל עכשיו כאשר בכל דבר תהיה בלימה.

<מיכל בירן (המחנה הציוני):>
אפשר לקבל את ההסבר הרשמי של המשרדים?

<היו"ר אלי אלאלוף:>
בוודאי.

<אפרת אביאני:>
אני אסביר. בעצם זאת לא רק הבעיה של חשש לניגוד עניינים אלא זאת בעיה שבעצם כמו שאמרנו אנחנו משנים כאן את מרכז הכובד של הפיקוח, עוברים לפיקוח יותר מודרני במפעלים שחלק ממנו הוא נוכחות של רופא וטרינר במפעל. הרופא הזה הוא בעצם זרועו הארוכה של הרגולטור. הוא לא עובד מדינה אבל הוא בעצם היד הארוכה שלו, הוא מבצע הוראות, הוא מוודא שכל הרגולציה מתקיימת, יש לו אחריות גם מכוח זה שהוא כפוף לדיני משמעת לפי חוק הרופאים הווטרינרים ובעצם יש לו סמכויות שלטוניות כמו שראינו בפרק הפיקוח, בפרק של סמכויות הפיקוח. ככזה, הוא לא יכול להיות מועסק על ידי גוף פרטי אלא הוא חייב להיות חלק מאיזושהי מערכת ציבורית שמכפיפה אותו לכללי משמעת ואתיקה. זה דבר אחד.

הדבר השני הוא שבעצם היום אנחנו יכולים לראות – ויכול לספר כאן דוקטור סרחיו דולב שאחראי על מפעלים לייצוא – שכאשר מפעל נזקק היום לפיקוח של רופא וטרינר, למעשה אין לו כתובת. אנחנו מחפשים, כדי לתת לו את אישור הייצוא, את האיש עם הרצון הטוב ברשות המקומית שיסכים לתת רופא שיפקח על המפעל לצורך ייצוא כדי שהמפעל הזה יוכל לייצא. היום בעצם אין פתרון מערכתי לכל הסוגיה הזאת של העסקת רופאים וטרינריים במפעלים. הקמת התאגיד שיספק את מסגרת ההעסקה, הוא אמור לתת פתרון מערכתי לכל הפעילות הזאת, גם למפעלי הייצוא, גם לבתי המטבחיים כמובן לפי החקיקה של משרד החקלאות וגם למפעלי הייצור לפי החוק החדש.

<היו"ר אלי אלאלוף:>
יש התייחסויות?

<משה רפאלוביץ:>
אדוני, רק להעמיד דברים על דיוקם לגבי המצב הנוכחי. להעמיד דברים על דיוקם לגבי מצב עובדתי נכון להיום. המצב העובדתי נכון להיום הוא שרופאים וטרינרים ברשויות המקומיות עוסקים בשלושה תפקידים. האחד, הם עוסקים בנושא של בעלי חיים. שנית, הם עוסקים בנושא של פיקוח על השווקים וחלקנו אדוני עוסקים גם בפיקוח בתוך מפעלי מזון. 

<היו"ר אלי אלאלוף:>
מטעם הרשות?

<משה רפאלוביץ:>
מטעם הרשות. זה משהו שהמדינה הנהיגה אותו לאורך השנים וגם לתקופת הביניים הוא נשאר. זאת אומרת, זה לא משהו חדש, איזה תפקיד חדש שסורגים עכשיו. לכן אני מסכים עם הדברים שאמרה עורכת הדין אביאני, כמעט כל דבריה אני מסכים, שצריך להסדיר את הנושא הזה. אנחנו רוצים העסקה בלתי תלויה ואנחנו עומדים מאחורי הדברים שעורכת הדין אביאני אמרה, מהתחלה וכמעט עד הסוף. אנחנו חושבים שמקום ההעסקה של הרופא יכול להיות, בוודאי לגבי רופאים קיימים, בתוך הרשות המקומית. הוא עדיין רופא שהתקשי"ר חל עליו וכל החובות של עובד ציבור חלות עליו, כך היה, כך הווה וכך יהיה בתקופת המעבר. אנחנו חושבים שלגבי רופאים קיימים, זה צריך להמשיך להתקיים. אנחנו מבקשים לא לפגוע ברופאים האלה. אנחנו לא נגד הסדרה אלא להפך, אנחנו בעד הסדרה של הדבר הזה. יכול רופא להיות בתוך המפעלים, להיות מפוקח על ידי הרגולטור, אנחנו חושבים שזה נכון לעשות את זה, אם ההעסקה שלו תהיה בתאגיד או ברשות המקומית – זה לא יכול.
<היו"ר אלי אלאלוף:>
אני מוכן לקבל את ההצעה שלך. הצוות המקצועי, תדונו בזה ותחזרו עם הצעה. אנחנו לא מתקנים את הטקסט.

<ענת מימון:>
220.
מספר הרופאים הווטרינרים הנדרש במפעל בשר או בבית קירור למוצר בשר

מנהל היחידה הווטרינרית יורה על היקף הפיקוח הנדרש בכל מפעל בשר ובית קירור למוצר בשר, וימנה את הרופאים הווטרינרים המוסמכים במפעל או בבית הקירור בהתאם לכך. מנהל היחידה הווטרינרית יורה על היקף הפיקוח הנדרש כאמור, בהתחשב, בין השאר, בסוג המפעל, בהיקף הייצור במפעל או היקף האחסנה בבית הקירור, ובסוג המזון המיוצר או מאוחסן בו.

אנחנו למעשה קובעים שהמספר ייגזר לפי הוראות היחידה הווטרינרית שאמור יהיה לראות את המפעלים, את הפעילות שלהם ולהגיד איזה היקף פיקוח נדרש ולפי זה ימנה את המפקחים.
רצינו לשאול האם הרופא הווטרינר במפעל יהיה אחראי גם על פיקוח על רכבי הקירור?

<ינון יוני:>
בוודאי.

<ענת מימון:>
זה בתחום האחריות שלו. אולי נצטרך כן להוסיף כאן בנוסח כדי שזה יהיה ברור. אולי דווקא בסעיף 219 ולא רק בתוך המפעלים ובתי הקירור אלא גם ברכבי ההובלה.

<שי סומך:>
זה בסמכויות. יש פרק של סמכויות. מסכימים שכדאי לציין.
<ענת מימון:>
אם זה לא ברור, נבהיר.

<איציק שמולי (המחנה הציוני):>
זאת הייתה ההערה שלי. אם רשום בפרוטרוט בבית הקירור, צריך להיות רשום גם ברכבי ההובלה.

<שי סומך:>
בהחלט. מקובל.

<גליה שגיא:>
התאחדות התעשיינים. אנחנו רוצים להוסיף בסעיף 220 שיהיה גם תלוי בהיסטוריה של המפעל בניהול סיכונים. כמו כן אנחנו מבקשים לחזור אחורה, להגדרה של תכנית בטיחות מזון. סעיף 204, בהגדרות.

<ענת מימון:>
עמוד 3.

<גליה שגיא:>
ההגדרה מפנה רק ל-HACCAP ואנחנו רוצים שיוסף כמו במקומות אחרים שזה כולל גם את איזו ועוד אחרים.

<היו"ר אלי אלאלוף:>
יש לכם התנגדות?

<רוברט סגל:>
התאחדות התעשיינים. הכוונה שלנו היא שהמערכות יהיו מבוססות על HACCAP ועל זה אין ויכוח אבל לא יהיה רק HACCAP כמערכת אלא תקנים אחרים שהם יותר מודרניים ונפוצים, אם זה 22,000 וכולי.

<היו"ר אלי אלאלוף:>
אולי לפחות זה יהיה HACCAP. לפחות.

<רוברט סגל:>
בסדר. אפשר להוסיף לפחות. 

<ינון יוני:>
אין לנו התנגדות שיהיה כתוב לפחות.

<אלי גורדון:>
יהיה כתוב לפחות HACCAP.

<היו"ר אלי אלאלוף:>
הדירוג הזה הוא ידוע? 

<ינון יוני:>
כן.

<גליה שגיא:>
לגבי סעיף 220, להוסיף את ניהול הסיכונים?

<ינון יוני:>
ברמת העיקרון אין מניעה שזה יהיה גם חלק מהשיקולים.

<ענת מימון:>
בנוסף לשיקולים שבפנים.

<שי סומך:>
אני לא משוכנע. כתוב שם בין השאר. היסטוריה זה דבר שהוא פחות מדיד.

<היו"ר אלי אלאלוף:>
אם זה יהיה כתוב, זה משנה סדרי בראשית?

<שי סומך:>
אז זה מחייב. 

<היו"ר אלי אלאלוף:>
זה מחייב יותר אותם ולא את מי שקובע. בסוף שיקול הדעת צריך להיות מנומק.

<איציק שמולי (המחנה הציוני):>
ההיסטוריה מחייבת את שני הצדדים. 

<אלי גורדון:>
לנו אין בעיה. רק שיהיה ברור, כמו שציין חבר הכנסת שמולי, זה מחייב לשני הכיוונים.

<היו"ר אלי אלאלוף:>
אותם זה מחייב יותר.

<ענת מימון:>
221.
הסמכת רופא וטרינר מוסמך במפעל שחיטת בשר

(1) לשם פיקוח במפעל לבשר גולמי רשאי להסמיך מנהל היחידה הווטרינרית לפי סעיף 219 רופאים וטרינרים שמונו בידי מנהל השירותים הווטרינריים לפי פקודת מחלות בעלי חיים ועומדים בתנאי הכשירות הנדרשים למינוי רופא וטרינר מוסמך במפעל, בסמכויות הפיקוח הווטרינרי על הפעולות ועל הוצאת התעודות בו.
(2) אין בהוראות סעיף זה כדי לרוע מסמכויות הפיקוח של רופא וטרינר שהוסמך לפי סעיף קטן (א), המוקנות לו לפי פקודת מחלות בעלי חיים.

כאן למעשה אנחנו מדברים על המפעלים לבשר גולמי ואלה מפעלים שבאחריות משרד החקלאות לפי שינוי הסמכויות שדיברנו עליו קודם. כאן מדובר על סמכות להסמיך או רשאי יהיה להסמיך את אותם מפקחים?

<שי סומך:>
יסמיך.

<ענת מימון:>
אז ההסמכה תהיה דרך משרד בריאות.

<אפרת אביאני:>
כן, אבל רק לעניין הוצאת תעודות. לגבי יתר הפעולות, משרד החקלאות יסמיך.

<איציק שמולי (המחנה הציוני):>
הווטרינרים במפעלים עובדים בכפוף לאיזה חוק?

<אלי גורדון:>
תלוי באיזה מקטע. באיזה סוג מפעל. אם זאת משחטה – לפי חקיקת משרד החקלאות. 

<איציק שמולי (המחנה הציוני):>
זאת ההבחנה עליה דיברנו עכשיו. החוקים האלה, מהו סעיף העונשין?

<אלי גורדון:>
בחוק שלנו, התחלנו לעבור על הסעיפים.

<איציק שמולי (המחנה הציוני):>
אבל בחוק שלנו דיברנו על עונשין.

<אלי גורדון:>
אני אזכיר שדילגנו במכוון כי עוד לא הצגנו את הפרק עצמו, אבל יש התייחסות גם לסעיפי עונשין.

<היו"ר אלי אלאלוף:>
במשרד החקלאות גם יש?

<אפרת אביאני:>
כמובן שבחקיקה של משרד החקלאות יש סעיף עונשין. זאת חקיקה ישנה. בפקודת מחלות בעלי חיים, זאת חקיקה ישנה ופעם היו עושים סעיף עונשין והיו כותבים סעיף עונשין כללי על כל העבירות. בפקודת מחלות בעלי חיים יש סעיף עונשין כללי שקובע עונש מאסר שנה על כל עבירה. אבל לפני בערך שנתיים, אנחנו תיקנו את הסעיף הזה ואפשרנו שם לקבוע גם שהפרה של הוראות מסוימות אינה עבירה וגם שההפרה של הוראות מסוימות יכולה להיות עבירה שעונשה רק עד חצי שנה ובעצם את החידוד הזה של מה יהיה מדרג הענישה שרלוונטי לכל הפרה, אנחנו אמורים לעשות בתקנות, כמובן באישור הוועדה של הכנסת.

<היו"ר אלי אלאלוף:>
בחוק הזה אתם אמורים לבוא לכאן, לא?

<אפרת אביאני:>
פקודת מחלות בלי חיים, זה בוועדת הכלכלה.

<היו"ר אלי אלאלוף:>
אולי נסדר עם יושב ראש ועדת הכלכלה. מה אומרים היועצים הכלכליים? זה אפשרי?

<אפרת אביאני:>
אני חושבת שזה זה תלוי בכנסת. החקיקה לפי פקודת מחלות, לדעתי זה תלוי בכנסת.

<שי סומך:>
בוועדת הכנסת.

<היו"ר אלי אלאלוף:>
זה אבסורד כי יש כפילויות מיותרות.

<ענת מימון:>
אנחנו עוברים לסימן משנה ב': מינוי רופאים וטרינרים מוסמכים בשווקים.

<איימן עודה (הרשימה המשותפת):>
כבוד היושב ראש, כאן עדיף לדבר מבחינה עקרונית ואולי לגבש תפיסה עקרונית יחד ואחר כך ניכנס לפרטים. אם אנחנו נכנסים לפרט אחרי פרט ואחרי כן אנחנו נשתכנע שיש עמדה אחרת או גישה אחרת, אנחנו ניאלץ לחזור על אותם סעיפים. אולי נגיע לעמק השווה ברמה העקרונית לגבי התפיסה שלנו ואחרי כן נתחיל לקרוא את הסעיפים.

<מיכל בירן (המחנה הציוני):>
הצעה מעולה.

<טלי פלוסקוב (כולנו):>
אני חושבת שיש כאן אנשים של כל המשרדים ודווקא בגלל שאנחנו יושבים כולנו ביחד, גם אם יש אי הסכמות, הם יודעים לצאת ולדבר ולריב בחדר אחר ואחר כך להביא לנו הצעה לראות אם היא מקובלת עלינו. למה לדחות את זה? אני חושבת שאנחנו חייבים להתקדם עם החוק הזה כי החוק הזה בסך הכול לטובת כולם ולטובת האזרח, וזאת מטרה משותפת לכל חברי הכנסת.

לכן אני מציעה לא לעצור אלא לתת לאנשי המקצוע כאן להביע את עמדתם.

<מיכל בירן (המחנה הציוני):>
כל הדיונים עד עכשיו קרו בחדרי חדרים.

<טלי פלוסקוב (כולנו):>
לא, לא. אני יושבת כאן ואני רואה גם כאן דיונים. היום הם יצאו לחדר אבל עד היום הכול היה כאן בחדר הזה ושמענו את כל הוויכוחים ושמענו את אי ההסכמות ובסוף הגענו למשהו שהיה מקובל על כולם. אני חושבת שהדיון כאן הוא כל כך ראוי והלוואי בכל ועדות הכנסת היו מתקיימים דיונים ברמה כזאת. לכן אני מציעה להמשיך בדרך הזאת ולהתקדם.

<היו"ר אלי אלאלוף:>
הייעוץ המשפטי יציל אותנו.

<שי סומך:>
אני חושב שהדיונים עכשיו הם לגבי סעיף 223, עליו אפשר לדלג. שאר הסעיפים לא נוגעים למחלוקת.

<היו"ר אלי אלאלוף:>
טלי, לא נעים לי, אבל דווקא אני בעד לעשות את זה. תרשי לי.

<טלי פלוסקוב (כולנו):>
אתה היושב ראש.

<היו"ר אלי אלאלוף:>
בואו ניקח לעצמנו עשרים דקות - אנחנו עושים הפסקה ואחר כך זה על חשבון ההפסקה – ונאפשר לאנשים לבטא את עצמם. אני חייב להגיד שהעדפתי לעשות התייעצות ראשונית אבל עכשיו זה חלק מהדיון. אני בעד לעשות דיון, מה גם שאיימן מבקש.

<טלי פלוסקוב (כולנו):>
מה שאני הבנתי מאיימן, ואולי הבנתי אותו אחרת - - -

<היו"ר אלי אלאלוף:>
יש כאן בקשה שנראית לי. ברשותך, בתנאי שלא ארגיש שפגעתי בהצעה שלך.

<טלי פלוסקוב (כולנו):>
לא. חס וחלילה.

<היו"ר אלי אלאלוף:>
בבקשה, אני בעד. מי שרוצה את הדיון, בבקשה. 

<איימן עודה (הרשימה המשותפת):>
אני חושב שאולי נצליח לגבש עמדה יחד. במידה ונצליח, השאר יהיה קל.

אני חושב שיש שני דברים שהם חשובים לכולנו כאשר הדבר הראשון הוא האם זה נכון להעביר וטרינרים מהרשויות המקומיות לתאגידים והשאלה השנייה היא לגבי עשרים המרכזים, מרכזי הבדיקה, עבור הבשר, האם לבטל אותם או לא. לגבי הנושא הראשון, אני חושב שהחסמים כאן הם כאלה: הווטרינרים נמצאים שם, חלקם מזה שלושים וארבעים שנים, באותו מקום עבודה. יש הרגל. הם רגילים למקום הזה. חלקם בגילי 50, 55, 60 ופתאום מחליטים להעביר אותם למקום אחר.

<היו"ר אלי אלאלוף:>
כולם יותר צעירים ממני.

<איימן עודה (הרשימה המשותפת):>
יותר צעירים ממך, בוודאי. מחליטים להעביר אותם למקום עבודה אחר. צריך להצדיק את הדבר הזה. כאן הם מאבדים מעמד, הם מהעובדים הבכירים ברשות המקומות ואתה מעביר אותם לתאגיד בו הם חלק ממאות עובדים. כאן אתה מפצל את העבודה שלהם כי הם צריכים גם לבדוק את הבשר וגם לפקח על בעלי חיים. כלומר, אתה מפצל את עבודתם. יחד עם זאת, אני לא כל כך בטוח שהזכויות הסוציאליות בתאגיד יישמרו במשך השנים. אני יודע שבשנה הראשונה, השנייה והשלישית, יכול להיות שכן, אבל לפי ניסיון החיים, כאשר מעבירים אותם ממקום בו יש להם מחויבות לציבור למקום שהוא תאגיד מסוים, זה מעין הפרטה שאני לא בטוח אם אחרי כמה שנים הם יישארו עם אותן זכויות סוציאליות.

לכן חשוב לי לשמוע מה הם היתרונות כדי לשקול את הנושא בין החסרונות לבין היתרונות. אני שמתי כאן את החסרונות ואחרי כן אני אדבר על הנושא הנוסף שהוא עשרות תחנות הבדיקה.

<יעל גרמן (יש עתיד):>
אני מסכימה עם איימן. אני חושבת שכולנו מודאגים ממעמדם של הווטרינרים העירוניים. בתוך החוק עצמו יש סעיפים שכאילו לא סומכים על הווטרינרים העירוניים, איזשהו סעיף שאומר שאם מצאו שהם לא מתאימים, אפשר לא לקחת אותם. איך זה יכול להיות שווטרינר עירוני שיש לו ניסיון והוא עוסק בתחום הזה הרבה יותר מאשר הווטרינר שיתחיל לעסוק בתאגיד, איך זה יכול להיות שהוא לא מתאים? אם הוא לא מתאים, הוא לא צריך להיות וטרינר עירוני, ואם הוא וטרינר עירוני, הוא מתאים.

אני רוצה לומר שאנחנו צריכים לדאוג בחוק הזה לווטרינרים העירוניים. לא יכול להיות שהם ירגישו עכשיו שהם תלויים על בלימה. ירצה ראש העיר – הוא יאפשר להם להמשיך לעבוד או יאפשר להם לעבוד דרך התאגיד, לא ירצה מסיבה כזו או אחרת – הוא לא יאפשר. אני חושבת שזה מצב לא נכון ואנחנו בחוק צריכים להבטיח שמעמדם של הווטרינרים העירוניים לא ישתנה ותנאיהם, תנאי שכרם, לא ישתנו.

אני גם חושבת שצריך בכלל למחוק את אותו סעיף שאומר שאם הם לא ראויים. מה זה הם לא ראויים? להערכתי אין דבר כזה. אני פונה לשי ממשרד המשפטים. 

כל השאר, אני חושבת שכבר אמרנו. אמרנו שלא ניתן בשום פנים ואופן שעובדי התאגיד גם הם יחיו על בלימה, אבל אני חושבת שזה מוסכם על כולנו ולכן אין צורך להוסיף.

<מיכל בירן (המחנה הציוני):>
אני חייבת להודות שזה פשוט מטריף אותי שהסעיף הזה על הארכת החוזה כל שנה נכנס מלכתחילה ואני לא יודעת איך זה יסתיים.

<היו"ר אלי אלאלוף:>
הם תיקנו אותו. הוא נמחק. זאת בשורה טובה.
<מיכל בירן (המחנה הציוני):>
זאת בשורה מאוד טובה, אבל לכן ניסחתי כך את הדברים ואני בכל זאת רוצה להבהיר את העניין. מבחינתי הקמת התאגיד בפני עצמו, זה לא זה. אני שמחה שזה תאגיד ציבורי, אני יודעת שהייתה מחשבה להוציא את זה למיקור חוץ. אני לא חושבת שזאת הפרטה. זה לא מה שנקרא האוטומט הרגיל שלי בעניין. אבל שני הסעיפים האלה, גם הארכה מדי שנה של החוזים של הווטרינרים וגם הניסיון להכניס את שכרם לחקיקה ראשית דרך הסעיף העוקף של גובה האגרה, מראים לי מה הייתה הכוונה האמיתית. מראים משהו על הכוונות. כוונות בתום לב, לא יכולים להגיע שני סעיפים כאלה. שני הסעיפים האלה הגיעו כן בניסיון להחליש את העובדים. גם הכוונה לשים את זה בלשון החוק – ותחזק אותי היועצת המשפטית – שהיא חסרת תקדים, היה כאן ניסיון של אולי נכניס את זה ואף אחד לא ישים לב. הדבר הזה היה יכול להיות בעל השלכות תקדימיות על כל יחסי העבודה בארץ.
הדבר השני, לגבי הארכה מדי שנה. אני רוצה לומר על זה מילה. חוץ מזה שזה לא בסדר כלפי עובדים, ועל זה כולנו מסכימים, זה גם גורם נזק לציבור. וטרינר צריך שיהיה לו גב. הוא צריך שתהיה לו סמכות שאת המשחטה הזאת צריך לסגור בגלל התנאים בה, גם אם הבלים שלה הוא אחד התורמים הגדולים לראש העיר, גם אם למישהו יש כוח במקומות אחרים וכולי. הווטרינר צריך גב. 

הסעיף הזה, אני חושבת שזאת חוצפה שהוא בא לכתחילה. הוא מראה על הכוונות של מי שקידם את הסעיף הזה בהצעת החוק. אני שמחה שאת הסעיף הזה הצלחת להוריד אבל שוב, אני רוצה לראות שזה יורד ולא שזה רק נמתח קצת.

אני חושבת שיש כאן מקרה שבו גם טובת הציבור וגם טובת העובדים הולכים ביחד ואני חייבת להגיד שכל כך התרשמתי מהעובדים, כי באמת שני העניינים האלה – בדיקות המשנה שעוד נגיע אליהן וענייני העובדים – הם לא קשורים, הם לא תלויים אחד בשני ואפשר לפתור כל אחד מהם. אני רוצה להגיד שהתרשמתי מהמסירות של הווטרינרים לטובת הציבור ולטובת בריאות הציבור והמחויבות שלהם לנסות להיאבק בביטול בדיקות המשנה כאשר אין מנגנון אחר שיחליף אותם. יצא לי לצערי הרב להיתקל שוב ושוב במדיניות כזו של ממשלת ישראל לדורותיה, של לסגור מערך קיים לפני שיש מערך חלופי שהוכח שהוא מתפקד.

אני אומרת כאן להיזהר, לא לשפוך את התינוק עם המים ולראות כמה עולה המערך החלופי והאם הוא באמת נכנס לתוקף לפני שנפטרים ממערך שכן הוכיח את עצמו במידה רבה, למרות שלא שהוא חף מבעיות. תודה.

<היו"ר אלי אלאלוף:>
את מדברת על ראש רשות שמקבל תלונה ממנהל מפעל.

<מיכל בירן (המחנה הציוני):>
כן. ממנהל משחטה.

<היו"ר אלי אלאלוף:>
את רוצה לחזק את הווטרינר.

<מיכל בירן (המחנה הציוני):>
רוצה לחזק את הווטרינר.

<היו"ר אלי אלאלוף:>
תנתקי את הקשר.

<מיכל בירן (המחנה הציוני):>
בסעיף הזה של הרופאים הווטרינרים במפעלים, לא אמרתי שאני מתנגדת ואמרתי שיש כאן עניין חשוב עם ניגוד העניינים שצריך לראות שמטפלים בו.

<היו"ר אלי אלאלוף:>
אני רוצה לומר לך וידוי אישי. אם יש מקצוע שאני מעריץ, אלה הווטרינרים. אנשים שנותנים את החיים שלהם בשביל בעלי חיים ובשביל בריאות הציבור, אלה אנשים שמגיע להם כל הכבוד. אני אומר את זה למרות שאין לי כלב בבית וגם לא חתול.

<קריאה:>
אנחנו נדאג לך, אדוני.

<היו"ר אלי אלאלוף:>
לא. אני מרוקאי ואת זה אתה לא יכול לשנות. לבוא ולחשוב שכולנו צדיקים, יש עוד פער. המערכת אמורה להגן עליהם. חברים, יש רשויות מקומיות, ואנחנו מדברים כל הזמן על וטרינרים. תנתקו את הדיון מהווטרינר ותחשבו על מערכות אותן מפעילים. לא כל הרשויות הן כאלה. איימן היה ישר ודיבר על הסקטור שלו ואל תדאג, אתה לא תדאג, אתה לא בלעדי. חברים, אל תשכחו שיש רשויות מקומיות שלא מתפקדות והמעמד של הווטרינרים הוא לא תמיד הכי מוצלח.

<איימן עודה (הרשימה המשותפת):>
כבוד היושב ראש, אני רוצה להביע ביקורת עצמית כלפי החברה שלנו. לפעמים יש בחירות על רקע קולקטיבי. וטרינר ממשפחה מסוימת, מי שנבחר הוא ממשפחה אחרת והוא רוצה להעיף את הווטרינר. לכן כל כך חשוב לנו להגן עליהם ולא לתת לראש הרשות את הזכות להעביר אותם או לא.
<היו"ר אלי אלאלוף:>
לעניות דעתי, זאת התשובה. זאת בדיוק התשובה. חברים, בידיים של הווטרינרים, יש הרבה כוח. להשאיר אותם ת"פ של מערכת עירונית בחלקה, יעל תקפוץ עלי, מרכז השלטון המקומי, לא כולם הרצליה, וסליחה על הביטוי.

<יעל גרמן (יש עתיד):>
לא, אני לא אקפוץ. 

<היו"ר אלי אלאלוף:>
מי שכמוני כל החיים מסתובב ברשויות הכי קשות והכי חלשות, תאמינו לי, ראיתי דברים שדהיום אני שואל את עצמי איך יכולתי להמשיך לראות מה שקורה.

<יעל גרמן (יש עתיד):>
אבל יש ויש. 

<היו"ר אלי אלאלוף:>
הבוקר בשיחה שלי, אמרו לי שרוצים להיות כמו בתי ספר על יסודיים. חברים, אני טיפלתי ברשת שהקמתי לפני חמש שנים, זרקו אלף תלמידים, זרקו מאה מורים ללא שום אחריות. אז מה זה לזרוק וטרינר אחד, שניים? זה דווקא ברשויות האלה. אם אתה רוצה להגן על מעמדם המקצועי, על החופש האישי שלהם, על אי התלות בפרנסה שלהם, תעביר את זה לאחריות ממשלה כי בינתיים הממשלה משלמת משכורת. זה תאגיד ממשלתי ולא ציבורי ולא פרטי. 

אני אומר לכם שכאשר אני שמעתי, לא האמנתי. כאשר קראתי, עוד יותר. אתה שומר את כל הזכויות של העובד בתנאים הקיימים בשטח. 

יש בעיות, אני לא אגיד שהכול ורוד והחברים דאגו הבוקר להתחיל בבעיות עד שהתחננתי שייתנו לי גם את הפתרון. יש כאן מקום לשפר אבל לא לזרוק את המהלך האדיר הזה. אני חייב להגיד שגם הווטרינרים אמרו שהמהלך הוא טוב. לאפשר תחום שהוא היום פרוץ ולא נעים. אני אומר לכם, הוא לא נעים. כאן הכול מוקלט ואני לא אגיד את המלים שהייתי אומר בבית. חברים, אנחנו חייבים לתקן את התחום הזה.

אני אומר לכם, לא אעביר שום דבר בכוח. אני אעביר רק בהידברות ורק בהבנה, תוך שמירה על העובד. קיבלתי הוראה נטו של הבוס שלי הפוליטי שאמר לי אל תפגע בעובדים. אוי ואבוי לך. אני מזדהה. נוח לי כי אני מזדהה עם ההנחיה הזאת. תבינו, אנחנו נעשה דבר שלא פוגע בעובדים. נחזק את מעמדם, נחזק את מעמדם המקצועי.

מה יעשה וטרינר אחד עם כל זה שעכשיו היו שלושה ימים בהשתלמות? מי נותן השתלמות למישהו שמגיע ממקום נידח? מי מנחה אותו? מי מעשיר אותו? מי נותן לו ימי השתלמות? כל זה יהיה בתאגיד. יחזקו את מעמדו, את המקצועיות שלו. תראו, אני אומר לכם, זאת נקודה מאוד חשובה. אמרו שראש רשות יחליט לבד. אמרת, איימן, אתה בעצמך. אני רוצה לנתק את זה מראש הרשות ואפילו מההנהלה, מהקואליציה ברשות. מי שמכיר, הייתי שלוש שנים חבר מועצת עיר.

<מיכל בירן (המחנה הציוני):>
ראש הרשות שולט בקואליציה. זה עושה את זה יותר שקוף.

<היו"ר אלי אלאלוף:>
אני מעדיף מועצת העיר שזאת אחריות עוד יותר רחבה.

<יעל גרמן (יש עתיד):>
שמעת את ההערה של מיכל והיא צודקת. כמו שראש ממשלה יעביר כל מה שהוא רוצה בכנסת, ראש הרשות יעביר כל מה שהוא רוצה במועצה.
<מיכל בירן (המחנה הציוני):>
אפילו יותר מאשר בכנסת.

<איימן עודה (הרשימה המשותפת):>
ראש העיר יכול להעביר כל מה שהוא רוצה. 

<מיכל בירן (המחנה הציוני):>
תחשוב על פתרון אחר.

<היו"ר אלי אלאלוף:>
תציעו איזו סמכות.

<טלי פלוסקוב (כולנו):>
למה אתם מסתכלים על ראשי הרשויות כמי שרוצים רק רע? על מה אתם מדברים?

<יעל גרמן (יש עתיד):>
הם רוצים טוב, רק טוב.

<טלי פלוסקוב (כולנו):>
אתם שמים את ראש הרשות במצב שאו שהוא נמצא בניגוד עניינים או שהוא עושה רק מה שלא טוב.

<מיכל בירן (המחנה הציוני):>
חלילה. אנחנו רוצים להשאיר את זה ברשויות. אנחנו סומכים על חלק ניכר מאוד מראשי הרשויות אבל עבור אלה שיש אתם בעיה, צריך לפתור את זה.

<איימן עודה (הרשימה המשותפת):>
אנחנו לא מדברים כך על ראש העיר. יכול להיות שהוא עושה דברים נפלאים וכולי.

<טלי פלוסקוב (כולנו):>
לא יכול להיות אלא בטוח.

<איימן עודה (הרשימה המשותפת):>
מה שחשוב לנו זה עובד קבוע או לא קבוע. 

<טלי פלוסקוב (כולנו):>
זה משהו אחר. כאן אני מסכימה.

<איימן עודה (הרשימה המשותפת):>
האם יש זכות לראש עיר נפלא להעביר עובד קבוע ממקום העבודה שלו או לא. זאת השאלה.

<טלי פלוסקוב (כולנו):>
כאן אני אתך.

<איימן עודה (הרשימה המשותפת):>
אנחנו חושבים שלא.

<היו"ר אלי אלאלוף:>
נצטרך להתמודד עם זה.

<איציק שמולי (המחנה הציוני):>
שתי הערות. הראשונה, לגבי העובדים. אני חושב שקודם כל צריך לברך אותך מאחר ורק השבוע אנחנו דיברנו מול שני השרים והדגשנו את הצורך הזה שאנחנו לא רוצים שיפגעו בעובדים וההערה הזאת נשמעה. עצם העובדה שזה יהיה תאגיד ממשלתי, זה כבר מפחית מרמת חלום הבלהות שבאנו אתו לחוק הזה. אני כן חושב שאנחנו צריכים לטפל בסעיף של ה-12 חודשים.

<היו"ר אלי אלאלוף:>
טופל. נמחק.

<מיכל בירן (המחנה הציוני):>
למה הוא הגיע?

<איציק שמולי (המחנה הציוני):>
לגבי מודל הפיקוח. אני אגיד לכם, ואני מרשה לעצמי לומר את זה דווקא לאור גישתי הקונסטרוקטיבית בוועדה. זה שיש בעיות בפיקוח במערך הנוכחי, זה ברור. זה שהיה חוסר יעילות משווע אם משאית צריכה לעצור בשלוש או בארבע נקודות בעת החלוקה, זה דבר שהוא מופרך. זה שצריך לשפר את הפיקוח ולהעלות את הסטנדרטים גם בנקודת הייצור, שלא לדבר על נקודות המכירה, בסדר. אבל כל זה עדיין לא אומר שצריך לוותר ולבטל את מערך הפיקוח שנמצא בתווך. 

אם היינו יושבים כאן ומספרים סיפורים ובדיות שדברים היפותטיים שיכולים היו אולי לקרות, אז הייתי אומר לכם, כמו בסעיפים האחרים, שאתם יותר מקצועיים, אתם מבינים, אתם בטח יודעים מה שאתם עושים ואני הולך אתכם. אבל כאן רק בחגים האחרונים אתם יודעים שנתפסו משאיות מזון של חברות לא קטנות, לא זוטות במשק, שניסו להכניס סחורה פגומה כדי למכור אותה. הרי המחירים היו בשמיים, אז מי מספיק מטומטם כדי לקחת בשר או מוצרים של עצמו ולהשליך אותם לפח? לא. אנחנו ננסה בדרך לא דרך להכניס אותם לשווקים. בשר שמובילים אותו שלא כהלכה מגיע למדף בסופר כבר בתת תנאים. זה שהוא עבר את הסטנדרט בנקודת הייצור, בסדר, אבל לסופר הוא מגיע בתת תנאים, היה אמור להיות בשר קפוא והוא מגיע לסופר כשהוא מופשר לגמרי ומקפיאים אותו מחדש. במודל שלכם אין מי שיעצור את זה. מהדבר הזה אנחנו חוששים.

אני אומר לכם שאני מאוד לא רגוע מהמערך הזה. אני חושב שהסיכון שלוקחים כאן הוא סיכון גבוה מדי. אני הייתי חושב שאולי משהו שהיה אפשר לעשות בתקופת הביניים, זה לעשות את כל הביצוע הזה בהדרגה. כלומר, לפי אזורים בארץ כאשר קודם זה באזור אחד ואחר כך באזורים אחרים.

<מיכל בירן (המחנה הציוני):>
מעולה. שיעשו פיילוט.

<קריאה:>
כבר יש.

<איציק שמולי (המחנה הציוני):>
אני לא מדבר על תל אביב. תל אביב היא לא הדוגמה לכל מה שקורה במדינת ישראל. בסופו של דבר אני חושב שהאבסורד הגדול הוא שהממשלה כאן הולכת יותר מדי רחוק מבחינת הקרדיט שהיא נותנת לחברות. נותנים לחברות לשמור על השמנת, ובמקרה הזה על הנקניקים, ואומרים לחברות שאם הנקניק יתקלקל, אל תזרקו את זה לפח. זה נראה לי לא אפשרי ואני אומר לכם שאני חרד מזה. אני לא יודע אם יש עוד משהו שאפשר לעשות. אני לא מניח שלגבי המודל שמוצע כאן הממשלה תשנה את דעתה אבל העמדה הזאת צריכה להישמע.

<היו"ר אלי אלאלוף:>
יש לי הצעה. אחרי יעל, אנחנו נצא להפסקת אוכל בלי בשר.

<איציק שמולי (המחנה הציוני):>
אני רוצה להוסיף רק עוד חצי משפט. לא רק שזה לא בטוח אלא זה גם לא יעיל כי במקום שהמשאיות יגיעו עם כל סחורתם – ואני אומר עוד פעם, את הבדיקות הנוכחיות בתחנות הווטרינריות צריך לשפר כי זה שהוא פותח את הדלת, בודק מה הטמפרטורה ואומר סע, ברור שלא זאת הייתה כוונת המחוקק.

<מיכל בירן (המחנה הציוני):>
למרות שכך הרבה דברים נתפסים.

<איציק שמולי (המחנה הציוני):>
נכון. אבל זה גם לא יעיל כי במקום שהמשאיות יגיעו לנקודה אחת ויבדקו, לפחות באופן תיאורטי, את כל הסחורה, מה אומרים עכשיו במודל הפיקוח? הפקחים ירדפו אחרי חבילות הבשר בסופרמרקט. מי יוכל לתפוס את כל הסחורה הפגומה הזאת? אם משאית נכנסת לשוק עם מוצרים מקולקלים ומתחילה לפזר אותם בכל הסופרמרקטים, איך אנחנו יכולים לדעת שאותם מפקחים שמסתובבים בנקודות המכירה הצליחו להגיע לכל המוצר הפגום שרק עכשיו חולק?

<יעל גרמן (יש עתיד):>
אני בדרך כלל מסכימה לחלוטין עם דבריו של חברי שמולי. אני כאן רוצה לערער על ההנחות. כל הרעיון של הרפורמה שלנו בא מכך שאנחנו משנים תפיסה. אנחנו משנים תפיסה בעיקר בנושא של האמון. הרי אנחנו לא באים ואומרים שאנחנו נותנים אמון ביצרנים. אנחנו מחייבים אותם ל-GMP ועד שלא יהיה להם GMP, כל הרפורמה לא תהיה. אני לא יודעת אם זה יהיה שנתיים פלוס שנתיים או ארבע פחות שנתיים, אני חושבת שזה צריך להיות שנתיים פלוס שנתיים, לא משנה, אבל בכל מקרה יש איזשהו פער ויש איזושהי תקופת ביניים וכל עוד שלא יהיה למפעלים GMP, הם לא יוכלו, אנחנו לא נפתח להם. ברגע שיהיה GMP, יהיה להם מה להציג ואם אחד באמת ייתפס עם סחורה לא ראויה, מבטלים לו את האישור של הייצור הנאות.

<היו"ר אלי אלאלוף:>
זה גם פלילי.

<יעל גרמן (יש עתיד):>
זה איום בלתי רגיל. נכון שזה שינוי בתפיסה אבל זה שינוי בתפיסה שמן הראוי שנתחיל ונגיע אליה. זה שינוי בתפיסה שכל המדינה צריכה להשתנות. אנחנו צריכים לתת אמון מצד אחד ולדרוש פיקוח מצד שני. הסנקציות צריכות להיות כל כך חריפות שאף אחד לא יעז להפר את הקריטריונים שאנחנו דורשים, אבל זאת הרפורמה. 

<היו"ר אלי אלאלוף:>
אני מציע שנעשה הפסקה. ניפגש בשעה 13:45 ונמשיך בדיון. אל תשכחו שהיום מותר לנו להתכנס לפי החלטת היושב ראש ולכן קבענו את הדיון עד שעה 19:00. תחזיקו מעמד. לגבי מחר, זה מותנה בהסכמת חברי הכנסת וכל אחד יקבל את ההחלטה.

<מיכל בירן (המחנה הציוני):>
זאת לא החלטה פרסונלית אלא זאת החלטה פוזיציונית.

<היו"ר אלי אלאלוף:>
רק שתבינו. הדרישה היא תנאי חדש במערכת אבל זה בא מיושב ראש הכנסת וכל מילה שלו, אני מכבד. בעיקרון אנחנו כאן היום עד שעה 19:00 ומחר נשב עד 16:00, נצא להפסקה ונחזור ב-18:00. לגבי יום שלישי יש לנו אישור לדיונים מרתוניים. תודה.
<(הישיבה נפסקה בשעה 13:05 ונתחדשה בשעה 14:00.)>
<היו"ר אלי אלאלוף:>
אנחנו מחדשים את הישיבה. אני מתנצל על האיחור.

אחרי הערות חברי הכנסת, התייחסויות כלליות, בבקשה. 

<משה רפאלוביץ:>
אני מבקש להתייחס לדברים. קודם התייחסו לנושא של ראשי הרשויות. התייחסו להיבט של שחיתות בתוך השלטון המקומי ולחצים.

<היו"ר אלי אלאלוף:>
לא שמעתי את המילה הזאת.

<משה רפאלוביץ:>
לא, לא שחיתות. דיברו על לחצים בין ראש הרשות לבין הווטרינר שעובד ברשות והשפעה על סגירה של מפעלים. אני רוצה להגיד שהלחצים הפוליטיים האלה, אני עובד עם הרבה מאוד רשויות ומכיר רשויות מדן ועד אילת, אני בעצמי עובד מול עשרה ראשי רשויות, ואני לא יכול להגיד שאין לחצים פוליטיים. יש לחצים, ראשי רשויות שומעים את דעת הציבור ולפעמים מביאים את הדברים גם בפני הווטרינר העירוני ויש להם מה להגיד לו. בגלל שהרופא העירוני הוא בתפקיד סטטוטורי ויודע להגיד לראש הרשות שלו את מה שהוא חושב, בדרך כלל הוא לא נכנע לדבר הזה. מצד שני, צריך להגיד שגם על שולחן הוועדה הונחו דוגמאות הפוכות של לחצים פוליטיים שהופעלו בתוך הממשלה על עובדי מדינה שמנעו סגירה של עסקים, ואני לא אזכיר דוגמאות פרטניות, אבל כאן נאמר בהגינות על ידי עובדי מדינה שהופעלו עליהם לחצים פוליטיים שמנעו סגירה למשל של משחטות קטסטרופליות. אני רק רוצה לאזן את התמונה בשלב הזה לגבי הדברים שנאמרו קודם.
אני חושב שדווקא המתח הזה שקיים, שיש גם רגולטור שהוא מטעם המדינה וגם רופא וטרינר שהוא בתוך הרשות המקומית, המתח בין שניהם דווקא לא מאפשר עיגול פינות במקום שיש הרבה לחצים אלא מאפשר עבודה תקינה. הנוסחה הזאת מוכיחה את עצמה בשטח הרבה מאוד מקומות.

<אבשלום דולב:>
אני קצת מתפלא על מי שטוען שהחוק הזה בא מוקדם מדי ולא מוכן מספיק. דוח מבקר המדינה לפני שנה וחצי הונח על שולחן הכנסת והדוח הזה היה דוח מאוד קשה על כל מה שנקרא ויכוח על מוצרי מזון מן החי. הוא עסק גם ברשויות מקומיות וגם בבקרה המרכזית ואי אפשר להתעלם מדוח מהסוג הזה. לכן אני חושב שנכון עשתה הממשלה שהניעה את התהליך, וכפי שאמרתי לפני שנה וחצי, ותיקנו אותי ואמרו שכבר לפני שלוש שנים הכינו הצעת חוק שהשתנתה אחרי שנה וחצי. ההצעה הזאת איננה הצעה שנפלה פתאום על כולנו אלא היא הצעה שאנחנו מתבשלים בה כבר הרבה מאוד שנים. כשאני אומר מתבשלים, אני מדבר בשם אותן משחטות שעומדות באותן דרישות של HACCAP ושמייצרות כשישים אחוזים מהפטם בארץ וכתשעים אחוזים מההודים בארץ. זאת אומרת, רוב ייצור המזון בישראל היום הוא תחת סטנדרט גבוה. צריך לקחת את זה בחשבון כאשר מתייחסים לחוק הזה כי החוק הזה בעצם יפתח את כל התנועה של הסחורות בארץ לרמה המקובלת בעולם.

אלא מאי, מדינת ישראל בו זמנית חתמה גם על עוד שני הסכמים מאוד חשובים: הראשון הוא WTO, ארגון הסחר העולמי, והשני הוא ה-OECD. הכללים שלהם, של המדינות החברות בשני הארגונים האלו, בכל מדינות המערב, שונים לחלוטין ממה שמוצע כאן בחוק. אומרים לי תמיד שאנחנו לא כל העולם אלא אנחנו ישראל. אתם יודעים מה? אני מקבל את זה. לא רק שאני מקבל את זה אלא אני חושב שמה שמוצע היום הוא בהחלט רחוק עדיין ממה שקיים בעולם. נתתי את זה כאמירה, שבשר היוצא ממפעל בבית שאן לניו יורק, לא זוכה לשום בדיקה בדרך, כאשר הוא יוצא לתל אביב ועובר לראשון, הוא כבר זוכה לשתי בדיקות שכפי שחבר הכנסת איציק שמולי תיאר אותן, הן בדיקות לא מי יודע מה בדיקות.

<איציק שמולי (המחנה הציוני):>
אתה יודע מה ההבדל? עם האמריקאים אתם לא תתעסקו כי הם יסגרו לכם את השער. עם הישראלים מתעסקים.

<אבשלום דולב:>
נכון.

<איציק שמולי (המחנה הציוני):>
תקשיב טוב. אני קיבלתי בהפסקה תמונות מיום שישי האחרון. לא חברות קטנות כמו שאמרתי קודם. הנה, אני רואה את התאריך, יום שישי האחרון. אל תגידו לי מלים באנגלית אלא תגידו לי איך אתם הולכים להגן על הציבור. הנה, אלה תמונות, אני לא אעשה פרובוקציות כאן אבל אני אומר לך שאלה שתמונות מזעזעות והן לא של מפעלים קטנים.

<אבשלום דולב:>
אני ממש לא רוצה להיכנס לפינה הזאת.

<איציק שמולי (המחנה הציוני):>
תמשיך לזרוק לי מלים באנגלית. אל תיכנס לפינה הזאת.

<אבשלום דולב:>
כאשר משווקים 250 או 300 אלף טון בשנה, אני מראש אומר שיש גם תקלות. 

<איציק שמולי (המחנה הציוני):>
אתה יודע מה? אני לא רוצה שהטון המקולקל יגיע למשפחה שלי ואני מאמין שגם אתה לא רוצה בזה.

<אבשלום דולב:>
גם אני לא רוצה, אבל יחד עם זה אין מאה אחוזים וכל מי שעוסק בייצור מזון לאורך שנים יודע שאין מאה אחוזים של ייצור תקין בכל שלב ושלב. 

אבל אי אפשר לדרוש ככה: יוקר מחיה – להוריד אותו, OECD - לפתוח אותנו כלפי העולם, יבוא – להריץ אותו כאן לתוך ישראל ואנחנו התעשיינים צריכים להתמודד.
<איציק שמולי (המחנה הציוני):>
לא שמעתי בכמה אתה הולך להוריד את יוקר המחיה. 

<אבשלום דולב:>
יפה מאוד. את יוקר המחיה צריך להוריד בכל מיני דרכים. נכון, המערכות שעומדות ב-HACCAP, המערכות האלו הן בתפעול, בתהליך עצמו, יכולות להיות קצת יותר יקרות כי התקנים האלו דורשים פקחי ביקורת פנימיים לכל אורך שרשרת הייצור ומאחר והם דורשים פקחים, זה עולה כסף. מה אפשר לעשות?

<מיכל בירן (המחנה הציוני):>
חבר הכנסת איציק שמולי שואל במה הרפורמה הזאת והכוונה הזאת תוריד את יוקר המחיה ולא ענית לו.

<היו"ר אלי אלאלוף:>
הוא לא נציג האוצר.
<מיכל בירן (המחנה הציוני):>
הוא אמר את זה.

<אבשלום דולב:>
אמרתי את זה כבר לפני כן ואני מוכן לחזור ולומר את זה עוד פעם. בכל המשחטות שמוסדרות, יוכלו לנהל את כל מערך ההפצה ללא בדיקות משנה בדרך. זאת הצעת החוק. זאת אומרת שאם ארבעים משאיות יוצאות ממשחטה, מערכת ההפצה תהיה שונה ויש חלק מהמשאיות שיוכלו לעשות שני סבבים ואז זה יקטין את ההוצאות. לדעתי חלק מהמשחטות יוכלו להתארגן כך שהן לא ילחצו על הכבישים ועל מערכות השינוע בתוך הערים. זאת אומרת, יש כאן תרומה למערכת הלאומית בעובדה שהמערכת הזאת תהיה יעילה יותר וכתוצאה מכך העלויות ירדו.

<מיכל בירן (המחנה הציוני):>
למיטב ידיעתי הווטרינרים מוכנים לשנות את השעות ולהגיע בחושך כדי לחסוך עומס בכבישים, כך שזה לא קשור. יכול להיות שזה בלי קשר דבר שצריך לעשות.

<אבשלום דולב:>
ההבדל בין מיטב ידיעתך למיטב מעשינו - - -

<היו"ר אלי אלאלוף:>
אל תיכנס לזה.

<אבשלום דולב:>
בסדר. לא אחזור.

<היו"ר אלי אלאלוף:>
זה גם לא תפקידך לתת. קיבלנו מהאוצר מסמך. שר האוצר בא לתת אפילו הסברים איך הוא מוריד את יוקר המחיה. אני אשמח להעביר לכם את אותו מסמך ושם תראי את הדברים.

<מיכל בירן (המחנה הציוני):>
אני אשמח, אבל בלי קשר כרגע הערתי על העניין. הוא דיבר על עניין השעות. הוא הכניס את העניין של השעות בהן מתבצעות הבדיקות ואני רק ציינתי גם לפרוטוקול כדי שידעו כולם שהווטרינרים מכיוונם מסכימים לבוא בשעות בלתי שגריות כדי לחסוך עומס בכבישים. את זה נא לא לערבב.

<אבשלום דולב:>
נושא אחרון הוא מדיניות ה-דאבל סטנדרט. אני מניח שאין חולק, וחבר הכנסת שמולי אמר את זה, וישנם מפעלים עם סטנדרט נמוך יותר ויש כאלה עם סטנדרט גבוה. יש לזה השפעות על התחרותיות בשוק. חד וחלק. זה משפיע על התחרותיות בשוק כי מי שיש לו סטנדרט גבוה משקיע יותר בכל תהליך הסטנדרט הזה ולכן אצלו העלות של הייצור קצת יותר יקרה. לכן מדינת ישראל צריכה לשאוף להיות בסטנדרט אחד כמקובל בעולם, כמקובל בין כל המדינות שגם מייבאות לכאן וגם הן דורשות מאתנו כאשר אנחנו מייצאים את אותם סטנדרטים.

<היו"ר אלי אלאלוף:>
תודה. אני מבקש מכל אחד, לא יותר משתי דקות.

<אלי סתוי:>
אני נציג הקמעונאים הקטנים בענף המזון בישראל. כפי שאמרתי בתחילת הדיונים, אנחנו רואים ברפורמה הזאת בהחלט הזדמנות גדולה שמשתלבת מצוין עם רפורמה שאנחנו אמורים להפעיל כבר בחודשים הקרובים והרפורמה הזאת מדברת על התארגנות של כלל הקמעונאים הקטנים למחסן מרכזי על מנת לשפר משמעותית את שרשרת האספקה ולמעשה להנגיש את התחרותיות בענף המזון לכל אתר ואתר, קמעונאי, במדינת ישראל. זה למען הצורך בהוזלת יוקר המחיה בענף המזון. אנחנו נפעל בכיוון הזה. אני מאמין שאנחנו נעשה דברים טובים מאוד.

רציתי לומר לכבוד היושב ראש שעם כל האופטימיות שליוותה אותי בתחילת הדרך, שבאמת הרפורמה הזאת אמורה להגדיל את מספר השחקנים בנושא היבוא ולאפשר לנו כקמעונאים קטנים להשיג מגוון גדול יותר של מוצרים במחירים זולים יותר על מנת שננגיש אותם ללקוחות שלנו שנמצאים בכל רחבי הארץ, אבל מדיון לדיון מסתנן לי איזשהו חשש שאם אנחנו מתייחסים לוועדת קדמי, לוועדת טרכטנברג, לחוק המזון כשרשרת של פעילויות שהמטרה שלהן היא בהחלט הוזלת יוקר המחיה בענף המזון – החשש שלי הוא שהרפורמה הזאת שאנחנו דנים עליה בצורה כה רצינית וכה משמעותית, לפחות לגבי סקטור העסקים הקטנים עשויה להיות דווקא בכיוון ההפוך. כאן אני מביע את חששותיי בשמם של העסקים הקטנים בענף המזון.

<אבי צרפתי:>
ארגון הרופאים הווטרינריים ברשויות המקומיות. אני רוצה להתייחס לסעיף 222.

<היו"ר אלי אלאלוף:>
אני מזכיר שהשיחה היא עדיין כללית. אם אתם רוצים להגיע לסעיפים, אנחנו קודם כל נחזור לקרוא את הסעיפים.

<אבי צרפתי:>
אני רוצה להתייחס לזה באופן עקרוני וכללי. כפי שדיברנו בבוקר, בסוף התהליך כיום הרופאים שנמצאים ברשויות המקומיות, הם הרופאים שמבצעים את הבדיקות בנקודות השיווק. הם עושים את זה גם ובנוסף לבדיקות המשנה, אבל מי שמבצע היום את הבדיקות, אלה אך ורק הרופאים ברשויות המקומיות. מאחר וזה המצב, אנחנו מבקשים שחברי הוועדה ישקלו בכובד ראש לשנות סעיפים שנוגעים לעבודה שלנו ברשויות המקומיות. זאת אומרת, היכן שמדובר בנקודות הקצה, הרופאים שעובדים היום ברשויות המקומיות, על מנת לא לייצר בעיית עבודה שהיא בלתי תקדימית של פיצול משרות, של פגיעה, של פיטורים, של אובדן היכולת לתת את איכות הפיקוח הנדרשת, אנחנו מבקשים שבתהליכים האלה יהיה כתוב שהרופאים ברשויות המקומיות הם אלה שמבצעים את התהליך הזה.

<שלמה דולברג:>
מרכז השלטון המקומי. אנחנו כאמור – ואמרנו את זה כמה פעמים בוועדה – תומכים ברפורמה. הגענו להסכמות עם הממשלה. אנחנו כמובן חושבים שצריך לשמור על קבוצת עובדי הווטרינריה. זה חשוב ואסור לפגוע בהם. אני גם מבין שהמדינה מוכנה לקלוט אותם בלי לפגוע בהם.

עדיין צריך לקחת בחשבון שהרשויות המקומיות הולכות לעבור כאן שינוי בתום תקופת הביניים. כאשר נתבקשנו לאפשר מצב שגם אחרי תקופת הביניים הרשויות המקומיות יוכלו בהסכמה עם הממשלה להמשיך לעשות את זה, אנחנו בהחלט חושבים שזה נכון והסכמנו לזה. אנחנו לא חושבים שצריך באופן קטיגורי וחד משמעי להגיד שיש רפורמה, מקימים תאגיד, אבל אנחנו, הכנסת, מחייבים את הרשויות המקומיות להמשיך ולעסוק בזה. אני חושב שזה לא נכון. זה לא עלה על השולחן הזה עד לפני עשרה ימים. הרשויות המקומיות הן גורם סטטוטורי, הן מייצגות את הדמוקרטיה המקומית ואני חושב שאפשר לסמוך עליהן, עם כל הכבוד. גם הן איזשהו פרלמנט מקומי וכמו שסומכים על חברי כנסת, אפשר בהחלט לסמוך על חברי מועצת עיר ועל ראש הרשות.

הרפורמה היא בהחלט חיובית ואנחנו תומכים בה. אנחנו מסכימים גם להמשיך לעסוק בזה בהסכמה, אם תהיה הסכמה, כפי שזה מנוסח עכשיו. לא נכון לדעתנו לדבר על כפייה על הרשויות המקומיות להמשיך לעסוק בזה אחרי שכבר תהיה הרפורמה בישראל.

<איציק שמולי (המחנה הציוני):>
אדוני היושב ראש, יש לי הערה או הצעה שאני מקווה שהוועדה תקבל אותה. אני הייתי מבקש או מציע שלפחות בתקופת הביניים אותו תאגיד יהיה צריך לתת איזשהו דיווח לוועדת העבודה והרווחה בעיקר על הקטע של החרמת הבשר המקולקל. זה אולי משהו שיכול, לפחות אצלי, להוריד מעט את מפלס החשש. אני לא חושב שצריכה להיות התנגדות לממשלה מאחר ואם העבודה ממילא תיעשה בצורה טובה על ידי התאגיד, נציגיו ועובדיו, אז אני חושב שזה משהו שיכול רק לתרום לעניין.

<נעה בן שבת:>
החרמות בשווקים וגם במפעלים?

<איציק שמולי (המחנה הציוני):>
כן. אני מזכיר לכם שבדיון הקודם אני שאלתי שאלת תם. שאלתי כמה כמויות תחרימו ואף אחד לא ידע לתת לי תשובה. אני חושב שקודם כל את זה צריך לתקן.

<היו"ר אלי אלאלוף:>
אני רוצה להזכיר. איציק, אי אפשר לדבר עליך כי אתה היית נוכח בדיונים ואני חושב שחוץ ממני, אתה מספר אחד בנוכחות.

<איציק שמולי (המחנה הציוני):>
אני מוכן להיות מספר שתיים שלך, אדוני היושב ראש.

<היו"ר אלי אלאלוף:>
אני חושב שאמרנו את זה ואני חוזר ואומר. החוק הזה הוא כל כך כבד, הוא כל כך רציני, כל כך הולך להשפיע על כל תחומי החיים כולל הכלכליים, ומיכל וכל חברי הוועדה יקבלו מסמך שקיבלתי מהאוצר כדי להשתכנע. השאלה שלך הייתה שאלה מהותית. לפני שהתחלתי לעבוד על זה, קיבלתי מסמך והוכיחו לי שזה מוריד את יוקר המחיה. תקבלו את המסמך הזה. אני התחייבתי שכל מושב של הכנסת, היינו, לפחות פעמיים בשנה, יהיה דיון על החוק הזה, על כל ההיבטים, כולל ההיבט שאתה מעלה.

<מיכל בירן (המחנה הציוני):>
זה צריך להיות בלשון החוק. יושבי ראש ועדות למרבה הצער במדינת ישראל, מתחלפים בתדירות מאוד גבוהה.

<נעה בן שבת:>
מציעים שיהיה כתוב שבכל כנס של הכנסת יתקיים דיון.

<היו"ר אלי אלאלוף:>
נרשום את זה. אני חושב שזה חשוב.

<נעה בן שבת:>
שיהיה גם דיווח בכתב.

<היו"ר אלי אלאלוף:>
כן. אין לנו שום בעיה לעשות את זה. זה כל כך חשוב. אני לא רואה את הליווי הזה כדבר מפחיד אלא להפך. באנו לחזק מערכת ולא לפגוע בה ולא להפחיד מישהו. יש כאן נכונות, ואני אומר וחוזר ואומר שאני גאה על כך שאני חי במדינה שאנשי המקצוע באים ומתלוננים או מגיבים בצורה הכי חופשית ואנשי המקצוע, נציגי הממשלה, באים ומציגים במלוא הכנות את השיקולים שהביאו לכתיבת החוק הזה, בוודאי חברי הכנסת שמשקיעים כל כך הרבה. אני אומר לכם שהלוואי שבשאר הסעיפים בהם דנו נמצא את אותה רצינות כפי שקיימת היום. בהחלט נראה איך כותבים את זה בצורה משפטית מסודרת כך שגם משרד המשפטים יסכים, גם הייעוץ המשפטי וגם ההערות שלנו. אני מציע שתנסחו את זה. בהחלט אפשר לעשות את זה. לא ידעתי שיש נוכחות כל כך גדולה של אורחים שהם לא אנשי כנסת בדיוני הוועדה אבל אני רואה אותם כאן והם חלק. אני חושב שהם יכולים להיות גאים שהחוק הזה יוצר קמפיין לא פחות מאשר אנחנו כחברי כנסת והוא מושפע מכם.

<אבי שפירא:>
כיום התפקיד שמוטל על הרופאים הווטרינריים, הם אלה שמבצעים את הפיקוח בשווקים והם אלה שמבצעים את הפיקוח בהובלה. אנחנו שבים ומבקשים שמי שיעשה בכל תכנית שתימצא ותאושר על ידי הכנסת, מי שימשיך לבצע את זה, אלה הרופאים הווטרינריים ברשויות המקומיות. 

<היו"ר אלי אלאלוף:>
אני מתחייב לחלק הראשון של דבריך. החלק השני, זה עניין של היסטוריה פר רשות.

<אבי שפירא:>
אמר כאן מר דולברג שהמדינה מוכנה לקלוט את הרופאים הווטרינריים. עצם העברתם באופן מובנה לתאגיד מהווה מראש פגיעה ברופאים הווטרינרים. יושבים כאן כעשרים רופאים וטרינרים וכל אחד ואחד מהם יימצא פתאום עוסק בתחום אחר, אחריות אחרת, מעמד אחר, כל צורת ההעסקה שלו תשתנה. זה לא כמו אותו תאגיד הכבאות, דוגמה שנתנו לנו בעבר, מכיוון שכבאי עובר לעבוד ככבאי ובדיוק באותה מתכונת בתאגיד אחר. לגביו אין כל הבדל. לגבי כולנו, זה לא יקרה. כשהולכים לבדוק מה יקרה בדיוק, זה לא מה שיקרה לגבי כל הקבוצה הזאת. תבינו, המשמעות של העסקה דרך התאגיד, מראש פוגעת בנו.

<שלמה דולברג:>
אני רוצה לחדד את הדוגמה. הרי לא יעלה על הדעת שהוועדה הזאת, עת היא דיברה על הקמת רשות הכבאות, הייתה אפילו שוקלת את העובדה שכבאי ימשיך לעבוד ברשות.

<היו"ר אלי אלאלוף:>
זה היה בוועדת הפנים.

<שלמה דולברג:>
נכון אדוני. ועדת הפנים. זאת טעות שלי. לא יעלה על הדעת שוועדת הפנים שהחליטה על הקמת רשות הכבאות, וכולנו היינו בדיונים האלה, תחליט שתוקם רשות כבאות אבל הכבאי ימשיך להיות מועסק על ידי הרשות. אותו דבר נכון לגבי רפורמות אחרות. למרות זאת, אנחנו מוכנים לאופציה שיכול להיות שתהיה הכרחית, שווטרינרים ימשיכו להיות מועסקים על ידי הרשות אבל בהסכמת הרשות. זה כל מה שאנחנו מבקשים.

<מיכל בירן (המחנה הציוני):>
שלמה, אתה מתייחס לזה בצורה שבעיני היא קצת תמוהה, כאילו אנחנו כבר אחרי. יש רפורמה ואז פתאום באים ואומרים שבכל זאת הרשויות יעסיקו את הווטרינרים. אני מסתכלת על זה אחרת. אנחנו כרגע בתהליך של עיצוב, יש דיאלוג שקורה מאחורי הקלעים בין כל הצדדים ויכול להיות למשל שהמסקנות אליהן יגיעו הן שהתאגיד הזה יכלול את כל הרופאים הווטרינריים שבודקים במקומות הייצור ושהפיקוח בשווקים והפיקוח בדרכים יישאר במתכונת כפי שזה מתנהל היום. אתה מתייחס לזה כאילו זה מוצר מוגמר. מבחינתי זה לא מוצר מוגמר ואפשר להגיע למצב שנוגע ומטפל בכל הבעיות שכן הועלו, ואני מקבלת את הדברים שהעליתם, ובכל זאת לא פוגע במקום שבו זה לא מידתי ואין צורך, וזה לא מוזיל ולא משפר את מערך הפיקוח אלא רק פוגם בו.

נקודה שנייה. מדברים על מערכות טכנולוגיות ממוחשבות אבל כל עוד הן לא נכנסו, גם אמרו אחרים, צריך לאפשר בדיקות משנה. גם יכול להיות שיהיו גופים קטנים יותר ומשחטות קטנות יותר שלא יוכלו להרשות לעצמן את העלות הטכנולוגית הזאת וצריך לאפשר לפחות את האופציה של בדיקות המשנה למי שלא עובר לעולם ההיי-טק, לפחות לעתיד הנראה לעין. יכול להיות שזה ייראה מיותר בעוד תקופה מסוימת, אבל לפחות בינתיים לוותר על המערך הזה כשאין עדיין מערך חלופי וכאשר חלק מהאנשים יכול להיות שלא יוכלו לעמוד בעלותו של המערך החלופי, זה נראה לי כרגע גורם נזק לא סביר.

<שלמה דולברג:>
לענות לחברת הכנסת מיכל בירן. 

<היו"ר אלי אלאלוף:>
אני רואה שאפשר לעשות ישיבה בין ארבעה אנשים ובסוף נגיע לסיכום. אלה תמיד אותם ארבעה אנשים.

<שלמה דולברג:>
אני חושב שאחרי תקופת הביניים כן יהיה שינוי מהותי. מה שניתן היה להבין מחברת הכנסת בירן זה למה אנחנו מתעקשים. כי אין כאן שינוי מהותי אבל יש כאן שינוי מהותי. השינוי המהותי הוא בהרבה דברים. בין היתר למשל, במקום שאנחנו, הרשויות המקומיות, נגבה את האגרות, המדינה הולכת לגבות אותן. זאת אומרת, מי שבעצם ישלוט בתקציבים האלה לאחר תקופת הביניים, זאת המדינה. אנחנו מכבדים את זה, מצדיעים כחיילים נאמנים ומשתפים פעולה אבל אל תבקשו מאתנו ואנא, אל תכריחו אותנו להמשיך לעסוק בדברים שהמדינה היא השולטת אלא בהסכמת הרשות המקומית.

<מיכל בירן (המחנה הציוני):>
בזה אני מסכימה אתך, שהחשש המוצדק שלך מזה שהאוצר הבטיח לשפות אתכם ולא ישפה, הוא החשש שלך כנראה מוצדק אבל מי אומר שאם אומרים שהפיקוח בשווקים כן יישאר במתכונתו היום, זה לא פוסל שגם האגרות - - -

<היו"ר אלי אלאלוף:>
סליחה, ברשותכם. לכולנו יש ביקורת על הממשלה שלנו, על הממשלות שלנו, תמיד תהיה ואוי ואבוי ליום שלא נוכל לבקר את הממשלה שלנו, אבל אני רוצה להגיד משהו. אם יש חס וחלילה פגיעה בבריאות הציבור, למי ללכת? לרשות מקומית שלפעמים אין לה כסף לשלם משכורת? לרשות מקומית שיש לה חובות והיא לא יכולה לקחת על עצמה אחריות? פיצול בין הרשויות, אם נחפש אותן? לנו יש כאן הזדמנות אדירה להחזיר לממשלה אחריות כוללת על תחום אחד ואנחנו בורחים והולכים לרשויות המקומיות המצוינות. 230 רשויות מקומיות, כולן טובות וזה דווקא בחלשות ביותר, שם יכולה להיות חס וחלילה פגיעה בציבור?

<מיכל בירן (המחנה הציוני):>
איזה תשובה אתה נותן לאנשים שחצי ממשכורתם תישאר עדיין ברשות המקומית בפיקוח על בעלי חיים?

<היו"ר אלי אלאלוף:>
כך המבנה עד שימצאו. אולי יצליחו במשא ומתן כן להגיד שאנחנו רוצים להיות במשרה מלאה בתאגיד. אבל גם עכשיו הרשות המקומית לוקחת גרושים משמאל וגרושים מימין – סליחה, זאת עמדה פוליטית – גרושים מתפקיד אחד וגרושים מתפקיד שני וכולי. כך זה. זה נעים? זה נעים להרגיש שפתאום יום אחד יגידו לו שהסעיף הזה נסגר, אז המשכורת שלך יורדת בשליש? תחשבו קצת. 
אני אומר לכם שלבי לבי עם כל עובד במדינה. אני התפטרתי מתפקידים כי אמרו לי לפטר מישהו. אני הלכתי. אני לא מסוגל לעשות את זה. לא יכול לעשות את זה. לא נוח לי לעשות את זה. אבל באמת, תחשבו קצת בראייה כוללת ולא בראייה נקודתית. אל תגיד לא קיים, אז אי אפשר עם ההסתדרות לעשות הסכם קיבוצי כרגע, אבל ביום שיהיה קיים, תבוא ומבחינתי תעשה הסכם קיבוצי ותשמור על תפקידך, בל בינתיים המצב הוא לא תקין. תבינו, טוב שיש לנו אלוהים בשמים ושהוא עושה ניסים ונפלאות ולא נפגעים מזה. המצב הוא לא תקין.

תחזור לתחנות משנה, לבדיקות משנה, אני אומר לך שלא נעים לי לספר לך מה אני שמעתי. כרגע, על מה אנחנו הולכים? חבר'ה, אף אחד מ-220 שעובדים ברשויות ייפגע בסעיף שנקרא פיקוח על המוצר החי. אף אחד. להגיד לי שפתאום אני גם ממונה על הזריקה לפודל של השכנה שלי? זאת בעיה שלך, אם אתם רוצים. תבינו, כאן פעם ראשונה יש שיתוף פעולה בין משרד החקלאות, בין משרד הבריאות ובין משרד האוצר, שיפוי מדהים.

את יודעת, אני אגלה לך סוד, בדיונים שלי עם האוצר אמרתי להם שהם לא עשו מספיק שיעורי בית ומה התקופה שיש שיפוי מלא? כי עד שיהיו הכנסות כדי לשלם את המשכורות, צריך כסף. אמרתי להם ללכת ולבדוק כמה תעלה ההיערכות הזאת, כמה יעלו המשרדים של התאגיד ושיבואו עם התקציבים הנדרשים, שיעשו תחזית הוצאות של התאגיד. זה מהלך אדיר ולא קל. היות ואני יודע איזה רגישות יש לך לנושא של בריאות הנפש, אני אומר לך שזה חוק שבינתיים היישום שלו לא מוצלח אבל לא להתמודד? מי לא הלך לאנשים עם בעיות נפשיות שלא היה להם במה לשלם? החבר'ה שאני אוהב ומהם אני יצאתי. תנו כאן צ'אנס. מי שהולך לקנות אוכל במקומות הפחות מפוקחים, אלה האנשים הכי חלשים ולכן צריך לחדור לפינות.
<מיכל בירן (המחנה הציוני):>
איך זה קורה כאשר תבטל את בדיקות המשנה? הראו לנו כאן מצגת על כל הבשר שהם מחרימים.

<היו"ר אלי אלאלוף:>
עובדה. עם בדיקות המשנה, מפני שהן לא אפקטיביות. תשמעי, אם לא תעשה שינוי, אין סיכוי שתשפר. אם תעשה שינוי, יש פישולים. שלא יהיו לך אי הבנות.

<מיכל בירן (המחנה הציוני):>
אתה יודע להגיד היום כמה וטרינרים הם מתכננים שיגיעו לבתי עסק, כמה פעמים? היום מגיעים לכל עסק פעם בעשר שנים. על כמה אתם מדברים עכשיו?

<היו"ר אלי אלאלוף:>
היה כאן דיון בזכות דוקטור אחמד טיבי. הוא שאל אותי יום אחד אם אני יודע מה היא קדחת מלטה. חשבתי שהוא מקלל אותי. אמרתי לו, לא, מה זאת קדחת מלטה? תסביר. אז הוא הסביר לי. הלכתי לגוגל והשלימו לי את האינפורמציה. כולם עם תחנת משנה, עם פיקוח עירוני, בכל הארץ מכרו בשר פסול. חיו כמעט בשלום עם מחלה שפוגעת בצאן ואחר כך מגיעה לילדים ואחת מהם הלכה.

<משה רפאלוביץ:>
המחלה עוברת בחלב. 

<מיכל בירן (המחנה הציוני):>
אבל מה החלופה? זה לא מרתיע.

<היו"ר אלי אלאלוף:>
איפה היו המפקחים? איפה היו הווטרינרים? 

<משה רפאלוביץ:>
אנחנו לא מפקחים על חבל. 

<קריאה:>
הפיקוח על קדחת מלטה הוא בסמכות הממשלה.

<היו"ר אלי אלאלוף:>
אני מציין עובדה. זה לא נגדכם חס ושלום. אני אומר שיש כאן דוגמה למחלה. דרך מי היא עוברת, זה לא מעניין אותי. אני יודע שיש אנשים שמתים ממנה ויש חולים שמגיעים כל יום לבית החולים. עם זה צריך להתמודד ואת המערכת של הפיקוח צריך לסדר.

<משה רפאלוביץ:>
כאשר אין בקרה בשטח על איך חלב עובר, זה מה שמקבלים שם.

<היו"ר אלי אלאלוף:>
חבר'ה, צאו קצת מהצלחת של עצמכם. העולם מתקיים גם בלעדיכם. אני מכיר מדינות שאין וטרינרים בה, אז מה? פתאום הכול הוא סביב 220 הווטרינרים ברשויות המקומיות? תחשבו קצת על המערכת. תחשבו קצת על האחרים. למה אתם כל הזמן עם עצמכם? תשחררו קצת. תחשבו בראיה כוללת, בראיה של טובת המדינה. חבר'ה, כל אחד מאתנו מקטר לא רק בליל שבת אלא כל בוקר מתעורר עם קיטורים וכאשר יש לכם הזדמנות לתקן את העיוותים, אתם אומרים בתנאי שזה לא נוגע בכם. איך אפשר? אני לא מבקש מכם להיפגע כלכלית, לא בביטחון משפחתי, לא ברמת שכר, חס וחלילה, אבל תהיו שותפים למהלך שמאפשר שינוי מהותי במערכת. זה מה שאתם צריכים להבין. לא לראות רק את העשרים, שלושים, ארבעים ואפילו שבעים אחוזים מהשכר, וזה חשוב. יש לכם הצהרה חד משמעית ויהיה לכם חוק ועם כל זה שמזלזלים במדינה שלנו, יש חוק והחוק פועל, לפעמים לא ברוח של כאלה ואחרים בכנסת, אבל חבר'ה, יש גבול. תבינו. תבינו שזה מהלך אדיר עם כמה שפחות פגיעות בכם. 

הדאגה שלנו היא דווקא כדי לשמור על העסק הקטן והבינוני כדי שיתחזקו, כדי שלא ייפגעו. זה מאוד חשוב לנו. יש כאן נציגים שיכולים לראות שכל פעם בדיון, זה לא רק אני ואני שמח שאני לא היחיד שדואג לזה. חבר'ה, יש כאן מערכת שלמה שהולכת לקבל זעזוע חיובי בעיני, במובן הזה שיש מקום לכולם. אני לא אתן שתהיה שליטה רק של מונופול אחד בשום תחום ובוודאי לא בנושא של הבריאות. חבר שלי איציק שמולי היה אתנו בדיונים על בריאות הציבור, ומה חיפשנו? לחזק את הרפואה הציבורית מפני שהיא תיתן רמה נאותה לחלשים ביותר במדינה הזאת. תחשבו גם על זה.
אני שוב אומר, אני הופתעתי לטובה מכך שלא פוגעים בשכר שלכם. אמרו שהמדינה לא תמיד עומדת מאחורי הסכמים. זה נכון, אבל רואים שיש מערכת משפט מתקנת. אומרים לנו רשויות מקומיות, כמו שפעם אמרו בדיון על הבריאות שהבריאות קורסת אבל מי מכם חס וחלילה לא נהנה גם משירות בריאות טוב? תבינו, יש לנו כאן מהלך קשה, לא קל, מלווה, מחושב, לקח שנים להכין אותו עם האופציה שרשות מחליטה או לא מחליטה, אבל אי אפשר לעשות דיונים על תפקיד הרשות ואחר כך לפנות לוועד השכונה. לא. סטטוטורית אתה פונה לראש רשות. אומרים לנו, לא, יש לו מחשבות אישיות לא נעימות. קניתי את זה לכן חיפשנו ויצאנו לא להנהלת העיר. פתאום אני חושב על הנהלת העיר שהיא מכורה מראש לראש העיר, אבל לא לשכוח שזה סטטוטורי. לכן עברנו למועצת העיר. אם יש לכם פתרון יותר מבטיח שיקול דעת, בבקשה, תביאו אותו ונכניס אותו לחוק, אבל תאפשרו את המהלך הזה. המהלך הזה לא יהיה ביום אחד, יש לו לוח זמנים והדחיפות היא דווקא מפני שהמצב הנוכחי, לא במקומות הנפלאים שאתם נמצאים ואני גר בבאר שבע ויחסית אני יכול להיות גאה, אבל יש מקומות שהם לא כאלה.

<איימן עודה (הרשימה המשותפת):>
אדוני, יש דברים שאנחנו לא יכולים להסכים עליהם. אתה מדבר על הדרגה. בסופו של דבר זה או עכשיו או שנה. מה ההבדל? אני רואה הבדל קוסמטי. אתה אומר שזה לא ראש העיר אלא המועצה. אני הייתי חבר מועצת העיר חיפה, ידעתי מה אומרת משמעת קואליציונית, אני יודע מה מחליטה המועצה ולכן הכול הוא קוסמטי. אני ניגש אל העיקר. אני אמרתי שהחסרונות הם אחד, שתיים, שלוש, ארבע. אני רוצה לשמוע ממול שמישהו יגיד לי שהיתרונות הם אחד, שתיים, שלוש, ארבע, חמש וזה עולה על זה. את זה אני לא שמעתי.

<היו"ר אלי אלאלוף:>
אנחנו ניתן להם. אני מודה שהתלהבתי ולקחתי להם את רשות הדיבור, לנציגי הממשלה. בבקשה, נציגי הממשלה.

<שי סומך:>
אני אתייחס לפן של העובדים, בפן המקצועי של אנשי המקצוע. בפן של העובדים, אני אמרתי את זה כבר בדיון הראשון ואני אחזור על הדברים כי לא כל חברי הכנסת היו בדיון הראשון, הכוח הקיבוצי של העובדים עולה במהלך הזה. זאת לא הייתה המטרה של הרפורמה. זאת לא רפורמה של עובדים או של התייעלות, אבל תוצאת הלוואי של הרפורמה היא כוח קיבוצי יותר חזק. היום יש עובדים שהם עובדים אורגניים של הרשות, העובדים הרשותיים, יש עובדים שהם במפעלים והרשות היא מעין קבלן כוח אדם, יש עובדים שהם נמצאים במועצת הלול ויש עובדים שמועסקים באופן פרטי כשכירים לפעמים ושמעתי שאולי לפעמים הם מועסקים כעצמאים. הם מפוזרים לגמרי והם לא יחידת מיקוח אחת. אין להם כוח. הכוח הקיבוצי שלהם הוא חלש. כתוצאה מהמהלך, חלק גדול מהעובדים ירוכזו בגוף אחד שייתן מצרך חיוני, אלה עובדים משכילים, הם לא עובדים פשוטים, והכוח הקיבוצי יעלה ובסופו של דבר המעמד של העובדים, אני מעריך כך, יהיה חזק יותר. יש לנו את הדוגמה של מועצת הלול שם התנאים הם מאוד טובים. גם זה תאגיד שקיים היום. כך שגם מבחינת העובדים, אני לא רואה כאן את המהלך הקשה. אני מבין שזה קשה לעבור ממקום עבודה למקום עבודה, אבל בתמונה הכללית המעמד של העובדים מתחזק.
<איימן עודה (הרשימה המשותפת):>
אני לא הבנתי כלום. תגיד לי מה היתרון להעביר עובד מרשות מקומית לתאגיד. מה היתרון? תסביר לי כי אני רוצה להבין ואני לא הבנתי. רק אני לא הבנתי או שגם אחרים לא הבינו?

<מיכל בירן (המחנה הציוני):>
גם אני.

<איימן עודה (הרשימה המשותפת):>
אני לא רוצה לדבר אלא רק לשמוע ולהקשיב לך. שכנע אותי, בבקשה. אני מדבר על הרשויות המקומיות. שכנע אותי בבקשה.

<שי סומך:>
אני דיברתי על התוצאה של כל המהלך הזה. לגבי הנקודה הספציפית הזאת, זאת נקודה שהיא במחלוקת והמחלוקת מתנהלת גם מאחורי הקלעים ולא רק בדיון הזה כי זאת מחלוקת בין גורמים שצריכים לסדר ביניהם. המחלוקת הזאת, אני כרגע לא יכול להתייחס אליה. 

<איימן עודה (הרשימה המשותפת):>
תודה רבה. אדוני היושב ראש, אנחנו כאן מחליטים עבור אנשים ואני רואה כאן שהצד האחר פשוט מאוד לא אומר שום דבר. אני מבקש ממך, זה חוק, למה לשנות חוק בשביל דבר תמוה שאף אחד מאתנו לא יודע מה היתרון שלו?

<היו"ר אלי אלאלוף:>
לא. אני מבקש שתאפשר לו לדבר.

<שי סומך:>
התיאור שלי היה תיאור של התמונה הכללית. בתמונה הכללית הכוח של העובדים גדל.

<מיכל בירן (המחנה הציוני):>
מי הגה את הסעיף של חידוש חוזה כל שנה?

<היו"ר אלי אלאלוף:>
את לא בזכות הדיבור.

<שי סומך:>
הסעיף יורד. במשרד החקלאות זה בדיוק היה הדגם ותיאר את זה בדיון דוקטור סרחיו דולב שהיה מועסק כך הרבה שנים והוא לא הרגיש מאוים, והיום כך הוא מעסיק. היה את הדגם הזה וחשבנו שהוא נכון. אנחנו ירדנו מהסעיף הזה. זה בא ממקום של אימוץ הסדרים קיימים.

<מיכל בירן (המחנה הציוני):>
אף אחד מכם לא היה מסכים לעבוד בחוזה כזה.

<איציק שמולי (המחנה הציוני):>
נכון.

<שי סומך:>
אבל זה כרגע לא קיים.

<מיכל בירן (המחנה הציוני):>
אנחנו באמת היחידים ששולחים אותנו לבחירות בתכיפות כזאת, אבל בסופו של דבר אף אחד מהיושבים ליד השולחן, השכירים, לא היה מוכן שכל שנה הוא היה מגיע לדיון מחדש על הארכת החוזה שלו.

<שי סומך:>
הסכמנו.

<נדב גלאון:>
כמה הבהרות. חברת הכנסת, לידי יושב דוקטור סרחיו דולב שהיום אחראי על פיקוח מוצרים מן החי בשירותים הווטרינריים. הוא עבד עשרים שנים כרופא משחטה שמדי שנה חודשה הסמכתו. הוא לא ראה בזה פגיעה בתנאיו. ברור שאם אין עילה אמיתית לפטר, לא מפטרים, אבל יש מדינות, יש שווקי יעד - - -

<מיכל בירן (המחנה הציוני):>
בסקנדינביה אולי זה ברור.

<נדב גלאון:>
יכול להיות. 

<איימן עודה (הרשימה המשותפת):>
אפילו אם אין פגיעה, למה להעביר אם אותן זכויות שיש כאן ישנן גם שם? למה להעביר?

<נדב גלאון:>
אני אסביר לך. דוח מבקר המדינה שצוין כאן מראה שיש רשויות שלא מתבצעות בהן בדיקות משנה. יתרה מזאת, גם לא מתבצעות כל בדיקות בנקודות הקצה. כלומר, אין שם פיקוח.

<איימן עודה (הרשימה המשותפת):>
בכל מקום שיש דברים כאלה, צריך לתקן אותם.

<מיכל בירן (המחנה הציוני):>
בכל מקרה לא היה מעבר לאיזורים?

<נדב גלאון:>
לא. אני אסביר. אני כתבתי, וקודמיי כתבו מכתבים לחמש או לארבע ראשי רשויות בהן אין רפואה. כמו שיש פיקוח מצוין בחלק מהרשויות, יש רשויות שאין בהן פיקוח או שהפיקוח לקוי. אתן לך דוגמה. דיברתי בהפסקה עם אחד הרופאים. הוא עובד בעיר גדולה ובעיר הזאת אין לו מחשב ואין לו כיסא - - -

<איימן עודה (הרשימה המשותפת):>
אני רוצה שתשיב לי בבקשה. אם תגיד לי שיש בעיה מבנית שבכל מצב זה יהיה גרוע, אני יכול להסכים אתך. אבל אם תגיד לי שיש בעיה אולי אישית, אולי בעיה בהתנהלות אישית, אולי במועצה מסוימת, אפשר לתקן. האם הבעיה היא מבנית או בעיה קונקרטית?

<נדב גלאון:>
הבעיה היא מבנית. הצגנו אותה בשבוע שעבר, גם היועצים המשפטיים. יש בעיה בחקיקה היום. כאשר מדברים על מוצרים מן החי, היום תשעים אחוזים מבשר הכבש ובשר הבקר בישראל שנשחט בארץ, לא עובר בבדיקות משנה מכיוון שהחוק לא דורש את זה. יש תקנות שפוטרות אותו מזה חמישים שנה. כל הבשר המיובא שמגיע מחוץ לארץ, שבעים אלף טון, יותר מחמישים אחוזים מבשר הבקר שנצרך בישראל, פטור מבדיקות משנה.

<איימן עודה (הרשימה המשותפת):>
אתה לא עונה לשאלה שלי.

<נדב גלאון:>
שנייה. יש רשויות בהן לא מבוצע שום פיקוח. על ביצים אין פיקוח, על מוצרי חלב אין פיקוח ולכן אין חקיקה אחת. מה שעושה החוק הזה, הוא מייצר חקיקה שתיתן סמכות לממשלה לפקח בנקודות הקצה ובמפעלים.
<איימן עודה (הרשימה המשותפת):>
אז לך לרשויות המקומיות. מה הבעיה?

<נדב גלאון:>
לרשויות המקומיות אין היום, בחלק מהמקומות, מוטיבציה או יכולת או שניהם יחד לעשות את זה.

<איימן עודה (הרשימה המשותפת):>
למה?

<נדב גלאון:>
כי זאת המציאות. כי הוא אומר או שאני רשות גרעונית, יש לי שלושים מיליון שקלים חוב – אמר לי ראש רשות במשולש – וזה הדבר האחרון שמעניין אותי.

<קריאה:>
עכשיו הוא יופה. עכשיו הוא יקבל לכסף.

<נדב גלאון:>
יכול להיות שהוא ישופה. הוא לא מעסיק וטרינר. אני אומר שוב שגם אני, כמו אחרים כאן, לא רוצה לפגוע כהוא זה בתנאיו המקצועיים של איש, אבל אי אפשר לבטל רפורמה כל כך חשובה למדינה שיש עליה הסכמה מקיר לקיר של משרדי הממשלה. 

<איימן עודה (הרשימה המשותפת):>
מי אמר שאנחנו רוצים לבטל? אנחנו מדברים על הסעיף הספציפי הזה. אנחנו לא מדברים על כל הרפורמה.

<היו"ר אלי אלאלוף:>
למי תשאיר את הפיקוח, איימן? למי תשאיר את האחריות על הפיקוח? 

<איימן עודה (הרשימה המשותפת):>
על משרד הבריאות. מה הבעיה?

<היו"ר אלי אלאלוף:>
הוא יפקח על העובדים?

<נדב גלאון:>
הוא צריך לכך אנשים. אני אסביר עוד פעם. מי שעובר היום לעבוד במפעל ייצור או בפיקוח בנקודת הקצה, כאשר היום ראש העיר לא נותן לו לא משרד, לא כיסא ולא מחשב, יהיה לו גב מקצועי, תנאיו נשמרים, משרד הבריאות נותן לו מתכונת פיקוח ברורה לחלוטין. במידה והפיקוח הזה לא מתבצע, הממשלה תבוא אל ראש העיר.

<איימן עודה (הרשימה המשותפת):>
אדוני, אתה מזכיר לי את הדיון לגבי תאגידי המים. בדיוק כך. כך זה עבר, מהרשות המקומית לתאגיד מים וכולם רואים מה המצב עכשיו. באמת זה לא משכנע. אני לא מדבר על כל הרפורמה. אני מדבר על הסעיף הספציפי הזה לגבי הרשויות. זה לא משכנע.

<היו"ר אלי אלאלוף:>
אני מציע, ברשותך, לאור ההערות שלך, איימן, שאנחנו נבדוק את עצמנו. 

<איימן עודה (הרשימה המשותפת):>
תודה רבה.

<היו"ר אלי אלאלוף:>
נבדוק יחד עם כולם הערב ונקבל החלטה, אבל אני רוצה גם לציין את הנקודות שאתה מסכים עליהן והחברים הסכימו עליהן שהפיקוח הוא באחריות משרד הבריאות או משרד החקלאות. הבדיקה שנקבעה ללא בדיקות משנה עם בדיקה בשטח. שיהיה ברור. הנושא של העסקת עובדים, בהחלטה של הרשות המקומית, אנחנו נחפש נוסח בהסכמת העובדים או ועד העובדים. אבל בתנאי שגם אם יישארו ברשויות המקומיות, הפיקוח הוא באחריות המשרדים הממשלתיים. 

<איימן עודה (הרשימה המשותפת):>
זה מוסכם.

<משה רפאלוביץ:>
זה מוסכם.

<מיכל בירן (המחנה הציוני):>
מוסכם.

<היו"ר אלי אלאלוף:>
אני רואה שיש כאן אווירה טובה. אני רוצה שיהיה ברור שכל הנושא של הפיקוח על המפעלים הוא באחריות המשרדים בלבד. זה התנאי האחרון. אתם רוצים, מזל טוב וברכה. אצלי מילה היא, כמו במרוקו, מילה זאת מילה. תפקידי לחפש את הנוסחה. תודה. אנחנו נמשיך בקריאת החוק.

<נעה בן שבת:>
אנחנו בסעיף 222.

<אורי אפלבום:>
אנחנו מתנגדים.

<היו"ר אלי אלאלוף:>
רשמת את ההתנגדות?

<נעה בן שבת:>
כן. עניין הסמכת העובדים עוד ייבדק?

<היו"ר אלי אלאלוף:>
כן. ודאי אבל תרשמי בבקשה את ההתנגדות.
<נעה בן שבת:>
סימן משנה ב': מינוי רופאים וטרינרים מוסמכים בשווקים

222.
מינוי רופא וטרינר מוסמך בשווקים, מבין עובדי התאגיד

מנהל היחידה הווטרינרית ימנה רופאים וטרינרים מבין עובדי התאגיד, אשר יהיו מוסמכים לבצע פיקוחי וטרינרי על אתרי המכירה של מוצרי בשר, ובכלל זה על ההובלה של מוצרי בשר (בסימן זה – שווקים).
האם הווטרינר שמוסמך – כמו שאמרנו, בגלל ההגדרה הרחבה של מכירה – מוסמך גם לבדוק בחנויות, ברשתות? האם הוא גם יוכל לבדוק את רכבי ההובלה, להיכנס לרכבי ההובלה ולבדוק?

<שי סומך:>
סעיף 230ח מדבר על חובות הרופא הווטרינר המוסמך במפעל. בפסקה (5) מדובר על הובלת מוצרים. 

<נעה בן שבת:>
השאלה אם בשווקים, זאת אומרת, נניח שהרכב הוא לא רכב של היצרן או הרכב יצא מהמפעל וכן נבדק ביציאה מהמפעל, אבל מה קורה כשהוא מגיע לשווקים?

<אפרת אביאני:>
סעיף 236(5). מוגדר בו שזה חלק מהתפקידים שלו. 

<מיכל בירן (המחנה הציוני):>
זה סעיף קראנו עכשיו?

<נעה בן שבת:>
סעיף 222, סמכות למנות רופא וטרינר מבין עובדי התאגיד לבצע פיקוח וטרינרי על אתרי המכירה של מוצרי בשר. רצינו לברר האם אפשר לבדוק את רכבי ההובלה.

<היו"ר אלי אלאלוף:>
כולל הובלה. כבר בדיון הקודם אמרנו שזה כולל הובלה.

<נעה בן שבת:>
אמרנו שאתרי המכירה הם גם אתרי אחסון.

<היו"ר אלי אלאלוף:>
גם הובלה. זאת הערתו של איציק הבוקר ואנחנו הצטרפנו אליה.

<מיכל בירן (המחנה הציוני):>
זה אומר שבעצם חוקית בדיקות המשנה במקום שבו הם בדרכים יכולות להתקיים גם במסגרת החדשה של החוק?

<היו"ר אלי אלאלוף:>
אפשר לעשות את ביקורת פתע.

<נעה בן שבת:>
אחת הסמכויות שמוצע לתת למפקחים היא לזמן רכב של הובלה לבדיקה. זאת סמכות. זאת לא בדיקת משנה במובן שלה היום אבל זאת סמכות לזמן את הרכב לבדיקה שלו, לעצור במקום שייקבע.

<היו"ר אלי אלאלוף:>
תזמינו אותו למקום כלשהו.

<אבי שפירא:>
אין ספק שלרופא שווקים צריך לתת סמכות לבדוק את ההובלה.

<היו"ר אלי אלאלוף:>
אמרנו חד משמעית, כן. 

<אבי שפירא:>
השאלה אם יש לו את הכלים לזה.

<היו"ר אלי אלאלוף:>
תכף תשאל אותי אם מישהו העיר אותו בבוקר. ודאי שייתנו לו את הכלים. 

<אבי שפירא:>
אחד הכלים שאמרתם, וזה בסדר, לזמן אותו. יש כמובן זמן , בין זמן הזימון לזמן הבדיקה, אבל נניח שאפשר לבדוק. אנחנו שבים ואומרים שהייתה צריכה להיות מערכת התראה בזמן אמת כדי שיגיע מידע לאותו רופא שיש חריגה למשל בטמפרטורה.

<היו"ר אלי אלאלוף:>
מקובל.

<אבי שפירא:>
דבר אחרון שמתייחס שוב לסעיף 222. אנחנו חושבים שהרופאים המוסמכים לעניין השווקים צריכים להיות עובדי הרשויות המקומיות.

<היו"ר אלי אלאלוף:>
לא. חד משמעית לא.

<משה רפאלוביץ:>
גם בשווקים לא?

<היו"ר אלי אלאלוף:>
לא, שיהיו עובדי רשויות. לא, לא, שיהיו עובדים.

<אבי שפירא:>
שימנו מבין עובדי הרשויות המקומיות.

<היו"ר אלי אלאלוף:>
בבקשה. אם הרשות המקומית תחליט משהו אחר. בתנאי שמי שעושה פיקוח בשטח, הסמכות המקצועית הבלעדית היא בידי משרדי הממשלה.

<משה רפאלוביץ:>
אם יורשה לי לחדד את המחלוקת שיש כאן. בעצם מוסכם על כולנו שאופן הפיקוח צריך להיות של משרד הבריאות. זה מוסכם. אני חושב שזה מה שאדוני אמר וזה מוסכם ואפילו מבוקש על ידינו ולא רק מוסכם. אנחנו שמחים על הדבר הזה. אנחנו חושבים שהפיקוח בפועל צריך להתבצע על פי ההנחיות האלה על ידי הרופאים ברשויות המקומיות.

<היו"ר אלי אלאלוף:>
לא בלעדי. רק ברשויות שלא רוצות להצטרף לתאגיד.

<משה רפאלוביץ:>
אני אגיד את עמדתי.

<נעה בן שבת:>
זה סעיף 223 שאנחנו מגיעים אליו.

<משה רפאלוביץ:>
 כן, אבל זאת נקודת המחלוקת שיש כאן וצריך לחדד אותה, אם תרשו לי. בעצם המחלוקת שאומר מרכז שלטון מקומי אם הרשות תסכים או לא תסכים, הוא אומר את זה מסיבות ראויות. אומר מרכז השלטון המקומי שהוא לא בטוח שבהמשך הדרך ישפו אותו בגין ההעסקה הזאת.

<היו"ר אלי אלאלוף:>
מי ישפה אותו?

<מיכל בירן (המחנה הציוני):>
המדינה.

<משה רפאלוביץ:>
בעצם מה שכתוב כאן בחוק זה שהמדינה צריכה לשפות את הרשויות המקומיות.

<היו"ר אלי אלאלוף:>
כבר קראת את סעיף 223?

<משה רפאלוביץ:>
כן.

<נעה בן שבת:>
עוד לא קראנו אותו.

<היו"ר אלי אלאלוף:>
חבר'ה, מספיק, אל תשתלטו על הדיון. תנו לנו לקרוא את סעיף 223 ו אחר כך תעירו, אם יהיו לכם הערות.

<נעה בן שבת:>
223.
מינוי רופא וטרינר מוסמך בשווקים, מבין עובדי רשות מקומית
(1) על אף הוראת סעיף 222, אם רשות מקומית ביקשה בכתב מהמנהל שכל הרופאים הווטרינרים המוסמכים לבצע פיקוח וטרינרי בשווקים שבתחומה יהיו מבין עובדי הרשות המקומית, והמנהל, לפי המלצת מנהל היחידה הווטרינרית, הסכים לבקשה, ימנה מנהל היחידה הווטרינרית את הרופאים הווטרינרים המוסמכים כאמור מבין עובדי הרשות המקומית.
(א1) החלטת המנהל בבקשה לפי סעיף קטן (א), תינתן בהתחשב, בין השאר, בטיב הפיקוח שניתן בידי עובדי התאגיד באותה רשות מקומית ובטיב הפיקוח שעשוי להינתן בידי עובדי אותה רשות מקומית.

(2) על אף האמור בסעיף קטן (א), אם רשות מקומית הודיעה בכתב למנהל היחידה הווטרינרית, 120 ימים, לפחות, לפני יום תחילתו של הפיקוח הווטרינרי הארצי בשווקים, כי כל הרופאים הווטרינרים שיהיו מוסמכים לבצע פיקוח וטרינרי בשווקים שבתחומה, יהיו מבין עובדיה – ימנה מנהל היחידה הווטרינרית את הרופאים כאמור לרופאים וטרינרים מוסמכים בשווקים של אותה רשות מקומית. בסעיף קטן זה, "יום תחילתו של הפיקוח הווטרינרי כארצי בשווקים" – כהגדרתו בסעיף 252.

זאת אומרת, יש לנו כאן הוראת מעבר שקבועה בסעיף קטן (ב) שנוגעת לאירוע חד פעמי לפני יום תחילתו של הפיקוח הווטרינרי הארצי בשווקים ואז הרשות המקומית יכולה בעצמה להודיע חד צדדית שהעובדים שלה יהיו אלה שיבצעו את הפיקוח הווטרינרי באותה רשות ולאחר מכן, אם היא לא הודיעה את ההודעה הזאת מראש, יש אפשרות לבקש, היא צריכה לבקש בכתב שכך יהיה וזה תלוי בהסכמת מנכ"ל משרד הבריאות. 
(3) מצא המנהל כי הרשות המקומית אינה מציעה די מועמדים לרופאים וטרינרים המוסמכים לפקח בשווקיה או שהיא מציעה מועמדים שאינם מתאימים לצורך מינויים לרופאים וטרינרים מוסמכים בשווקים, רשאי הוא להורות, לפי המלצת מנהל היחידה הווטרינרית ולאחר שניתנה לרשות המקומית הזדמנות להשמיע את טענותיה, כי הרופאים הווטרינרים שיהיו מוסמכים לפקח בשווקיה של הרשות המקומית, כולם או חלקם, יהיו מבין עובדי התאגיד.
(4) רשות מקומית שבה כל הרופאים הווטרינרים המוסמכים בשווקים הם מבין עובדי הרשות, רשאית להודיע בכתב למנהל כי היא מעוניינת שכל הרופאים הווטרינרים שיהיו מוסמכים לבצע פיקוח וטרינרי בשווקיה לא יהיו מבין עובדי הרשות המקומית, החל במועד שצוין בהודעתה, ובלבד שהמועד יחול 120 ימים לאחר מועד מסירת ההודעה, לפחות. הודיעה הרשות המקומית כאמור, יחולו בה הוראות סעיף 222 החל במועד שציינה בהודעתה.
<היו"ר אלי אלאלוף:>
הסעיף הזה הוא סעיף במחלוקת. אני מציע שנדון בנוסח ונחזור עם התיקונים הנדרשים. זה תפקידנו.

חברים, זה המסמך שאומר שזה אמור להוריד את יוקר המחיה.

<מיכל בירן (המחנה הציוני):>
מעולה. תודה.

<היו"ר אלי אלאלוף:>
אני מבקש שתחכו ששאר חברי הכנסת יקבלו את זה לפני שתפיצו למי שבא לכם. 

<נעה בן שבת:>
אנחנו לא דנים בסעיף 223. היו לנו כמה שאלות לגביו.

224.
מספר הרופאים הווטרינרים המוסמכים הנדרש בשווקים

(1) מנהל היחידה הווטרינרית יורה על מספר הרופאים הווטרינרים המוסמכים בשווקים הנדרשים במדינה בהתחשב במספר אתרי המכירה במדינה שנדרשת לגביהם ביקורת תקופתית, ובתדירות הביקורת שיורה עליה בין היתר בהתאם לסיכון הנשקף מהם לבריאות הציבור.
(2) מנהל היחידה הווטרינרית יורה על מספר הרופאים הווטרינרים המוסמכים בשווקים בכל רשות מקומית, בהתחשב בחלקם היחסי של מספר אתרי המכירה ברשות המקומית שנדרשת לגביהם ביקורת תקופתית, ובתדירות הביקורת שהורה עליה כאמור בסעיף קטן (א).

יש לנו כאן חישוב בכל מדינת ישראל של הצורך במספר הרופאים המוסמכים ו אחר כך החלוקה לרשויות לפי היחס של מספר אתרי המכירה לכלל אתרי המכירה במדינה.

<היו"ר אלי אלאלוף:>
הערות? יש הסכמה. 

<נעה בן שבת:>
רציתי לשאול האם אנחנו לא עלולים לקפח מקומות בפריפריה שיש להם מעט אתרי מכירה. יכול להיות שיש מעט אתרי מכירה אבל בגלל הריחוק אולי צריך לקבוע היקף משרה מסוים כזה או אחר.

<היו"ר אלי אלאלוף:>
זאת החלטה של מנהל התאגיד או בהתייעצות עם הרשות המקומית. זה ברור. 

<זאב שמואל פרידמן:>
אני חושב שיש טעות בניסוח.

<היו"ר אלי אלאלוף:>
תתקן. 

<נעה בן שבת:>
הנוסחים שהוצעו על ידי הממשלה, בהמשך להערות שנשמעו בדיון הקודם.

<זאב שמואל פרידמן:>
כדאי לשים לב לנקודה שהניסוח לסיכון הנשקף מהם לבריאות הציבור, הכוונה בניסוח היא לבתי העסק. אני לא חושב שהסיכון נובע מבתי העסק. הסיכון נובע מהמזון או מההיקפים של המזון. לכן צריך לדייק את זה יותר בניסוח.

<נעה בן שבת:>
הסיכון הנשקף מהמזון לבריאות הציבור. זה אומר ניהול סיכונים גם בנושא הזה.

<זאב שמואל פרידמן:>
גם במזון. נכון. 

<נעה בן שבת:>
סימן משנה ג': מינוי רופאים וטרינרים מוסמכים – הוראות כלליות

225.
תקנות למינוי והסמכה של רופא וטרינר מוסמך

השר רשאי להתקין תקנות בדבר דרכי המינוי וההסמכה של רופאים וטרינרים מוסמכים במפעלים ובשווקים, לרבות לעניין שינוי במינוי או בהסמכה.
יכולים להעביר אדם שהיה ממונה לפקח במפעל לעבור להיות ממונה על פיקוח במפעלים בכל היבט אחר של המינוי.

סעיף 226 הוא סעיף שהתייחסו אליו כמה פעמים.

226.
תקופת המינוי של וטרינר מוסמך שהוא עובד התאגיד


תקופת המינוי של רופא וטרינר מוסמך שהוא עובד של התאגיד תהיה שנים עשר חודשים.

כבר דובר על ההוראה הזאת. אתם מסכימים למחוק אותה.

<שי סומך:>
מסכימים למחוק אותה.

<נעה בן שבת:>
227.
תנאי כשירות של רופא וטרינר מוסמך

כל הרופאים הווטרינרים שמונו או שהוסמכו לפי תת-סימן זה, חייבים לעמוד בתנאי הכשירות שנקבעו לפי סעיף 32לט לחוק הרופאים הווטרינרים.

התיקון לחוק הרופאים הווטרינרים מופיע בהמשך הצעת החוק. בסעיף 32לט מפנים לתוספת.

<היו"ר אלי אלאלוף:>
החוק של הרופאים הווטרינרים לא תוקן עבור החוק הזה.

<נעה בן שבת:>
במסגרת הצעת החוק מוצע תיקון מאוד נרחב בו.

<היו"ר אלי אלאלוף:>
מה השינויים המהותיים?

<נעה בן שבת:>
בחוק הרופאים הווטרינרים מוצע להקים את התאגיד, מועצת התאגיד וגם תנאי הכשירות של הרופאים הווטרינרים.

<היו"ר אלי אלאלוף:>
מה משתנה בכשירות?

<נעה בן שבת:>
מבחינת מה משתנה? התוספת השלישית כוללת שני חלקים. היא כוללת התייחסות לפקחים הווטרינרים - - -

<היו"ר אלי אלאלוף:>
הפקחים הם לא הווטרינרים. פקח יכול להיות מי שהוא לא וטרינר. מה שונה בהגדרות?

<נעה בן שבת:>
מבחינת התנאים? צריך לשאול מה התנאים הנדרשים היום מהרופאים הווטרינרים.

<היו"ר אלי אלאלוף:>
מה עושה בן אדם שיש לו תעודת רופא וטרינר? שינינו את החוק?

<אפרת אביאני:>
לא. עדיין הוא צריך להיות רופא וטרינר עם רישיון לעסוק ברפואה וטרינרית.

<היו"ר אלי אלאלוף:>
אחר כך זה עניין של אישורים והשתלמויות.
<אפרת אביאני:>
תנאים שנדרשים להסמכה כרופא וטרינר.

<היו"ר אלי אלאלוף:>
זה גם עבור הרופאים שקיימים היום במערכת?

<אפרת אביאני:>
זה יהיה יישור קו לכל הרופאים.

<היו"ר אלי אלאלוף:>
מה זה משנה? אני בטוח שזה דיון שמעניין אתכם. סליחה שאני מחליף אתכם. מה אתם דורשים מהם שלא דרשו מהם אתמול?

<מירה סלומון:>
עמוד 1537, התוספת.

<היו"ר אלי אלאלוף:>
בואו נקרא את הסעיף הזה. 

<נעה בן שבת:>
סעיף 32לט מתייחס לעובדי התאגיד ואומר שהתאגיד לא יעסיק פקחים וטרינרים ורופאים וטרינרים מפקחים אלא אם כן התקיימו בהם תנאי הכשירות שנקבעו בחלק א' לתוספת השנייה. השרים רשאים לפסול את התוספת השנייה בצו.

אם אנחנו מסתכלים על אותה תוספת שנייה באותו עמוד 1537, אנחנו רואים שמה שמופיע בתוספת השנייה זה רק חלק א' כאשר אלה דרישות לכשירות של פקחים וטרינרים ורופאים וטרינרים מפקחים. ב-(א) אלה הפקחים הווטרינרים וב-(ב) אלה הם הרופאים הווטרינרים: 

(1) בעל רישיון לעסוק ברפואה וטרינרית לפי חוק זה.

(2) (א)
סיים בהצלחה קורס רקע בבריאות הציבור שהוכר על ידי המנהל במוסד בארץ או בחוץ לארץ.

(ב)
רשימת הקורסים תפורסם באתר האינטרנט של משרד הבריאות או משרד החקלאות לפי העניין ובכל דרך נוספת שיקבע המנהל.

(ג)
המנהל רשאי לקבוע ניסיון מקצועי מספק לשם פטור מחובת השתתפות בקורס.

(ד)
בחלק זה המנהל – מנהל היחידה הווטרינרית בשירות המזון הארצי במשרד הבריאות או הרופא הראשי לפיקוח על מוצרים מן החי והשירותים הווטרינרים במשרד לפי העניין.

זאת אומרת, יש לנו את זה שהוא רופא, יש את קורס הרקע שאפשר גם להמיר אותו בניסיון מקצועי מספק.

יחד עם זאת בסעיף 32לט יש גם סמכות לשר החקלאות שיכול לקבוע תנאים לגבי הרופאים הווטרינרים במפעלים ושר הבריאות רשאי לקבוע תנאים לגבי רופאים וטרינרים בשווקים. זה בחלק ג'. שני החלקים האלה, חלק ב' וחלק ג', אינם קבועים היום בתוספת. זאת אומרת, זאת אפשרות שניתנת לשרים להוסיף תנאים.

<היו"ר אלי אלאלוף:>
בכל מקרה, הם יכולים להוסיף כל הזמן.

<נעה בן שבת:>
הם יכולים להוסיף כל הזמן אבל השאלה אם לא צריך שהדבר הזה יהיה באישור הוועדה כדי למנוע מצב שבו קובעים תנאים שהם מוגזמים.

<ינון יוני:>
אנחנו כבר אומרים שאין כאן בעיה.

<מירה סלומון:>
אני מבקשת להשלים לשאלת היושב ראש ולהפנות לסעיף 334יג בעמוד 1542. הסעיף הזה קובע כי מי שהיה מפקח לפי פקודת בריאות הציבור (מזון) ובכלל זה אלה גם הרופאים הווטרינרים של הרשויות המקומיות, יראו אותו כמפקח שהוסמך על ידי השר לפי סעיף 274 לחוק זה עד תום שלוש שנים מיום התחילה. כלומר, המינויים של מפקח שהוא לרבות מפקח בקבוקים, לרבות מפקח בהובלה, מוסיפות להתקיים ההוראות עד תום שלוש שנים.

<היו"ר אלי אלאלוף:>
מה אומרים הווטרינרים? זה בסדר? הטילו עליכם איזו פצצה חדשה?

<משה רפאלוביץ:>
לא פצצה. אני חושב שלא מדובר על פצצה אבל אני חשוב שצריך לעשות סדר בעניין הזה. המצב של היום הוא כזה שלא מספיק שש לי דיפלומה ורישיון עבודה בישראל אלא אני צריך גם לעבור קורס כדי להיות רופא וטרינר ברשות מקומית. 

<היו"ר אלי אלאלוף:>
איזה קורס? קורס של בריאות הציבור.

<משה רפאלוביץ:>
קורס של רופאים רשותיים. קורס שמסמיך אותנו להיות רופאים רשותיים. זה קורס שקבע אותו משרד החקלאות. בסיומו אנחנו עומדים בשתי בחינות, בחינה אחת מעשית ובחינה אחת עיונית. רק מי שעבר את כל אלה יכול להתמנות להיות רופא וטרינר ברשות מקומית. אנחנו חושבים שלעשות קורסים זה דבר חשוב ואנחנו מבקשים שלגבי רופאים קיימים, יכירו בקורס הזה שקבעה אותו המדינה והכתיבה אותו. כאן כתוב שלוש שנים ואנחנו מבקשים שזה יהיה ברור שזה הקורס המחייב.

<סרחיו דולב:>
קודם כל, כלול לשלוש שנים. כל מי שעובד כבר שלוש שנים, יש לו ותק של שלוש שנים, לא יצטרך לעשות שום דבר. צריך להזכיר גם שמדובר כאן בסוגים שונים של רופאים. יש רופאים שעובדים במשחטות או בבתי המטבחיים והם חייבים לעבור הדרכות נוספות.

<משה רפאלוביץ:>
אין לנו ויכוח.

<אבי שפירא:>
הדבר היחידי הוא שלכאורה משתמע שסיים בהצלחה קורס רקע בבריאות הציבור שהוכר על ידי המנהל ואז אומרים מנהל יכול להיות אחד כזה או אחד כזה. לכאורה הוא צריך לעבור עכשיו שני קורסים. שיובהר שמדובר בקורס אחד שיוכר על ידי שניהם.

<סרחיו דולב:>
קורס אחד אבל אתה תוכל לעשות את שני הקורסים ולעבוד גם פה וגם פה.

<משה רפאלוביץ:>
אנחנו מבקשים שיהיה כתוב שקורס ההכנה להיות רופא רשותי והסמכה להיות רופא רשותי, זה יקנה הסמכה לעניין החוק הזה. 

<היו"ר אלי אלאלוף:>
יש לכם התנגדות?

<סרחיו דולב:>
לא. עם הרופאים שיעבדו בבדיקות קצה, אין לנו בעיה. לגבי רופאים אחרים שעובדים במפעלים, זה משהו אחר.

<משה רפאלוביץ:>
אם אפשר להוסיף את זה.

<אבי שפירא:>
וגם לא רק לשלוש שנים.

<היו"ר אלי אלאלוף:>
תגיעו לסיכום.

<משה רפאלוביץ:>
זה סיכום. זה סיכום שאנחנו מוכנים לו.

<היו"ר אלי אלאלוף:>
תגיעו לניסוח הסופי. 

<נעה בן שבת:>
חלק א' נותן את הבסיס לשווקים וחלק ב' מתייחס למפעלים.

<משה רפאלוביץ:>
אדוני, רק להבהיר. אנחנו רוצים רק לברר שזה לא לשלוש שנים. שההכרה בקורסים שלנו היא לא הכרה זמנית אלא היא הכרה. מי שעובד בתחום הזה ויש לו הסמכה של משרד החקלאות, ההסמכה תישאר ולא רק לשנים הראשונות. כך זה משתמע איכשהו.

<היו"ר אלי אלאלוף:>
אני בטוח שתרצו השתלמויות בדרך.

<משה רפאלוביץ:>
אנחנו ודאי רוצים השתלמויות. 

<היו"ר אלי אלאלוף:>
אני חושב שאפשר להמשיך. אתם רואים? בהידברות אפשר לעשות הכול. 

<נעה בן שבת:>
228.
ביטול מינוי של רופא וטרינר מוסמך
מנהל היחידה הווטרינרית רשאי, לאחר שנתן לרופא וטרינר מוסמך הזדמנות להשמיע את טענותיו, לבטל את מינויו, ולעניין רופא וטרינר מוסמך לפי סעיף 221 – את הסמכתו, לתקופה שיורה או לצמיתות אם מצא שהרופא הווטרינר המוסמך אינו ממלא את חובותיו לפי פרק זה או שהוא פעל באופן שגרם לסכנה לבריאות הציבור או שהוא אינו עומד בתנאי הכשירות שנקבעו לפי סעיף 32לט לחוק הרופאים הווטרינרים.

הסמכות הזאת נתונה למנהל היחידה הווטרינרית שיכול לבטל את המינוי או את ההסמכה שניתנה לרופא שקיבל כבר את המינוי שלו ממנהל השירותים הווטרינרים. 
<היו"ר אלי אלאלוף:>
לשלול מסיבה מקצועית בלבד.

<נעה בן שבת:>
יש כאן שלוש עילות. או שהוא לא ממלא את חובתו לפי הפרק או שגרם לסכנה לבריאות הציבור או שלא עומד בתנאי הכשירות. 

<היו"ר אלי אלאלוף:>
בתחום המקצועי. ברור שלא הופכים אותו לשופט.

<נעה בן שבת:>
האם אין איזשהו הליך של השגה? יש כאן הליך של שימוע, אבל השאלה למי פונים כדי להשיג או לערער על החלטה מעין זו? זה גם קשור לשאלה מה המשמעות של סיום המינוי?

<היו"ר אלי אלאלוף:>
משרד המשפטים, זאת שאלה אליכם.

<שי סומך:>
אני לא יודע. אולי משרד האוצר יודע אם מקובל שבמינוי ביטול יש השגה.

<אפי מלכין:>
מקיימים שימוע. כך זה עובד. אם עובד יגיד נתונים לא נכונים.

<אפרת אביאני:>
אבל זה עניין רגולטורי. זה אומר שבמשרד החקלאות זה עובד כך. היום יש רופאים שמוסמכים או בבתי מטבחיים או בבתי שחיטה או במפעלים לייצוא וכאשר מתגלות תקלות בתפקוד, הרגולטור מקיים שימוע לפני שהוא מחליט לשלול או לבטל את ההסמכה. לפעמים השימוע עושה את העבודה ואז הרופא הווטרינר מתקן את דרכיו ולפעמים יש צורך לבטל את ההסמכה. במצבים כאלה, אם ההסמכה מבוטלת, אי אפשר להתעלם מזה שיש כמובן השלכות על המשך ההעסקה של הרופא, אבל זה לא חד חד-ערכי. זאת אומרת, אם למעסיק יש אפשרות להעסיק את אותו רופא בתפקיד אחר, זה לא אומר שמיד הוא מפוטר. היה לנו מקרה לפני כמה שנים בבית מטבחיים בחולון והתקיים שימוע, ואחר כך הייתה תביעה בבית הדין לעבודה ובית הדין לעבודה דחה את הטענות נגד משרד החקלאות כי הוא אמר שמנהל השירותים הווטרינרים בסוגיה הזאת פעל כרגולטור והפיטורים שלו לא היו מתחייבים. לפעמים זה באמת כן ואז על המעסיק לעשות מאמץ למצוא פתרונות להמשך העסקה, ולפעמים באמת אין ברירה וזה כן עלול לגרור את הפיטורים. הרעיון הוא שבתוך התאגיד יהיו כמה אפשרויות. התאגיד שאמור להעסיק רופאים לכל מיני תפקידים, גם אם הוא לא יהיה מוסמך לפקח במפעל לייצוא, אולי הוא כן יוכל לפקח בשווקים. זה לא מחייב שהוא יפוטר.

<היו"ר אלי אלאלוף:>
אם הממונה מחליט שהוא לא מתאים יותר לתפקידו מאחת הסיבות, הוא רשאי להפסיק אותו מלכהן בתפקיד הזה ואז נעשים כל ההליכים, כולל שימוע, והמשך העסקתו זה עניין של המעסיק להחליט.
<אפרת אביאני:>
נכון.

<משה רפאלוביץ:>
צריך רק להבין מה המשמעות של הדברים. אם יש ברשות רופא אחד, זה לא שיש לו מקום אחר לעבוד בו.

<היו"ר אלי אלאלוף:>
אל תגיד לי כמו במשרד החינוך מה אני אעשה עם המורה שצריך לספק לו ילדים. אם הוא לא מתאים, שלא יעבוד.

<אבי צרפתי:>
במקרה שהרופא המוסמך הוא עובד דרך הרשות המקומית ובעצם מנהל היחידה הוא למעשה הרגולטור, הוא לא יכול למצוא לו תפקיד אחר.

<היו"ר אלי אלאלוף:>
המעסיק. זה אחריות המעסיק למצוא לו תפקיד אחר, אם הוא רוצה.

<אבי צרפתי:>
אולי יש מקום במסגרת הזאת שמישהו מתוך הרשות המקומית יהיה שותף להחלטה הזאת.

<היו"ר אלי אלאלוף:>
אין לי בעיה.

<אפרת אביאני:>
לא.

<היו"ר אלי אלאלוף:>
כדי למצוא לו תפקיד אחר אבל מקצועית, תשאיר למקצוענים. אתה רוצה להכניס שיקולים אחרים נוספים? אני לא אומר זרים.

<אבי צרפתי:>
לא. אני מדבר על שימוע.

<היו"ר אלי אלאלוף:>
מי שמפסיק אותו, זה מסיבות מקצועיות טהורות ולא חס וחלילה משהו אחר. למצוא לו פתרון, אתה רוצה שהוא יבוא לתת תעודת יושר? אחריות מקצועית היא אחת ולא מתחלקת.

<ינון יוני:>
אכן זאת סמכות מקצועית. צריך לזכור שגם ביטלנו את הנושא של חידוש של 12 חודשים שזאת הייתה הסנקציה היחידה, כך שזה הדבר היחידי שנשאר לנו.

<נעה בן שבת:>
גם בביטול הסמכה של מי שמונה על ידי מנהל השירותים הווטרינרים, אתם לא מתייעצים עם מנהל השירותים הווטרינרים אלא אתם מפסיקים את המינוי למקטע לגביו הוא ניתן.

<היו"ר אלי אלאלוף:>
תשאירו את ההחלטה מאוד נקייה משיקולים נוספים. רק אם הוא לא מתפקד וכאן יש הגדרה. תחיו עם זה.

<מירה סלומון:>
אני חושבת שהרגע הבנו למה המדינה מבקשת רפורמה שהיא מייצרת שיקול דעת מקצועי חד חד-ערכי. אם הרשות המקומית היא המעסיקה של הרופא הווטרינר והרשות המקומית צריכה לשקול כל מיני שיקולים של חצאי ושברירי תקן, כן יעבוד אצלי או לא יעבוד אצלי, משמעות המינוי פיטורים או לא משמעותו פיטורים, דווקא זאת הסיבה שצריך לעשות הפרדה מוחלטת של הנושא הזה.

<היו"ר אלי אלאלוף:>
את אומרת דברי אמת אבל את צעירה. בחיים יש קצת פשרות. 

<מירה סלומון:>
ובכל זאת אלה השיקולים.

<היו"ר אלי אלאלוף:>
אני מסכים. זה המצב. גם אני לא אוהב את מה אני מחליט, אבל אין לנו ברירה.

<מירה סלומון:>
אם אפשר להתייחס לעוד נקודה כיוון שהיועצת המשפטית של הוועדה שאלה לגבי מנגנוני השגה וערעור. כמובן ככל שהרשות המקומית בוחרת להעסיק את הרופאים הווטרינרים, מנגנוני ההשגה ו הערעור הם כמקובל בדיני הרשויות המקומיות ובהסכמים.

<היו"ר אלי אלאלוף:>
מזל שאני לא וטרינר, לא אוכל להיות מנהל התאגיד. לא מקנא בו. 

<אפרת אביאני:>
הוא לא צריך להיות וטרינר. הוא מנהל מקצועי.

<נעה בן שבת:>
אם אנחנו מפסיקים מינוי ואלה לא פיטורים, האם הוא יכול ללכת לבית הדין לעבודה? בניגוד לרשות המקומית בה יש הליך של השגה, כאן לכאורה אין הליך של השגה.

<אפרת אביאני:>
קודם כל, כאשר מקיימים את השימועים האלה, מי שמקיים את השימוע, מקיים אותו מתוך התחשבות בזה שיכולות להיות השלכות על ההעסקה. זאת אומרת, מה שעומד מנגד זה לא סתם איזו הסמכה אלא לוקחים בחשבון מבחינת הזכויות של הרופא שעומד מנגד שכן יכולה להיות השלכה להמשך העסקתו. בחוק שלנו יש מנגנוני השגה אבל הם מיושנים. זה לא סותר את האפשרות לקבוע כאן מנגנוני השגה אם מעוניינים בזה, אבל זה במישור המינהלי ולא במישור של יחסי עבודה.
<נעה בן שבת:>
יכול להיות שיש מקום לשקול אפשרות כזאת, במיוחד אם מעלים על הדעת שיש אפשרות שהוא רוצה להתנגד לביטול המינוי והוא לא מגיע עד כדי פיטורים. 

<אפרת אביאני:>
אצלנו אין מנגנון השגה אלא יש מנגנון של פנייה לבית משפט לעניינים מינהליים. זה המנגנון שקיים בחקיקה של משרד החקלאות.

<היו"ר אלי אלאלוף:>
משרד המשפטים צריך להגיד.

<שי סומך:>
לא בדקתי את כל הפסיקה אבל ממה שידוע לי, אני לא מכיר מנגנון השגה על החלטה מהסוג הזה. אני לא מתיימר להכיר את כל הסעיפים, אני מכיר כמה ולא מכיר מנגנון כזה.

<נעה בן שבת:>
יש את בית הדין לעבודה.

<שי סומך:>
בית משפט.

<נעה בן שבת:>
בית משפט לעניינים מינהליים?

<היו"ר אלי אלאלוף:>
תבדקו.

<משה רפאלוביץ:>
בעניין הזה אני חושב שאנחנו יכולים ליישר קו עם משרד החקלאות. לנו כמובן אין עניין שרופאים שסורחים ימשיכו לעבוד. אני חושב שעל טעות, אם היא קלה, בוודאי לא יתלו אותם. גם הניסיון מלמד את זה. אני חושב שכן צריך לאפשר את השימוע כמו שהוא נאמר כאן ואולי קצת להקל על עובד שאולי מרגיש שעשו לו עוול בעניין הזה כך שהוא לא יצטרך להגיע לבית דין לעניינים מינהליים אלא יוכל לערער בבית משפט שלום על החלטה כאמור. 

<נעה בן שבת:>
נעביר את ההחלטה לבית משפט לעניינים מינהליים בגלל שההחלטה היא החלטה מינהלית של מנהל היחידה הווטרינרית שמחליט על סיום המינוי.

<משה רפאלוביץ:>
אני לא משפטן אבל לדעתי יש בחוק כמה החלטות מינהליות אפשר לערער עליהן בבית משפט שלום. אני מכיר את זה מהתחום המצומצם מאוד של הווטרינריה שם אני מכיר את התחיקה. אני חושב שאפשר לאפשר דבר כזה. זה מופיע בעניין החלטות לגבי כלבים וכולי, החלטות או שלנו או של המנהל עליהן אפשר לערער בבית משפט שלום. על החרמה של כלב אפשר לערער ועל הכרזה על כלב ככלב מסוכן אפשר לערער בבית משפט שלום. אני חושב שזה עושה לעובד את הדברים קצת יותר פשוטים אבל בפירוש המטרה שלנו היא לא למנוע פיטורים של מי שלא מקיים את חובותיו ושזה יהיה ברור.

<נעה בן שבת:>
אדוני, אנחנו נחזור עם ההוראה המתאימה. נראה לי שבהחלט בית משפט לעניינים מינהליים, אבל נבדוק את ההתניות.

<שי סומך:>
אני מסכים לגמרי.

<נעה בן שבת:>
יכול להיות שאלה הוראות ישנות יותר.

<היו"ר אלי אלאלוף:>
אם אתה מסכים, זאת לא בדיקה.

<נעה בן שבת:>
אם כן, בית משפט לעניינים מינהליים.

<מיכל בירן (המחנה הציוני):>
לכולנו ברור שמדובר בעניינים מקצועיים ולא בעניינים שקשורים ליחסי עבודה? זה ברור? זה מובן?

<נעה בן שבת:>
יחסי עבודה זה בבית הדין לעבודה. כמובן. 

<מיכל בירן (המחנה הציוני):>
כאן אנחנו מדברים על עניינים מקצועיים.

<נעה בן שבת:>
דיברנו דווקא על המצב בו יש ביטול מינוי ולכן אין לאן לפנות ואין למי לפנות כי אין הוראה מפורשת.

<היו"ר אלי אלאלוף:>
רק מסיבות מקצועיות ופירטנו את זה.

<נעה בן שבת:>
229.
מינוי רופא וטרינר מוסמך כשהתאגיד אינו ממלא את תפקידיו

(1) אל אף ההוראות לעניין מינוי רופאים וטרינרים מוסמכים, מבין עובדי התאגיד, במפעלים או בשווקים כאמור בסעיפים 219, 221 ו-222, מצא השר כי קיים צורך בהסמכת רופאים וטרינרים נוספים, רשאי הוא, בהסכמת שר האוצר, להתיר למנהל היחידה הווטרינרית למנות רופאים וטרינרים מוסמכים במפעלים או בשווקים מבין עובדי הרשות המקומית שבתחומה מתבצע הפיקוח, אם ניתנה לכך הסכמת הרשות המקומית, או מבין עובדי המדינה, ובלבד שניתנה למועצת התאגיד התראה בכתב לתקן את המעוות והיא לא עשתה כן בתוך זמן סביר לאחר קבלת ההתראה.
האמת היא שאנחנו לא צריכים את "מועצת התאגיד".

הסעיף במקור דיבר על מצב שבו התאגיד לא מתפקד או שיש בעיות עם מועצת התאגיד אבל הנוסח שמוצע כאן, בעקבות שאלות ששאלנו, לא רצינו שייווצר מצב בו נדבר על מצבים של חוסר תפקוד של התאגיד ולא רציני להיכנס לבעיות של מצבים של שביתות או פעולות ארגוניות בתאגיד, אבל מצב שנמצא שיש חוסר בעובדים למרות עובדי התאגיד, אפשר יהיה למנות מעובדי המדינה או מעובדי הרשות המקומית, בהסכמתה.

<איציק שמולי (המחנה הציוני):>
אני חושב שהסעיף הזה שם אותנו בדילמה שהיא בלתי אפשרית כי מצד אחד במקרה שבו יש בעיה, כולנו רוצים לתת מענה ומצד שני אנחנו רוצים שהסמכות והאחריות יהיו באותו המקום. אם יש בעיה – לא אגיד שם של עיר – במקום מסוים ועכשיו רוצים למנות וטרינרים מטעם הרשות המקומית. אתם באמת חושבים שזה יעבוד בהרמוניה מלאה בין הווטרינרים שמונו זה עתה מטעם הרשות המקומית ובין התאגיד הרגיל? אני באמת שואל כי אני לא יודע. בנוסף לכך, זה יוצר כאן פתח מסוכן.

<היו"ר אלי אלאלוף:>
זה לתקופה מוגבלת?

<איציק שמולי (המחנה הציוני):>
עוד הערה אחת. אני לא רוצה להיות יותר מדי קונספרטיבי, אבל אני חושש שזה יוצר פתח מסוכן כי בעצם מה נאמר כאן? במקום שבו לא יהיה מספיק כוח אדם או מספיק מענה מטעם התאגיד הממשלתי, אנחנו נטיל את האחריות, באיזשהו מקום נעביר את האחריות לרשות המקומית. 

<קריאה:>
אבל הפוך זה גם קורה.

<לירז דמביץ כהן:>
אני אנסה להסביר. אני מהלשכה המשפטית במשרד האוצר. הכוונה היא לא להעביר את האחריות לרשות המקומית אלא לאפשר למדינה להיכנס בנעלי הרשות המקומית, אם תרצה, או בנעלי התאגיד, במקום שבו ייווצר איזשהו ואקום פיקוחי. במקום שהתאגיד לא יצליח למלא את החובות שלו, לא יצליח לפקח, לא יעמוד במעמסה. יכולות להיות לכך אלף דוגמאות. אנחנו יוצרים כאן מעין גוף שממחר בבוקר או מרגע שההוראות האלה ייכנסו לתוקף, הוא יהיה הגורם הבלעדי שיוכל להסדיר את הפיקוח הזה. היה ויש כשל נקודתי או נדרש תגבור מסוים מעכשיו לעכשיו, רוצים לשמור את האפשרות – זאת רק אפשרות וזה לא בא להחליף את התאגיד, זה לא בא לעשות את הדברים במקומו, זה לא על חשבון וטרינרים שיפעלו במסגרת התאגיד – לתגבר אותו לפרק זמן מסוים או לפרק זמן ארוך יותר. אנחנו משאירים את זה פתוח כרגע, אבל רק לתגבר במקרה שזה יידרש. 
<איציק שמולי (המחנה הציוני):>
אבל זה מבין עובדי הרשות המקומית.

<לירז דמביץ כהן:>
או המדינה. 
<היו"ר אלי אלאלוף:>
לדעתי זה רק מחזק את העובדים ברשויות המקומיות.

<לירז דמביץ כהן:>
נכון.

<היו"ר אלי אלאלוף:>
אתה לא חייב להוציא אותם משם כדי לייצר פיקוח באמצעותם. 

<איציק שמולי (המחנה הציוני):>
אגב, ההסמכה של אותם עובדים, כלומר, הם יצטרכו לעבור את אותו התהליך כמו העובדים שעובדים בתאגיד? זה לא כתוב.

<לירז דמביץ כהן:>
עובדים מוסמכים. 

<ינון יוני:>
בוודאי.

<נעה בן שבת:>
אולי צריך לכתוב שזה מינוי לפי אותם סעיפים. 

<לירז דמביץ כהן:>
אפשר להוסיף.

<היו"ר אלי אלאלוף:>
לפי אותם סעיפים ויכול להיות זמני או ארוך, בהתאם להסכמת הצדדים. 

<נעה בן שבת:>
לתקופה שהוא יקבע.

<משה רפאלוביץ:>
אנחנו רוצים לוודא, אני חושב שהבנתי נכון, שלא יהיה מצב שהתארגנות עובדים, שיש כאן מצב של צעדים ארגוניים שנוקטים עובדי התאגיד, ייכנס לתוך הסעיף הזה.

<היו"ר אלי אלאלוף:>
אתה רוצה שנמנע התארגנות עובדים? 

<משה רפאלוביץ:>
לא. 

<היו"ר אלי אלאלוף:>
רואים שאתה לא הרבה זמן בהסתדרות.

<ינון יוני:>
חוסר תפקוד יכול לבוא כתוצאה מהתארגנות עובדים.

<היו"ר אלי אלאלוף:>
נמצא כאן נציג ההסתדרות שיסביר לך. אסור בחוק למנוע התארגנות עובדים. 

<שי בירן:>
זה נכון, אבל הוא העלה נקודה הגיונית שלפי דעתי רק דורשת הבהרה. לא נראה לי שנדרש יותר מזה. התכלית של הדבר הזה, היכולת להחליף, היא לא במטרה להחליף עובד שובת אלא במטרה שבמצב בו יש חוסר תפקוד מקצועי של התאגיד. 

<היו"ר אלי אלאלוף:>
יש מחסור בכוח אדם ויש צורך בפעילות אינטנסיבית יותר ממה שתוכנן.

<משה רפאלוביץ:>
את זה אנחנו מקבלים אדוני, אלא שאנחנו מבקשים שתהיה הבהרה כאן לפרוטוקול שלא מדובר על מצב של התארגנות עובדים. 

<היו"ר אלי אלאלוף:>
אני מקווה שהמשפטנים יהיו יותר טובים מאתנו בניסוח.

<לירז דמביץ כהן:>
כדי להבהיר, הכוונה לא להחליף את התארגנות עובדים כדין. 

<איציק שמולי (המחנה הציוני):>
בשלב זה.

<לירז דמביץ כהן:>
זה לא אני אמרתי. גם מבחינת המספרים, קחו בחשבון שהתאגיד מנהל כמה עשרות ומאות וטרינרים. אין לנו יכולת אמיתית להחליף כאן את המערך ואין גם כוונה כזאת. הכוונה היא להוסיף ולתגבר, כמו שאמרתי קודם. 

<איציק שמולי (המחנה הציוני):>
למה צריך את הסכמת שר האוצר לזה?

<לירז דמביץ כהן:>
תקנים. הוא משלם להם.

<היו"ר אלי אלאלוף:>
אתה עוד מתלבט מה התפקיד הכי חשוב במדינה?

<נעה בן שבת:>
הסכמת הרשות המקומית, דובר קודם שזה לא יהיה יושב ראש הרשות המקומית אלא תהיה המועצה. האם זה גם נוגע לכאן? זאת אומרת, הרשות המקומית צריכה להיות במועצתה?

<היו"ר אלי אלאלוף:>
כן. המועצה. גם לזה נחזור בנוסח.

<נעה בן שבת:>
(2) על אף האמור בסעיפים 242 ו-243, התיר השר כאמור בסעיף קטן (א) תשולם האגרה כאמור בסעיפים 242 ו-243 לרשות המקומית או למשרד הבריאות, לפי העניין, ואם התאגיד לפיקוח וטרינרי יגבה את האגרה, הוא יעבירה למשרד הבריאות או לרשות המקומית, בהתאם להוראות סעיף 247(א), בשינויים המחויבים.
<מיכל בירן (המחנה הציוני):>
זאת אומרת, כפי שזה נמצא כרגע, אין מניעה אם בסוף יוחלט שווטרינרים מסוימים נשארים ברשות, לפי זה אין מניעה שהם גם יגבו את האגרה?

<נעה בן שבת:>
זה נוגע לסעיפים הקודמים עליהם דיברנו בהם הרשות יכולה להשאיר אצלה או לבקש לקבל אליה את הסמכויות.

<מיכל בירן (המחנה הציוני):>
אני רק אומרת כדי להבין, מקרה היפותטי. רשות מסוימת הודיעה שהיא רוצה להשאיר אצלה את הפיקוח, היא גם יכולה להמשיך לגבות את האגרה.

<נעה בן שבת:>
היא מקבלת אותה דרך המשרד.

<היו"ר אלי אלאלוף:>
לא. חד משמעית לא.

<מיכל בירן (המחנה הציוני):>
כתוב כאן, אם אני מבינה נכון.

<נעה בן שבת:>
התאגיד גובה את האגרה ומעביר אותה לרשות.

<שלמה דולברג:>
אם הרשות היא זו שתחליט לבצע את הפעולה, למה היא לא יכולה לגבות את האגרה?

<היו"ר אלי אלאלוף:>
זה נותן ביטחון לרשות המקומית.

<ינון יוני:>
מעניין את העובדים להגיד גם מי יגבה?

<משה רפאלוביץ:>
לא, יש לזה משמעות לדברים אחרים. 

<היו"ר אלי אלאלוף:>
אני חושב שזה הכי טוב. אתם לא מבינים שזה נותן ביטחון טוב לרשויות המקומיות? אני מכיר את הרשויות, הייתי חבר מועצת עיר, ואתם יודעים מה זה ביטחון שזה נותן לרשות המקומית שמישהו גובה בשבילה ונותן לה להעסיק?

<מיכל בירן (המחנה הציוני):>
אבל הנה, נציג השלטון המקומי מביע דאגה מהדבר הזה.

<שלמה דולברג:>
במקרה הזה, אם אקבל את רשות הדיבור, אוכל להתייחס.

<היו"ר אלי אלאלוף:>
קיבלת.

<שלמה דולברג:>
אני דווקא חושב, כפי שאמרתי קודם, שכאשר רשות מקומית גובה, דרך אגב, יש לה כלי גבייה טובים ואלה לא כלי גבייה כפי שאדוני מכיר אולי ממקומות אחרים.

<היו"ר אלי אלאלוף:>
לא. אני אומר רק לטובה. חס וחלילה.

<שלמה דולברג:>
בסדר גמור. אני חושב שרשות מקומית בהחלט יש לה יכולות לגבות את זה בצורה די טובה. אני חושב שאנחנו מעדיפים את זה. הממשלה ברפורמה ביקשה לשנות את זה ושיתפנו פעולה.

<שי סומך:>
אם כל רשות ורשות תגבה, צריכים לראות מה קורה מהפן של התעשייה. למשל, חברה מסוימת שמשווקת לכל הארץ, חברה גדולה, תצטרך לשלם למאתיים ומשהו רשויות את הסכומים. יהיה צריך לחלק בין הרשויות לפי כמה בשר היא העבירה לרשות הזאת וכמה בשר היא העבירה לרשויות האחרות. זה מאוד מאוד מורכב. בגלל שהמערכת היא ארצית, גם הגבייה צריכה להיות ארצית. זה יועבר לתאגיד או למשרד הבריאות לפי הקביעה והם יחלקו את זה לפי החלק היחסי של הרשויות.

<היו"ר אלי אלאלוף:>
נציג ההסתדרות, בבקשה. יש איזה קשר ביניכם? גילוי נאות.
<מיכל בירן (המחנה הציוני):>
אחי.

<שי בירן:>
למען הגילוי הנאות, חברת הכנסת בירן היא אחותי. עשיתי את הגילוי הנאות הזה במספר דיונים בעבר ולכן חשבתי שמיותר לומר זאת היום. אני מתנצל.
<היו"ר אלי אלאלוף:>
אני מברך. אני אוהב אחים ואחיות. 

<שי בירן:>
מילה לגבי הדבר הזה. אמר נציג משרד האוצר מדוע אכפת לכם מגביית האגרות ואכן גביית האגרות היא לא ענייננו ואנחנו לא מתיימרים לומר שהיא ענייננו. ענייננו הוא זכויות עובדים. דבר אחד חשוב כאן. הדרישה שלנו שלא לנתק באופן כפוי יחסי עובד-מעביד נתקלה בעצם באיזושהי התנגדות כאשר בא השלטון המקומי ואומר, ואפשר להבין את הטיעון הזה, שהוא יעסיק אותם, הוא ייתקע עם ההסכמים הקיבוציים, הוא ייתקע עם העלויות והוא לא יודע אם משרד האוצר באמת ישפה אותו על מלוא העלות של ההעסקה שלהם והוא ימצא את עצמו קירח מכל הכיוונים כאשר הוא גם ויתר על סמכות, גם ויתר על מקור כספי וגם נתקע עם עובדים מאורגנים ויקרים.

<שלמה דולברג:>
אבל טובים.

<שי בירן:>
אבל טובים לכל הדעות. ההערה הזאת הגיעה בדיוק מאותו מקום, מקום שבא ואומר בוא, קח אחריות על העובדים ואם כדי לקחת אחריות על העובדים אתה גם צריך שתדע שאתה גובה את הכסף, אז אולי זה יפתור חלק גדול מהבעיה. זה הרי לא משנה פירוט הרפורמה. הרפורמה מבחינה מקצועית ומכל בחינה אחרת, תישאר זהה. מבחינת בריאות הציבור היא תישאר זהה. מה שיישאר זה שלא יצטרכו לנתק את העובדים מהמעבידים שלהם ולא יצטרכו לפצל פיצולים מלאכותיים ומשונים של משרות שגם כך מפוצלות בין מספר רב של רשויות והרשות תדע שהיא או מרכז השלטון המקומי גובה את זה.

שוב, קטונתי מלהתערב בסוגיות האלה אבל רק רציתי להסביר מדוע העובדים מעירים על נקודה כזאת.

<נעה בן שבת:>
הטענה היא שבעצם מעבירים את העובדים בגלל האגרות? 

<שי בירן:>
לא.

<קריאה:>
כן.

<שי בירן:>
אם אפשר להבהיר את התשובה.

<היו"ר אלי אלאלוף:>
אתה מתערב בדיון שאתה אומר שהוא לא שלך ואתה מאריך בו. בבקשה.

<שי בירן:>
כבר עירבו אותי.

<היו"ר אלי אלאלוף:>
אני חייב לציין שיש לך כאן רקע משפחתי. 

<שי בירן:>
אני רוצה לומר שלא טענו שבגלל האגרות מעבירים את העובדים. אני רק אומר שנוצר כאן משהו מתגלגל. בא השלטון המרכזי ואומר אני רוצה סמכות ואחריות. באה הרשות המקומית ואומרת, בסדר, קח גם את הסמכות, גם את האחריות וגם את העובדים. באים העובדים ואומרים, אל תשאירו אותנו בלי אבא ואל תפצלו אותנו. 
<שלמה דולברג:>
ואז באים לרשויות המקומיות ואומרים לה, תשאירי את העובדים בכפייה ואז באה הרשות המקומית ואומרת, בסדר, אז תנו לי לגבות את האגרות.

<שי בירן:>
זאת התגלגלות הסיפור.

<אריה בן אריה:>
מנהל המשחטה מילועוף. הדיון כאן, שני העיקרים שלו הם בריאות הציבור והורדת יוקר המחיה בנושר הבשר ויש חיבור ביניהם והוא טוב. שכחתם את העניין באמצע, חלק מהנוכחים. נכון להיום הגבייה של אגרות המשנה נעשית דרך מרכז השלטון המקומי, כמעט בכל. לנו יש לקוח אחד ואנחנו מדווחים על סך הכמות ולפי זה עובר הכסף. מה שכאן משתמע כרגע זה שאנחנו נקבל כמתנה 270 לקוחות, לנהל עליהם הנהלת חשבונות.

<היו"ר אלי אלאלוף:>
לא.

<אריה בן אריה:>
זה מה שעולה כאן כרגע.

<היו"ר אלי אלאלוף:>
לא. ממש לא.

<קריאה:>
הרשות המקומית תוכל להיעזר בגוף אחד.

<אריה בן אריה:>
גם היום אתם לא עושים את זה ואתם מדברים כאן על גבייה פרטנית של כל רשות.

<קריאה:>
לא. אפשר לעשות את זה באותה שיטה של היום.

<אריה בן אריה:>
זה מה שאתם אומרים. שמעתי. 

<שי סומך:>
אני מסכים שצריך להיות גוף אחד והגוף הזה צריך להיות התאגיד או משרד הבריאות. אני מסכים. אני חושב שאמרתי את מה שאתה אומר שצריך להיות גוף אחד והגוף חייב להיות גוף ציבורי, גוף ממשלתי. עם כל הכבוד, מרכז השלטון המקומי הוא גוף פרטי, הוא עמותה פרטית או ארגון.

<אריה בן אריה:>
אז לא טעיתי בפרשנות שלי או בהבנה.

<היו"ר אלי אלאלוף:>
אבל בעיקרון, כתובת אחת. לא חשובה ההגדרה. מרכז שלטון מקומי, תאגיד, משרד הבריאות, תהיה לך כתובת אחת בלבד.

<אריה בן אריה:>
גם היום זה כבר לא מתקיים. זה נפרץ.

<היו"ר אלי אלאלוף:>
לכן זה יתוקן. כתובת אחת. 

<אבי שפירא:>
התאגיד כפי שהוא מוגדר, יש לו שני תפקידים. האחד, העסקת רופאים וטרינרים לצורך פיקוח במפעלים, זה ברור, פיקוח בשווקים, אני מקווה שלא. התפקיד השני שלו הוא להיות צינור להעברת כספים. אני לא מבין למה ההתעקשות. אם הוא רק צינור, למה ההתעקשות?

<היו"ר אלי אלאלוף:>
למה צינור?

<אבי שפירא:>
כי זאת המשמעות שלו, צינור להעברת כספים לרשויות המקומיות שיחליטו האם להמשיך את הפיקוח בשווקים.

<היו"ר אלי אלאלוף:>
אבל למה צינור? לצינור אין תפקיד. לתאגיד הזה יש הרבה תפקידים.

<אבי שפירא:>
זה התפקיד שלו. זאת הגדרת התפקיד שלו.

<משה רפאלוביץ:>
רגולציה עושה המשרד הממשלתי.

<היו"ר אלי אלאלוף:>
באמצעות התאגיד שמיישם את ההחלטות.

<אבי שפירא:>
התאגיד מעסיק רופאים וטרינרים שיעבדו תחת אחריות המשרדים הממשלתיים אבל הוא מהווה מעסיק והוא מהווה צינור להעברת כספים. הוא מהווה צינור להעברת כספים לכל הרשויות המקומיות שיחליטו להמשיך לעסוק ברפואת שווקים, נקרא לזה כך לצורך העניין. בתקופת המעבר החקיקה מאפשרת לרשות המקומית לגבות בעצמה את הכסף הזה באמצעות גוף שהוא בחר. אני לא מבין אם מה שטוב לתקופת המעבר, למה לא טוב להמשך הדרך. בצורה הזאת יבוא פתרון לכל חילוקי הדעות.
<משה רפאלוביץ:>
אני מבקש מילה לעניין הזה. 

<היו"ר אלי אלאלוף:>
בבקשה. איזה סבלנות יש לי. לא ידעתי שיש לי כל כך הרבה סבלנות. 
<משה רפאלוביץ:>
אנחנו ידענו את זה. בעצם יש כאן שני סעיפים שקשורים מאוד אחד בשני. אם יורשה לי להציע, לפלונטר שכולנו חגים סביבו יש קצה חוט שאם מושכים אותו, כל הפלונטר הזה נפתר. אני מציע את הסעיף הזה ואת הסעיף הבעייתי, לדון בהם מאחורי הקלעים. אני מציע, אדוני כמובן יחליט. אני מרשה לעצמי לרגע להציע את זה. אני חושב שאת שני הסעיפים האלה - כיוון שהם קשורים מאוד זה בזה והם לא פשוטים לפתרון, אבל ברור שהפתרון שלוב בין שניהם – כרגע להשאיר.

<שי סומך:>
השאלה היא טובה, למה בתקופת המעבר עשינו כאן ובתקופת הקבע עשינו אחרת. בתקופת המעבר, יש בהרבה דברים צילום של מצב. גם התאגיד עדיין לא יוקם ולכן קשה למצוא גוף שיגבה. אנחנו מצלמים מצב. אחרי ארבע שנים - - -

<היו"ר אלי אלאלוף:>
אחרי תקופת המעבר?

<שי סומך:>
כן.

<היו"ר אלי אלאלוף:>
לא ארבע שנים. 

<שי סומך:>
אחרי תקופת המעבר העמדה שלנו היא חד משמעית. אנחנו חושבים שגוף ממשלתי צריך לגבות. לא מוכר לנו מצב שאגרות נגבות על ידי גוף פרטי.

<קריאה:>
על ידי רשויות מקומיות.

<שי סומך:>
זה תפקיד שלטוני. זה נכון גם מבחינת תעשיית המזון שגוף אחד ממשלתי יגבה. חלק מהכספים, חלק גדול מהם, מגיע לתאגיד עצמו ולכן זה לא נכון שגוף פרטי יגבה עבור גוף שלטוני. זה יהיה הסיכום ואנחנו לא נסטה ממנו. אנחנו מבקשים לא לסטות ממנו ואני לא חושב שיש כאן מקום לדיון מאחורי הקלעים. זאת עמדה חד משמעית והיא מתאימה למצב נכון של שלטון חוק שאגרות נגבות על ידי גוף ממשלתי. הגוף הממשלתי יכול להיעזר בגופים אחרים אבל האחריות היא של הגוף הממשלתי ולא של הגוף הפרטי.

<לירז דמביץ כהן:>
אדוני, אם אפשר העבר אחת בנוגע לסעיף 229. אנחנו מבקשים שהסיפא החל במלים "ובלבד שניתנה למועצת התאגיד התראה בכתב", לתקן.

<נעה בן שבת:>
זה יימחק.

<לירז דמביץ כהן:>
פשוט קראת את זה קודם.

<נעה בן שבת:>
זה יימחק.

תת-סימן ה': חובות וסמכויות פיקוח של רופאים וטרינרים מוסמכים

סימן משנה א': חובות וסמכויות פיקוח של וטרינר מוסמך במפעל

230.
נקיטת פעולות פיקוח במפעל

רופא וטרינר מוסמך במפעל יאמת את יישומה של תכנית בטיחות המזון במפעל, ובכלל זה יפקח על אלה:

(1) תנאי התברואה במפעל.
(2) בטיחות מוצרי הבשר וחומרי הגלם.
(3) אריזת מוצרי הבשר וסימונם.
(4) אחסון מוצרי בשר.
(5) הובלת מוצרי הבשר מאתר הייצור לדרכי השיווק.

כשאני קוראת את זה, אני נזכרת שכבר קראנו את הסעיף הזה. אני מתנצלת אבל יש בו שינוי ברישא שלו שבמקום "יפקח על קיומם של תנאי ייצור נאותים" ייאמר "יאמת את יישומה של תכנית בטיחות המזון" שזה משהו שמבטא יותר נכון את ההוראה בה מדובר.

<רוברט סגל:>
התאחדות התעשיינים. כמו כתוב כאן גם בתיקון, יש לנו בקשה להוריד את סעיף קטן (3). העלינו את הבקשה הזאת גם בדיון קודם, לגבי הנושא של אריזת מוצרי הבשר וסימונם. אין חולק, וזה כתוב בסעיף (2) לעניות דעתי, שכל מה שקשור לבטיחות המוצר, כולל אריזה וסימון - - -

<היו"ר אלי אלאלוף:>
אתה זוכר שדנו בזה ולא הסכמנו אתך.

<נעה בן שבת:>
הצעתם שזה יהיה טכנולוג מזון בנושא הזה ואמרתם שזה דבר שבודק אותו טכנולוג מזון. הסברנו שהמפקח שבודק את כל הפעולות שנעשות במפעל, הוא גם יבדוק את זה.

<היו"ר אלי אלאלוף:>
אמרתם לנו את הדברים.

<רוברט סגל:>
מה שאדוני אמר זה שנדבר בצוות המקצועי וזה לא קרה. לכן אנחנו מעלים את זה שוב.

<היו"ר אלי אלאלוף:>
תדברו ותחזרו. בשלב זה, זה נשאר.

<נעה בן שבת:>
231.
נוכחות במפעל

וטרינר מוסמך במפעל יהיה נוכח במפעל בתדירות שיורה עליה מנהל היחידה הווטרינרית, לפי ניהול סיכונים, ובין השאר, בהתאם לניתוח של הסיכונים הקיימים לבריאות הציבור מאותו מפעל ומאותו סוג מזון.

<גליה שגיא:>
לגבי סעיף 231. היינו רוצים שיפורסמו קריטריונים אחידים בקשר לנוכחות שנדרשת במפעל, גם לעניין השינוי, גם לעניין הצפייה מראש כי על פי מה יקבעו את התדירות? כל תדירות כזאת יש לה השלכות והדברים צריכים להיות מעוגנים, אם זה כאן להפנות לתקנות או לקבוע את זה כאן או לקבוע שיהיו נהלים, אבל משהו שאפשר גם יהיה להתייחס ואולי גם להגיב.

<ינון יוני:>
מדובר כאן בתדירות של הפיקוח. אני חושב שהיא פחות רלוונטית למפוקח בעניין הזה בהתאם לניהול סיכונים. זאת אומרת – אלא אם לא הבנתי את השאלה – היקף הפיקוח שנדרש ממפעל, זה דבר אחד ודיברנו עליו קודם. זה היקף הפיקוח באופן כללי שנדרש. תדירות הפיקוח, היא עניין אחר. דיברנו לפני כן על היקף הפיקוח שיידרש ממפעלים ודנו בזה.

<היו"ר אלי אלאלוף:>
מי יקבע את ההיקף הזה? המפעל?

<ינון יוני:>
דיברנו בהתאם להיסטוריה ובהתאם לניהול סיכונים.

<היו"ר אלי אלאלוף:>
אז המפעל קובע לעצמו.

<ינון יוני:>
לא.

<היו"ר אלי אלאלוף:>
בהתייעצות.

<גליה שגיא:>
לא בהתייעצות.

<ינון יוני:>
משרד הבריאות ומשרד החקלאות יקבעו את היקף הפיקוח בכל מפעל שנדרש, בין היתר בהתאם לבקשה שהייתה קודם, בהתאם להיסטוריה.

<היו"ר אלי אלאלוף:>
אם כן, יש איזו התדיינות לפני ההחלטה.

<ינון יוני:>
בתדירות, כן. תדירות הפיקוח, אם היום הוא ייכנס לארבע שעות ומחר הוא ייכנס לשעתיים או הוא ייכנס בערב או דווקא בבוקר, אני חושב שכאן זה כבר בהתאם לניהול סיכונים.

<איציק שמולי (המחנה הציוני):>
אני רוצה להגיד משהו. מה זה בהתאם למדיניות ניהול סיכונים? נגיד במפעלי ענק, כשאתה אומר לי מדיניות ניהול סיכונים, זה לא אומר לי כלום כחבר כנסת. אם בסופו של דבר תהיה למישהו רשות או סמכות להגיד שבמפעל בסדר גודל כמו זוגלובק יכול להיות מצב שאין וטרינר במשרה מלאה, שנמצא שם כל הזמן, אז מה זה ניהול סיכונים? זה לא ניהול סיכונים.

<ינון יוני:>
אנחנו נצטרך לקחת את כלל המפעלים ובהתאם לכלל המפעלים לחלק את כלל המטלות בין המפעלים השונים. שוב, גם כאן היסטוריה כמובן יהיה לה ביטוי. פעילות, גודל המפעל, ליקויים שהיו לו, החריגות שהיו לו, כל הדברים האלה, כל הפרמטרים האלה ייכנסו בשיקולים של ניהול הסיכונים.
<איציק שמולי (המחנה הציוני):>
תפקידנו הוא לא להגיד לכם איך לחלק את העבודה בין הפקחים אבל ברור שחלק מהמוטיבציה של חלק מחברי הוועדה ללכת עם עמדות הממשלה לאורך כל החקיקה זה על ידי זה שאתם אומרים לנו שהפיקוח בנקודת הייצור יהיה הרבה יותר הדוק.

<היו"ר אלי אלאלוף:>
יותר הדוק, בטוח, אבל לא במשך 24 שעות ביממה.

<ינון יוני:>
הוא כבר יותר הדוק כי אנחנו מדברים, כמו שאמרתי, על 75 אחוזים מהמפעלים – כמו שאמרתי באחד הימים הראשונים – נכון להיום הוא ללא הפיקוח. זאת אומרת, אנחנו מגיעים מאפס למה שאנחנו מדברים כרגע. צריכה להיות גם הלימה, גם מבחינה כלכלית וגם עד כמה אתה מעיק על המפעלים. כל זה יצטרך להיות בבלאנס הנכון. זאת אומרת, לבוא ולפקח על מפעל, לא חייבים להיות בו 24 שעות ביממה כי אם אתה מגיע בהפתעה חלק מהפעמים, יש לזה אפקט אחר שזה אפקט הרתעתי אחר. אם אתה נמצא 24 שעות ביממה, זה סיפור אחר. לכן אנחנו נחלק את זה וזאת הסיבה שאנחנו קובעים כאן ניהול סיכונים, מפתחות שייקבעו לכלל המפעלים בישראל.

<איציק שמולי (המחנה הציוני):>
אני מצטרף, אדוני היושב ראש, לעמדת התעשיינים. חייבת להיות כאן מדיניות שהיא ברורה. אני לא יודע מה זה מדיניות ניהול סיכונים. זה לב לבו של החוק, הדבר הזה. לפי מדיניות ניהול סיכונים, זה אומר שכל הספקטרום הוא אפשרי. אני לא יודע, אני לא מבין בזה ואני לא מהתחום, אבל.

<ינון יוני:>
ואם היינו כותבים שזה בהתאם לתכנית מובנית של המפעלים, זה היה מתיישב טוב?

<איציק שמולי (המחנה הציוני):>
אני לא יודע, אבל אני חושב שמה שהם דורשים, זאת עמדה.

<היו"ר אלי אלאלוף:>
לפי פרמטרים מסוימים לא?

<ינון יוני:>
פרמטרים, זה אכן גודל. אפשר להוסיף את זה אבל חלק מניהול סיכונים זה גם נושא של הגודל, סוג המוצר, סוג המפעל וההיסטוריה שלו. אלה הפרמטרים שיקבעו בסופו של דבר את אותה תדירות.

<רוברט סגל:>
יכול להיות שזה קשור לסעיף 220 של היקף הפיקוח אבל כתובות שם כל מיני כותרות. היקף הפיקוח הנדרש בהתחשב בין השאר בסוג המפעל, היקף הייצור במפעל או היקף האחסנה בבית הקירור, סוג המזון, ביקשנו להוסיף היסטוריה. כאן המטריצה מורכבת. מה שאנחנו בעצם אומרים, ואולי זה קולע גם לדעתו של חבר הכנסת שמולי, ליצור איזושהי מטריצה מוגדרת, שקופה, עם קריטריונים ברורים. היקף ייצור כזה שווה כך וכך פיקוח. שתהיה איזושהי מטריצה מתוכה יהיה ברור כך שאלה לא מלים בעלמא. שמנהל היחידה הווטרינרית או מנהל השירותים הווטרינרים יקבע על פיהם את היקף הפיקוח ולא מדובר, לאור ההסבר שלך, על ה-דריל דאון של עקיבות.

<גליה שגיא:>
שיהיה גם אפשר לבקר את זה.

<רוברט סגל:>
כן. שאפשר לבקר אותו.

<נעה בן שבת:>
אתם מתכוונים לנהלים או להנחיות פיקוח?

<זאב שמואל פרידמן:>
מערבבים כאן שני מושגים. שני המושגים מהווים תורות נפרדות שבדרך כלל מבוצעות בשתי פונקציות נפרדות. צריכים לנהל את הסיכון. לבוא ולהגיד שבמקום מסוים יש סיכון כזה וכזה, ומכאן אנחנו קובעים נוהל מסוים של איך אנחנו פועלים. לבוא ולהיכנס בנעליו של מי שמחליט שזה מסוכן או לא מסוכן, זה נראה קצת גדול. אם משרד הבריאות מגיע למסקנה שיש סיכון ברמה איקס, הוא יכול לבוא ולומר שלסיכון כזה הוא קובע כללים כאלה ואחרים והוא פונה לכל המפעלים.

<היו"ר אלי אלאלוף:>
וזה יובא לידיעת המפעל?

<זאב שמואל פרידמן:>
הכללים – כן. החישובים עצמם, אלה חישובים שנעשים. יכול להיות אן גוינג גם כן ואני מניח שלא נתווכח על זה.

<רוברט סגל:>
בהחלט לא מתווכח. אני רק אומר שכאשר אנחנו אומרים כותרות, ראוי לתת להם פרמטרים מדידים שיהיה אפשר אחר כך גם לפקח עליהם, להגדיר אותם ושיהיו שקופים לציבור ולא משהו שאומר כותרות ובמחשכים עושים חישוב.

<זאב שמואל פרידמן:>
לא תמיד זה יכול להיות כללי לכולם. יש לך תמיד מפעל שיכול להיות לו סוג של ריסק שאין אצל אף אחד אחר.

<רוברט סגל:>
זה נכנס במטריצה. סוג סיכון ייחודי. עושים את זה כל היום. אנחנו חיים עם סיכונים בתעשייה ולא רק בתעשייה. יש תורות של ניהול סיכונים. בסוף יש מספרים.

<ינון יוני:>
וככל שהכללים האלה יפורסמו באינטרנט, מבחינתכם זה יהיה בסדר?

<רוברט סגל:>
כן.

<ינון יוני:>
אין לנו בעיה. חלק מהפרמטרים יצטרכו להיות בבניה. לדוגמה מהו היקף, מהו גודל, האם זה מספר העובדים, האם זה היקף חומר הגלם שנכנס, היקף חומר הגלם שיוצא. ככל שאנחנו נגבש כללים שנוכל לשקף אותם, אנחנו נפרסם אותם.
<רוברט סגל:>
אנחנו רק מבקשים להיות שותפים לדיון הזה כי זאת מטריצה מורכבת.
<ינון יוני:>
אין לנו שום בעיה עם זה.

<גליה שגיא:>
אנחנו מבקשים שיהיה כתוב.

<היו"ר אלי אלאלוף:>
בבקשה, שיהיה כתוב בפרוטוקול. רוברט, אתה יכול להגדיר שוב מה היית רוצה?

<רוברט סגל:>
היינו מבקשים שיפורסמו הקריטריונים המדידים על פיהם הכותרות האלה שקובעות את היקף הפיקוח נקבעות. לא את עצם החישוב. החישוב ייעשה על ידי האנשים הממונים.

<ינון יוני:>
אין לנו בעיה.

<היו"ר אלי אלאלוף:>
זה יפורסם באתר.

<ינון יוני:>
אין בעיה. 

<נעה בן שבת:>
זה בתהליך הביצוע. 

<היו"ר אלי אלאלוף:>
זה לא בחוק. זה רק בפרוטוקול. ביקשו לרשום את זה בפרוטוקול.

<סרחיו דולב:>
יש לנו כבר פרמטרים למפעלים מפוקחים על ידי שירותים וטרינרים. יש פרמטרים ואפשר לראות אותם באינטרנט. יש שבעה פרמטרים. אתם מוזמנים לראות אותם באינטרנט.

<היו"ר אלי אלאלוף:>
אם אתם רוצים לתקן, אז מדי פעם תודיעו על כך.

<סרחיו דולב:>
אני לא יודע אם משרד הבריאות ייקח את אותם פרמטרים, אבל כבר יש. לקחנו את זה ממדינות אחרות בעולם.

<היו"ר אלי אלאלוף:>
ברור שתפקיד הפיקוח הוא לא חייב להיות בידיעה מפורשת של המפוקח.

<רוברט סגל:>
האם נוכל בחוק להוסיף בסעיף 220 או 231 – אולי סעיף 220 מתאים יותר – על פי כללים שייקבעו ויפורסמו?

<אפרת אביאני:>
לא.

<מיכל בירן (המחנה הציוני):>
למה זה מפריע לכם?

<אפרת אביאני:>
זה שיקול דעת שיכול להישאר. יש כאן התחייבות של הרגולטור לפרסם את זה. יש פה רגולטור שאין לו שום הוראה והוא מפרסם את הכללים. יש כאן התחייבות של הרגולטור לפרסם את זה. לא כל דבר צריך לכתוב בחוק.

<רוברט סגל:>
יש לזה חשיבות.

<אפרת אביאני:>
יש גם דברים שלא כתובים בחוק ובכל זאת יש חופש מידע.

<היו"ר אלי אלאלוף:>
אבל המפקח לא יכול לבוא ופתאום הוא ממציא איזה פרמטר.

<אפרת אביאני:>
לא. כמו כל רשות, הוא כפוף לכללים של סבירות ושל שיקולים רלוונטיים.

<קריאה:>
אז שיהיה כתוב. מה הפחד?

<אפרת אביאני:>
אז נכתוב את כל כללי המשפט המינהלי.

<קריאה:>
למה לפחד? יש בזה הגיון.

<אפרת אביאני:>
זה לא עניין של לפחד. יש לך כאן הצהרה לפרוטוקול שהרגולטור יעשה את זה כמו שהוא עושה את זה הרגולטור שלידו. זה מספיק.

<רוברט סגל:>
למה? למה אי אפשר לכתוב?

<היו"ר אלי אלאלוף:>
אנחנו אומרים שהדבר החשוב ביותר זה הפיקוח הלא מתוכנן. ברור שזה יישאר אצל הרגולטור, אבל מה הוא בא לבדוק, אני חושב שזה טוב שזה ייוודע לכולם.

<נעה בן שבת:>
אני מבינה שמתכוונים בהצהרות שנאמרו כאן כן לפרסם כללים כאלה, אבל אולי צריך להיזהר מכך שהכללים יהפכו להיות מסגרת נוקשה שלא תאפשר פיקוח יעיל במקרים שבאמת צריך לחשוב קצת מחוץ למסגרת מבחינת ניהול סיכונים.

<איציק שמולי (המחנה הציוני):>
אם היושב ראש יסכים לכך, אני מבקש לדעת מכם – אם אין לכם את הנתונים עכשיו, אז או לי אפשר לתת אותם בדיון הבא – בנקודה הספציפית הזאת של הפיקוח, בנקודות הייצור, מה קורה בעולם המערבי שאנחנו כל כך נתלים עליו. אני אומר את זה דווקא לבושתי, אבל אני הייתי בטוח עד עכשיו שהכוונה שלכם היא שבנקודת הייצור יש פיקוח הדוק ולפי מה שאני רואה כאן, ירדתי מעניין הפיקוח של הרשות. גם אם אני הולך עם המתווה שלכם, יכול להיות מצב בו חברה מייצרת מוצר שאפילו מהמפעל שלה הוא יוצא פגום, שלא לדבר על כך שהוא יכול להתקלקל בנקודת ההובלה, ובסוף באופן רנדומלי יש בדיקות גם על המדפים. כלומר, הפרצה כאן נראית לי ענקית אלא אם כן אני מפספס משהו. אלא אם כן תתקנו אותי. לפחות בנקודת הייצור הפיקוח יהיה פיקוח הדוק מאוד ומוחלט.

<ינון יוני:>
פיקוח מוחלט הוא פיקוח שיושב רופא וטרינר במאה אחוזי משרה בכל מפעל ולא משנה מה היקפו.

<גליה שגיא:>
במפעלים גדולים זאת משרה מלאה.

<היו"ר אלי אלאלוף:>
ודאי. המפעל לא יכול להרשות לעצמי להוציא אחוז אחד פגום.

<איציק שמולי (המחנה הציוני):>
הנה, זה יוצא אדוני היושב ראש.

<גליה שגיא:>
זה גם האינטרס של היצרנים. האינטרס של היצרנים שהמוצרים שלהם יצאו טובים, בטוחים ואיכותיים.
<איציק שמולי (המחנה הציוני):>
זה אינטרס, אבל מה לעשות שתופסים כל שנה עשרות או מאות אלפי טונות.

<גליה שגיא:>
במפעלים הגדולים יש פיקוח במאה אחוזי משרה.

<קריאה:>
יש מפעלים גדולים ויש מפעלים קטנים והשאלה איפה עומד הסטנדרט.

<היו"ר אלי אלאלוף:>
זה באחריות המשרד. הפיקוח הוא לא על הייצור אלא הפיקוח הוא על המוצר שיוצא. זה לא אותו הדבר.

<איציק שמולי (המחנה הציוני):>
אני מבקש שתעבירו לי את הנתונים.

<רוני סורקיס:>
רציתי להבהיר לחבר הכנסת שמולי. זה חשוב מאוד לדעת שעיקר הפיקוח במפעלים מייצרים לא נעשה על ידי וטרינר אלא על ידי טכנולוגים של מזון, של מהנדסי מזון, בקרי איכות. כל הגוף הזה הוא גוף שנמצא כל הזמן שם ואתה יכול למצוא כמה וכמה. אני מכיר מפעלים שמחזיקים צוות שלם של איכות שעובד מסביב. הווטרינר בעצם מהווה איזשהו פיקוח על.

<ויקטור חדד:>
אני רופא רשותי של עיריית חולון. אני חושב שקצת מתבלבלים כאן. מדברים על יצרנים, על יצרנים גדולים, על יצרנים שמאוד חשוב להם שהמוצרים יצאו בסדר וזה חלקית נכון. אל תשכחו שחלק גדול, אולי היותר גדול, אלה הם היצרנים הקטנים והבינוניים והם רוצים למכור. לא פעם ולא פעמיים אנחנו רואים מוצרים שאמורים לצאת קפואים אבל יוצאים מופשרים לגמרי כי הם לא יגידו לא ללקוח שרוצה דחוף מוצר. הם לא יגידו לו לא, שהבשר הטחון הזה צריך 24 שעות כדי לקפוא ולכן לא ישלחו לו את זה. הם ישלחו את זה.

<איציק שמולי (המחנה הציוני):>
זה ברור.

<ויקטור חדד:>
כבוד היושב דיבר על תיקון המצב. אני חושב שחצי מהחוק מתקן את המצב וחצי הולך לקלקל. אני מדבר על המקלקל ואני אדבר גם על המתקן. כל מה שקשור למפעלים הקטנים והבינוניים שם יש וטרינרים פרילנסרים ווטרינרים פרטיים שבאים וחלקם עושים את עבודתם נאמנה והרבה מהם גם לא, באו ואמרו בואו ניקח את הווטרינרים האלה, נאגד אותם תחת משרד הבריאות וזה בסדר וזה מצוין. אמרו, בוא ניקח את המפעלים, נעשה להם GMP ו-HACCAP וזה בסדר וזה מצוין ואנחנו מברכים על זה. אבל לקחת את הווטרינרים הרשותיים ולהכניס אותם לאותה משוואה כמו הווטרינרים הפרטיים, זאת טעות כי אנחנו אלה שמפקחים עליהם, אנחנו אלה שמתקנים אותם ואנחנו אלה שגוערים בהם. לא כל המוצרים יוצאים, כמו שאומר אדון דולב, עם משאיות שעולות מיליון שקלים ממשחטות גדולות ומצוינות כי המשאיות שעולות מיליון שקלים נוסעות והן לא מביאות את המוצרים לסופרמרקט וזה לא מה שהילדה שלי או הילדה שלי אוכלים. הם מביאים את המוצרים האלה למפעלים הקטנים והבינוניים ושם הבעיה כי אתם לא יודעים מה יוצא משם. לשם באים אנחנו ומתקנים מה שיוצא משם. נכון, המוצרים באים מהמשחטה הגדולה והטובה ויוצאים במשאיות שעולות מיליון שקלים, אבל הם מגיעים למפעל ואז יוצאים במשאיות שעולות שקל וחצי ושם אנחנו נמצאים. לא לשכוח את הדבר הזה. אתם באים והורסים את החלק הטוב של הפיקוח ואלה הם הרופאים הרשותיים. תודה.
<היו"ר אלי אלאלוף:>
עוד לא הרסנו. אנחנו באים רק לחזק אותם.

<האיסם אלבאסל:>
אני אתייחס לנושא תדירות הפיקוח. בסעיף 230 אומרים שרופא וטרינר מוסמך במפעל יאמת את יישומה של תכנית בטיחות המזון במפעל שכוללת ארבעה או חמישה רכיבים. מצד שני אומרים שאתה תהיה במפעל לפי הוראה שתקבל בתדירות שנקבע. הפועל היוצא של השילוב של שני הסעיפים האלה הוא שאתה תבוא, תהיה חותמת גומי לאיזושהי תכנית שמישהו עושה עליה וי, אתה רק תאשר אותה כדי שהיא תמשיך לפעול. מצד שני, בסעיף של הסנקציות אומרים שאם אתה לא תמלא את התפקיד שלך נאמנה, אתה צפוי גם לביטול רישיון והסמכה. איך הדברים כולם ביחד יכולים להשתלב ברגע שאני לא נמצא במפעל כדי לפקח על פעולות הייצור ומצד שני גם נענש על זה?

<היו"ר אלי אלאלוף:>
יש לי הצעה. קבענו הפסקה לשעה 4:00 ואני מציע שאכן נקיים אותה. אני מציע הפסקה של חצי שעה. ניפגש כאן בשעה 4:30 ואז נתחיל בשאלה שלך.

<(הישיבה נפסקה בשעה 16:00 ונתחדשה בשעה 16:30.)>
<היו"ר אלי אלאלוף:>
אנחנו מחדשים את הישיבה.

תחזור על הדברים שאמרת.

<האיסם אלבאסל:>
ברשותכם, אני מתייחס לסעיף 230 שמדבר על חובות וסמכויות פיקוח של רופא וטרינר. כתוב בסעף 230 רופא וטרינר מוסמך במפעל יאמת את יישומה של תכנית בטיחות המזון במפעל וכולל חמישה רכיבים שונים. מצד שני, נקבעת כאן באיזושהי שיטה של תחשיב של ניהול סיכונים תדירות הפיקוח במפעל, שעתיים, שלוש, חמש, לפי איזשהו תחשיב שייקבע. אימות תכנית בטיחות מזון צריכה לבוא על סמך ידיעה אישית ובטוחה שהדברים נעשים לפי הפרוטוקולים המתוכננים מראש. מצד שני בסעיף הענישה והסנקציות כותבים שאם הרופא לא ימלא את תפקידו, הוא צפוי לסנקציות. 
אני לא רואה איך אפשר לבוא ולאמת תכנית בטיחות מזון בלי שאתה נמצא שם ועל זה אתה גם צריך להיענש. יכול להיות שאני לא מבין את הכוונות כאן ואני אשמח לקבל הסברים.

<סרחיו דולב:>
לא סתם הכניסו לכאן את המילה יאמת. לאמת, זה לקחת כל יום נקודה אחרת. יש תכנית בטיחות מזון שהמפעל מבצע, הוא בודק את כל הנתונים, הוא מנטר את כל הנתונים הקריטיים אבל הרופא בודק בצורה אקראית בשעה שהוא בוחר נקודה אחת או שתיים, תלוי כמה הוא בוחר, ואז הוא יודע שאם זה עובר, כל התכנית עובדת. לא חייבים שהרופא יהיה שם כל הזמן כדי לבדוק. 

לשאלה שנשאלה לגבי מה עושה העולם. העולם עבר כבר לפני עשר שנים או עשרים שנים, תלוי באיזו מדינה מדובר, לפיקוח מודרני, פיקוח שלוקח שני דברים: האחד, ניתוח סיכונים וזה הניתוח הזה, זאת אומרת היכן שמפעל יותר מסוכן, מפקחים יותר, בכל שרשרת המזון. בסופו של דבר מחלקים את כל הפיקוח שקיים לכל הנקודות על פי סיכון. למשל, מפעל מעבד מזון, מחלבה, שם אין רופא כל הזמן אלא יש רופא שיכול להגיע פעם בשבוע ולבדוק מכיוון ששם הסיכון נמוך. אותו דבר במפעלים לעיבוד. למרות זה או לעומת זאת במשחטות או בבתי מטבחיים שם הרופא או הפקחים צריכים לבדוק כל פרה אם היא חולה במחלה מסוימת, נמצאים כל הזמן ולא רק רופא אחד אלא לפעמים יש מספר רופאים.
<האיסם אלבאסל:>
אני מבין את התכנית ואת הכוונה בבתי המטבחיים ובבתי שחיטה לעופות, אבל מצד שני גם ניהול של מערכת פיקוח שדורשת HACCAP ובקרה על תהליכים, לבוא ולראות שביום ראשון מישהו סימן שהטמפרטורה הייתה שבעים מעלות וביום שני היא הייתה שבעים מעלות וגם ביום שלישי היא הייתה שבעים מעלות, זה עדיין לא מבטיח שהטמפרטורה הייתה שבעים מעלות. מה שאתה אומר זה שאני צריך בכל רגע נתון לסמוך על הנתונים שניתנים לי ולשים את החותמת שלי על הדברים האלה. בסופו של דבר, אם תהיה איזושהי תקלה, מי שאישר ואימת את הנתונים האלה, זה אני ולא המפעל. כאן יבוא הסעיף של הסנקציות שאומר שלא מילאתי את תפקידי כמו שצריך. האם יש איזשהו פתרון למצב הזה?

<סרחיו דולב:>
יש שיטות. אתה פשוט אולי לא מכיר את שיטות הפיקוח. אנחנו גם בודקים שירותים וטרינריים בחוץ לארץ. כל הבשר שמגיע מחוץ לארץ, בודקים אותו. יש שיטות פיקוח לדעת גם מה שלא קורה וגם מה שאתה לא רואה כדי להבין מה קרה בעבר. גם במפעלים בארץ אנחנו מפקחים על כמה וכמה מפעלים לייצוא. כל פעם שרשויות ארצות הברית ואירופה שבאות לבדוק אותנו, בודקים על פי זה והם יכולים לדעת מה קרה לפני כמה חודשים. יש שיטות פיקוח שאתה יכול לדעת האם סתם רשמו שבעים מעלות או לא.

<האיסם אלבאסל:>
זה עדיין לא מונע את התקלות שעדיין יש לנו במוצרים שמסתובבים בשווקים למרות שיטת הפיקוח המתקדמת.

<סרחיו דולב:>
בתוך HACCAP יש עקרונות של פעולות מתקנות שעושה המפעל עצמו. אתה בודק את זה ואתה בודק אם הן יעילות או לא. יש פתרון גם לזה.

<נעה בן שבת:>
232.
נטילת דוגמאות וביצוע בדיקות
רופא וטרינר מוסמך במפעל ייטול דוגמאות של מזון ויבצע בדיקות, יידע את המפעל לגבי תוצאות הבדיקות וינהל רישום של תוצאות הבדיקות שביצע, והכול לפי הוראות מנהל היחידה הווטרינרית שיפורסמו באתר האינטרנט. המפעל יישא בהוצאות הבדיקות ונטילת הדוגמאות תהיה ללא תשלום.

אדוני, זאת הוראה שלמעשה כבר קיימת. יש כאן כפילות עם ההוראה בסימן ט' שהוא סימן הפיקוח. גם שם דובר על כך שנטילת הדוגמאות היא ללא תשלום. כאן אנחנו מדברים על רופא וטרינר שהוא המפקח במפעל וגם הוא רשאי יהיה ליטול את הדוגמאות ללא תשלום. 

<דורון יקיר:>
כרופא וטרינר, כמפקח גם במפעל מזון שיש לו HACCAP ו-GMP, אני אומר שמפעלים כאלה, יש תכנית דגימות. תכנית דגימות זאת נלקחת כל הזמן וחלק ממנה היא חובה וחלק ממנה נעשית על פי שיקול דעת של כל מיני תכניות של בטיחות מזון. אם צריך לקחת על זה עוד בדיקות, איפה כאן אנחנו מוזילים? מה הטעם בבדיקות האלה שנלקחות באופן אקראי?

<אפרת אביאני:>
הסעיף הזה בא להסדיר את הסמכות ליטול דגימות. הוא לא אמר מתי. עדיין את הדגימות הרופא יעשה לפי התכניות שלו, לפי שיקול הדעת שלו, לפי הכללים שלו. זה המקור המשפטי לסמכות בכלל ליטול דוגמאות.

<היו"ר אלי אלאלוף:>
זה משלים. זה לא אחד במקום השני.

<אפרת אביאני:>
נכון.

<נעה בן שבת:>
יתכן שהסעיף הזה מיותר כי זה כבר קבוע בסימן ט'.

<אפרת אביאני:>
אני לא מכירה את סימן ט', אבל אם יש כפילות, יכול להיות שהוא מיותר.

<נעה בן שבת:>
אנחנו נבדוק את זה.

<אלי גורדון:>
שאלה. 

<היו"ר אלי אלאלוף:>
אתה בטח גם ממונה על התשובה.

<אלי גורדון:>
כן, אבל הפעם אני אשאל. לדעתנו אין כפילות עם סימן ט'. את רוצה כרגע לדון על הסוגיה הזאת?

<נעה בן שבת:>
לא. אתה אומר שאין כפילות. אני מציעה שנבדוק את זה אחר כך.

<אלי גורדון:>
בסדר.

<נעה בן שבת:>
233.
פיקוח על הוצאת תעודת משלוח למוצר בשר

רופא וטרינר מוסמך במפעל רשאי להחליט כי יצרן של מוצר בשר או בעל היתר הפעלה לא יוציא תעודת משלוח למוצר בשר, במקרה מסוים או דרך כלל, אם הוא מעוניין לבצע בדיקה של המשלוח, או אם מצא שהתקיים אחד מאלה:

(1) לא ניתן אישור ייצור נאות לפי סימן משנה א' לתת-סימן ב' או לפי כל דין אחר.
(2) מוצר הבשר אינו ראוי למאכל אדם או אינו עומד בדרישות הדין.
(3) רכב ההובלה אינו עומד בדרישות סעיף 213 או בדרישות לפי כל דין אחר.
(4) קיים סירוב במערכת הממוחשבת כאמור בסעיף 239(ב) להנפקת תעודת המשלוח לגבי אתר המכירה שאליו מיועד מוצר הבשר או לגבי הרכב שמוביל את מוצר הבשר.
(5) קיים סירוב במערכת הממוחשבת להנפקת תעודת המשלוח מאחר שהיצרן או בעל היתר ההפעלה לא שילמו את האגרה הנדרשת לפי הוראות סעיפים אלה:
(1) לגבי יצרן שהוא אינו בעל היתר הפעלה – לפי סעיף 242.
(2) לגבי בעל היתר הפעלה – לפי פקודת מחלות בעלי חיים או לפי סעיף 243.
יש לנו כאן אפשרות של הווטרינר המוסמך שיכול להחליט על ביצוע בדיקה ולכן לא לחתום על תעודה וטרינרית עד שהוא מבצע את הבדיקה, או שמתקיימת אחת מההוראות האחרות, מצא שיש בעיה באישור ייצור או אין אישור ייצור נאות או הבשר אינו עומד בדרישות הדין או טעמים יותר טכניים של רכב ההובלה או הסירוב לגבי האתר או הסירוב במערכת הממוחשבת בגלל אי תשלום האגרה.

<ינון יוני:>
לגבי סעיף (1). לא ניתן היתר אישור לתנאי אחסון נאותים. לא הייתה הערה אבל היינו רוצים לתקן את זה ולומר "קיימת אי התאמה לתכנית בטיחות המזון באופן העלול לפגוע בבטיחות המוצר" במקום לא "לא ניתן היתר אישור". קבענו כבר קודם שזה לא חייב להיות רק GMP אלא זאת יכולה להיות גם תכנית בטיחות המזון. 

<היו"ר אלי אלאלוף:>
בסדר.

<קריאה:>
אתה יכול לחזור על התיקון?

<ינון יוני:>
קיימת אי התאמה לתכנית בטיחות המזון באופן העלול לפגוע בבטיחות המוצר.

<נעה בן שבת:>
234.
מתן תעודה וטרינרית

(1) השר, באישור הועדה, רשאי לקבוע בצו, כי הוצאת מוצרי בשר מסוג מסוים ממפעל בשר מחייבת מתן תעודה וטרינרית כאמור בסעיף קטן (ב), וכן רשאי הוא לקבוע תנאים למתן תעודה כאמור.
(2) רופא וטרינר מוסמך המפקח במפעל שניתן לגביו צו כאמור בסעיף קטן (א), יבדוק את מוצר הבשר ואם מצא כי הוא ראוי למאכל אדם יחתום טרם הוצאת מוצר בשר ממפעל כאמור, על תעודה המעידה על הבדיקה ועל תוצאותיה.
(3) רופא וטרינר מוסמך במפעל שניתן לגביו צו כאמור סעיף קטן (א), יסרב לחתום על תעודה וטרינרית אם התקיימה אחת מהנסיבות השוללות מתן תעודת משלוח למוצרי בשר כאמור בסעיף 210 או אם לא התקיים תנאי לחתימה על התעודה הווטרינרית שנקבע בצו כאמור בסעיף קטן (א) לגבי מפעל בשר.

כאן יש הסמכה לקבוע איזה מוצרי בשר יהיו חייבים במתן תעודה וטרינרית, אותה תעודה וטרינרית שדיברנו עליה. התעודה הווטרינרית, יש כאן הבחנה בין המפעלים. אנחנו מדברים על אותן נסיבות עליהן דיברנו קודם, צורך בבדיקה או בעיה באתר או בעיה ברכב ההובלה. השאלה היא האם אנחנו ומדברים בסעיף קטן (ב) על מפעל שניתן לגביו צו ואני שואלת האם זה יכול להיות גם מפעל לשחיטה וגם מפעל בשר?
<אלי גורדון:>
לא. רק מפעל בשר.

<היו"ר אלי אלאלוף:>
אני מבקש עוד הבהרה. אתם אומרים רופא וטרינר, זה גם הרופא הווטרינר של המפעל וגם רופא וטרינר חיצוני?

<אלי גורדון:>
לא. הוא רק מוסמך על ידי הרגולטור.

<היו"ר אלי אלאלוף:>
כדאי שתציינו. כל פעם שאתם אומרים רופא וטרינר, הוא מהרגולטור?

<ינון יוני:>
כן. 

<היו"ר אלי אלאלוף:>
ומה וטרינר מהמפעל?

<אפרת אביאני:>
רופא וטרינר מוסמך במפעל. 

<היו"ר אלי אלאלוף:>
במקרה הזה הוא לא יכול לתת אישור.

<אלי גורדון:>
אם הוא לא מוסמך. אם הבנתי את השאלה נכון, אתה אומר היה ובנוסף לרופא וטרינר מוסמך יש עוד וטרינר במפעל, הוא לא מוציא. מי שמוסמך להוציא תעודות, זה אותו רופא וטרינר מוסמך.

<היו"ר אלי אלאלוף:>
מיכל, את מוכנה להחליף אותי לכמה דקות? יש לי שיחה דחופה.

<מיכל בירן (המחנה הציוני):>
כן. אני אבטל את החוק בינתיים.

(היו"ר מיכל בירן)

<נעה בן שבת:>
235.
דיווח למנהל היחידה הווטרינרית

רופא וטרינר מוסמך במפעל ידווח בכתב למנהל היחידה הווטרינרית על ממצאי הבדיקות בהתאם להוראות שלפי סעיף 232, על הליקויים והחריגות במפעל, על הפעולות המתקנות שבוצעו בו וכן על כל מידע אחר הנוגע לעניין שידרוש מנהל היחידה הווטרינרית.

לגבי הדיווח הזה יש כמה שאלות. דבר ראשון, איך הוא מבוצע, האם הוא זהה לדיווח שיש אפשרות לקבוע נהלי דיווח למפקחים כפי שנקבע בפרק הפיקוח או שזה דיווח שעומד בפני עצמו? האם הדיווח נעשה באמצעות המערכת הממוחשבת וכל כמה זמן מדווחים? אתם אומרים ידווח גם על הליקויים וגם על הפעולות המתקנות, ואיך אפשר לדווח בדיווח אחד על כל המכלול הזה?

<סרחיו דולב:>
אני אסביר מה שקיים היום במשרד החקלאות. יש דיווח ממוחשב. כל הבדיקות, בכלל כל האימותים שהרופאים עושים במפעלים, מדווחים ישירות, כך שגם הרופאים המרחביים וגם הרופאים במטה יכולים לראות את כל הדיווחים און ליין. 

<נעה בן שבת:>
הדיווח הזה הוא בנוסף להוראות הדיווח של המפקחים שהם חייבים לדווח לפי פרק הפיקוח?

<קריאה:>
זאת שיטת הדיווח.

<נעה בן שבת:>
סימן משנה ב': חובות וסמכויות פיקוח של רופא וטרינר מוסמך בשווקים

236.
נקיטת פעולות פיקוח בשווקים

רופא וטרינר מוסמך בשווקים יפקח על קיומם של אלה, לפי הוראות חקיקת המזון:

(1) תנאי התברואה.
(2) בטיחות ואיכות של מוצרי הבשר וחומרי הגלם.
(3) אריזת מוצרי הבשר וסימונם.
(4) אחסון מוצרי הבשר.
(5) הובלת מוצרי הבשר ופריקתם מרכבי ההובלה.
(6) תהליכי העבודה.
(7) עקיבות.
(8) אורך חיי המדף כמשמעותו בסעיף 48(ב).

<היו"ר מיכל בירן:>
על זה נרחיב קצת כי יש כאן כמה וכמה שאלות.

<ינון יוני:>
לסעיף (7), עקיבות. הייתי מוסיף עקיבות ותיעוד.

<נעה בן שבת:>
מה ההבדל בין עקיבות ותיעוד?

<ינון יוני:>
כשיש תיעוד, יש עקיבות. על מנת לא ליצור מצב שבו יש ספק שהעקיבות היא לא מתועדת מבחינת מסמכים.

<נעה בן שבת:>
אני חושבת שכדאי שנבדוק בסעיפי העקיבות שבאמת יש שם חובת תיעוד כי אני חושבת שהמשמעות של עקיבות היא חובת תיעוד ולא רק השאלה ממי קיבלת, קיבלת מגורם מסומך, אלא זה כרוך כבר בתיעוד של זה.

<אבי צרפתי:>
רציתי לוודא לגבי שני סעיפים. בנושא של אריזת מוצרי הבשר וסימונם. פקודת בריאות העם (מזון) מדברת על כך שבעסקים, לפחות היכן שאנחנו מפקחים, אין פעולה יצרנית. זאת פעולה יצרנית. דבר שני, הובלת מוצרי הבשר ופריקתם מרכבי ההובלה. עד היום אנחנו עשינו את זה דרך בדיקות המשנה, וידאנו שהם עברו את תהליך הבדיקה על ידי זה שמצאנו את תעודות המשלוח שלהם לעסקים המפוקחים. היום אין לנו את זה ואז איך אנחנו נפקח אם אני מגיע לשם, ותגידו לי אתם אחת לכמה זמן אני מגיע לשם? פעם בשבוע? פעם בשבועיים? פעם בחודשיים-שלושה ושישה חודשים? גם אם אנחנו עושים את ניהול הסיכונים בעסק הזה, איך אני יכול לדעת מה קרה עם ההובלה של המוצרים, אם אני רואה אותם פעם בחצי שנה?

<שי סומך:>
זאת שאלה שכבר דנו בה כמה פעמים. 

(היו"ר אלי אלאלוף)

<היו"ר אלי אלאלוף:>
היות ולא הייתי כאן, תעדכנו אותי במילה אחת.

<נעה בן שבת:>
אנחנו מדברים כאן על חובות רופא וטרינר מוסמך בשווקים. אחד הדברים שהוא צריך לבדוק זה הובלת מוצרי הבשר ופריקתם מרכבי ההובלה. הוא רואה את שלב הפריקה והוא יכול לראות את הרכב והוא יכול לראות מה מצב המוצרים כשהוא מגיע לבדיקה. שוב, אנחנו חוזרים לטענה על בדיקות המשנה והחשיבות שלהן אבל אני חושבת שהנושא הזה, כבר ראינו בדיונים.

<היו"ר אלי אלאלוף:>
קיבלנו החלטה אחת ברורה. אין בדיקות משנה.

<אבי צרפתי:>
אז לא יהיה. אז אני לא אפקח על ההובלה.

<נעה בן שבת:>
למה לא?

<אבי צרפתי:>
איך אני אפקח על ההובלה?

<נעה בן שבת:>
אתה תראה את רכבי ההובלה שבאים ופורקים ואתה תוכל לראות מה מצב המצרכים.

<קריאה:>
את זה צריך לכתוב כי אם זה בעת הביקורת, מדובר על אחוז מאוד קטן.
<היו"ר אלי אלאלוף:>
זה בעת הביקורת.

<נעה בן שבת:>
גם תנאי התברואה, אתה בודק רק בעת הביקורת וגם את איכות מוצרי הבשר אתה יכול לבדוק רק בעת הביקורת.

<היו"ר אלי אלאלוף:>
אפשר להוסיף "בעת הביקורת"?

<ינון יוני:>
אפשר.

<נעה בן שבת:>
בבטיחות ואיכות של מוצרי בשר וחומרי הגלם, כאשר מדובר על חומרי הגלם אני לא בטוחה שבשווקים אפשר לבדוק את חומרי הגלם. 

<היו"ר אלי אלאלוף:>
למה התכוונתם?

<נעה בן שבת:>
אלא אם כן אתה מדבר למשל על השיווק במחסן של היצרן ואז האם אלה השווקים? אני לא בטוחה.

<ינון יוני:>
לא. חומרי גלם יכולים להיות גם עופות שהגיעו למסעדה. זה עדיין חומר גלם לצורך ייצור מוצרים במסעדה מחומר הגלם הזה. 

<היו"ר אלי אלאלוף:>
מה תהיה כאן ההגדרה לחומר גלם? יש לנו הגדרה?

<נעה בן שבת:>
אני לא רואה מה ההבדל בין זה לבין מוצר בשר, אבל אם אתם רוצים כאן להדגיש, אז נדגיש.

<קריאה:>
לדעתי זה היינו הך.

<נעה בן שבת:>
אפשר לוותר על זה ולדבר על בטיחות.

<האיסם אלבאסל:>
שאלת הבהרה. בסעיף (2) מדברים על בטיחות ואיכות. בסעיפים הקודמים, בפיקוח במפעלים, הורדנו את העניין של האיכות וקבענו שאנחנו נתייחס רק לעניין של הבטיחות. אני מבקש, אם אפשר, להוריד.

<ינון יוני:>
כבר אמרנו שנהיה עקביים ונוריד.

<אלי גורדון:>
מורידים גם כאן. 

<האיסם אלבאסל:>
מצד שני, האם אנחנו נתייחס רק לחומרי גלם או שניתן גם לבדוק את ה- - -?

<ינון יוני:>
כבר אמרנו שאנחנו מורידים את המילה חומרי גלם ונשארים במילה מוצרי הבשר.

<אלי גורדון:>
שזה כולל הכול.

<נעה בן שבת:>
הייתה כאן שאלה לגבי האריזה של מוצרי הבשר. המוצר ארוז מראש. אתה מדבר על שלימות האריזה?

<ינון יוני:>
נושא של אריזה וסימון, אמרנו לתעשייה שנדון בחלק הקודם לגבי השאלה של הסימון. מה שנחליט שם, נחליט גם כאן.

<היו"ר אלי אלאלוף:>
אמרנו בשר ארוז. אלה כל סוגי הבשר או רק המופשר?

<ינון יוני:>
כל סוגי הבשר והדגים.

<משה רפאלוביץ:>
כמה התייחסויות. אני שמח על המילה איכות וזאת באמת הערה חשובה. לגבי האריזה של מוצרי מזון, בעצם האריזה נקבעת במפעל והיא נבחנת במפעל. אין טעם לבדוק אותה בשווקים עוד פעם. זה יצא ממפעל מסודר עם GMP וכל הדברים, צריך רק לוודא שזה נכון גם לגבי האיכות של חומרי הגלם. 

<היו"ר אלי אלאלוף:>
סיכמנו שיבדקו את זה ויחזרו אלינו.

<ינון יוני:>
נבדוק את זה, אבל כבר אני יכול לומר לדוגמה ששלמות אריזה, זה דבר שבהחלט - - -

<משה רפאלוביץ:>
שלמות אריזה זה משהו אחר אבל לא אריזה וסימון.

<היו"ר אלי אלאלוף:>
שלמות אריזה, זה מושג מובן?

<נעה בן שבת:>
יש גם חובות סימון למשווק אם הוא צריך בדוכן לסמן.

<משה רפאלוביץ:>
הסימון צריך להיות בנקודת הייצור. סימון של מוצר, מסמנים אותו בנקודת הייצור. אי אפשר לבחון את זה בקצה.

<היו"ר אלי אלאלוף:>
אני חושב שזה מובן.

<אלי גורדון:>
הבהרה. כל מפקח באופן עקרוני יכול לבדוק סימון. מכיוון שכאן יש הסדרה מסוימת, חבל לא לרשום את זה כדי שאחר כך לא ללכת לפרוטוקולים של דיונים בהם נאמר מה שאמרתי כרגע. חבל. יש לכם אפשרות לבדוק גם את זה. במסגרת העבודה שלכם, אתם תוכלו להשתמש בארגז כלים שכרגע הוצע. לדעתי ככל שאתם מורידים, משמעות הדבר היא שאחר כך לכאורה מישהו יכול לשאול למה בדקת לי סימון ולא רק תקינות האריזה או שלמותה. 

<נעה בן שבת:>
237.
ביצוע ביקורות
רופא וטרינר מוסמך בשווקים יבצע ביקורת באתרי המכירה בתדירות שיורה עליה מנהל היחידה הווטרינרית, בין השאר בהתאם לניתוח של הסיכונים לבריאות הציבור מאותו אתר מכירה ומאותו סוג מזון.

גם כאן צריכה להופיע המילה ניהול סיכונים כמו שהופיעה בהוראה המקבילה לגבי הרופא הווטרינר במפעל.

<משה רפאלוביץ:>
כאשר מדברים על תדירות, באמת חשוב מאוד לקבוע אותה אבל צריך בתדירות גם להתחשב ביכולת של בן אדם לבצע ביקורות. אני אומר שזה לא מופיע כאן. אני חושב שכדאי לכתוב את זה כי זה גם משתנה מישוב לישוב, זמני ההגעה הם שונים ואופי העסקים הוא שונה. 

<היו"ר אלי אלאלוף:>
לא כל כך תדירות וזמן העובד. אם חשוב לכם, תמצאו איזו נוסחה.

<נעה בן שבת:>
בעצם הכול כתוב כאן. מה לא כתוב כאן? אומרים בתדירות שיורה עליה, בהתאם לניתוח הסיכונים, אתר המכירה ואותו סוג מזון. אתה רוצה להגיד שיבוא בבוקר ולא אחר הצהרים?

<משה רפאלוביץ:>
הוא צריך למשל לבצע עשר ביקורות בבוקר אחד בתל אביב.

<נעה בן שבת:>
אתה מציע לכתוב בחקיקה איזה שהן הוראות לגבי כמה ביקורות הוא צריך לעשות, איפה ובאיזו שעה?

<משה רפאלוביץ:>
לא.

<היו"ר אלי אלאלוף:>
הוא מתכוון לכך שכאשר נותנים הוראה לווטרינר לעשות ביקורת, הוא מתחשב ביכולת הטכנית לעשות אותה.

<משה רפאלוביץ:>
במצב העסקים, בסיכון שנובע מהם ובזמני ההגעה אליהם. אלה דברים מאוד משמעותיים, בטח בערים צפופות. זה מאוד מאוד משמעותי.

<נעה בן שבת:>
אדוני, אני מציעה לא לכתוב דברים שהם מובנים מאליהם והם צריכים להיות במסגרת - - -

<היו"ר אלי אלאלוף:>
זה ממש מובן. כל ממונה שייתן הוראות אהבליות לעובד שלו, גם הוא יעוף. למרות שזה נכון, אבל לא ברמת חוק.

<נעה בן שבת:>
238.
נטילת דוגמאות מזון וביצוע בדיקות

רופא וטרינר מוסמך בשווקים ייטול דוגמאות של מזון, יבצע בדיקות, וינהל רישום של תוצאות הבדיקות שביצע, והכול לפי הוראות מנהל היחידה הווטרינרית.
שאלת הבהרה. האם אנחנו גם מדברים על העברה לבדיקות מעבדה ואז אנחנו שוב חוזרים לסימן שעסק בסמכויות המפקח? זאת אומרת, הוא מעביר את זה לבדיקת מעבדה מוכרת?

<קריאה:>
בבדיקות האלה מדובר בעלויות. על מי העלות?

<קריאה:>
על היצרן.

<נעה בן שבת:>
כאן יש סמכות מיוחדת ליטול דוגמאות ולבצע בדיקות. רציתי לשאול איך זה מתכתב עם הסמכות הכללית שנתונה למפקח, בסעיף 276, לקחת דוגמאות ולמסור בדיקות למעבדה. זאת אותה הסמכות?

<ינון יוני:>
למעשה זאת אותה סמכות. אם יש כאן כפילות, נבדוק את זה ומקסימום נוריד את זה.

<קריאה:>
יש כאן כפילות.

<היו"ר אלי אלאלוף:>
הנקודה שעלתה באותו דיון היא לגבי העלות.

<משה רפאלוביץ:>
לגבי רופא במפעלים כתבנו שהוא יכול לקחת דגימות. לגבי השווקים, זה לא כך.

<קריאה:>
זאת לא כפילות. יש כאן חסר.

<היו"ר אלי אלאלוף:>
חבר'ה, דיונים פנימיים לא לפרוטוקול, אחר כך. ליד השולחן מדברים רק לפרוטוקול. 
<ינון יוני:>
אם זאת כפילות, אנחנו נוריד אותה. נבדוק.

<היו"ר אלי אלאלוף:>
אני רק מזכיר שבוודאי אצל המשווקים הקטנים, החנויות הקטנות, הדגימות יכולות להיחשב יקרות עבורם. אני חוזר ואומר שכדאי שנחשוב על זה. אנשי משרד המשפטים, בזמנו התנגדתם. תחשבו טוב.

<שי סומך:>
נחשוב על זה.

<דורון יקיר:>
בנושא של בדיקות, נטילת בדיקות מעבדה, יש הרי תקן איך לוקחים בדיקות מעבדה ומה עושים אתן. הדבר הזה בשווקים נראה לי דבר די מורכב ובעייתי וצריך לעשות אותו בהתאם לדרישות בכל המפעלים ובכל המקומות שצריך לעשות, כי שם יש דרישות ברורות לעניין הזה, גם מתכניות בטיחות המזון. כל בדיקה אחרת, לא נראית לי כרגע מעשית איך עושים אותה, איך מייצרים אותה ואיך אוכפים אותה.

<ינון יוני:>
זה חזרה למה שאמרנו קודם. זה ליצור את הסמכות ליטול דגימות. אם יש כפל, אמרנו שנוריד את זה. זה קשור לשאלה שעלתה קודם. כאן יש את הסמכות ליטול דוגמאות ואם יש כאן כפל מפרק הפיקוח, דרכי שיווק ונטילת הדוגמאות שכבר עברנו אותו, אנחנו נוריד את הסעיף.

<מיכל בירן (המחנה הציוני):>
איך זה מסתדר עם כל המערך של המעבדות המורשות? בשביל הייצוא עשו מערך שלם של מעבדות שיש להן סטנדרטים מאוד גבוהים בשביל יצוא. אני מנסה להבין את הממשק של זה עם המערך שקיים שם, אם בכלל.

<קריאה:>
מעבדות מוכרות.

<מיכל בירן (המחנה הציוני):>
כלומר, עבדו על מעבדות, על סטנדרטים. איך זה מסתדר?

<היו"ר אלי אלאלוף:>
דיברנו על זה בסעיף הקודם.

<ינון יוני:>
אין קשר. 

<קריאה:>
יש מעבדות מוכרות שרק אליהן אפשר להעביר.

<מיכל בירן (המחנה הציוני):>
איפה מתבצעות הבדיקות האלה?

<ינון יוני:>
במעבדות מוכרות. 

<מיכל בירן (המחנה הציוני):>
אלה אותן מעבדות?

<קריאה:>
חלקן כן וחלקן לא.

<משה רפאלוביץ:>
האם כל המעבדות מוכרות על ידי הרשות הישראלית להסמכת מעבדות? לא.

<נעה בן שבת:>
דיברנו על זה עת דיברנו על המעבדות המוכרות, עת עסקנו בסימן המעבדות המוכרות.

<מיכל בירן (המחנה הציוני):>
ומה הייתה התשובה? שכולן כן מוכרות?

<נעה בן שבת:>
לא כולן מוכרות. יש הכרה של ראש שירות בריאות הציבור שנותן הכרה למעבדות המוכרות.

<היו"ר אלי אלאלוף:>
אני לא יודע, בעיקר אצל המוכרים הקטנים, תבדקו טוב את הסיפור של בדיקות הדוגמאות. תחשבו על זה. נדרשת כאן רגישות. במקומות האלה הרגישות היא גדולה.

<נעה בן שבת:>
239.
פיקוח על העברת מזון לאתר מכירה

(1) רופא וטרינר מוסמך בשווקים שמנהל היחידה הווטרינרית הסמיכו לענין סעיף זה, לא ירשה להעביר מוצר בשר לאתר מכירה, במקרים אלה:
(1) ניתן לגבי אתר המכירה צו הפסקה לפי סעיפים 40, 41, 64 או 66א לחוק רישוי עסקים.

(2) רופא וטרינר מוסמך בשווקים מצא שהעברת מוצר הבשר עלולה לסכן את בריאות הציבור.

(2) לא הרשה רופא וטרינר מוסמך להעביר מוצר בשר לאתר מכירה כאמור בסעיף קטן (א), יעביר עדכון על כך לאלתר באמצעות המערכת הממוחשבת שהוקמה לפי סעיף 249.

(3) הוראה של רופא וטרינר מוסמך כאמור בסעיף קטן (א)(2) תהיה לתקופה שלא תעלה על 48 שעות ותינתן רק לאחר שהרופא הווטרינר המוסמך נתן לבעל אתר המכירה הזדמנות להשמיע את טענותיו. ואולם אם מצא הרופא הווטרינר המוסמך כי השהיית הקביעה עלולה לסכן את בריאות הציבור, רשאי הוא לתתה לאלתר, ובלבד שייתן לבעל אתר המכירה הזדמנות לטעון את טענותיו בהזדמנות הראשונה לאחר מכן.

כמה שאלות להבהרת הסעיף. האם אנחנו מדברים על אדם שקיבל הסמכה ספציפית או שזה רופא וטרינר מוסמך בשווקים, אם הוא קיבל מינוי רגיל, אותו וטרינר רגיל בשווקים? אני מבינה מכם שזה אותו וטרינר רגיל בשווקים.
<שי סומך:>
כן. זה מינוי מיוחד של וטרינרים מסוימים בשווקים.

<נעה בן שבת:>
רק חלק מהווטרינרים בשווקים?

<שי סומך:>
כן, כי זאת סמכות שחשבנו שהיא צריכה להיות לגורם בכיר יותר במערך הפיקוח. לא כל אחד יכול.

<נעה בן שבת:>
אם רופא וטרינר שקיבל מינוי לפיקוח בשווקים מגיע למקום וחשוב שיש בעיה להוציא משם את המוצרים, הוא צריך לקרוא לרופא אחר?

<שי סומך:>
ההוראה צריכה להינתן על ידי רופא בכיר.

<קריאה:>
זה אבסורד.

<היו"ר אלי אלאלוף:>
תנמקו למה זה נראה לכם אבסורד.

<שי סומך:>
אנחנו לא מתעקשים.

<אפרת אביאני:>
מה ששי אומר זה שזה יכול להיות רופא רגיל. זה יכול להיות רופא וטרינר מוסמך בשווקים בלי הסמכה מיוחדת.

<ינון יוני:>
מבחינתנו זה רופא וטרינר מוסמך ולאו דווקא עם איזושהי הפניה למינוי רופא בכיר או פחות בכיר. הכוונה רופא וטרינר מוסמך בשווקים. כך זה גם כתוב.

<אפרת אביאני:>
אפשר למחוק את המלים "שמנהל היחידה הווטרינרית הסמיכו לעניין סעיף זה".

<היו"ר אלי אלאלוף:>
גברת סלומון, רצית להגיד משהו?

<מירה סלומון:>
ברגע שהמדינה עדכנה שמדובר ברופא וטרינר מוסמך בשווקים, אני מושכת את מה שיש לי לומר.

<היו"ר אלי אלאלוף:>
זאת סמכות רופא וטרינר בשווקים, זה מוסמך מיוחד?

<שי סומך:>
לא. רק הסמכה מיוחדת. 

<היו"ר אלי אלאלוף:>
מוסמך זה מספיק.

<נעה בן שבת:>
כאשר אנחנו אומרים להעביר מוצר מזון לאתר מכירה, איפה נמצא המזון? הוא נמצא במרכז לוגיסטי? באיזה מקום נמצא המזון שהוא בעצמו שווקים והוא יוצר משם לאתר מכירה?

<שי סומך:>
אצל יצרן או במחסן. אני מזכיר שיש מערכת ממוחשבת וברגע שבמערכת הממוחשבת הווטרינר המוסמך בשווקים מציין שמקום מסוים לא להעברה בגלל תנאי התברואה או מסיבה אחרת, לא יכולה לצאת לשם תעודה וטרינרית. המערכת המודרנית שאמורה להיות לנו כאן, הממוחשבת, אמורה לאפשר את ההוראה הזאת.

<נעה בן שבת:>
במקרה זה פסילת המזון או ההשמדה שלו, מזון שלא אושר לשלוח אותו, מי מטפל בו? מי נותן הוראה לגבי מה שיקרה עם המזון הזה? או שאין הוראה?

<שי סומך:>
הוא לא יישלח.

<ינון יוני:>
הוא לא יישלח.

<היו"ר אלי אלאלוף:>
אם הוא לא יישלח, מה דינו?

<ינון יוני:>
אני אנסה להבהיר. הרעיון הוא שקיימת נקודת מכירה, אטליז או בית אוכל. ראה הרופא הווטרינר המוסמך בשווקים שקיימת שם בעיה במקרר קבלת חומר הגלם. הוא יודע שלמקום הזה מגיע מדי יום משלוח של בשר. הוא יכול לשלוח הודעה למערכת הממוחשבת וזה כאילו הוא דיבר עם הרופא במקום על מנת שלא יישלח בכלל מוצר בשר לשם. זה כל הסעיף.

<נעה בן שבת:>
זאת אומרת, הוא בעצם מדווח את אותו סירוב שראינו.

<ינון יוני:>
לא לשלוח בשר למקום שאין בו מקרר לקליטת חומר הגלם, לקליטת מוצר הבשר. זה בדיוק הסעיף.

<היו"ר אלי אלאלוף:>
או שהמקום לא צריך בשר.

<נעה בן שבת:>
לכן צריך להבהיר כאן שהוא מזין את הסירוב לגבי אתר המכירה.

<ינון יוני:>
נכון. אנחנו מדברים לגבי אתר המכירה, על מנת שלא יגיעו מוצרי בשר כי יהיה אחר כך צורך להשמיד אותם. זה למעשה תהליך של מניעה, שלא יועבר בשר לאותם מקומות.

<יעל גרמן (יש עתיד):>
למעשה הסעיף הזה גם עונה על חלק מהשאלות שלנו במקרה שמעבירים ממקום למקום את הבשר ולאו דווקא מהאתר למקום מכירה אלא גם ממקום מכירה למקום מכירה.

<ינון יוני:>
אמת.

<נעה בן שבת:>
240.
דיווח על בדיקות למנהל היחידה הווטרינרית

(1) רופא וטרינר מוסמך בשווקים ידווח בכתב למנהל היחידה הווטרינרית על ממצאי הבדיקות בהתאם להוראות שלפי סעיף 237, על הליקויים והחריגות, על הפעולות המתקנות שבוצעו וכן על כל מידע אחר הנוגע לעניין שידרוש מנהל היחידה הווטרינרית.

(2) רופא וטרינר מוסמך בשווקים שהוא עובד התאגיד, יעביר למנהל היחידה הווטרינרית את הדיווח כאמור סעיף קטן (א) באמצעות רופא וטרינר שהוא עובד התאגיד אשר הוסמך לעניין זה על ידי מנהל היחידה הווטרינרית. היה הרופא הווטרינר המוסמך בשווקים עובד רשות מקומית – יעביר דיווח כאמור באמצעות מנהל המחלקה הווטרינרית ברשות המקומית שבה נמצא אתר המכירה.
השאלה היא למה אנחנו לא נעזרים בעניין הזה במערכת הממוחשבת להעברת דיווחים או באמצעי שהוא פחות מסורבל. יש לנו כאן רופא וטרינר ברשות שצריך לדווח למנהל המחלקה הווטרינרית ברשות והוא מדווח למנהל היחידה הווטרינרית למרות שבעצם זה אמור להיות דיווח שוטף. זה אמור להיות דיווח חודשי או דיווח אחת לתקופה.

<שי סומך:>
הכוונה שבפיקוח בשווקים יהיה דרג ביניים. מה שחשוב כאן זה שיש דרג ביניים שהוא יהיה או בתאגיד או ברשות המקומית. זה בעצם איזשהו ביזור מסוים של סמכויות כדי שלא כל הדיווחים יגיעו ישר אל הגורם המפקח במשרד הבריאות אלא יהיה גורם ביניים שיהיה גם תחת פיקוח.

<היו"ר אלי אלאלוף:>
גורם הביניים הוא או ברשות או בתאגיד?

<שי סומך:>
תלוי. כן. תלוי באיזה רשות. אם ברשות מסוימת הרשות המקומית היא אחראית, זה דרך הרשות. אם התאגיד אחראי, זה דרך התאגיד.

<היו"ר אלי אלאלוף:>
אז זה מגיע לממונה על המחלקה.

<שי סומך:>
כן.

<היו"ר אלי אלאלוף:>
אני הייתי מנסה לחסוך עוד. ממילא לממונה למעלה יש מזכירות. זה לא מחייב עוד תחנה כי זה גם זמן והזמן הזה הוא יקר, אם יש כאן הודעה דרמטית. אני הייתי עושה את זה לפחות במצבים דרמטיים שהווטרינר ייתן הודעה וזה מספיק וזה אמור להגיע למעלה. למה תחנת הביניים? לשם מה? כדי לסרבל את זה וכדי לסכן אוכלוסייה?

<משה רפאלוביץ:>
צריך לחשוב על איזה כמות של דיווחים. מדובר כאן על עשרות אלפי עסקים שמבקרים בהם וכל ביקורת כזאת, אחריה יוצא דוח. מישהו צריך לקרוא את הביקורות האלה, להבין את המשמעויות שלהן, להבין את הפעולות שצריך לנקוט בעקבות זה וזה לא יכול להיות אדם אחד.

<היו"ר אלי אלאלוף:>
אבל זאת לא רק תחנת ביניים. אם יש לו סמכות להגיב בהתאם לדוח.

<משה רפאלוביץ:>
זאת לא תיבת דואר.

<היו"ר אלי אלאלוף:>
את זה אני רוצה להבין. אם זאת תחנה שיש לה סמכות להפסיק משהו, לתת הוראה להפסיק מיד משהו ולהמשיך בבדיקות, לא אכפת. אבל שתי תחנות לפני שההחלטה תתקבל, לדעתי זה מסוכן.

<ינון יוני:>
לטעמי אפשר לקבל את ההצעה ולכתוב כאן שהדיווח ייעשה באמצעות המערכת הממוחשבת. בתוך המערכת הממוחשבת יש כמובן תהליך של הרשאות, מי יכול לצפות בזה. כשאנחנו כתבנו מנהל המחלקה הווטרינרית, הכוונה הייתה שבכל רשות, כשיש רופאים וטרינרים, יש גם מנהל מחלקה.
<היו"ר אלי אלאלוף:>
אבל יש לו סמכות להפסיק את השימוש בבשר הזה בצורה זו או אחרת? שיווקו ועיבודו?

<ינון יוני:>
כן. למנהל המחלקה יש קצת יותר סמכויות.

<היו"ר אלי אלאלוף:>
הפיקוח של התאגיד על המפקחים בשטח ואתם כאן נותנים תפקיד לתחנת ביניים בגלל הכמויות אולי. אבל נראה לי שזה לא מוגדר. למה תחנת ביניים בזמן חירום? אנשים יכולים להיות בסכנה ואני לא חושב שטוב לעשות תחנות ביניים.

<אפרת אביאני:>
אדוני צודק. בעצם צריך לומר ובלבד שהוא רופא וטרינר מוסמך בשווקים בעצמו. זאת אומרת זה לא יכול להיות מנהל מחלקה וטרינרית, איש מינהלה שהוא לא רופא וטרינר.

<היו"ר אלי אלאלוף:>
הווטרינר המוסמך של השטח, הוא לא סתם מדווח אלא הוא אדם עם אחריות, וטרינר הוא כמו רופא וכל הדברים שאתם יודעים טוב ממני. ברגע שהוא מודיע למישהו, אותו מישהו יכול לנקוט בצעדים דרסטיים מידיים ולא לחכות שהוא יבדוק, הוא יקרא ויעביר הלאה. לא. למרות המחשבים, לפעמים הם איטיים ולפעמים שכחו להדליק אותם. אני חושב שמי שמקבל דיווח כזה כל כך דרמטי, הוא יכול להיות האיש שמגיב מידית. 

<שי סומך:>
כהצעת פשרה אולי אפשר להציע שברירת המחדל תהיה שהדיווחים יועברו למנהל היחידה הווטרינרית אבל מנהל היחידה הווטרינרית יוכל לקבוע שבמקרים לא דחופים, הדיווחים יועברו באמצעות אותו מנהל יחידה. הוא פשוט יוצף בדיווחים.

<היו"ר אלי אלאלוף:>
למנהל יש תפקיד. הוא יכול לפסול פניות ולהגיד שהן לא חשובות או הוא רק תיבת דואר? תנו לו סמכות. אתם מדברים על העברה מווטרינר לווטרינר למנהל שהוא לא וטרינר.
<שי סומך:>
אפשר לקבוע שהוא יהיה רופא וטרינר מוסמך.

<היו"ר אלי אלאלוף:>
לא יותר מתחנה אחת. לשם מה כפילויות?

<נעה בן שבת:>
אתה יכול להגיד שזה יועבר למנהל היחידה הווטרינרית או למי שהוא יורה עליו ויסמיך אותו לכך. אז אתה יכול גם לנתב. אתה יכול לקבוע הסמכות לסוגי גורמים מסוימים. אז אתה יכול לנתב בתוך המערכת את הפניות לגורמים שונים.

<ינון יוני:>
צריך לקחת בחשבון שכלל הרופאים הם גם מפקחים בהגדרה.

<שי סומך:>
אני מקבל.

<נעה בן שבת:>
אדוני, נרשום למנהל היחידה הווטרינרית או למי שהוא הסמיך לכך.

<היו"ר אלי אלאלוף:>
בבקשה.

<אלי גורדון:>
בזה את פותרת את הבעיה באופן מצוין.

<אבי צרפתי:>
היום בפועל הרופאים ברשויות המקומיות, כאשר הם מבצעים את הביקורות, הם למעשה מחליטים בשטח האם המוצרים האלה הם ראויים לצריכת אדם או לא. מוצרים שהם אינם ראויים מסיבות כאלה ואחרות, מושמדים במקום. על ידי זה אנחנו מונעים את הסחבת או את ההסתובבות של המוצרים האלה או ההתגלגלות שלהם למקומות אחרים. הפאזה הבאה שדיברנו עליה, אבל זה לא הובהר כאן בסעיפים האלה, היא מה שאנחנו קוראים צו סגירה. צו סגירה מינהלי. כאשר העסק אינו עונה על תנאי התברואה הנדרשים ולא עמד בדרישות הלוך-חזור, במסגרת הזאת אנחנו בעצם יכולים ללכת אחורה ולהגיש צו סגירה מינהלי. גם כאן הכלי נשאר בידי הרשות המקומית כי אז ראש העיר יחתום על צו הסגירה ובמסגרת הזאת העסק נסגר. זה נועד כדי לעצור באופן מידי חד משמעי את הנושא של בריאות הציבור. לאור מה שאני הבנתי, בשרשרת הדיווחים אנחנו נגיע במרחק של בערך חודש ימים באיחור.

<נעה בן שבת:>
אולי צריך לתת תמונה של המצב. כאשר דובר על צו ההשמדה, יש סמכויות השמדה שנתונות גם לרופא ממשלתי להשמיד את הבשר. בנוסף יש אפשרות לצווי הגבלה, אני מקווה שנגיע לזה מחר, מינהליים או שיפוטיים בהם אפשר לתת צו סגירה לעסק. כמו שראינו יש גם אפשרות לסגור את העסק לפי חוק רישוי עסקים. ראינו את זה בסעיף 239(א).

<היו"ר אלי אלאלוף:>
וזה נשאר ברשות.

<נעה בן שבת:>
זה נשאר ברשות. אם אנחנו חוזרים לסעיף הזה, יש שם טעות בהפניות לסעיפים. מדובר בסעיפים 16, 17, 20 ו-22(א) לחוק רישוי עסקים ולא כמו שצוין.

<אבי צרפתי:>
זה מחזק את העובדה שהרופאים בנקודות השיווק צריכים להיות רופאים רשותיים. בפירוש הנעילה של העסק היא בידי הרשות.

<היו"ר אלי אלאלוף:>
רשות שרוצה להחזיק את הרופאים בשווקים, תקבל. אני רוצה להגיד לכם, אדון צרפתי, ההערה שלך היא חשובה ולא נתעלם ממנה. אני חושב שברגע שאתם מגיעים להסדרים מסוימים עם רשויות מסוימות, יותר נכון הסדרים עם רשויות מסוימות שלא מעבירות את העובדים שלה לתאגיד, אתם חייבים לקבוע שני נהלים שונים, האחד, למי שהעביר, והשני, למי שלא העביר. תעשו את זה. אם אתם רוצים, זה יכול להיות באישור הוועדה אבל ברור שכאן קובעים שני נהלים שונים.

<אלי גורדון:>
זה ברור.

<נעה בן שבת:>
בהמשך יש לנו תיקונים עקיפים, בין השאר תיקונים עקיפים לחוק רישוי עסקים כאשר בתיקון העקיף הזה יש חובת דיווח של חוק רישוי עסקים למנהל שירותי הבריאות. השאלה מדוע אין דיווח הפוך. כאשר מגיע רופא וטרינר בשווקים לעסק ומחליט לפסול בו בשר, מדוע הוא לא מדווח לרישוי עסקים? לפחות שהרשויות ידברו ביניהן בשני הכיוונים.

<ינון יוני:>
דיווח לרישוי עסקים, אם הוא רופא תאגיד את מתכוונת?

<נעה בן שבת:>
אם הוא רופא תאגיד. נניח שהוא רופא תאגיד. אם זה בתוך הרשות, זה בבית ויכול להיות שהוא בא עם שני הכובעים לאותו מקום ובודק גם את רישוי עסקים וגם את הנושא לפי הפרק הזה.

<היו"ר אלי אלאלוף:>
פסילה של משלוח אחד מחייב סגירת העסק?

<נעה בן שבת:>
תלוי מה הליקויים שהוא מצא.

<קריאה:>
לפחות דיווח לרופא הראשי.
<היו"ר אלי אלאלוף:>
הוא מדווח לממונה שלו. אם הממונה אחר כך רוצה לדווח לכל העולם ומלואו, שיעשה. מה יעשו אנשי רישוי העסקים? ירוצו לסגור את העסק ומסכן מי שחטף פעם ראשונה. חבר'ה, אל תתעללו בקטנים.

<דורון יקיר:>
אני חושב שאסור לנו, וגם קודם ראינו שאנחנו לא רוצים ליצור כאן שני סוגים של רופאים. רופא מוסמך בשווקים צריך להיות רופא שנתונה לו הסמכות, הוא הרי סטטוטורי, להשמיד סחורה או לעשות כל פעולה אחרת.

<היו"ר אלי אלאלוף:>
שמענו. זה יהיה.

<שי סומך:>
יש את זה.

<היו"ר אלי אלאלוף:>
זה כאן. דיברנו רק על הדיווח, זה שיקבל גיבוי. אני חושב שברגע שהוא החליט, אוטומטית יש לו גיבוי של המערכת שלו.

<משה רפאלוביץ:>
במצב שמתואר כאן, אם לא ילכו במתווה שאדוני אמר שהרופא בשטח הוא זה שיצטרך לקבל החלטות, בעצם אנחנו מקבלים כאן מצב שמזכיר קצת את מלחמת לבנון השנייה. זה נשמע מוגזם אבל זאת המציאות. ישב מישהו מול פלזמה ויקבל שם עשרות אלפי דיווחים. אני לא יודע אם אלה יהיו עשרות אלפי דיווחים בחודש אחד או בחצי שנה עשרות אלפי דיווחים או בשנה. תלוי כמה ביקורות יעשו. אבל יש שם עשרות אלפי דיווחים. זה קצת שונה מהמצב שקיים במשרד החקלאות, כאשר יש כמה עשרות של משחטות ויש מערך שמפקח על המשחטות האלה עם היררכיה מאוד ברורה. 
כאן מדובר על המון נקודות קצה. מי שיצטרך לקבל שם החלטות, לא יוכל לקרוא כל כך הרבה דוחות ולהבין ולנתח.

<היו"ר אלי אלאלוף:>
הוא לא צריך לקרוא דוחות כדי לבצע. 

<משה רפאלוביץ:>
הוא צריך להגיע להחלטה.

<היו"ר אלי אלאלוף:>
מגיע רופא וטרינר מוסמך והוא מזהה שהבשר פסול, הוא מקבל את כל ההחלטות. נגמר. הוא רק צריך לדווח.

<משה רפאלוביץ:>
לדווח, אין בעיה.

<היו"ר אלי אלאלוף:>
אני אמרתי לדווח לא בשתי תחנת אלא בתחנה אחת.

<משה רפאלוביץ:>
מקבל.

<היו"ר אלי אלאלוף:>
לזה הסכימו.

<משה רפאלוביץ:>
אני מציע להוסיף כאן שיהיו לו סמכויות בשטח גם אם צריך לסגור לתקופה קצובה את המקום וכולי. שזה יהיה בחוק.

<היו"ר אלי אלאלוף:>
אני באופן אישי מתנגד. זה מאוד לא פייר. חבר'ה, אל תשכחו עם מי אתם מתעסקים. אני חושב על בריאות הציבור אבל גם על הפרנסה של הקטנים. גילית שכל משלוח העופות לא טוב, תשמיד לו אותו.

<משה רפאלוביץ:>
זה מצב ברור.

<היו"ר אלי אלאלוף:>
לבוא ולסגור את העסק? אולי הוא מוכר ליד זה עגבניות?

<משה רפאלוביץ:>
אם לוקחים את זה למקרה של כמה עופות שהם לא תקינים, בהחלט אני חושב שאדוני צודק. אבל יש סיטואציות שעסקים כאלה נפתחים במקומות שלכל הדעות אינם ראויים בכלל.

<היו"ר אלי אלאלוף:>
את זה סגרת לפני שהוא קיבל סחורה. ההבדל הוא בין אחריות על הסחורה לבין אחריות על העסק. אתם אחראים על הסחורה ולא על העסק. תדווחו אחר כך לרישוי עסקים שהעסק לא מתפקד ולא ראוי, בבקשה, אבל אל תתנו למפקח שלכם סמכות כזאת. אני לא מקנא בו, הוא יצטרך שכפ"ץ כפול ולשים אותו גם על הראש. יש לו סמכות על הבשר ולא על העסק. זאת דעתי.

<שי סומך:>
אנחנו לגמרי מסכימים עם אדוני.

<נעה בן שבת:>
תת-סימן ו': אגרות פיקוח

241.
הסכום הבסיסי לעניין אגרת פיקוח

(1) בתת-סימן, "סכום האגרה הבסיסי" – 34.000 שקלים חדשים.

(2) השר בהסכמת שר האוצר ובאישור הוועדה רשאי לשנות את סכום האגרה הבסיסי כאמור בסעיף קטן (א) בהתחשב בין השאר בעלות ההעסקה של רופא וטרינר מוסמך ובעלות התקורה הכרוכה בהעסקה.
הוראות עדכון לגבי כל סכומי האגרה בפרק הזה קבועות בסעיף 331.

הסעיף הזה בהתחלה נקב בסכום הזה כעלות העסקה והייתה סביבו מחלוקת. אני חושבת שהניסוח הזה הופך את זה לניטרלי ולא חוסם שום משא ומתן ושום דיונים על תביעות שכר.

<היו"ר אלי אלאלוף:>
זה מקובל? אתם העליתם את הנקודה הזאת.

<קריאה:>
כן.

<אבשלום דולב:>
כתוב שהשר בהתחשב בין השאר בעלות העסקה של הרופא ובעלות התקורה הכרוכה בהעסקתו. אני מציע לשקול אפשרות להכניס כאן גם את יוקר המחיה. תקורה זה דבר, לא אומר אין סופי אבל תקורה זה דבר שאפשר לקבוע אותו. בדרך כלל אלה דברים שרירותיים שקשורים לעלות התאגיד. אני מציע שיוקר המחיה גם יילקח בחשבון בהפעלת התאגיד. בסופו של יום זה נופל על היצרן וזה נופל על הצרכן.

<נעה בן שבת:>
כזכור, הנושא של הוזלת המחירים, מתן היצע מוצרים במחיר סביר ובעלויות סבירות, זה נכלל במטרה של החוק בסעיף 25. לאורך כל הדרך התלבטנו כל פעם האם להכניס את יוקר המחיה או לא להכניס אותו ועלו כאן כל מיני הצעות. עד היום, אני מבינה שחברי הוועדה לא קיבלו מעבר לסעיף הזה והשאלה אם עכשיו דווקא באגרות, יש מקום להתייחס לנושא הזה של יוקר המחיה.

<היו"ר אלי אלאלוף:>
מה אומר הייעוץ המשפטי? משרד המשפטים.

<שי סומך:>
אני חושב שלנעה יש את הפרספקטיבה היותר כוללת של זה. אני מטפל רק בפרק ומה שנעה אומרת נראה לי הגיוני. מה שעשיתם בעבר כשלא הכנסתם את השיקול הזה, גם כאן.

<שלמה דולברג:>
אם סעיף 222 יישאר כפי שהוא כתוב היום, זאת אומרת לפיו הרשות המקומית אכן תוכל לקחת על עצמה את האחריות בהסכמה, אין לנו התנגדות לסעיף הזה. אם המחשבה לכפות על הרשות המקומית תקרום עור וגידים, אנחנו נצטרך לעדכן את הסעיף הזה בהתאם.

<היו"ר אלי אלאלוף:>
אני לא חושב שאנחנו הולכים להטיל על מישהו חובה. זה אופציונלי.

<שלמה דולברג:>
תודה אדוני.

<אבי שפירא:>
אני רוצה להגיד בהערה נוספת שאני לא רואה דרך לפתור את הבעיה שהעלינו בפני כבודו בבוקר ללא פתרון הנושא הזה של העסקת רופא שווקים כרופאים וטרינרים ברשויות המקומיות.

<היו"ר אלי אלאלוף:>
לא הבנתי מה הקשר.

<משה רפאלוביץ:>
זה בדיוק הסעיף עליו דיברנו הבוקר.

<אבי שפירא:>
אני לא רואה דרך לפתור את הבעיה מבלי ליצור מצב שבו הרופאים הווטרינרים בשווקים הם רופאי הרשויות המקומיות כפי שהם עכשיו.

<היו"ר אלי אלאלוף:>
אנחנו סיכמנו על כללים מסוימים. אמרנו שרשות שמחליטה להעביר, תעביר. במידה ולא מעבירים, זאת לא חובה. בשני המקרים זאת לא חובה.

<אבי שפירא:>
זאת לא הייתה כוונתנו אבל לא נדון בזה עכשיו. 

<היו"ר אלי אלאלוף:>
אתה מכניס את זה בנימה כאילו המצב השתנה.

<משה רפאלוביץ:>
בדיוק על זה דיברנו, שרופאים ברשויות המקומיות לא ייפגעו כתוצאה מהמהלך הזה. המשמעות של רשות שיכולה לוותר על המשימה הזאת, היא בדיוק פגיעה ברופאים. בדיוק שם הפגיעה ברופאים. 

<אבי שפירא:>
כאן סלע המחלוקת. בדיוק בנקודה הזאת.

<היו"ר אלי אלאלוף:>
אל תמשכו את זה עד הסוף. אנחנו אמרנו שאף אחד לא יכתיב לשני את התנאים. לא נחייב את כל הרשויות לקום יום אחד ולהעביר את כל הווטרינרים שלה לתאגיד. אמרנו את זה. זה ברור? רשות שרוצה להשאיר את העובדים אצלה, היא משאירה את העובדים אצלה בהסכמה או בלי הסכמה של העובדים. על זה יש ויכוח ובזה נדון ונחפש את הפתרון. זה בתנאי שהיא מעמידה את הפיקוח בשווקים ת"פ מקצועי של משרד הבריאות. זה מה שאמרנו תסלחו לי אני לא משתמש באותה מילה שהשתמשתי בשעה 2:00, אבל זאת הכוונה.

<משה רפאלוביץ:>
אנחנו הבנו את זה אחרת.

<היו"ר אלי אלאלוף:>
לפני כן היה או כולם יעברו לפי דרישת השלטון המקומי. אנחנו נתנו את זה עכשיו אופציונלי לרשויות בשני תנאים, ראשית, שמוציאים את כל הפיקוח במפעלים מהרשות, ושנית, היכן שזה יישאר ברשות, הפיקוח הצמוד בשווקים הוא באחריות מקצועית של המשרדים הרלוונטיים.

<משה רפאלוביץ:>
ברור שזה לא יישאר ברשויות.

<מיכל בירן (המחנה הציוני):>
יש לי הערה לסדר, אחרי שהתעמקתי במסמך שאמור להסביר איך זה חוסך כסף. אני כן מבקשת למחר – שוב, זה לא מהרגע לרגע – אני לא שמעתי באף רגע מה הפיקוח החלופי שאתם מציעים וכמה הוא עולה. כמה הוא עולה. כיום אנחנו יודעים שכל עסק מבוקר בערך פעם בעשר שנים. אני לא שמעתי מכם כאשר מחליפים את הביקורת בתחנות המשנה, מחליפים אותן בביקורת בנקודות קצה, לא שמעתי – ותקן אותי אם אני טועה – על איזו תדירות אנחנו מדברים, מה הסטטיסטיקה של כמה פעמים יגיעו לעסק וכמה זה יעלה. אם אומרים שזה חוסך כסף, אני רק מבקשת לקבל את ההערכה התקציבית של זה.
<היו"ר אלי אלאלוף:>
אבל לא פיקוח בלבד חוסך כסף. זה כל המהלך.

<מיכל בירן (המחנה הציוני):>
אני התעמקתי. נתתם לי כאן מסמך שמסביר איך הרפורמה הזאת מורידה את יוקר המחיה. התעמקתי בפרק של השירותים הווטרינריים. הטענה כאן שזה חוסך 150 מיליון, היא על סמך הערכה שקיבלתי רק את חציה. את זה שאתם מבטלים את בדיקות המשנה, אנחנו יודעים כמה זה יעלה אבל לא קיבלתי את החצי השני שאומר כמה המערך החלופי שלכם, כמה הוא יבדוק, כמה אנשים יהיו בו וכמה הוא יעלה. אם טוענים שזה חשוב להורדת יוקר המחיה, אני חושבת שזה אך טבעי לבקש את ההערכה התמחירית הזאת.

<אמיר רשף:>
האומדן מתייחס לחיסכון המשקי.

<היו"ר אלי אלאלוף:>
אני רוצה להזכיר שפתחנו את דיוני הוועדה בסקירה על המצב.

<מיכל בירן (המחנה הציוני):>
אם תגיד לי שמישהו יודע להגיד כמה עולה המערך החדש, אני מיד אתנצל ואשוב על עקבותיי.

<היו"ר אלי אלאלוף:>
יתווספו פונקציות נוספות במימון האגרות.

<מיכל בירן (המחנה הציוני):>
זאת לא נשמעת לך שאלה לגיטימית שאמרת שבינתיים אין עליה תשובה כמה יעלה המערך החדש והאם זה חוסך כסף.

<היו"ר אלי אלאלוף:>
בהחלט כן. אתה יכול לענות.

<אמיר רשף:>
אני אסביר בקצרה. החיסכון שמוצג במסמך הוא חיסכון משקי שרובו נובע מחיסכון בעלויות לגורמים העסקיים שפועלים בשוק. מבחינת עלויות הפיקוח למגזר הציבורי כולו, לא צריך להיות שינוי משמעותי כיוון שיש היום מפקחים ויהיו מחר מפקחים. השינוי המרכזי הוא בשיטת הפיקוח. שינוי שיטת הפיקוח הוא זה שיוצר את החיסכון לסקטור העסקי.

<מיכל בירן (המחנה הציוני):>
זה אומר שאתם לא מוסיפים וטרינרים. 

<היו"ר אלי אלאלוף:>
זה כולל תוספת של מפקחים, נכון?

<אמיר רשף:>
כן.

<מיכל בירן (המחנה הציוני):>
לכן אני שואלת. כמה זה יעלה?

<אמיר רשף:>
המפקחים עוברים מהרשויות המקומיות לתאגיד הממשלתי, בחלק מהרשויות. המפקחים עליהם אתה מדבר אדוני היושב ראש, זאת תוספת מפקחים שפחות קשורה לפיקוח הווטרינרי. 

<מיכל בירן (המחנה הציוני):>
עשיתי חמש יחידות מתמטיקה ואני מבינה את החשבון. זה אומר שעל אותו מספר מפקחים שהיום עומדים בנקודה אחת וכולם עוברים דרכם, אותו מספר מפקחים יצטרך להגיע עכשיו, לחנות, ללכת לכל המקומות. אני רוצה את ההערכה שלכם כמה זה אומר סטטיסטית שהם יגיעו לעסק שהם מפקחים בו. אני הבנתי שאם מבטלים את בדיקות המשנה, הולכים להוסיף מפקחים כדי להצליח להגיע בתדירות יותר גבוהה לנקודות הקצה. אני רוצה להבין אם אתם לא מתכוונים לעשות את זה ואם אתם מתכוונים לעשות את זה, תגידו לי כמה זה עולה. אם אתם לא מתכוונים לעשות את זה, כמובן אין לזה תוספת תקציבית אבל אז אני רוצה להבין שעל זה אנחנו מדברים ואני כן אבקש נתון אחד סטטיסטי והוא כמה פעמים בתקופה של כמה זמן יגיעו לבדוק בית עסק. נראה לי שזה חיוני לחלוטין.

<נדב גלאון:>
אני אשמח להבהיר לחברת הכנסת ולנוכחים. הביטוי פעם בעשר שנים, אין לי מושג מהיכן הוא לקוח. כבר היום בחדר הזה וברחבי הארץ יש וטרינרים רשותיים מצוינים שהם מגיעים למקומות שצריך לבדוק בנקודות הקצה גם פעם בשבועיים ופעם בחודש. מתכונת הפיקוח, לא צריך להמציא אותה אלא היא קיימת במדינות מפותחות ודומות לישראל. אמרנו לא פעם אחת שבדיקות המשנה, אף כי הן מיותרות, אינן מייתרות את הבדיקות בנקודות הקצה, בעסקים, ולכן יש מי שיבדוק בעסקים. אותם רופאים טובים שעובדים היום ברשויות או אלה שיעברו לתאגיד, יכולים לבדוק. הביטוי פעם בעשר שנים, אני לא יודע מהיכן הוא לקוח. זאת אומרת, לא צריך להוסיף מאות עובדים מכיוון שהבדיקות בעסקים לא קשורות לבדיקות המשנה.

<מיכל בירן (המחנה הציוני):>
זאת התשובה שלך. אם יש לך נתון אחר שהוא לא מלים אלא שהוא מחקר שמישהו עשה, אני אשמח לקבל את זה מחר.

<נדב גלאון:>
קיימת למשל רשות שאחראית על מאתיים אלף תושבים ועל מקומות האוכל שלהם. היא כבר היום בודקת פעמיים בחודש.

<מיכל בירן (המחנה הציוני):>
אני יודעת על פעם בעשר שנים. יש דוח סטטיסטי של משרד הבריאות. אם לך יש דוח אחר, אני אשמח שתביא אותו.

<היו"ר אלי אלאלוף:>
מי שקרא את דוח מבקר המדינה, יש ציון בנושא הזה?

<נדב גלאון:>
בטח. כבר היום הוא אומר שלא מבקרים מספיק והיום הביקורות עליהן הוא מדבר - - -

<היו"ר אלי אלאלוף:>
לא מספיק זה פעם בעשר שנים?

<נדב גלאון:>
לפי הדוח של לשכת בריאות תל אביב שהוא פחות או יותר מתאים למה שקורה בארץ, מבקרים בשנה בעשרה אחוזים מהעסקים שמוכרים מזון מן החי. 

<מיכל בירן (המחנה הציוני):>
תחשוב על ישראלים שיודעים שבודקים אותך פעם בעשר שנים. נגיד שהם יכפילו את המספר ויבדקו אותם פעם בחמש שנים. זה בדיוק ההבדל. בתל אביב, כאשר אתה משאיר את הרכב שלך במקום שאסור, אתה יודע כמעט בוודאות שתקבל קנס ואתה לוקח את זה בחשבון. בדברים אחרים ובתחומים אחרים, אתה יודע שהסיכוי שתקבל קנס הוא נמוך. לצערי הרב ישראלים לוקחים לעצמם את החירות ואותי בהקשר הזה זה מפחיד.

<משה רפאלוביץ:>
הנתונים שנמסרו הם קצת מטעים. אני יכול לדייק אותם?

<היו"ר אלי אלאלוף:>
בבקשה.

<משה רפאלוביץ:>
הנתונים שנמסרים כאילו הרופאים שמועסקים היום מבצעים ביקורות, זה פשוט נתון לא נכון. למה זה לא נכון? כי הרופאים היום מבקרים בכמות מצומצמת מאוד של עסקים, באטליזים. יתר הבשר שמגיע לעסקים אחרים, לאולמות שמחה, למסעדות וכולי, זה היום מבוקר פעם בעשר שנים. פשוט צריך להכיר את העובדות. אולי פעם בחמש שנים.

<היו"ר אלי אלאלוף:>
אל תיקח אותי עכשיו לאולמות. דבר על השווקים.

<מיכל בירן (המחנה הציוני):>
אני לקחתי אותו לשם.

<משה רפאלוביץ:>
באולמות שמחה המצב הרבה יותר גרוע. 

<היו"ר אלי אלאלוף:>
בוא נישאר בנושא השווקים. 

<משה רפאלוביץ:>
אולמות שמחה הם חלק מהשווקים.

<היו"ר אלי אלאלוף:>
בשווקים הביקורת מתבצעת אחת לעשר שנים?

<משה רפאלוביץ:>
תלוי באיזה עסקים מדובר. 

<היו"ר אלי אלאלוף:>
עסקי בשר. אנחנו מדברים על בשר בשווקים. הביקורת מתבצעת אחת לעשר שנים? אולי זה לא טוב שהרופאים ברשויות המקומיות.

<משה רפאלוביץ:>
זאת ביקורת של משרד הבריאות ולא של הרשות המקומית.

<מיכל בירן (המחנה הציוני):>
עד היום כל הבשר או חלק ניכר מהבשר נבדק בבדיקות המשנה. שיגידו מה מחליף אותן ובאיזה תדירות בודקים את הבשר. 

<אבי שפירא:>
הערה. נאמר כאן שמי שיבצע את אותן ביקורות בעסקים, אלה אותם רופאים וטרינריים רשותיים שכנראה או לא כנראה ייאלצו לעבור בעל כורחם לתאגיד. מדובר על, בהערכה של מרכז השלטון המקומי, כמאה רופאים וטרינרים. באותה מצגת שהוצגה בתחילת הדיון בפרק הזה, מאה רופאים וטרינרים יוכלו לבצע ביקורת בעסק שעוסק במזון מן החי, וזה הכול, בין פעם בחצי שנה לפעם בשנה. כדי שיוכלו להגיע כל חודש, צריכים בערך 700-800 רופאים וטרינרים. 

<רוני סורקיס:>
כמי שאחראי על רישוי עסקים ברשת, אני יכול להגיד שהביקורות האלה נעשות על פי צו רישוי עסקים. יש חלוקה ברורה. עסקים שמוכרים בשר כמו אטליז מחויבים לעבור פעם בשנה ביקורת וטרינר, ביקורת תברואן, ביקורת משרד הבריאות וזה המינימום. אני לא יודע מאיפה הנתון הזה של פעם בעשר שנים. אני לא מכיר עסק שמוכר בשר במדינת ישראל שקיבל ביקורת לא פעם בעשר שנים אלא פעם בחמש שנים. הנתון הזה לא קיים. לכן אני אומר לך שבערים מסודרות, הביקורת שנעשית שם היא בין אחת לחודש לבין אחת לחודשיים.

<מיכל בירן (המחנה הציוני):>
אני חושבת שביקשתי בקשה ממש ממש פשוטה. למחר. שוב, יש זמן, לא להיום. אני רוצה לדעת מה התכנית שלכם, כל כמה זמן ייבדק בית עסק. אם אתם מגדילים את מספר המפקחים, כמה זה יעלה. נשמע לי ממש בייסיק שבבייסיק. תודה.

<היו"ר אלי אלאלוף:>
אם אתם מסוגלים לתת מחר נתונים.

<מיכל בירן (המחנה הציוני):>
אני בטוחה שיש לכם אותם כי ודאי לא הייתם נכנסים להצעת החוק הזאת בלי לעשות את החישובים האלה.

<היו"ר אלי אלאלוף:>
אני לא מכיר חוק שאין לו לקונה.

<מיכל בירן (המחנה הציוני):>
אבל זה בייס. זאת לא לקונה. אני שואלת כמה זה עולה ואיך יהיה הפיקוח במערך חדש שמקימים. 

<היו"ר אלי אלאלוף:>
אני לא בטוח שאני יכול לבקש את זה למחר. יהיו לנו עוד דיונים בהמשך ואני אשמח לשמוע על תכנית העבודה הצפויה של התאגיד אבל לדעתי אנחנו עוד רחוקים מזה.

<נעה בן שבת:>
242.
אגרה בעד פיקוח וטרינרי במפעל

בעד פיקוח וטרינרי במפעל, ישלם יצרן של מוצר מזון לתאגיד, אגרה חודשית בסכום השווה למכפלת הסכום הבסיסי בהיקף ההעסקה של הרופאים הווטרינרים המוסמכים הנדרשים כפי שהורה מנהל היחידה הווטרינרית כאמור בסעיף 220.
הייתה אלה אחת. אנחנו מדברים על יצרן של מוצר מזון. אנחנו לא מדברים על המשחטות.

<אפרת אביאני:>
לא. רק לפי החוק הזה.

<נעה בן שבת:>
האם אנחנו הולכים על היקף ההעסקה הנדרש או היקף ההעסקה בפועל באותו מפעל?

<שי סומך:>
הנדרש.

<היו"ר אלי אלאלוף:>
למה כפול?

<נעה בן שבת:>
זאת מכפלה. זה פרופורציונלי.

<אבי שפירא:>
בעצם העובדה שנוקבים בסכום מצד אחד - - -

<היו"ר אלי אלאלוף:>
לא בסכום. באחוזים.

<אבי שפירא:>
לא. בסעיף 241 יש סכום וקושרים את זה בקשר ישיר היקף ההעסקה, יוצרים קשר ישיר בין אותה אגרה לבין עלות העסקתו של הגורם המפקח במפעל. זה בפני עצמו יוצר איזושהי מגבלה.

<היו"ר אלי אלאלוף:>
נתנו לזה הסבר בסעיף הקודם, סכום של 34 אלף שקלים. חברים, יש גבול. נתנו הסבר. אתה יכול להרוויח יותר ואני מאחל לך את זה. לא מתייחסים לזה.

<שי בירן:>
אני רק רוצה להגיד שבהקשר הזה כבר יש הצעה לנוסח פשרה שעלה בדיונים.

<אפרת אביאני:>
זה הוקרא.

<היו"ר אלי אלאלוף:>
יש לכם פשרה שאני לא יודע עליה?

<נעה בן שבת:>
הפשרה היא זה שיהיה סכום בסיסי.

<שי בירן:>
אני מדבר על הטבלה לפי שעות.

<משה רפאלוביץ:>
זה לא מופיע כאן. מה דובר, לא מופיע כאן.

<שי בירן:>
אבל מאחר שלא הגענו להסכמות בכל הנושאים, אני רק אומר שיש בנושא הזה בסיס להסכמה שתדע לפתור אותו.

<היו"ר אלי אלאלוף:>
אם תגיעו להסכמה או לפשרות, תעדכנו אותי כי אני לא מעביר דברים.

<שי בירן:>
ודאי. עוד לא הגענו.

<היו"ר אלי אלאלוף:>
רק שתדעו שאין לנו הרבה זמן. כל מה שאתם רוצים שיעבור, זה עד יום חמישי. 

<נעה בן שבת:>
243.
אגרה בעד פיקוח וטרינרי בשווקים

(1) בעל היתר הפעלה או יבואן של מוצרי בשר ישלם לתאגיד, בעד פיקוח וטרינרי בשווקים, אגרה חודשית בסכום של 0.08 שקלים חדשים בעד כל קילוגרם של מוצר בשר המשווק מהמפעל או המיובא, לפי העניין.

<היו"ר אלי אלאלוף:>
הסכום הזה דומה למה שהיה בעבר?

<אפרת אביאני:>
נעזרנו במשרד ראש הממשלה שריכז את העבודה הזאת בנושא.

<קריאה:>
זה עשרים אחוזים פחות מהסכום היום.

<היו"ר אלי אלאלוף:>
ביחידה הכלכלית?

<אפרת אביאני:>
כן. יש היום בחקיקה של משרד החקלאות של עשר אגורות לקילו. אני לא יודעת להגיד לך מה קיים בחקיקה של הרשויות המקומיות. כמו שנאמר כאן, יש ערבוביה של אגרות ובעצם ההוראה הזאת באה לעשות סדר. נערך כאן תחשיב שרוכז על ידי משרד ראש הממשלה והגיעו לסכום הזה.

<היו"ר אלי אלאלוף:>
הסכום הזה יחייב את הרשויות המקומיות שימשיכו להפעיל את השירות.

<קריאה:>
כן.

<היו"ר אלי אלאלוף:>
זה לא יהיה מחיר לרשות ומחיר לתאגיד.

<שלמה דולברג:>
אני רוצה לתקן משהו שאמרתי. הסכום הזה מחייב בגבייה. לנו יעבירו את ה-34 אלף בהם דובר בסעיף הקודם.

<היו"ר אלי אלאלוף:>
הקשבת למה שאמר נציג השלטון המקומי?

<נעה בן שבת:>
האגרה המשולמת היא בחישוב חודשי.

<היו"ר אלי אלאלוף:>
מקובל עליכם? אנחנו מקבלים החלטה על סמך הבנה או על סמך העייפות?

<שי סומך:>
אני חושב ששלמה דולברג הבהיר את המצב הקיים. אני חושב שהוא תיאר את המצב בנוסח הקיים. בנוסח הקיים, מה שיקרה זה שאם ברשות מקומית מסוימת נניח יועסקו שני רופאים וטרינרים, זה יהיה התקן, האגרה שתינתן לרשות המקומית היא 34 אלף שקלים לחודש כפול שניים. 
<משה רפאלוביץ:>
זה מופיע בסעיף 247.

<שי סומך:>
נכון. הוא פשוט תיאר את המצב הקיים, אם הבנתי נכון את מה שהוא אומר.

<מיכל בירן (המחנה הציוני):>
ירדנו מנקיבת הסכום?

<שי סומך:>
הנוסח כבר לא נוקב במונח עלות העסקה. הוא קורא לזה הסכום הבסיסי. ברור שהסכום הבסיסי גם נגזר מעלות העסקה.

<מיכל בירן (המחנה הציוני):>
אם מדינת ישראל תחליט למשל שהיא מעלה את ההפרשות לפנסיה ל-25 אחוזים, זה ינוע.

<שי סומך:>
נכון. הסכום יתוקן. 

<מיכל בירן (המחנה הציוני):>
אתה לא יכול לנקוב בסכום. 

<שי סומך:>
אם העלות תעלה, הסכום יתוקן. לשרים יש סמכות לתקן. 

<אבשלום דולב:>
בסעיף 243(א) כתוב 0.08 שקלים חדשים בעד כל קילוגרם של מוצר בשר המשווק מהמפעל. ובכן, אנחנו משווקים גם לייצוא ואני מבין שבייצוא, על זה לא גובים. זאת אומרת שלדעתי כדאי לתקן ולומר המשווק בישראל מהמפעל כי מה שהולך לייצוא, אין עליו בדיקות משנה.

<אפרת אביאני:>
זה נכון. מדברים על פיקוח וטרינרי בשווקים. מוצרים שמיוצאים לא מגיעים לשווקים.

<אבשלום דולב:>
לא מטפלים בהם והם לא מגיעים לשווקים.

<אפרת אביאני:>
נכון.

<היו"ר אלי אלאלוף:>
הוא צודק?

<אפרת אביאני:>
צודק.

<שי סומך:>
אנחנו נשקול את זה. אני לא בטוח שיש הסכמה בין-משרדית.

<אלי גורדון:>
נבקש לבדוק את הסוגיה הזאת. נבדוק קודם כל את החישובים ובמידה והחישובים לקחו בחשבון גם את כל התוצרת, לרבות תוצרת שמיוצאת, נצטרך לעשות איזשהו חישוב מחדש.

<מיכל בירן (המחנה הציוני):>
אתה מדבר על החישוב של ה-0.08 שקלים חדשים.

<אלי גורדון:>
אכן.

<מיכל בירן (המחנה הציוני):>
אני מודה שבאמת זה נראה קצת שרירותי.

<היו"ר אלי אלאלוף:>
במסמך כזה, תאמיני לי שהם השקיעו כמה שעות טובות, אם לא כמה ימים.

<מיכל בירן (המחנה הציוני):>
בסדר גמור. אני רק רוצה לשקול.

<היו"ר אלי אלאלוף:>
אין כל תפקיד לתאגיד במפעל שמייצא?

<אלי גורדון:>
בוודאי שיש.

<היו"ר אלי אלאלוף:>
איך אתם רוצים לשלם למפקחים האלה?

<קריאה:>
זה הפיקוח המפעלי.

<נדב גלאון:>
אני רוצה לציין גם למען הפרוטוקול וגם למען ההבהרה. אנחנו מרחיבים את בסיס הגבייה. יגבו גם מהבשר המיובא וגם מבשר הכבש והבקר שהיום הוא פטור כי הוא מיוצר במקומות אחרים. כל אלה, גם ייגבה מהם וגם ייכנסו למעגל הפיקוח המסודר שהיום לא קיים.

<נעה בן שבת:>
אני רוצה להבהיר. מוצרים שמיוצרים אך ורק לייצוא ונקבעו לגביהם פטורים, האם יש מערכת הבטחת איכות? האם גם בהם נמצא המפקח הווטרינרי?

<אלי גורדון:>
אני רוצה להזכיר שבתת-סימן שדן בסוגיה של ייצוא, החרגנו את הסימן הזה ממזון מן החי ומתוצרת חקלאית טרייה.

<היו"ר אלי אלאלוף:>
השארנו את הנקודה הזאת של הגבייה פר קילוגרם בשר שמיוצר במפעל.

<נעה בן שבת:>
(2) השר בהסכמת שר האוצר ובאישור הוועדה, רשאי לשנות את סכום האגרה בעד כל קילוגרם של מוצר בשר בשים לב להיקף הפיקוח הנדרש כפי שהורה עליו מנהל היחידה הווטרינרית כאמור בסעיף 224, למשקל הבשר המיוצר או המיובא, ולעלות ההעסקה של רופא וטרינר מוסמך ולעלות התקורה הכרוכה בעסקה.

אנחנו מדברים על משקל המיוצר או מיובא. איך שוקלים את כל הדבר הזה באופן כולל? אלה אמורים להיות נתונים כוללים לכל המשק או לכל מה שמיוצר לישראל?
<ינון יוני:>
על בסיס משלוח.

<נעה בן שבת:>
לגבי האפשרות לשנות את סכום האגרה, אתם מביאים בחשבון את המשקל הכולל של כל המוצרים בישראל המשווקים בישראל ולפי זה אתם גוזרים את סכום האגרה? במקרה שיידרש שינוי האגרה.

<אפרת אביאני:>
רון אייפר ממשרד ראש הממשלה שלא נמצא כאן, הוא עשה את התחשיב. נבקש ממנו לבוא מחר להסביר איך הוא עשה את התחשיב ואיך ניתן לעדכן.

<ינון יוני:>
נראה אם הוא יכול לבוא עכשיו. אני אנסה בכל זאת להתייחס. הכוונה הייתה שאם תיאורטית ישתנה מצב העסקים שתורמים את אותה אגרה, כמות הבשר המיובאת או כמות הדגים המיובאים תפחת באופן משמעותי, דבר העלול להשפיע על הפיקוח החוץ מפעלי. לכן יהיה בלאנס באגרה לצורך העניין, או להפך, להוריד את האגרה.

<יעל גרמן (יש עתיד):>
לגבי השאלה שלך שכתבת בסוגריים, האם לא נוצר מימון של עלות ההעסקה במפעל באמצעות האגרה בעד הפיקוח בשווקים.

<נעה בן שבת:>
השאלה היא האם אחת מהאגרות מחושבת בנפרד כדי לא ליצור מימון צולב של שתי הפעולות האלה.

<אפרת אביאני:>
אני יכולה לומר בשם נציגי משרד האוצר שלא נמצאים כאן, שלהם היה חשש שאנחנו, כולנו, כל משרדי הממשלה שותפים לו, שהתאגיד לא יהפוך להיות גוף מנופח שאחר כך משמר לעצמו מנגנונים. התחשיבים כאן היו מאוד מאוד זהירים. אם נצליח להביא לכאן את רון, הוא יוכל להסביר איך הוא נתן מענה גם לסוגיה הזאת.

<יעל גרמן (יש עתיד):>
אם כן, התשובה לשאלה היא לא?

<אפרת אביאני:>
לא. אנחנו בודקים אם הוא יכול להגיע לכאן כדי להסביר גם את התחשיב שהוא עשה וגם את השאלה הספציפית הזאת. הוא עשה את התחשיבים גם בסוגיה של האגרה הזאת וגם בסוגיה של האגרה השנייה.

<שי סומך:>
צריך לומר שהרשויות המקומיות לא יהיו במפעלים ולכן לא יכול להיות סבסוד צולב עת מדובר ברשויות מקומיות. בתאגיד לעומת זאת, התקורה היא אותה תקורה בסופו של דבר. בסופו של דבר החישוב הוא חישוב, לפי מיטב ידיעתי, של עלות ההעסקה פלוס התקורה בתאגיד וחלק ממנה ימומן באמצעות האגרה שבשווקים וחלק באמצעות האגרה המפעלית אבל התקורה היא אותה תקורה. אם יש מנכ"ל, המנכ"ל הוא גם לשווקים וגם למפעלים. כך נעשה החישוב.

<נעה בן שבת:>
יכול להיות שתהיה תקורה שונה לרשות מקומית ולתאגיד?

<שי סומך:>
לא. ממש לא רצינו להגיע לזה. זה אותו סכום גם לרשויות המקומיות וגם לתאגיד.

<יעל גרמן (יש עתיד):>
מה יקרה אם התאגיד לא יוכל להחזיק את עצמו? אם ייווצרו בו גירעונות?

<שי סומך:>
יש אפשרות להגדיל את האגרה.

<קריאה:>
הוא יבקש הלוואה מהרשויות המקומיות כמו שאת שילמת.

<שי סומך:>
יש אפשרות להגדיל את האגרה. השרים יכולים להגדיל את האגרה.

<נעה בן שבת:>
244.
מועד תשלום האגרות

אגרות לפי תת-סימן זה ישולמו לא יאוחר מתום 14 ימים לאחר תום החודש שבעדו משולמת האגרה.

מוצע כאן לאחד את סעיפים 245 ו-246.

245.
גביית האגרות
(1) התאגיד יגבה את האגרות לפי תת-סימן זה.

זאת אומרת, הגבייה נעשית על ידי התאגיד.

(2) על אף הוראת סעיף קטן (א), רשאי שר האוצר בהתייעצות עם השר ועם שר החקלאות ופיתוח הכפר, להורות בצו שהאגרות ייגבו בידי משרד הבריאות.

(3) על גביית אגרות לפי תת-סימן זה, למעט אגרות שייגבו בידי משרד הבריאות לפי סעיף קטן (ב), יחול חוק המרכז לגביית קנסות, אגרות והוצאות, התשנ"ה-1995.

השאלה היא מה קורה אם הגבייה היא על ידי משרד הבריאות היא לא לפי חוק המרכז לגביית קנסות והוצאות ולכן השאלה היא איך הם גובים, מה הם עושים עם הכסף ואיך הם מחלקים אותו. לפעמים כאשר יש פיקוח אצל הרשויות המקומיות, הכספים נגבים על ידי משרד הבריאות ומועברים לרשויות המקומיות.

<שי סומך:>
יש הוראה כללית בחוק הזה שגביית הכספים תיעשה לפי פקודת המסים (גבייה) וההוראה הזאת חלה גם על משרד הבריאות. יחד עם זאת, לא רצינו להכליל את החוק הזה על תאגיד שהוא תאגיד סטטוטורי ולכן החלנו רק את חוק המרכז לגביית קנסות ואגרות. פקודת המסים (גבייה) מתאימה לגבייה בידי המדינה ופחות מתאימה לגבייה בידי תאגיד.

<נעה בן שבת:>
משרד הבריאות באמת ישתמש בסמכויות שלו לפי פקודת המסים (גבייה)? לא צריך לכתוב את זה?

<שי סומך:>
הכוונה היא שגביית האגרה תהיה פשוטה. אי אפשר בכלל יהיה להוציא תעודה וטרינרית בלי שהאגרות נגבות כדי שיהיו כמה שפחות עלויות של גבייה. במקרים מאוד נדירים, אני מאמין שיהיה מפעל שחלילה יפשוט את הרגל או משהו כזה ואז יכול להיות שיהיו מעט חובות. במקרה כזה הגבייה תהיה לפי פקודת המסים (גבייה).

<נעה בן שבת:>
המועד של 14 ימים מתום החודש עבורו משולמות האגרות, זה דבר שבאמת מפעלים יכולים לעמוד בו?

<שי סומך:>
לא קיבלנו הערות על כך.

<היו"ר אלי אלאלוף:>
אם הם יכולים לשלם מע"מ וביטוח לאומי, יוסיפו עוד שקל גם לזה.

<מירה סלומון:>
בהמשך לדברים שנאמרו על ידי שי ממשרד המשפטים, סעיף 330(ה) לחוק קובע ש"על גביית אגרות לפי פרק זה למעט גבייה כאמור בסעיף 222(א) תחול פקודת המסים (גבייה)". כלומר, יש סעיף אחד ספציפי בו פקודת המסים (גבייה) לא חלה. 

<היו"ר אלי אלאלוף:>
זה דורש תיקון?

<אפרת אביאני:>
לא. אולי בהפניה.

<שי סומך:>
כן. ההפניה.

<אפרת אביאני:>
ההפניה בסעיף שעורכת הדין סלומון הקריאה היא לא נכונה.

<נעה בן שבת:>
איזה סעיף זה?

<מירה סלומון:>
330(ה). 

<נעה בן שבת:>
247.
הקצאת אגרת פיקוח בשווקים לרשויות מקומיות

(1) התאגיד יעביר לרשויות המקומיות המעסיקות רופאים וטרינרים מוסמכים בשווקים כאמור בסעיף 223, תשלום בסכום השווה למכפלה של סכום האגרה הבסיסי במספר הרופאים הווטרינרים המוסמכים בשווקים המועסקים באותה רשות.

(2) מספר הרופאים הווטרינרים שיובא בחשבון לצורך סעיף קטן (א), לא יעלה על מספר הרופאים הווטרינרים המוסמכים בשווקים שנדרש להעסיקם לפי היקף הפיקוח שהורה עליו מנהל היחידה הווטרינרית כאמור בסעיף 224.
<שי בירן:>
הסעיף הזה מדגים בדיוק את הבעיה שהערנו בסעיפים 243 ו-242 לגבי האגרות. שימו לב שמה שנוצר כאן זה שבחודש שבו הרשות המקומית המשיכה לבצע את הפעילות והעסיקה את הווטרינרים בשעות נוספות רבות, בשעות לא שגרתיות, כדי לעמוד בעומסים, היא יכולה להיקלע להפסד כי את השיפוי שהיא מקבלת, היא מקבלת לפי סכום שקלי שנקבע מראש, לא מייצג את הוותק של העובדים שלה, את הזכויות של העובדים שלה, לא את היקף ההעסקה באותו חודש וזה עשוי להביא אותה להפסד, וזה דבר שמר דולברג – שלא נמצא כרגע – התריע עליו קודם.
אני רוצה לומר שזה בדיוק הדבר מפניו הזהרנו ברעיון הזה של לקבוע סכום קבוע מראש ולהכפיל אותו בכמות תקנים ולא ליצור מדד קצת יותר אינטליגנטי לכמות העבודה הנדרשת למפעל מסוים, לתהליכי ייצור מסוימים שמצריכים יותר שעות פיקוח, שעות פיקוח בלילה וכולי. קיים המודל של מועצת ענף הלול שכבר עושה את זה והוא אכן עושה את זה אחרת. הוא עושה את זה לפי שעות פיקוח מסוגים שונים. יש בזה יותר הגיון.

<היו"ר אלי אלאלוף:>
הוא לא גירעוני?

<שי בירן:>
למיטב ידיעתי הוא לא גירעוני, אבל.

<היו"ר אלי אלאלוף:>
הוא גם אימץ את המודל הזה.

<שי בירן:>
לא את המודל הזה. את המודל שהוא פר שעות פיקוח.

<היו"ר אלי אלאלוף:>
הוא מוכן להיכנס מידית ת"פ של התאגיד. 

<מיכל בירן (המחנה הציוני):>
אבל זה לא סותר. להגיד שיש סכום מוגבל שהתאגיד צריך לכסות את עצמו, אין בזה סתירה להגיד שיש איזשהו מדד שהוא פר שעות פיקוח. גם דעתי לא נוחה. אמנם סכום האגרה הבסיסי יותר טוב ממה שהיה קודם, אבל למה לא לעשות את זה?

<שי בירן:>
זה גם יוצר בעיה ספציפית. בא מרכז השלטון המקומי וכבר הסביר את הסיבות שלו למה הוא רוצה להשאיר את ההחלטה לרשות. מה המצב שאנחנו יוצרים כאן? לרשויות בהדרגה יהיה תמריץ להעביר את זה מהן כי זה עשוי להפוך להיות הפסדי. הן מקבלות סכום קבוע פר תקנים ללא קשר לכמות העבודה שנדרשת בפועל, מפסידות, מעבירות את זה לתאגיד והתאגיד יגלגל את ההפסדים על המדינה דבר שהרשות לא יכולה לעשות. זה דבר שצריך מאוד להיזהר ממנו.

<היו"ר אלי אלאלוף:>
נציג משרד הפנים יגיד לנו כמה רשויות אין להן שירות וטרינרי אמיתי.

<קריאה:>
אני לא יודע להגיד.

<נדב גלאון:>
אנחנו יודעים. דוח מבקר המדינה דיבר על זה.

<היו"ר אלי אלאלוף:>
אני אשמח שתעיינו בזה.

<נדב גלאון:>
יש דוח מסודר. לפי הדוח רבע מהרשויות לא מבצעות כלל בדיקות משנה. 

<משה רפאלוביץ:>
לא מדובר על בדיקות משנה. אלה שלא מבצעות בדיקות משנה, גם לא מבצעות ביקורות בעסקים.

<היו"ר אלי אלאלוף:>
מה הן הרשויות שלא עושות כל טיפול?

<מיכל בירן (המחנה הציוני):>
בוא ננסה לדבוק בסעיף בו אנחנו נמצאים. איזה התנגדות יש לזה, מתוך הנחה לא גירעונות יכסה את עצמו במקום המושג הכללי, סכום האגרה הבסיסי. מה הבעיה שזה יהיה על פי שעות פיקוח? הם יחליטו. הם יחליטו כמה זמן צריך להיות למפקח. 

<היו"ר אלי אלאלוף:>
אמרנו שהתשלום יהיה פרופורציונלי.

<מיכל בירן (המחנה הציוני):>
אבל אז עולה האלה לגבי סכום האגרה הבסיסית. אני אשמח לשמוע את התשובה.

<אפרת אביאני:>
אני שמחה שהמודל של שעות הפיקוח זוכה כאן לאהדה כי זה מופיע בחקיקה של משרד החקלאות. אנחנו כמובן בעד המודל הזה כי זה מודל שלנו יחד עם הממונה על השכר. להחליף את מה שמוצע בהצעת החוק במודל הזה, אנחנו עוד צריכים לקיים כאן התייעצויות בממשלה כדי לראות אם זה מתאים. אני כרגע לא יכולה להגיד שאנחנו מחליפים אותו.

<מיכל בירן (המחנה הציוני):>
נקבל תשובה אחרי שתקיימו את הבירורים.

<אפרת אביאני:>
כן. צריך כאן את הממונה על השכר. אנחנו צריכים לבדוק את זה.

<היו"ר אלי אלאלוף:>
אני רוצה שלא נשכח את הערת חברת הכנסת בירן ושנעשה את הבדיקה הנדרשת גם אם זה יהיה בשלב יותר מאוחר.

<מיכל בירן (המחנה הציוני):>
על זה אנחנו לא מצביעים. יש לזה זמן.

<היו"ר אלי אלאלוף:>
מחר נגיד לך בדיוק אם את רוצה להצביע ועל מה. אני מנחש מה התוצאה. אני הכי גאה בעולם שהחוק הזה יעבור בהסכמה של כל חברי הכנסת. זאת המטרה שלי למרות שהפוליטיקה מאפשרת אלטרנטיבות. 

<אבי צרפתי:>
מעבר לאספקט התחשיבי של האגרה שכן תכסה או לא תכסה וכדומה, אני חושב שכאן – ובנימה אישית זו – אנחנו ממצים את הקטסטרופה הגדולה שהולכת לבוא על הרופאים ברשויות המקומיות. הסיבה לכך היא שמרכז השלטון המקומי בעצמו מציין את העובדה שאין שום הבטחה או שום מנגנון שמבטיח את העברת האגרות האלה. לכן במסגרת הזאת, הוא גם בקלות משחרר אותן. הוא בקלות אומר אנחנו לא בטוחים שנקבל את הכסף, היו מקרים, ובמסגרת הזאת בואו לכו לתאגיד. לכן זאת בדיוק מהות העניין וכאשר אנחנו נשאיר את הנושא בברירת מחדל של יהיו רופאי התאגיד, בעצם בסוף הם יהיו רופאים תאגיד כולם כי הרשויות המקומיות, יחד עם מרכז השלטון המקומי, אין להן הבטחה שהן יקבלו על זה את הכסף. לכן במסגרת הזאת בסופו של יום אנחנו נעבור כולנו להיות רופאי תאגיד.

<היו"ר אלי אלאלוף:>
אני לא חושב כך למרות שיש הגיון במה שאתה אומר. זאת לא הכוונה שלנו.

<אבי שפירא:>
מהניסוח כאן, זה מה שיהיה.

<מיכל בירן (המחנה הציוני):>
אם מקיאבלי היה יועץ אסטרטגי, הוא היה עושה קופה בישראל של 2015.

<היו"ר אלי אלאלוף:>
אני מציע לראות את הנוסח הסופי לפני שמחליטים. 

<נעה בן שבת:>
248.
הקצאת אגרות שנגבות על ידי משרד הבריאות

הוחלט בצו כי משרד הבריאות יגבה את אגרות הפיקוח כאמור בסעיף 246(ב), יחולו הוראות אלה:

(1) משרד הבריאות יעביר לתאגיד תשלום בסכום השווה למכפלה של סכום האגרה הבסיסי במספר הרופאים הווטרינרים המוסמכים המועסקים בתאגיד, אך לא יותר ממספר הרופאים הווטרינרים המוסמכים שהתאגיד נדרש להעסיקם כאמור בסעיף 224.
(2) משרד הבריאות יעביר לרשות מקומית שהפיקוח הווטרינרי בשווקים שבתחומה מבוצע בידי עובדיה כאמור בסעיף 223(א) תשלום בסכום הקבוע בסעיף 247(א).

<יעל גרמן (יש עתיד):>
מאיפה משרד הבריאות מקבל את הכסף?

<נעה בן שבת:>
זה במקרה שהוא גובה את הסכומים לפי צו שמוציא שר האוצר בהתייעצות עם שר הבריאות ושר החקלאות ופיתוח הכפר. זה לפי הוראות סעיף, מה שהיה, 246(ב) שעכשיו מופיע כ-245.

<יעל גרמן (יש עתיד):>
זאת אומרת, זה Back to back. מה שהוא גובה, הוא מעביר.

<ינון יוני:>
כן. אלא אם יוחלט אחרת.

<נעה בן שבת:>
אנחנו מדברים על האגרות כאשר בתאגיד הן משולמות גם בעד הפיקוח בשווקים וגם בעד הפיקוח במפעלים, ולעומת זאת, ברשות המקומית, רק בעד הפיקוח בשווקים.
תת-סימן ז': הוראות שונות

249.
הקמת מערכת ממוחשבת

(1) השר יקים מערכת ממוחשבת לרישום בעלי היתר הפעלה, יצרנים ומשווקים לרבות מובילים של מוצרי בשר וכן לקבלת פרטים לגביהם הנוגעים ליישום הוראות סימן זה, לרבות סוג המזון המיוצר, כמותו, החלטות פיקוח, אתרי המכירה ותשלום אגרות הפיקוח.
בהחלטות פיקוח הכוונה למשל להוראות של סירובים, סירוב להוציא תעודה וטרינרית, סירוב לגבי אתר השחרור ולכן אני חושבת שזה מה שהמערכת הממוחשבת נותנת.

השאלה היא האם חוץ מהרישום, תחילתו של הסעיף נראית כאילו מדובר כאן על רישום של המשווקים ושל היצרנים ושל כל מיני גורמים שיש לנו רישומים נפרדים שלהם.

<אפרת אביאני:>
אבל זאת מערכת פעילה. זה לא רק רישום. זאת מערכת שמגיבה ויש בה הרשאות. אם יש בה חסימות, אי אפשר להוציא תעודת שמלוח. אפשר שדוקטור דולב יסביר כי עובדת אצלנו מערכת שדי דומה לזה.

<סרחיו דולב:>
קודם כל, יש את החלק של הרישום של כל מפעל ומפעל שמפוקח. אנחנו מכניסים את כל המפוקחים למערכת והמערכת מוציאה את הרישום שלהם. על פי הביקורות אנחנו יכולים גם להוריד אותו.

<היו"ר אלי אלאלוף:>
כמה מפעלים או עסקים כאלה רשומים היום?

<סרחיו דולב:>
משהו כמו 150 מפעלים כאשר מדובר על בתי מטבחיים, משחטות, תחנות דגים וכולי. 

<היו"ר אלי אלאלוף:>
כולל חנויות בשווקים?

<סרחיו דולב:>
לא. אנחנו מפקחים רק על החלק הראשון של ההכנסה.

<היו"ר אלי אלאלוף:>
יש איזו הערכה?

<סרחיו דולב:>
כמה יש בסך הכול?

<ינון יוני:>
לגבי נקודות קצה. אנחנו מדברים, ראשית, על נקודות קצה, ושנית, אלה גם מובילים. כנקודות קצה, ההערכה היא בסביבות השלושים אלף, 35 אלף, ביחד.

<היו"ר אלי אלאלוף:>
כולל הובלות?

<ינון יוני:>
כולל הובלה.

<משה רפאלוביץ:>
הנתונים של משרד הפנים הם אחרים לגמרי. 

<ינון יוני:>
אותם נתונים שאתם דיברתם, זה כולל את כלל העסקים, עסקי המזון, במדינת ישראל.

<משה רפאלוביץ:>
עסקים שמוכרים מזון מן החי.

<ינון יוני:>
לא. אלא אם כן הוא יבוא ויאמר שזה מזון מן החי. הנתונים שאנחנו יודעים, כי גם אנחנו ניסינו להשיג את הנתונים האלה ממשרד הפנים, לא צלחנו לקבל את הנתון הזה, עם דיפרנציאציה, כמה מתוכם – כדי לנהל ניהול סיכונים – הם בתי אוכל, כמה מתוכם הם אטליזים, כמה מתוכם הם מרכולים. לא הצלחנו להשיג את הנתון הזה. הנתון היחידי שמשרד הפנים יכול היה להעביר, זה איזשהו נתון גלובלי שגם הוא בספק שהוא כולל גם יצרנים, הוא כולל מובילים, את כלל המובילים של המזון, כל מה שהוא תחת פריט מזון. 

<היו"ר אלי אלאלוף:>
ללשכה המרכזית לסטטיסטיקה אין הערכה?

<ינון יוני:>
אין לה נתון כזה. לא הצלחנו להשיג נתון כזה נכון להיום. נתון כזה, להשיג אותו לכאורה היה אפשר מהרשויות, אבל גם את זה לא הצלחנו. כל רשות תאמר כמה עסקים מכל קבוצה, גם זה לא הצלחנו. עשינו הערכה על מנת להגיע להערכה שפחות או יותר תתאים ואם יש מספר עליו אנחנו מדברים, זאת הערכה שמרבדת אפילו את סוג העסקים אבל זה לא המספר הזה.
<משה רפאלוביץ:>
אני פשוט לא מאמין למה שאני שומע. אם זה נתון, איך אפשר בכלל לתכנן מערכת? איך אפשר להגיד שהיא תהיה יותר זולה? לפי איזה תחשיב עשו את זה? הנתונים של משרד הפנים, בערך חצי ממה שקורה בשטח כי חצי מהעסקים עובדים בלי רישיון. אם לא יודעים אפילו כמה עסקים יש, איך אפשר להגיד שהמערכת הזאת תהיה יותר זולה? אני פשוט לא מבין לפי מה נעשה התחשיב הזה.

<עופר עינב:>
אני מקשיב כבר יומיים ולא מצליח להבין. אין כאן שום מודל עסקי כי הם לא יודעים כמה עסקים יש, באיזה תדירות הולכים לפקח עליהם ולכן אני לא מבין איך יהיה תחשיב כספי.

<היו"ר אלי אלאלוף:>
השאלה כבר נשאלה.

<מיכל בירן (המחנה הציוני):>
כן, אבל התשובה שלך על כך שמתי שהוא אולי ייתנו לי את התשובות, זה נראה לי די בסיסי ואני באמת אצטרך לנדנד מחר כל היום וזה חבל. בואו נפתור את זה מבעוד מועד.

<אלי גורדון:>
אני רוצה לחדד כמה נקודות עובדתיות שאנחנו לאורך כל הדרך שוכחים. קודם כל, כל עסק שהוא לא מפעל מזון, חובתה של הרשות לפקח עליו גם היום. אף אחד לא מבטל את מחלקת התברואה, את מחלקת רישוי עסקים ברשות. אלה הגופים שאחראים על פיקוח על העסק מסוג קיוסק ועד למסעדה והם חייבים לעשות את הפיקוח הזה. הם חייבים בפיקוח זה. הם אלה שעוסקים בפיקוח ישיר ברמה של רשות מקומית. הוזכר כאן משרד הבריאות כאשר למעשה מחלקה לבריאות הסביבה עוסקת בפיקוח על והיא גורם שנותן רישוי וחוות דעת במסגרת רישוי. אלה הדברים שאנחנו בצורה כזו או אחרת שכחנו אותם במהלך כל הדיונים, לפחות היום, על אף שכאשר הקראנו את כל הסעיפים שדנים בסוגיית סמכות המפקח ושאלנו למה תברואן של עירייה הוא אכן מפקח מטעם פקודת בריאות הציבור, וזאת הסיבה. למיטב ידיעתי והבנתי, אין כוונה לבטל את חובות הפיקוח וגם החוק מדבר על כך כרגע.

לעניין העסקים. ברור שגם אם יש מספר כזה או אחר, ברור שבקיוסק לא יהיה מוצר מן החי וגם אם יהיה – וכאן אני מתחבר לשאלות ואני אנסה לענות לשאלות עליהן נשאלנו – באיזה דרך מתכוונים לעשות. בקיוסק, גם אם מכינים שם איזושהי נקניקייה או איזשהו טוסט, בין זה לבין אטליז או מחלקת אטליז או מחלקה כזו או אחרת באחד הסניפים של רשת כזו או אחרת, רמת הסיכון היא שונה. מספר העסקים מסוג זה שונה. לכן אנחנו כן נרצה להתמקד בעסקים שהם בעלי סיכון גבוה. לא נרצה להגיע למקום שבו מתבצעת פעילות שהיא זניחה לגמרי. לצורך הדוגמה, הכנת נקניקייה בתדירות של פעם בחודש, בתדירות של פעם בחודשיים וגם לא בתדירות של פעם בשנה. לטעמנו אנחנו אומרים שפיקוח וטרינרי הוא פיקוח שנשען על תשתיות פיקוח קיימות ולא שכל תשתיות הפיקוח מתבטלות ונשאר רק פיקוח וטרינרי. 

עוד נקודה חשובה עליה דיברנו. אנחנו שוכחים עוד נקודה אחת מאוד חשובה. בדיקות משנה עליהן אנחנו מדברים ארוכות, לא מחליפות את הפיקוח הקיים המחויב, גם היום לפי כל החקיקה הקיימת. המענה לבדיקות משנה וכל התנאים, נתנו אותם ברמה כזאת שבכל מפעל יהיה HACCAP, יהיה פיקוח וטרינרי, בין היתר עברנו יחד סעיף-סעיף ותת-סעיף והגדרנו מה הם התפקידים שאותו רופא וטרינר ברמה של מפעל יצטרך לעשות כדי לתת מענה לאותה סוגיה של בדיקות משנה בקצה. נשאלנו יותר מפעם אחת ודיברנו על זה כבר. ברגע שמשאית עוברת את גבולות הגזרה של רשות, משם הפיקוח – וכל השאלות שאנחנו כרגע שואלים לרבות שאלות של חברת הכנסת בירן, גם היום הן רלוונטיות וגם היום הן קיימות. לכן זאת הפלטפורמה שאנחנו רוצים להישען עליה וללכת אתה, גם אם יהיו תחשיבים וגם אם לא יהיו תחשיבים, נכון לרגע זה. תודה.
<יעל גרמן (יש עתיד):>
אדוני היושב ראש, אני אשמח בכל זאת לקבל תיאור של המערכת הממוחשבת. התחילו אבל סטו. מה היא תעשה, על מה היא תהיה אחראית ואילו נתונים יהיו בתוכה.

<אלי גורדון:>
אני מתנצל אם לא עניתי לך.

<היו"ר אלי אלאלוף:>
דוקטור דולב, יש מסמך מסודר בנושא המערכת הממוחשבת?

<סרחיו דולב:>
כן. אפשר להבהיר. 

<היו"ר אלי אלאלוף:>
אפשר לחלק מסמך כזה שאומר מהי המערכת הממוחשבת?

<סרחיו דולב:>
אני אבדוק אם אפשר להביא מחר. המערכת היא לצורך פיקוח וטרינרי בנקודות הייצור.

<היו"ר אלי אלאלוף:>
תכנית העבודה של יישום החוק הזה, לדעתי עוד לא מוכנה. ברגע שהחוק הזה יעבור ויש לו תקופת מעבר, בתקופת המעבר הזאת יש השלמות של הרבה מאוד בדיקות שייעשו כולל העלויות, כולל הכדאיות וכולי. 

<יעל גרמן (יש עתיד):>
אתה רוצה לומר שזאת מערכת שהיא עדיין לא מתוכננת?

<היו"ר אלי אלאלוף:>
לעניות דעתי. לא? הנה, איש התכנון הכלכלי.

<יעל גרמן (יש עתיד):>
שיהיה ברור שהחוק הזה נשען על המערכת ואי אפשר להתחיל בו בלי המערכת.

<אמיר רשף:>
אם השאלה היא לגבי המערכת של היבוא וכל מה שדיברנו בפרקי היבוא, היא כבר בתהליכים.

<יעל גרמן (יש עתיד):>
אני מדברת על המערכת של הפיקוח הווטרינרי.

<היו"ר אלי אלאלוף:>
תרשו לי להשלים את ההערה שלי. זה ברור שהחוק הזה הוא ביצה ותרנגולת. מה הם הכלים שצריך לפתח כדי לענות. בלי שנפתח את החוק, אי אפשר שנדע את התכנון של הכלים הנדרשים כדי להפעיל אותו. שיהיה לכם ברור, לכולם, במיוחד לחברי הכנסת שלוקחים את האחריות כן או לא להוציא את החוק הזה לפועל, שאנחנו חייבים קודם כל לסגור את מסגרת החוק שאמור להיות מופעל.

אני חושב שאחרי שהחוק יתקבל, יש זמן כדי לתכנן את תכנית העבודה הנדרשת כולל כל התפקידים הנדרשים לעשות אותו. יציאה לביצוע ממשי תהיה אחרי, אני ממליץ, דיון אצלנו כאן בוועדה.

<יעל גרמן (יש עתיד):>
דיווח.

<היו"ר אלי אלאלוף:>
כן. 

<יעל גרמן (יש עתיד):>
צריך להתקבל כאן דיווח חודשי על ההתקדמות.

<היו"ר אלי אלאלוף:>
קבענו הבוקר שבכל מושב של הכנסת, יהיה דיון על החוק הזה שבעיני הוא ענק, מחייב אותנו, מחייב אחריות כוללת, מחייב את כל השותפים. זה לא חוק קל.

<יעל גרמן (יש עתיד):>
אני חושבת שאתה כיושב ראש הוועדה צריך לחייב דיווח פעם בחודש, שיתייצבו כאן כל הגורמים וידווחו על ההתקדמות בכל אותם נושאים שלא קיבלנו עליהם תשובה.

<היו"ר אלי אלאלוף:>
נראה את כל התקנות שנדרשות ונקיים אתם גם דיונים.

<יעל גרמן (יש עתיד):>
אני מתכוונת גם דיווח למשל על המערכת. זאת לא תקנה.

<היו"ר אלי אלאלוף:>
אני מקבל את ההצעה.

<יעל גרמן (יש עתיד):>
שיבואו וידווחו.

<היו"ר אלי אלאלוף:>
אנחנו נרשום לעצמנו שאם לא תהיה תקנה לדיון ואז נוכל להרחיב את הדיון, נעשה התכנסות בתדירות.
<אלי גורדון:>
אדוני, אני מבקש להתחשב בכך שרובנו תל אביבים. לא פעם בחודש.

<היו"ר אלי אלאלוף:>
לא לשכוח שאותם אנשים שמתכננים, הם גם אמורים לבצע.

<נעה בן שבת:>
אנחנו מדברים על דיווח פעם בכנס ואפשרות של הוועדה לקבוע דיונים למעקב, או דיווח ממש חודשי?

<היו"ר אלי אלאלוף:>
חודשי, אולי בהתחלה זה נדרש. אני אומר מינימום פעם במושב. אני מוכן להיות קשוב ואני אהיה, סליחה על הביטוי, נודניק אבל אם נרגיש שאנחנו צריכים יותר, אני אודיע מראש שנלך על זה. כל פעם שחבר כנסת ידרוש דיון נוסף, נקיים אותו.

<נעה בן שבת:>
פעם בכנס קיץ ופעם בכנס חורף.

<היו"ר אלי אלאלוף:>
פעם במושב.

<מירה סלומון:>
אני בכל זאת חוזרת לסעיף 249 שדנו בו. 

<נעה בן שבת:>
לא השלמנו את הקריאה שלו.

<היו"ר אלי אלאלוף:>
נשלים את קריאתו. הקפיצו במיוחד בשבילנו את נציג משרד ראש הממשלה בקשר ל-0.08. הוא יהיה מסוגל לנתח לנו את כל הנתונים.

<נעה בן שבת:>
(2) למנהל השירותים הווטרינרים תינתן גישה לנתונים שבמערכת הממוחשבת ואפשרות להפעיל בה יישומים, והכול ביחס למפעלים המפוקחים על ידו לפי דין.
(3) תעודות משלוח של מוצרי בשר יישמרו במערכת הממוחשבת לתקופה של חמש שנים לפחות ממועד הנפקתן.

לנו הייתה כאלה שאלה והיא למה אנחנו שומרים את הגישה של מנהל השירותים הווטרינריים למערכת הזאת.

<ינון יוני:>
מאחר וזה חלק מפיקוח משרד החקלאות. 

<נעה בן שבת:>
ברור לנו שמנהל היחידה הווטרינרית בוודאי יכול לגשת אליה? כי לכאורה זה סעיף הרשאות. זה לא כתוב כאן.

<ינון יוני:>
המערכת היא מערכת של משרד הבריאות. 

<נעה בן שבת:>
אני חושבת שצריך להבהיר מי המורשים. אם זה סעיף הרשאות או סעיף גישה, צריך להבהיר מי יכול.

<שי סומך:>
את חושבת שהחוק צריך להבהיר?

<נעה בן שבת:>
אני חושבת שאם אתה אומר מנהל השירותים הווטרינרים יש גישה, משתמע מזה שלאחרים אין גישה.

<אפרת אביאני:>
המערכת מוקמת על ידי שר הבריאות. לכן לא נראה שיש צורך לציין שלמנהל היחידה הווטרינרית בשירות המזון במשרד הבריאות תהיה גישה למערכת.

<נעה בן שבת:>
צריך להבהיר. אם נגיד לרופאים הווטרינרים, כל הרופאים הווטרינרים, מוסמכים לגישה למערכת, צריך להבהיר מי המורשים לגשת למערכת. בכל זאת יש כאן גם מידע מסחרי וגם מידע עסקי.

<ינון יוני:>
אולי נכתוב באופן כללי שתהיה מערכת הרשאות.

<שי סומך:>
תוותרו על זה.

<נעה בן שבת:>
בסדר. מערכת הרשאות.

<אפרת אביאני:>
אנחנו נמחק את (ב) מכיוון שזה בסך הכול מעגן את ההסכמה בין המשרדים. 

<נעה בן שבת:>
תעודות משלוח של מוצרי בשר יישמרו במערכת הממוחשבת לתקופה של חמש שנים לפחות ממועד הנפקתן. השאלה אם עדיין אנחנו מדברים על העברת תעודות למערכת או שאנחנו מדברים, כמו שאמרנו, בסעיף המהותי על שמירת הפרטים בתוך המערכת. עדכון הפרטים.

<שי סומך:>
מדובר על פרטים או על התעודות עצמן?

<ינון יוני:>
על הפרטים.

<שי סומך:>
אם כן, פרטי תעודות משלוח.

<נעה בן שבת:>
מה עם ממצאי הבדיקות? ממצאי הבדיקות מעודכנים במערכת?

<היו"ר אלי אלאלוף:>
הפרטים, או במחשב או במערכת הממוחשבת או המסמך עצמו?

<ינון יוני:>
לא. במערכת הממוחשבת הרצון הוא לשמור גם את נתוני תעודות המשלוח וגם את נתוני דוחות פיקוח.

<היו"ר אלי אלאלוף:>
ומה עם האטליז שלי שאין לו מחשב?

<ינון יוני:>
האטליז לא מזין את הנתונים. הרופאים יזינו נתונים.

<נעה בן שבת:>
צריך להרחיב את ההבהרה לגבי מה שצריך להיכלל או לפחות לתת הסמכה לקבוע נתונים שצריכים להיכלל כדי להבהיר מה קורה עם בדיקות, מה קורה עם סירובים, דוחות פיקוח, איפה כל הדברים האלה נשמרים, מה כן נשמר ומה לא נשמר.
<שי סומך:>
כל הוראות השמירה, השאלה אם בכלל החוק צריך להיכנס אליהן. אולי נוותר על זה.

<נעה בן שבת:>
או לקבוע הסמכה.

<שי סומך:>
לא צריך. 

<נעה בן שבת:>
לבטל את סעיף קטן (ג)?

<שי סומך:>
כן.

<היו"ר אלי אלאלוף:>
הזמנו במיוחד את נציג ראש הממשלה לתת תשובה למיכל. 

<מירה סלומון:>
אמנם שמענו כרגע שסעיף קטן (ב) עומד להימחק - - -

<נעה בן שבת:>
לא סעיף קטן (ב). סעיף קטן (ג).

<מירה סלומון:>
עוד לפני (ג) דובר על (ב) שיימחק נוכח ההסכמות הבין-משרדיות באשר לגישה לנתונים במאגר הממוחשב. 

<היו"ר אלי אלאלוף:>
אמרתי, כל מחיקה, אני מברך עליה.

<מירה סלומון:>
ואולם אנחנו מבקשים שגם לרשויות המקומיות תהיה גישה למאגר. אני לא יודעת אם נוכח המחיקה בסעיף קטן (ב) צריך להבהיר בצורה מפורשת בחוק או שמספיק להסביר את זה בפרוטוקול, אבל חשוב שגם הרשויות המקומיות תהיה להן גישה לצפייה, לא להזנת נתונים, לא למניפולציות בנתונים אלא לצפייה בהם. זה בדיוק מהסיבה שציין דוקטור גורדון שהרשויות המקומיות עדיין יש להן כל מיני תפקידים והצפייה בנתונים יכולה לייעל את המערכת.

<יעל גרמן (יש עתיד):>
אני חושבת שזה ברור. לא צריך אפילו לנמק מדוע. זה מידע שחייבים להעביר אותו. זה מידע שימושי ולא סודי.

<היו"ר אלי אלאלוף:>
ברשותכם, אני מציע שנעשה הפסקה בנושא הזה וניתן את רשות הדיבור לחבר שלי ממשרד ראש הממשלה.
<רון אייפר:>
אני אתחיל לגבי 0.08. 

<היו"ר אלי אלאלוף:>
זאת הזדמנות לקבל ממך קצת ידע על איך אתם התמודדתם בכל הנושא הזה. לך יש תפקיד מרכזי, לא?

<רון אייפר:>
איך אנחנו כמשרד ראש הממשלה? בכלל מה התפקיד שלנו בחוק?

<היו"ר אלי אלאלוף:>
לא. אני יודע מה עושה משרד ראש הממשלה.

<רון אייפר:>
שאלת לגבי התפקיד שלנו בחוק. שאלה מצוינת. בגלל שהחוק כלל הרבה מאוד משרדי ממשלה וכלל תיאום עם מרכז השלטון המקומי, אנחנו נכנסנו לתמונה, גם כדי לעשות את עבודת המטה הבין-משרדית וגם כגוף שעובד רבות עם מרכז השלטון המקומי. לקחנו את כל עבודת הממשלה והבאנו אותה להסכמות עם מרכז השלטון המקומי.

אנחנו נכנסנו ממש בקצה של העבודה על החוק. זאת אומרת, החוק התחיל בעבודה שנים רבות ואנחנו הגענו בסופו. זה הרקע.

בנוגע לאגרות. החישוב של 0.08 הוא חישוב מאוד מאוד פשוט והיה חשוב לנו שהוא יהיה פשוט ואני אספר לכם איך זה קרה. זאת מתמטיקה מאוד פשוטה. אמרנו שהפיקוח בשווקים, ניקח את כל הרופאים הווטרינרים שנצטרך לפיקוח בשווקים כאשר ההערכה כאן היא שאלה 130 רופאים וטרינרים שנצטרך לפיקוח בשווקים בכל הארץ.

<היו"ר אלי אלאלוף:>
130 משרות.

<רון אייפר:>
130, מאה אחוזי משרה. לקחנו כמה קילוגרמים מוצרים מן החי שווקו בישראל בשנת 2014. לקחנו את עלות העסקה של וטרינר כפי שאנחנו מעריכים שתהיה, הכפלנו את זה במספר הרופאים הווטרינרים שנצטרך וחילקנו את זה בקילוגרם בשר שמשווק בארץ. חשוב להגיד שעלות העסקה של וטרינר כוללת כבר את התקורות למיניהן שיהיו על התאגיד, הרכב, הוצאות מינהלה וכדומה. 

<נעה בן שבת:>
הן נכנסות בתוך עלות ההעסקה?

<רון אייפר:>
כן, שאנחנו לקחנו בחשבון.

<קריאה:>
אז צריך להוסיף בנוסח.

<רון אייפר:>
כך הגענו ל-0.08. 

<היו"ר אלי אלאלוף:>
יש לכם הערכה כמה יעלה להפעיל את התאגיד?

<רון אייפר:>
זה רק בהיבט של הפיקוח בשווקים. חוץ מזה, יש לנו גם הערכה של כמה יעלה הפיקוח במפעלים לפי מספר המפעלים והאגרה שם היא הרבה יותר פשוטה. זה פשוט עלות העסקה של וטרינר עם התקורה על פי אחוז המשרה שהוא צריך לשמש בה.

<היו"ר אלי אלאלוף:>
כולל התקורה שעלולה להיות על הפעלת התאגיד כולו.

<רון אייפר:>
נכון.

<היו"ר אלי אלאלוף:>
זאת אומרת, זאת בדיקה ראשונית. אפשר לקבל את זה בכתב? אלה דברים שניתן להפיץ אותם?
<מיכל בירן (המחנה הציוני):>
וגם את הנגזרת של זה. זה בעצם מה שביקשתי. מה זה אומר על כל בית עסק, כמה פעמים סטטיסטית יבקרו בו.

<רון אייפר:>
קודם כל, מה שהיושב ראש אמר, אפשר לתת את זה, אין בעיה ונעשה זאת. בנוגע לשאלה כמה פעמים יבקר בעסק, משרד הבריאות צריך לענות על כך.

<מיכל בירן (המחנה הציוני):>
אבל מישהו חישב כמה פעמים מבקרים וכמה וטרינרים צריך בשביל זה? מישהו עשה את המכפלה הזאת?

<יעל גרמן (יש עתיד):>
למה צריך איקס וטרינרים? 

<ינון יוני:>
באופן גס כי לצורך החישוב, בהחלט אפשר לבוא ולומר על סמך מה היה החישוב הגס ואפשר גם להעביר את זה.

<מיכל בירן (המחנה הציוני):>
אפשר לקבל את הגס? תחשוב איך מחר אני אציק כל היום בנושא הזה. 
<היו"ר אלי אלאלוף:>
לא. מחר אנחנו בכלל לא דנים בזה. זה יום בלי בשר.

<יעל גרמן (יש עתיד):>
כשאתם לקחתם את התקורה, אתם לקחתם גם את השכירות החדשה שצריך יהיה במקום, את העלויות של הארנונה, כמובן מזכירות, ניהול, ניקיון, חשמל וכולי?

<רון אייפר:>
זה מה שמשרד האוצר עשה.

<יעל גרמן (יש עתיד):>
אפשר יהיה לקבל?

<היו"ר אלי אלאלוף:>
יש עוד מרכיב עליו דיברנו עם אנשי האוצר שאני באופן אישי ביקשתי את תקציב הביניים עד להכנסות מאגרות, מי יפעיל, כמה וכולי. 

<אורי אפלבום:>
לא אני ערכתי את זה אבל זה חישוב שיש לו נוסחה די סטנדרטית לתקורה. 

<היו"ר אלי אלאלוף:>
עד שיהיו הכנסות.

<אורי אפלבום:>
לא אני הכנתי את החישוב אבל בגדול יש נוסחאות קבועות לחישוב תקורה. הם יכולים להציג את זה אבל כל הדברים שהוצגו, אני בטוח שנלקחו בחשבון.

<יעל גרמן (יש עתיד):>
כי זה הקמת תאגיד חדש. זאת לא הפעלת תאגיד קיים.

<היו"ר אלי אלאלוף:>
יש את תקופת ההקמה. מי מממן?

<אורי אפלבום:>
מדובר על התפעול השוטף של התאגיד. 

<היו"ר אלי אלאלוף:>
לפני שהתאגיד מתחיל לפעול, יש לו הוצאות.

<אורי אפלבום:>
זה לא קשור איך חושבה האגרה.

<היו"ר אלי אלאלוף:>
לא. לא קשור.

<אורי אפלבום:>
לא שאלת איך חישבו את האגרה?

<היו"ר אלי אלאלוף:>
לא. אני שואל על הכול. מחר בבוקר החוק יתקבל בעזרת השם ומתחילים.

<לירז דמביץ כהן:>
אני אענה. עלויות ההקמה של התאגיד לא מובאות בחשבון בחוק. ברור שהוא יצטרך להיות מתוקצב בנפרד כמו שעושים בכל תאגיד אחר שמוקם. למשל תאגיד רשות השידור, עלויות ההקמה תוקצבו בנפרד. זה יתוקצב בנפרד ואנחנו סבורים שאין מקום להסדיר את זה בחקיקה עצמה. ברור לנו שיידרש לזה תקציב וזה יוסדר במסגרת הסכמים.

<היו"ר אלי אלאלוף:>
אבל צריך הצהרה לפחות מבוססת שהעלות הראשונות לתקופה של כך וכך תאפשר הקמה שדל התאגיד במתן שירותים מסוימים, בבניית שירותים מסוימים. אני יודע שכבר התחלתם לממן את המערכת המחשובית, אם אני לא טועה. מה המספרים הנדרשים? שתהיה הערכה של המשרד. אני חושב שזה מאוד חשוב ואמרנו את זה, אמנם לא פורמלית ועכשיו זה בפרוטוקול, אבל נרצה לקבל את ההערכה שלכם להקמת התאגיד. זה גם יחייב אתכם לעשות חישובים על עובדים ועל עלויות.

<יעל גרמן (יש עתיד):>
אוי ואבוי אם אין להם את זה כבר עכשיו.

<היו"ר אלי אלאלוף:>
אני בטוח שגם את התנסית בפרויקטים חדשים. 

<יעל גרמן (יש עתיד):>
הדבר הזה צריך להיות. אני רוצה להוסיף לגבי השאלה שלי. אני מסכימה עם מה שאתה אמרת הבוקר שהתאגיד ייצור איזשהו ניתוק שיאפשר לווטרינרים לפעול במה שנקרא אווירה סטרילית ותהיה להם אפשרות לקבל את ההחלטות הנכונות. אני בהחלט מסכימה. אבל אני גם מכירה מה קרה עם הקמת תאגיד המים ואיזה עלויות אדירות עולה תאגיד המים ואיך התאגיד הזה משית את העלויות בסופו של דבר על התושבים.

לכן בשאלה ששאלתי התכוונתי לדעת – אני לא מדברת על עלויות הקמה כי עלויות ההקמה הן עלויות חד פעמיות ואני באמת שמה אותן בצד ולא לוקחת אותן בחשבון – כמה באמת לאחר מכן יעלה להפעיל תאגיד שיש לו אימפריה משלו ואיזה חלק מן האגרה זה, האם אלה עשרה אחוזים, 15 אחוזים, אולי זה עשרים-שלושים אחוזים? אני חושבת שאנחנו צריכים לדעת את זה.
<מיכל בירן (המחנה הציוני):>
שאלות מצוינות.

<שי סומך:>
אני לא כלכלן אבל המורכבות של תאגיד מים היא הרבה יותר גדולה מתאגיד שמעסיק את העובדים, גובה אגרה ואולי עוד משהו קטן או שניים. זה לא תאגיד מורכב.

<יעל גרמן (יש עתיד):>
הוא צריך מקום, המקום עולה כסף, יש לו עלויות, צריך משכורות, צריך רואה חשבון, צריך יועץ משפטי, צריך מנהל, צריך סמנכ"לים. צריך או לא צריך.

<אפרת אביאני:>
הדוגמה שנתתי לפני שעה. אנחנו מאוד לא רוצים שהתאגיד הזה יהפוך לגוף מנופח כזה. זה מנגנון שרק רוצה לשמר את עצמו. קודם כל, זה תאגיד שמוקם בחוק והחוק מגדיר לו מה הוא יכול לעשות ומזה נובע במה הוא לא יכול לעסוק. יש לו דירקטוריון שמורכב מנציגי ממשלה ומנציגי ציבור והדירקטוריון אמור לפקח על ההתנהלות של התאגיד הזה ולדאוג שהוא לא יחרוג מהתקציב שלו מצד אחד ושלא ינפח יותר מדי מצד שני. בפרק שמקים את התאגיד, יש הרבה הוראות שהמטרה שלהן היא באמת לעשות את הבקרות האלה שבהחלט נדרשות.

<יעל גרמן (יש עתיד):>
אני לא מדברת על בקרות. אני מבקשת מספרים.

<היו"ר אלי אלאלוף:>
עת הייתי בעסקים פילנתרופיים תמיד אמרתי שהפעלת מערכת שעולה יותר מחמישה אחוזים, אני לא פה. 

<יעל גרמן (יש עתיד):>
בוא נראה כמה היא תעלה.

<היו"ר אלי אלאלוף:>
אני אומר שכדאי שתבואו עם נתון שאומר כמה צריך להוסיף על המערכת הספציפית הוצאות כלליות. אפילו באחוזים. כדי שנדע שאי אפשר לגדול אין סופי. את המילה תקורה אני לא אוהב אבל תתכננו את זה.

<יעל גרמן (יש עתיד):>
עלויות הפעלה.

<היו"ר אלי אלאלוף:>
אמיר, אני רוצה להעיר משהו כי לא היית כאן. לא שמענו מכם, מהאוצר, את התקציב הנדרש להקמת המערכת. אם היה לנו תקציב נדרש, היינו כבר יודעים יותר נתונים וכל השאלות שהיו כאן של חברות הכנסת, גם מיכל וגם יעל, לא היו נשאלות. אנחנו קצת באפלה למרות שיש הרבה הגדרות לגבי התאגיד, מי יעשה מה וכולי, מי יגייס, אני חושב שאנחנו זקוקים לתקציב הרצה לפני שיהיה מספיק כסף לשלם את המשכורת הראשונה. 130 עובדים, לכמה זמן? אתם לוקחים אותם כולם ביום אחד? בטוח שלא. מישהו ישקיע זמן בתכנון הקמת המערכת הזאת.

<אמיר רשף:>
אנחנו ניתן התייחסות לכל השאלות האלה שעלו כאן.

<היו"ר אלי אלאלוף:>
מתי תביאו לנו תוצאה?

<אמיר רשף:>
או מחר או מחרתיים. מה שאפשר לעשות בלוחות הזמנים האלה, נרכז ונביא לוועדה. מה שאי אפשר, לא נגיד סתם מספרים.

<היו"ר אלי אלאלוף:>
זה מאוד חשוב להמשך הטיפול בחוק הזה. תודה רבה.

<אבי צרפתי:>
ממה שציין רון עולים שני דברים מאוד ברורים. הוא דיבר על 130 משרות מלאות בשווקים וזה אומר שבעצם כל הרופאים ברשויות המקומיות הופכים, ועוד קצת יותר, להיות עובדי תאגיד כי אם יהיו לו פחות עובדים, תהיה לו פחות תקורה. אם תהיה לו פחות תקורה, יהיה לו פחות תאגיד.
בכל כל התהליך הזה הבנתי איך הגיע הסכום אבל אין שום התייחסות למספר בתי העסק המפוקחים. זאת אומרת שיש סכום שממנו עכשיו גוזרים למטה את כל ההליכים, ביניהם גם ניהול הסיכונים, משמע מספר הביקורות בעסקים וכדומה.

<היו"ר אלי אלאלוף:>
לפי המספרים של העסקים, לפי מה שאמרתם, כל יום אלה 48 שעות. יש 130 כפול שמונה שעות ממוצע ליום, תראו כמה אורכת ביקורת וכולי, כך שאני בטוח שזה המספר.

<קריאה:>
שלוש פעמים בשנה.

<היו"ר אלי אלאלוף:>
יכול להיות שזה חוק שהוא התחלתי והוא הולך להתגלגל וזה יגיע עם הזמן, מה גם שיש מגבלה אחת וזה מספר הווטרינרים במדינה הזאת. אי אפשר למצוא את כולם. כאן יש תהליך.

<נעה בן שבת:>
אני רוצה לציין עוד דבר. יש מפעלים שהיום לא משלמים אגרה כי הם לא מחויבים בבדיקות משנה והם יתחילו להיות מחויבים באגרה. אני מניחה שגם את זה הבאתם בחשבון בחישוב. צריך להביא בחשבון שיכול להיות שזה יטיל איזשהו נטל חדש על המפעלים האלה, נטל שהם לא הכירו, אם כי אולי זה ייצור יותר מבחינת עלויות הפיקוח.

<רון אייפר:>
יכול להיות שלא הובנתי כהלכה וחשוב לי להבהיר כאן איזושהי נקודה. התקורה לא תיגבה על בסיס עלות ההעסקה של וטרינר. התקורה נגבית על בסיס הקילוגרם. זאת אומרת, אנחנו יודעים כמה קילוגרמים יש. לסבר את האוזן, ב-2014 היו 935 מיליון קילוגרם, 935 אלף טון בשר, כל סוגי הבשר, כולל דגים, נמכרו ושווקו בישראל. כמו שאמרה כאן היועצת המשפטית, כולם, כל סוגי הבשר האלה, יתחילו לשלם אגרה החל מעכשיו. זה נתון שאנחנו יודעים בוודאות שייכנס לקופת התאגיד ועליו נגבית התקורה.

בנוגע לטענה שלך ש-130 לא מבוסס על בסיס בתי עסק, זה לא נכון. מי שהחליט, וזה משרד הבריאות, וטען שיש 130 במאה אחוז משרה של וטרינר, זה נעשה על בסיס תחשיב ראשוני, הערכה של כמה וטרינרים או כמה משרות וטרינר יידרשו כדי לבקר בכל בתי העסק טעוני הפיקוח הווטרינרי בישראל.
<קריאה:>
באיזו תדירות?

<רון אייפר:>
משרד הבריאות יוכל להגיד. התאגיד יצטרך 130 משרות וטרינר כדי לעשות את הפיקוח בשווקים. אם עובדי הרשויות המקומיות לא ירצו לעשות את זה, מן הסתם התאגיד יצטרך לגייס יותר כוח אדם לעניין הזה.

בנוגע לשאלה שלך לגבי זה שבעצם אנחנו לא מטילים כאן אגרה נוספת על מפעלים שעד היום לא שילמו. בעיני האגרה הזאת היא אגרה מאוד יפה כי היא אגרה שמתגלגלת לכל אורך שרשרת הערך, ומה זה אומר? רק מי שמייצר את הבשר הגולמי הוא זה שמשלם את האגרה בפיקוח בשווקים. זאת אומרת, היום מפעל לייצור נקניקיות עוף לא משלם אגרה לפיקוח בשווקים והוא גם לא ישלם כי מי ששילם עבור הפיקוח בשווקים זה רק המפעל שייצר את העוף בהתחלה. הרבה מאוד מהמפעלים שהיום ייכנסו, הם מפעלים שלא יידרשו לאגרה.

<נעה בן שבת:>
ועכשיו אתה אומר שזה מגלגל בכל השוק. זה בעצם לא מגלגל.

<רון אייפר:>
זה מתגלגל לאורך שרשרת הערך. זאת הכוונה שלי. זאת אומרת, רק המפעל הראשון שמפתחו יוצא הבשר בקילוגרם, משלם והבשר, אם הוא מתגלגל לכמה מפעלים או למפעל אחד - - -

<היו"ר אלי אלאלוף:>
כמו המע"מ.

<מירה סלומון:>
אדוני, עוד לא קיבלתי תשובה לעניין סעיף 249, הרשאות לצפייה במערכת הממוחשבת. אמנם חברת הכנסת אישרה את דבריי ואמרה שברור מאליו שצריך שתהיה הרשאה, אבל עדיין לא קיבלתי תשובה מהוועדה.

<אפרת אביאני:>
לגבי הגישה של הרשויות המקומיות. הרשויות המקומיות כשלעצמן, אין להן מעמד במערכת הרגולטורית הזאת. בעצם מי שיש לו מעמד כרגולטור, אלה הרופאים הווטרינרים המוסמכים שהם יכולים להיות או עובדי תאגיד או עובדי רשויות מקומיות. ככל שיהיה רופא וטרינר מוסמך שהוא עובד רשות מקומית, הוא יהיה בעל ההרשאה ולא הרשות המקומית כשלעצמה.

<יעל גרמן (יש עתיד):>
זה לא חומר סודי.

<אפרת אביאני:>
לא. כמובן שלא. זה חומר שהוא של הרגולטור. זאת מערכת שהיא מקיימת את המערכת של הרגולציה. זה לא משהו שהוא בבסיס שלו.

<יעל גרמן (יש עתיד):>
מה הבעיה לאפשר שקיפות ולאפשר לרשות לראות כדי שהיא תדע אפילו נניח לכלכל את צעדיה בנושא אישור עסקים?

<אפרת אביאני:>
יש לנו את ההתלבטות הזאת גם לגבי המערכת שלנו שקיימת היום במשרד החקלאות ואנחנו נשאלים למה בעצם הנתונים של המערכת הזאת לא יהיו פומביים. זאת סוגיה.

<יעל גרמן (יש עתיד):>
אנחנו מדברים על רשות נוספת.

<אפרת אביאני:>
הרשות המקומית, צריך לחשוב מה הסיבה שאנחנו בכלל נותנים לה את הגישה לנתונים האלה. אם היא חלק מהמערכת של הרגולציה, בוודאי זה לגיטימי.

<יעל גרמן (יש עתיד):>
אין התנגדות עקרונית לתת לרשות במידה והיא תבוא ותאמר שזה לא בשביל לרגל. היא תיתן את הסיבה.

<אפרת אביאני:>
מסתבר שכן צריך להסביר למה. כמו שהסברתי וכמו שאמר אלי גורדון לפני כן, הרשות המקומית עוד נשארת בכובעים ולא מכוח החוק הזה בהכרח למרות שגם מכוח החוק הזה יכול להיות שיהיו לנו תברואנים שהם מפקחים והם עובדי הרשויות המקומיות. הרשות המקומית נדרשת מכוח הרבה דברי חקיקה לפקח על העסקים בתחומה.

<היו"ר אלי אלאלוף:>
עורכת הדין סלומון, בנושא הזה נראה לי שאנחנו צריכים לעשות סיבוב. אנחנו בעד שקיפות. לא נוכל לעשות את זה עכשיו ולא נוכל לתת עכשיו תשובה.

<משה רפאלוביץ:>
אני מבקש הערה קצרה. אני מבקש לשים לב למה שאמר כאן מנהל שירות המזון עת דיברו קודם על היעילות של השיטה החדשה. נתנו דוגמה טובה של עסק שמוכר נקניקיות לילדים ושם מכינים נקניקיות, ויבקרו בו לא פעם בחודש, לא פעם בחצי שנה ואולי גם לא פעם בשנה.

<היו"ר אלי אלאלוף:>
אל תצפו שמהיום הראשון תהיה ביקורת אופטימלית.

<משה רפאלוביץ:>
אני מבקש להשלים טיעון קצר. אני אומר שכאשר אומרים שבעסק כזה לא יבקרו פעם בשנה, לא יודעים מה נכנס לשם ולא יודעים מאיפה זה נכנס לשם.

<היו"ר אלי אלאלוף:>
המצב הנוכחי יותר טוב?

<משה רפאלוביץ:>
קודם כל, המצב הנוכחי יותר טוב. כן.

<היו"ר אלי אלאלוף:>
תרשה לי להטיל ספק, לא שחס וחלילה מחוסר ידע שלך. המצב הוא לא טוב.

<משה רפאלוביץ:>
אני לא רוצה להתווכח על מה שהיה. אני שואל לגבי מה שיהיה.

<היו"ר אלי אלאלוף:>
אומרים לכם שכאן יש תאגיד שיש לו 130 משרות של וטרינרים. הוא יספק 130 משרות. המדינה תראה שזה לא מספיק, צריך להוסיף עוד. אם יוסיפו, זה סימן שיש יותר מפעלים, יותר ביקורת, יותר כסף שייכנס מהאגרה. אם זה לא מספיק, נצטרך לדרוש מהמדינה להכניס את היד לכיס של כולנו ולהוציא כסף.

זה מדי פילוסופי לשעה הזאת. תרשו לי לסיים את תת הסעיף הזה.

<נעה בן שבת:>
עוד שאלה לגבי האגרות. האגרות נגבות לקופת התאגיד או נגבות לאוצר המדינה? לאן גובה אותן התאגיד?

<שי סומך:>
אם התאגיד יגבה, האגרות ייגבו לקופת התאגיד ככל שהאגרות מממנות את העובדים שהתאגיד מעסיק ויועברו לרשויות המקומיות לגבי העובדים שהרשות מעסיקה.

<נעה בן שבת:>
אבל הן לא נגבות לאוצר המדינה. אלה אגרות שהולכות לקופה סגורה.

<קריאה:>
כן.

<היו"ר אלי אלאלוף:>
מחר אנחנו מתחילים בשעה 9:00 בבוקר. בעיקרון אנחנו נסיים את הדיון בשעה 4:00 אחר הצהרים. מחרתיים אנחנו עושים את הדיון מפוצל, משעה 10:00 בבוקר עד 4:00 אחר הצהרים, אז עושים הפסקה ואחר כך מותר לנו להתכנס שוב בסביבות 6:00 בערב. 

במה אנחנו דנים מחר?

<נעה בן שבת:>
מחר נחזור לחלק הכללי של הצעת החוק, לעיצומים הכספיים, לנושא צווי ההגבלה וצווים משפטיים, ולנושאים שנשארו פתוחים בסימנים שכבר קראנו ודיברנו עליהם.

<היו"ר אלי אלאלוף:>
נציגי הממשלה, אני מוכן לדון אתכם מחר בשעה 08:00 בבוקר על נקודות המחלוקת. בסדר. אצלי במשרד.

אני שוב מודה לכם על הרצינות שהפגנתם. תודה. ערב טוב.

<הישיבה ננעלה בשעה 19:00.>

